
Een

“Hoe ernstig is hy beseer?” Sasha gaan sit op die rand van ’n reuseplantbak, haar een hand om die selfoon geknel, die ander teen haar voorkop gedruk. Skrik laat die besige gang van mense in die luuksewinkelsentrum vervaag.

“Hy was gelukkig, juffrou Reynecke. Sy arm is gebreek, maar dit was ’n skoon breuk. Sy enkel is sleg verstuit en hy het ligte harsingskudding opgedoen. Die snye en skrape sal gou genees.” Die stem is kalmerend, maar skoksweet slaan op haar lyf uit.

“Maar wat de hel het Leendert aangevang?” Sasha laat sak haar voorkop in haar hand.

“Hy was besig om op sy selfoon te praat en het glo ingedagte voor die motor ingeloop. Maar hy sal jou wel vertel. Hy het net gevra dat ek jou bel en vra om so gou moontlik by hom uit te kom.”

“En jy is nou weer …?”

“Anton Krige. Sy ortopeed op die oomblik, maar ook ’n studentevriend. Ons het saam na twee susters gevry.” Die humor slaan deur die rustigheid. “En nie een reggekom nie. Toe gaan verdrink ons een aand saam ons verlies aan die mooie susters en word onwaarskynlike pêlle.”

Sasha onthou vaagweg dat Leendert al van ’n Anton gepraat het, maar hul studentejare lê reeds ’n paar jaar in die verlede en die laaste jaar of wat op universiteit het sy en Leendert mekaar hoofsaaklik gesien wanneer hulle saam met Robert ekskursies aangepak het. Verder het haar lewe destyds om Robert gedraai.

“Leendert het gesê hy moet dringend met jou praat.” Die rustige stem aan die ander kant raak effens haastig. Sasha eien nou eers die hospitaalgeluide op die agtergrond. “Iets van reëlings en ’n artikel. Oor Mosambiek, dink ek?”

“O jimmel, ja!” Sasha slaan haar hand voor haar mond. “Hy is veronderstel om môre of oormôre, wanneer was dit tog, op hierdie viertrekding Mosambiek toe te gaan!”

Leendert gaan platgeslaan wees, dink sy. Hy was so trots op hierdie deurbraak by ’n spogtydskrif soos Wildernis. “Hulle betáál my om op hierdie trip te gaan, Sasha!” het hy opgewonde verduidelik en haar vertel van die artikel wat hy moet skryf en die foto’s wat hy beoog om te neem.

“Ek moet gaan,” Anton Krige se stem laat haar terugkeer tot die werklikheid, “maar kom maar enige tyd deur. Dis ’n privaat kliniek, besoektye is nie so streng afgebaken nie.” Hy gee die adres en die saalnommer en groet haastig.

Sasha skakel die selfoon af en bly ’n oomblik net so sit. Sy skud haar kop terwyl sy ingedagte na die eksklusiewe boetiek voor haar se uitstalvenster kyk. Die beweging van haar hare lok haar oë na haar spieëlbeeld. Selfs in die weerkaatsing is haar rookblou oë in sterk kontras met die donker hare wat tot laag in haar rug hang en koper blink onder die neonlig bo haar kop. Robert het gedink sy is beeldskoon, maar ruggraatloos.

“Net iemand wat die dood nie vrees nie, kan voluit lewe, Sasha,” het hy daardie oggend by die Barafukamp van Kilimandjaro gesê toe sy nie kans gesien het om die laaste been van die Barafukamp na die Uhurupiek aan te pak nie.

“As jy die pas nie aanvanklik so styf aangegee het nie en Sasha toegelaat het om Diamox te drink, sou sy dit kon gehaal het,” het Leendert geïrriteerd gesê. “Nie almal het jou goeie VO2max nie.”

“Sasha se probleem is nie haar liggaam se vermoë om suurstof te absorbeer nie, en ook nie die opbou van vog nie, dis haar gebrek aan deursettingsvermoë. En as ’n mens Uhuru nie sonder medisyne kan haal nie, hoort jy nie hier nie,” het Robert gesê, omgedraai en die stormsterk yswind getrotseer.

Leendert wou by haar bly waar sy inmekaar getrek van die hoofpyn gelê het, elke asemteug ’n marteling, maar sy het met ’n handgebaar beduie hy moet gaan.

En nou lê Leendert, wat op die hoogste punt in Afrika gestaan het, in die hospitaal omdat hy op ’n selfoon loop en praat het en nie die verkeer dopgehou het nie.

Arme Leendert. Hy het so uitgesien na hierdie toer wat een of ander Neanderdaller gaan lei. Drie viertrekvoertuie met ’n handvol jukskeibrekers die boendoe in. En Leendert moes verslag doen oor die nuwe roete wat hulle teen die Limpoporivier gaan ondersoek en uitlê. Wat die doel van so ’n idiotiese ekskursie is, weet g’n mens nie. By Robert het sy geleer ’n mens doen niks net vir die lekker nie. Jy doen iets omdat dit ’n uitdaging is, om iets te bewys.

Sasha kom orent en tel haar pakkies op. Sy moet sommer dadelik ry. Haar bene is nog lammerig van die skok en sy moet aan die kant van die roltrap vashou.

Dankie Vader Leendert het nie seerder gekry nie. Hy sal wel weer ’n geleentheid by Wildernis kry, maar as sy haar jeugvriend, haar beste vriend, moes verloor het … Sy wil nie eens daaraan dink nie.

Sasha skrik toe sy Leendert met toe oë in die hospitaalbed sien lê. Die snye en skrape op sy gesig is opgehewe en reeds besig om te verkleur. Die enkel is in ’n skut en effens gelig en sy arm, wat ongemaklik op sy bors lê, gespalk.

“Leendert?” Trane brand agter haar ooglede.

Leendert se oë vlieg oop en hy glimlag skeef om die swelsel langs sy mondhoek. “Sas!”

“’Skuus ek kom nou eers hier aan, maar ek was in Bryanston en die verkeer was moord. Die Ben Schoeman is ’n nagmerrie hierdie tyd van die dag.”

“Die Ben Schoeman is altyd ’n nagmerrie. Dit het my darem kans gegee om ’n paar reëlings te tref. Sebastian, dis nou die ou wat die trip lei, was in die omgewing en kon gelukkig hierheen kom toe Anton hom bel.” Sy mond vertrek.

“Het jy pyn?” Sasha vat die bleek, sproeterige hand in hare.

“Dis nou beter ná die inspuiting.” Sy vingers vleg deur hare en hy druk ’n soen op haar kneukels. “Kyk hoe bruin is jou vingers teen myne. ’n Mens kan skaars glo hierdie fyn vingertjies kan ’n roeispaan so bedrewe hanteer. Roei jy nog baie?”

Sasha haal haar skouers op. “Redelik gereeld, maar ek het my tan opgeknap met die windsurfing laas naweek.”

Leendert grinnik. “Dat so ’n skraal lyf so rateltaai kan wees. Ons moet tog weer vanjaar inskryf vir die rally, Sas. Wanneer laas het ons iets sommer net vir die lekker saam gedoen?”

“Die whiteriver rafting in Zim, dink ek. Of was dit toe ons by Ponto d’Ouro gaan skuba het?”

“Ponto.” Hy staar na haar. “Gaan jy nog op hierdie ander mal trip van jou?”

“Die witdoodhaaieding?” Sy knik. “Ons vertrek oor drie weke. En dis nie ’n mal trip nie. Dis werk. Ek is deel van ’n fotografiese span. Ons gaan saam met ’n groep mariene ekoloë wat probeer vasstel watter effek die hokduike op die onderwaterekologie in Gansbaai en Kleinbaai het. Alex is ’n bekwame ekspedisieleier en almal se veiligheid is vir hom uiters belangrik.”

“Klink edel, Sas, maar wanneer gaan jy end kry om Robert …”

Sasha hou haar hand op. “Nie nou nie, Leendert. ’n Preek uit ’n hospitaalbed is die laaste ding waarvoor ek nou lus het. Jy het my heeltemal te groot laat skrik.” Sy glimlag om die woorde te versag. “Kon julle toe iemand kry om jou plek op die Mosambieksafari in te neem?” verander sy die onderwerp.

“Ek het klaar met Sebastian gereël.” Hy kyk haar pleitend aan. “Jy sal moet gaan, Sassie. Asseblief? Jy kan my nie drop nie.”

“Ek?” Sasha maak haar oë toe en skud haar kop. “Ek moes dit sien kom het.” Sy kyk weer na hom. “Jy weet ek is nie ’n kuddedier nie, Leendert. Ek is nie lus vir ’n klomp bierpensmans wat niks beter het om te doen as om met hul vier-by-viers te speel nie.”

“Dis nie bierpensmans wat speel nie. Dis ’n volwaardige ekspedisie om ’n nuwe roete langs die Limpopo uit te lê.” Leendert kreun effens en probeer sy lang, seningrige lyf gemakliker skik in die noutes van die hospitaalbed. “Hierdie artikel is lewensbelangrik vir my toekoms. Jy weet self hoeveel prestige daaraan verbonde is om in ’n tydskrif soos Wildernis te publiseer en hulle het my nogal uit hul eie genader.” Die ligbruin oë onder die valerige kuif weerspieël sy frustrasie. “As jy my drop, vergewe ek jou nooit nie, Sasha.”

Sasha sug diep. “Wanneer kom die spulletjie terug?”

“Die trip duur net sewe dae.” Hy kyk haar afwagtend aan. “Jy sal steeds betyds terug wees vir jou selfmoordtrip tussen die haaie. Hulle …” Hy loer na haar. “Júlle vergader môreaand, slaap oor en vertrek die volgende oggend baie vroeg van Sebastian se plek af.”

Sasha sug weer. “Jimmel, Leendert, bierpense of nie bierpense nie, en of hulle nou speel of erns het met wat hulle doen, wat gaan ek tussen ’n spul mans maak wat ek van geen Adam af ken nie? Met my ander trips gaan ek net in groepe waar ek ten minste ’n paar mense ken. En daar is darem gewoonlik hier en daar ’n vrou by. En buiten die paar keer dat jy geweier het omdat jy gedink het dis te gevaarlik vir my of nie kón saamgaan nie, was jy saam.”

Hy kyk haar net pleitend aan.

Sy diep ’n derde sug op. “Ek sal daaroor dink. Gee my net kans tot vanaand, dan sien ek wat ek gereël kan kry.”

Leendert soen haar hand uitgelate. “Jy is ’n prinses!”

“Wag nou, ek het gesê …”

“Ja, ja, ja. Jy sal daaroor dink. Dis al goed genoeg vir my.” Hy kyk oor haar skouer en glimlag effens. “Haai, Anton. Kom ontmoet vir Sasha, die wonderlikste mens op twee bene. En dan is dit nog stunning bene ook.”

Sasha rol haar oë, kyk om en verstar dan. In die deur staan een van die mooiste mans wat sy nog gesien het. Dit lyk asof hy uit die foto van een van daardie tydskrifartikels oor die hubaarste mans op aarde getree het.

Sy donkerblonde hare is in ’n stekelrige snit gesny, maar nie só kort dat dit ’n borselkop genoem kan word nie. Sy oë het die hanglidvorm waarmee Italiaanse mans meisietjies uit hul goeie voornemens verlei en is diep en donker soos calamata-olywe. Die sterk neus word gebalanseer deur ’n sterk ken met ’n amperse kuiltjie en sy lippe is ferm en goed gevorm.

Sy gang is gemaklik toe hy glimlaggend nader stap, sy skouers hoekig. Sy kom regop en moet haar nek effentjies knak om hom in die oë te kyk.

“Jy moet Sasha wees. Anton Krige.” Sy hand is koel en glad en vou liggies om hare.

“Hallo, Anton,” groet sy en wonder hoeveel dosyne meisies al voor sy elegante voorkoms en warm oë geswig het.

“Hoe lyk dit, Leendert? Het die pynstillers al ingeskop?” bepaal hy hom by sy pasiënt.

“Min of meer, maar dit lyk darem asof my ander probleem opgelos is.” Hy knik in Sasha se rigting. “Sy wil nog nie commit nie, maar ek ken haar. Sy sal die regte ding doen.”

“Ek sal vanaand vir jou kom sê,” weier Sasha om in die strik te trap. Sy tel haar handsak op, en soen Leendert versigtig op sy wang. “Sien jou dan.”

“Wag net ’n oomblik, ek stap sommer saam met jou.” Anton kyk gou op die knyperbord wat aan die voetenent hang, knik en steek sy duim in die lug. “Nee wat, Leendert, alles lyk reg. Ek maak later weer ’n draai.”

“Is Leendert regtig oukei?” vra Sasha toe hulle in die lugverkoelde gang afstap in die rigting van die hysers.

Anton knik. “Ja wat. Hy gaan ’n rukkie lank op krukke wees en die arm sal lastig wees, maar hy is oor die ergste. Ek dink sy bekommernis oor hierdie toer het hom baie angstig gemaak. Dis goed dat jy hom kon gerusstel, maar is jy seker jy sien kans om Mosambiek toe te gaan?” Hy hou sy hand voor die hyser se deure toe dié oopgaan en beduie vir Sasha om voor hom in te stap. “Klink vir my maar na ’n gevaarlike spulletjie. Veral vir ’n meisie.”

Sasha haal haar skouers op. “Ek besluit nog.”

“Leendert sê vir my julle is net vriende? Van kleins af al?” vra hy terwyl hy die knoppie vir die grondverdieping druk.

Sasha knik. “Ja, hy is ’n baie goeie vriend. Hy’t my al uit ’n hele paar penaries gekry.”

“En nou gaan jy hom ook help?”

Sasha haal haar skouers op. “Waarskynlik.”

Die hyserdeure suis sag oop.

“Ek moet diékant toe,” beduie Anton in die teenoorgestelde rigting van die ingang. Hy huiwer. “Ek weet dis kort kennisgewing, maar as jy nie vanaand ’n afspraak het nie … Is jy nie dalk lus om saam met my te gaan uiteet nie?”

Sasha loer vinnig na sy ringlose hande.

Hy gee ’n laggie. “Nie getroud nie en so twee maande terug uit ’n verhouding wat maar net nie wou werk nie,” raai hy die strekking van haar gedagtes. “En jy?”

Sasha kyk op na hom. “Niemand spesiaal in my lewe nie. En nee, ek het nie vanaand ’n afspraak nie.”

“Hy’s te mak vir jou, Sas.” Leendert se oë is peinsend.

“Ons het net gaan uiteet, Leendert, nie besluit hoe groot die onthaal sal wees of watter kapel en strykkwartet ons sal huur nie,” vervies Sasha haar. Dit was ’n heerlike aand en wonderlik anders om met ’n gekultiveerde man uit te gaan pleks van al die macho mans met wie sy altyd in aanraking kom.

“En hy het jou waarskynlik uit die Mosambiektrip probeer uitpraat? Hy dink waarskynlik dis die hoogtepunt van avontuur om Mozart se huis in Salzburg te besoek.” Leendert kyk haar befoeterd aan.

Sasha knik. “Hy dink dis onverantwoordelik om in Mosambiek te toer, ja. Hy het my gewaarsku teen malaria en die water en die kos en ’n magdom ander dinge.”

“Toer? Hy dink dis sommer net ’n mak toer deur Mosambiek?” roep Leendert verontwaardig uit.

“Ag, Leendert, ek het beter dinge gehad om met hom oor te gesels as om uit te brei oor ’n reisplan waarvan ek tot in hierdie stadium self nie baie weet nie.”

“En wanneer gaan jy hom inlig dat jy die mooiste deathwish op hierdie ondermaanse van ons is?”

“Ek het nie ’n doodsverlange nie. Wil jy nou hê ek moet gaan of nie?”

“Dan gaan jy my nie drop nie?” Verligting daag op die sproeterige gesig.

“Het ek jou al ooit gedrop, Leendert?” Sasha skud haar kop. “Natuurlik sal ek hierdie vierwielaangedrewe wa vir jou deur die drif sleep, maar jy moet weet dis onder protes. Ek sou baie graag eers jou sjarmante ortopeed nog ’n bietjie beter wou leer ken het.”

“Sjarmante ortopeed my alie. Anton is ’n baie nice ou, maar hy is heeltemal te lig in die broek vir iemand soos jy. Miskien sou Sebastian van der Linde, as hy enigsins sou belang gestel het, jou nukke kon hanteer, maar Anton?” Hy skud sy kop. “En ja, jy het my al gedrop. Wat van daardie stunning girl wat vir jou gemodel het aan wie jy my sou voorstel en toe het jy dit nooit gedoen nie.” Hy vryf oor die armspalk asof hy die gebreekte arm so gesond kan kry.

“Daardie girl is miskien stunning, maar sy is ook ’n slang. Sy sou jou vir brekfis opgeëet het. Ek weet mos hoe gou jy aan ’t swymel kan gaan oor ’n mooi lyf en die geknipper van wimpers. Ek het jou dus nie gedrop nie, ek het jou gered van nog ’n gebroke hart.” Sasha glimlag. “Sorg jy nou net dat jou arm aanmekaargroei en jou enkel weer bruikbaar word. En raak ontslae van jou harsingskudding, jou kop is van nature deurmekaar genoeg. Intussen sal ek saam met hierdie Sebastian van der Linde, wie hy ook al mag wees, op onbegaanbare terrein gaan kerjakker, tien teen een ook ’n arm of twee breek en terselfdertyd sorg vir jou kosbare artikel en foto’s.”

Leendert snork. “Ek kan nog nie glo jy weet nie wie Sebastian van der Linde is nie. Hy het so ’n ruk terug twee jaar ná mekaar die Cameltrofee vir Suid-Afrika huis toe gebring. Hy is in vier-by-vier-kringe wat Mahatma Gandhi in Indië was.”

“Ja, ja, ja … om jou uitdrukking te gebruik. Jy het hom voor jou ongeluk reeds besing asof jy sy persoonlike lofpryser is. Ons sal maar sien of enige man van vlees en bloed al daardie lofsange waardig kan wees.” Sy kyk op haar horlosie. “Maar nou moet ek gaan as ek nog wil gaan inkopies doen. Ek kan darem nie die wildernis in sonder ’n paar nuwe aankope nie. Wat dra hulle op hierdie vier-by-vier-roetes? Safaripakke en pithhelmets? Sal ek vir my ’n Karen Blixen-outfitjie so reg uit Out of Africa aanskaf? Of is dit te koloniaal vir die Camelman?”

Leendert maak keelskoon.

Sasha kyk hom skielik agterdogtig aan. “Leendert? Is daar dalkies iets wat jy vir my moet sê?” Sy ken Leendert vandat hulle saam begin tande wissel het. As hy eers so half verleë lyk, is daar ’n slang in die gras. “Toe, speak now or forever hold your peace.”

“Daar is iets wat ek nog nie vir jou vertel het nie.”

“Wat? Moet ek sy vrou se beenhare vir haar skeer in ruil vir ’n gaatjie op die Land Rover?”

“Moenie verspot wees nie. Dis net …”

“Net wat?”

Leendert sug. “Nadat ek Sebastian vertel het van daardie idioot wat my omgery het, het hy nie ’n probleem daarmee gehad dat jy my plek inneem nie. Maar om een of ander rede het hy aangeneem … wel, dat jy ’n man is.”

“En jy help hom toe dadelik reg en vertel vir hom dat ek vroulik van geslag is en geen tree hoef agteruit te staan vir enige man nie?”

“Ek wou nog, maar die geleentheid was nie daar nie en toe begin hy boonop verduidelik dat hulle geen vroue op die trips toelaat nie. Veral nie voordat die roete nie behoorlik getoets en uitgelê is nie. Hy het in detail ingegaan op hoe gevaarlik party gedeeltes op sommige roetes is.”

Leendert probeer weer sy arm in ’n gemakliker posisie kry. “Ek weet jy kan jou man staan, Sasha. Ek en jy het al genoeg avontuurlike trippies saam aangedurf om ’n boek daaroor te skryf, en daar is goed wat jy aanvang wat selfs teen mý grein ingaan, maar hy weet dit nie. As ek vir hom gesê het jy is ’n vrou, sou ek inderhaas iemand anders moes kry. Iemand wat kan waarneem met ’n skrywersoog en boonop ordentlik foto’s kan neem. En waar krap ek dié uit so kort voor die groep vertrek?”

Sy oë soebat. “Jy verstaan mos hoe belangrik die storie vir my is, en ek ken niemand anders wat dit vir my so goed sal kan doen as jy nie. En jy’t klaar ingestem.”

Sasha kyk haar mankoliekige vriend onthuts aan. “Maar Leendert, hoe op aarde dink jy gaan ek daarmee wegkom? Ek sny wraggies nie aan my hare nie en vir plastiese snykunde is daar nie tyd nie. Die groep vertrek môre. En vanaand, sê jy, kom hulle bymekaar.”

“Jy hoef nie jou hare te sny nie. Baie van die arty ouens het poniesterte. Ek het vir Sebastian gesê jy is ’n professionele fotograaf.”

“En die kurwes?”

“Groot hemde en verbande. Jy is gelukkig nie Pamela Anderson nie.” Hy haal sy skouers op. “Jy sal iets kan uitwerk. Ek weet mos jy is ’n ou planmaker. En ek het gedink ’n snor sal die ding kan doen met daardie mooi gesiggie van jou. So ’n lekker droopy een.”

“Vleitaal, direk of indirek, gaan jou nêrens bring nie, Leendert. Dis nou wel nog nie somer nie, maar jy weet hoe warm dit bedags in Mosambiek raak. Selfs in Augustus. Ek sien nie kans om soos ’n mummie in daardie brandende Afrikahitte en met al die humiditeit langs die kus rond te loop nie. En boonop met ’n bol hare op my bolip nie.” Sy haal haar selfoon uit haar handsak. “Jy bel die vent nou en sê vir hom ek is nou wel nie ’n man nie, maar het al my deel van die sewe seë, by wyse van spreke, bevaar.” Sy hou die instrument na hom toe uit.

“Hy sal jou nooit saamneem nie, Sasha. Dis ook nie net dat die roete gevaarlik is nie, Sebastian is ook … wel, ek wou nie eintlik vir jou sê nie, maar hy is ook ietwat van ’n vrouehater.”

Sasha kyk Leendert ongelowig aan. “Is jy besig om vir my te vertel dat jy my donker Afrika instuur saam met ’n jukskeibreker wat boonop ’n chauvinis is?”

Leendert glimlag effentjies. “Chauvinis is ’n gematigde term. Sebastian van der Linde dink alle vroue is deur die aartsengel van die hel geprogrammeer en deur die duiwel self geboetseer.”


Twee

Sasha kyk in die spieël en druk-druk aan haar platverbinde borste. Sy kon inderdaad nog nooit met Pamela Anderson meeding nie, maar plat kry sy hulle nie plat nie. Sy knoop die groot kakiehemp toe en druk dit by die kakielangbroek in. Hoe sy dit gaan hou in daardie hitte met hierdie klere weet sy nie, maar kortbroeke is uit. Sy is nie ydel nie, maar sy het al genoeg komplimente oor haar bene gekry om te weet dat hulle welgevorm is. En boonop is hulle ná haar onlangse besoek aan die skoonheidsalon so haarloos soos die dag dat sy gebore is.

Sy trek weer die hemp uit die middelband en laat dit loshang oor die broek. Beter. Dit verberg darem die skraal maar baie vroulike heupe en die breekdun middel. Sy sug diep toe sy die snor optel. Dié was maklik genoeg om in die hande te kry by ’n plek wat spesialiseer in klere en toebehore vir temapartytjies. Sy trek ’n gesig toe sy die bolletjie hare van alkante bekyk. Tom Selleck se moses. En sy hou nie eens van mans met snorre nie! Het nog altyd vermoed hulle probeer iets wegsteek.

Sy kreun onvergenoeg en leun dan nader aan die spieël, smeer die vieslike gom wat saam met die snor gekom het op haar bolip en druk die aakligheid vas. Nadat sy seker gemaak het dat dit nie sommer sal afkom nie, staan sy weer terug en kyk na die voltooide prentjie. Haar lang, donker hare is agtertoe gekam en met ’n gewone rekkie in haar nek vasgemaak. Gelukkig het sy haar kuif lank terug reeds laat uitgroei. Dit sou verdag gelyk het. Die snor verrig wondere, maar die rookblou oë met die lang houtskoolwimpers bly groot en onteenseglik vroulik onder die gevleuelde wenkbroue na haar terugstaar. Sy tel die bril met sy effens getinte glase op. Bedags sal die lense verdonker en saans sal dit darem in ’n mate steeds as kamoeflering dien. Niemand hoef te weet dis ’n doodgewone sonbril nie. Die hoepeloorringe wat sy gewoonlik dra, het plek gemaak vir ’n ringetjie aan die een oor. Sy sal maar nou en dan ruil sodat die gaatjie in die ander oor nie heeltemal toegroei nie, want volgens Leendert dra selfs arty mans net een oorring op ’n slag.

Sasha skud haar kop vertwyfeld. Sy lyk soos ’n androgene kunsstudent. Net die snor laat ’n mens vermoed dat sy moontlik manlik kan wees. Meer kan sy nie doen nie. Gelukkig het sy nie ’n hoë stem nie. Sy sal die natuurlike heserigheid net ’n bietjie moet aandik.

“Ek is Sasha Reynecke,” sê sy vir haar spieëlbeeld.

Sy maak keelskoon en herhaal dan met ’n dieper stem: “Ek is Sasha Reynecke. En ek is ’n opperste fool om my in hierdie ding te begewe.”

Sy sug vir die soveelste keer en tel ingedagte haar handsak op. Sy kyk op Leendert se horlosie. As sy nog langer draal, is sy laat. Gelukkig het sy haar bagasie reeds vroeër in die kattebak gepak.

Leendert gaan betaal hiervoor, dink sy iesegrimmig. Hy gaan haar volgende ekspedisie finansier, al moet hy Wildernis sover kry om haar te borg. En as hy nie die beste vriend was wat enigiemand kan droom om te hê nie, en as hy haar nie al meer as een keer ook uit die moeilikheid gekry het nie, sou sy nooit met hierdie malligheid voortgegaan het nie. Dis erg genoeg dat sy haar op ’n toer gaan bevind waarop sy nie wil wees nie. Om nog boonop te moet voorgee dat sy ’n man is, toets selfs die grense van húlle vriendskap.

En sy kan net bid dat die mooie Anton Krige haar nooit so sal sien nie. Vir hom wil sy altyd op haar beste lyk.

“Ek is skoon vies vir Leendert dat hy jou nou in hierdie ding ingepraat het,” het hy vanoggend oor die foon gesê. “Ek sal jou sommer dadelik sommer baie beter wil leer ken, Sasha.” Die woorde in sy gekultiveerde stem was salf vir haar gemoed.

“Ek laat weet jou sodra ek terug is,” het sy belowe.

Ja, miskien het Anton net op die regte oomblik haar lewe binnegestap, dink sy terwyl sy die deur agter haar toetrek. Miskien is ’n man wat Salzburg verkies bo Kilimandjaro net wat sy nodig het. Sy sal dit nooit aan Leendert erken nie, maar haar ekskursies maak soms selfs vir haar bang. Dis asof sy daartoe gedrewe is. Sy sal altyd ’n avontuurlustige streek in haar hê en sy is dol op skubaduik en roei en dergelike dinge, maar sy sal moet begin briek aandraai wat die gevaarliker ekspedisies betref.

Sy laat gly haar woonstelsleutel in haar handsak en slaan dan haar hand voor haar mond. Geen man, arty of nie arty nie, sal dood gesien wil word met so ’n sak aan die arm nie. Sy sluit weer oop en maak die handsak op die eetkamertafel staan. Sy haal haar geld uit haar beursie en druk dit in een van die broeksakke. ’n Kam? Nee wat. En lipstiffie gewis nie. Gits, haar paspoort moet sy tog net nie vergeet nie. Sy druk die boekie in haar hempsak en knoop dit toe.

Mans gaan darem so lekker bagasieloos deur die wêreld, besef sy toe sy weer haar woonstelsleutels optel. Sy onderdruk ’n klein gilletjie toe sy haar onlangs gemanikuurde naels raaksien. Sy draf badkamer toe, haal inderhaas die naellak af en verwens Leendert mompelend vir die soveelste keer terwyl sy die netjies geronde naels vierkantig afknip.

“Ek kan jou nie kleinkry nie, Sas,” het Leendert onlangs vir haar gesê toe hulle saam na ’n prysuitdelingonthaal vir fotograwe was. “Vanaand lyk jy soos iemand wat uit Vogue gestap het, en selfs as jy werk, lyk dit eerder asof jy een van die modelle op jou fashion shoots moet wees pleks van die fotograaf. En tog, as jy eers die boendoes ingaan, staan jy nie terug vir die machoste van die mans nie, al behou jy altyd steeds jou vroulikheid.”

Sasha bêre die naelversorgingstelletjie. “Dis nie nodig om ’n gomtor te wees net omdat ’n mens avontuur in jou bloed het nie,” het sy haar verweer en gedink aan Robert wat haar so kon kapittel omdat sy goed soos vogroom op ekspedisies saamgeneem het waar ’n ekstra blikkie kondensmelk veel nuttiger te pas sou gekom het.

Op pad na die bymekaarkomplek naby die Hennopsrivier, probeer sy onthou wat Leendert haar alles vertel het. Drie voertuie, sewe mense. Leendert se hele pakkasie buiten klere en persoonlike benodigdhede, is reeds op die plaas. Vanaand moet hulle vir oulaas ooreenkom oor pligte gedurende die toer. Almal slaap daar oor sodat hulle vroeg kan wegkom. Wat nog?

Sy ry in die donker byna verby die afdraaipad, maar sien gelukkig op die laaste nipper die uithangbord. Sebastian van der Linde. Net dit. Asof almal moet weet wie hy is. Sy parkeer haar motor wat skielik nog kleiner as gewoonlik langs die drie volgelaaide vier-by-viers lyk en kyk vir oulaas in die truspieël. Die snor sit nog. Sy trek haar asem diep in en laat dit stadig uit voor sy haar kamerasak van die passasiersitplek optel, uitklim en aanstap na die kliphuis.

Oomblikke nadat sy die klokkie gelui het, swaai die swaar dwarslêerdeur geluidloos op sy draaispil oop. Die man voor haar is ’n raps langer en ’n goeie tien, vyftien jaar ouer as sy, met ’n maag wat al effens slapperig oor sy kakiebroek begin stu. Sou dít nou die mirakel van vier-by-viers wees?

“Aangenaam.” Die buitelugbruin hand vou om hare en vergruis minstens die helfte van haar litte terwyl die man haar met opgetrekte wenkbroue op en af kyk en dan sy skouers baie effens ophaal. “Kom binne, jy moet Sasha Reynecke wees.”

“Naand. Meneer Van der Linde?” Sy vryf die gekneusde hand onwillekeurig.

Die man met die prettige oë en donker hare lag. “Nee, Basjan is binne. Hannes Greyvenstein is die naam. Kom, ons stap deur na die kroeg toe. Die manne is besig om op te warm vir die trip.”

Sasha volg Hannes deur die ingangsportaal en af met ’n langerige gang. Die hele huis is uit natuurlike klip gebou en kundig belig. Die klipmure vorm ’n uitstekende agtergrond vir haar gasheer se kunskeuse. Die skilderye getuig van goeie smaak al is dit ietwat konvensioneler as die helder postmodernisme van haar eie karige versamelinkie.

“Manne, dis nou Leendert se plaasvervanger, Sasha Reynecke.”

’n Stilte daal oor die vier mans wat aan die lag en rumoer was om die kroeg.

Naaste aan haar steek ’n kort, stewige man met witblonde hare sy hand na haar uit. “Bertus Spies,” verbreek hy die onnatuurlike stilte.

Sasha glimlag flouerig, baie bewus van die minder gunstige indruk wat sy klaarblyklik op die mans gemaak het. Sy probeer haar stem ekstra diep maak. “Aangenaam.”

“Karel Spies, Bertus se broer.” ’n Langer en ouer weergawe van Bertus vergruis vir die derde keer die aand haar hand.

Sy knik en probeer onder die kielierige snor glimlag.

“Mike van Straaten, welkom.” Mike is skraal met donker hare en oë wat op dieselfde hoogte as hare broei. Sy handdruk is genadiglik slapper. Amper te slap.

“Dries Bosch,” sê die man met die dawerende stem en kyk haar op en af. “Maar jy lyk vir my mos alte veel na ’n moffie, Reynecke.”

Sasha kyk die oorgewig man met die welige grys snor en yl spikkelgrys hare ’n oomblik onbegrypend aan. Natuurlik! Hoekom het sy en Leendert nie daaraan gedink nie? Dit sal ’n mag der menigte dinge verklaar.

“Aangenaam, Dries. Jy is reg, ek is gay. Ek hoop nie jy het ’n probleem daarmee nie. Dis darem deesdae konstitusioneel.” Sy laat sak haar hand toe hy nie die groetgebaar aanvaar nie.

Die ouer man swets grof. “Ek ry g’n saam met ’n moffie rond nie.”

“Stadig, Dries. Jy’s laat, Reynecke.”

Sasha swaai om na die diep stem agter haar. ’n Oomblik kyk sy teen die knope van die wit hemp vas voor sy besef dat sy haar oë nog so ’n goeie halwe meter moet lig. Die man wat oor haar uittoring, is besig om haar openlik op en af te bekyk.

Sasha wens ineens met alles in haar dat sy eerder in haar beste vere voor hom kon staan en so darem ’n kans gegun kon word om ’n beter indruk te maak. Sy wens sy kan in daardie ligte groenbruin oë sien wat sy skielik self voel – wat dit ook al is.

As sy nou al ooit in haar lewe ’n hunk gesien het, aanskou sy hom op hierdie spesifieke moment. Anton Krige se elegante aantreklikheid kan gaan slaap voor hierdie vertoon van suiwer manlikheid. Die man lyk behoorlik asof hy uit ’n Camel-advertensie gestap het, behalwe dat hy groter en beslis nog aantrekliker is as die modelle wat hulle gebruik.

Maar dis nie net dit nie. Dis asof daar iets is wat kliek gemaak het toe hulle mekaar in die oë kyk. Asof ’n kompas êrens binne-in haar vir die eerste keer Noord gevind het.

“Het jy verdwaal?” Sy stem is bot, maar iets lewe in sy oë.

Verdwaal? Natuurlik was sy verdwaal. Maar nou is sy gevind.

“Is dit hoekom jy laat is?” probeer hy weer.

“Verdwaal … nee … ek is jammer … ek het die afstand hierheen onderskat … ek het …”

“Sebastian van der Linde,” knip hy haar kort. Sy greep is sterk maar bedagsaam.

Die kamer kantel toe die aanraking van hul hande ’n vreemde energie deur haar lyf laat ruk. Sy kyk die enorme man verward aan. ’n Frons knoop sy donker wenkbroue saam.

“Leendert het nie genoem dat jy … Hy het nie jou seksuele voorkeure gestipuleer nie.”

Leendert? Seksuele voorkeure?

Agter haar mompel ’n growwe stem iets van moffies en dan onthou sy weer waar sy is.

Sasha ruk haar met moeite reg, maar die ergerlikheid wat sy jeens Dries Bosch ervaar het, kom tot haar redding. “Leendert het ook nie júlle seksuele voorkeure aan my genoem nie.” Sy kyk gemaak braaf rond. “Dit lyk my ek bevind my in heteroseksuele geselskap?”

“Lýk ons vir jou soos moffies?”

“Dries.” Sebastian kyk berispend na die ouer man en dan weer terug na Sasha. “Ek wil nie moeilikheid hê op die toer nie. Ons is vir sewe dae in mekaar se geselskap in potensieel gevaarlike omstandighede. Ek gaan nie graag terug op ooreenkomste nie, maar ek dink dit sou in die omstandighede beter wees as jy jou aan die toer onttrek, Reynecke.”

Sasha is op die punt om met hom saam te stem toe sy Leendert se stem weer hoor. “As jy my drop, vergewe ek jou nooit nie.” En dan hoor sy die aanklag van haar gewete: Leendert het vir jou al baie kastaiings uit die vuur gekrap. Op Kili, en daarna, was hy dáár vir jou. Jy kan hom nie nou in die steek laat nie.

Sasha maak keelskoon, asof sy so van haar vertwyfeling ontslae kan raak. “Ek is jammer, maar ek onttrek nie. Ek diskrimineer nie teen julle voorkeure en afkere nie en verwag dieselfde van julle. As jy my belet om saam te gaan, baklei ons hierdie ding in die hof uit.” Sasha wonder of hy die bluf nie ’n myl ver kan ruik nie.

’n Mens kan ’n speld hoor val terwyl Sebastian haar ’n lang ruk stip aankyk. Dan knik hy. “Ek kan nie sê ek waardeer jou dreigement nie, Reynecke, maar Leendert se toerfooi is reeds betaal en ek het onderneem om jou saam te neem. Ek gaan nie terug op my woord nie, maar ek dink wel dit sou beter wees as jy jou vrywillig onttrek. Dit gaan nie per se daaroor dat jy gay is nie, maar uit ondervinding weet ek dat gemoedere by tye hoog kan loop op so ’n toer. Daarom dat ek my toerlede omsigtig kies. Ons kan nie onnodige wrywing bekostig nie. Ons moet as ’n span saamwerk, anders kan dinge sleg verkeerd loop.” Sy oë gaan weer oor haar. “Op ’n ander, minder veeleisende toer en met ander toerlede, sluit ek jou graag in.”

Sasha vou haar arms en lig haar ken. “Soos jy tereg gesê het, jy het onderneem om my saam te neem.”

Sebastian staar stip in haar oë, dan draai hy na die res van die geselskap. “Ons weet hoe jy voel, Dries. Wat sê jy, Hannes?”

Hannes haal sy skouers op. Sy gesig spreek van vertwyfeling. “Ek weet nie of dit gaan werk nie, Basjan, maar ek weet nie of ’n mens die man kan afwys net omdat hy tingerig en … só … is nie.”

“Karel? Bertus?”

Die Spies-broers kyk na mekaar en haal net hul skouers op.

“Mike?”

Mike kyk na Dries en dan weer na Sasha. “Ek verstaan jou vertwyfeling, Sebastian, maar dit sou diskriminasie in sy grofste vorm wees.”

Sebastian kou nadenkend aan sy onderlip, dan kyk hy af na Sasha. “Jy het nog tyd tot môreoggend vieruur om van plan te verander en jou vrywillig te onttrek, Reynecke. As jy daarop aandring om saam te gaan moet jy weet dat ek nie onmin tussen toerlede sal verdra nie.” Hy kyk oor haar kop. “En dit geld veral jou ook, Dries.”

“Ek laat g’n moffie saam met my in die Cruiser ry nie.”

“Reynecke kan saam met my ry as Hannes bereid is om plekke te ruil en saam met jou te ry.”

Hannes kyk Sebastian ongelukkig aan. “As dit nie anders kan nie, Basjan, maar dan moet Dries sy biersuipery laat staan terwyl hy bestuur. Met elke bier raak hy roekeloser.”

Sebastian kyk weer na Dries. “Jy kan kies, Dries. Óf Reynecke ry saam met jou soos afgespreek óf jy wag met jou bierdrinkery terwyl jy bestuur. Jy weet in elk geval dis teen my reëls.”

Dries swets mompelend. “Oukei dan, solank ek nie saam met daai een hoef te ry nie.”

“Hannes?”

Hannes haal sy skouers op, steeds nie baie gelukkig met die nuwe reëling nie, maar klaarblyklik tog bereid om die vrede te probeer bewaar.

“Nou goed, dan kan ons nou by die laaste reëlings kom. Mike, kry vir Reynecke die gebruiklike om hom welkom te heet.”

Mike knik en verdwyn agter die kroeg se toonbank. Hy kom weer te voorskyn met ’n schnappsglasie en ’n yslike bierbottel.

Sasha kyk hom ongelowig aan.

Mike haal sy skouers verskonend op. “Dis tradisie. Die mampoer eerste in een sluk en dan kan jy aan die quart drink so lank as wat jy wil, solank jy hom klaarmaak.” Mike stoot die bottel en die glasie oor die dwarslêerblad na haar toe.

Sasha sluk senuagtig terwyl sy die glasie mampoer na haar neus bring. Sy ruk haar kop onwillekeurig weg van die sterk alkoholreuk.

Sy hoor Dries minagtend snork. Sy draai om. Almal kyk afwagtend na haar. Sebastian met ’n skewe glimlaggie, sy sterk arms voor sy bors gevou.

Sasha lig die glasie. “Op Mosambiek.” Met ’n dapper beweging van haar gewrig, gooi sy die deurskynende vloeistof in haar keel en sluk dit met een slag af. Dis asof sy ’n sluk vuur uit die hel self in haar mond hou. Haar asem is skoonveld. Iemand gee haar ’n gemoedelike hou op die rug en dan kom haar asem genadiglik weer terug. Sy drink haastig ’n paar slukke van die bier om die brand in haar mond te blus terwyl die trane uit haar oë stroom.

Dries lag dawerend. “En dis maar die begin. Hierdie week maak ons van jou ’n man, Reynecke. Jy sal nooit weer dieselfde wees nie.”


Drie

Sasha se eerste gewaarwording is die dawerende geklop in haar kop. Die tweede is die geklop aan die deur. Waar op aarde is sy en wanneer het ’n trok met al agttien sy wiele oor haar gery?

“Opstaantyd.” Sy hoor die geluid van komberse wat afgegooi word en ’n bed wat hier naby haar kraak.

Sy maak haar oë met moeite oop. Hoekom het sy ’n kakiehemp aan?

“Nie gewoond aan drank nie, is jy?”

Dis Mike se stem, besef sy, onthou dan dat sy en Mike ’n kamer in Sebastian se kliphuis moes deel. Die gebeure van die vorige aand begin stadig weer terugsyfer. Dries Bosch wat haar tart en sover kry om ’n tweede bottel bier te drink, en dit nadat sy die vorige dag nooit kans gehad het om te eet nie. Sasha kreun en maak weer haar oë toe.

“Hier,” hoor sy ’n rukkie later naby haar.

Sy kyk op na Mike. Hy hou ’n glas water en vier pille na haar toe uit.

“Die twee wittes is vir die hoofpyn, die kapsules vir jou lewer.”

Sy vat die glas en die pille by hom en sluk hulle met moeite af.

“Dankie.”

“En nou moet jy wikkel. Ons kom oor ’n kwartier by die voertuie bymekaar. Ek is klaar in die badkamer.”

Sasha sleep haar uit die bed en kry bymekaar wat sy nodig het voor sy haar na die aangrensende badkamer haas. Sy skrik vir die snor op haar gesig toe sy in die spieël kyk, maar slaak dan ’n sug van verligting toe sy besef dat die gom darem gehou het. Sy was vinnig en trek Leendert se geruite hemp oor haar skoon jeans aan. Met haar hare weer in ’n poniestert, die snor steeds stewig op sy plek en die bril op haar neus stap sy buitetoe.

Die dag is nog net ’n rooi belofte teen die bergagtige horison en die voertuie lyk soos boggelrugkamele daarteen afgeëts. Die oggendlug trek koel deur haar hemp en sy ril.

“Dis jou laaste kans, Reynecke. Ek stel voor jy laat staan nou jou kapokkiehouding en onttrek jou eerder.” Die diep stem agter haar laat haar vinnig omswaai.

Met die stoeplig agter hom lyk Sebastian nog groter as die vorige aand. Sy kan net-net die sterk gelaatstrekke uitmaak. Hy lyk stroef.

“Hoekom wil jy so graag van my ontslae raak, meneer Van der Linde?” vra sy koel en wens haar kop het nie so geklop nie. Sy het al die fasiliteite van haar verstand nodig vir hierdie gesprek.

“Jy pas nie in nie,” sê hy reguit. Hy kom staan reg voor haar. “Ek is nie ’n bevooroordeelde mens nie, Reynecke. Ek gun elke mens sy plekkie in die son en ek het niks teen jou as mens nie, maar my sesde sintuig het my gewaarsku toe ek jou die eerste keer gesien het. Ek kan nie my vinger daarop lê nie, maar iewers is ’n slang in die gras.”

“Ek het nie geweet mans soos jy het ’n sesde sintuig nie, laat staan vertrou daarop.” Sasha vou haar arms.

“Kyk, Reynecke …” begin Sebastian ergerlik en sug dan diep. “Reynecke, probeer verstaan. Ek is verantwoordelik vir die sukses van hierdie trip, en nie net sodat dit vir almal wat betaal het ’n lekker toer is nie. Ek wil nie melodramaties klink nie, maar ek is ook verantwoordelik vir menselewens op hierdie trip.”

“Ek begryp jou predikament, meneer Van der Linde, maar ek het nou weer verantwoordelikheid aanvaar vir my beste vriend se toekoms. Van my kant af sal ek my bes doen om ’n sukses van die trip te maak. Ek lyk miskien tingerig, maar ek is nie ’n idioot of ’n sissie nie.”

In die lig van die opkomende son sien Sasha hoe Sebastian se mooi mond in ’n onwillekeurige glimlag plooi. Hy haal sy skouers ná ’n oomblik van wik en weeg op. “Die groen Land Rover is my voertuig, Reynecke. Laai jou persoonlike goed daarin. Die res van die toerusting is op Dries se voertuig, dis die bruin Land Cruiser. Leendert sou saam met hom gery het, soos jy seker gisteraand afgelei het. Kontroleer volgens die lys wat ek gisteraand vir jou gegee het dat alles daar is wat Leendert veronderstel was om te bring en kom kry dan vir jou koffie en beskuit in die kombuis.”

Sebastian gee haar nie kans om te antwoord nie. “Daar is ’n flits in die Land Rover. Sit die ding tog asseblief net terug.” Hy draai om en stap na die volgende voertuig. “Maar as jy my nog een keer ‘menéér Van der Linde’, gooi ek jou summier uit die Landie,” laat hoor hy oor sy skouer voor hy buk, die onderstel vlugtig bekyk en dan weer aanstap.

Sy kyk die fors gestalte agterna. ’n Onverklaarbare gevoel van verlies kom sit in haar. Sy sou graag wou hê dat hy haar eerder as die Sasha wie sy regtig is, leer ken, maar bloot omdat sy nie van leuens en bedrog hou nie. Sebastian van der Linde is nou wel ’n beeld van ’n man, maar belese intelligentsia wat dit as avontuur genoeg beskou om dalk Mozart se woonplek te besoek, is immers deesdae haar bewuste keuse van manlike geselskap.

Nadat sy ’n paar foto’s van die volgepakte voertuie teen die gloed van die opkomende son geneem het, laai Sasha haar kameratoerusting voor in die groen voertuig. Die ander persoonlike bagasie pas net-net agterin. Sy stap flits in die hand na die bruin voertuig, gaan gehoorsaam deur die lys en tik elke item af. Tent, slaapsak met kussing en matras, twee bokse van Leendert se geliefde Tassenberg … Sy ril. As sy net aan drank dink, wil sy weghardloop. Kampbed. Sy probeer onder die tentsak inloer, maar kan nie mooi sien nie. Nie ernstig nie. As daar nie ’n kampbed is nie, slaap sy op die vloer van die tent. Sy het dit al dikwels genoeg voorheen gedoen. Die ander goed is alles daar.

“Ek het nooit geweet moffies gaan op four-by-four-trips nie.” Die smalende stem wat skielik agter haar opklink, raak ’n reeds geïrriteerde snaar in haar binneste aan en die hoofpyn wat bly klop, help nie.

“Ek is seker daar is baie dinge wat jy nie weet nie, Dries.” Gedagtig aan haar onderneming teenoor Sebastian, beteuel sy haar humeur doelbewus.

“Miskien, maar ek ken ’n poefter en ’n lafaard as ek hom sien.” Sy hele houding tart haar.

Sasha kners op haar tande. “Dit sal ons maar moet sien, Dries, maar ek verneem ’n mens eien maklik eienskappe waaraan jy binne jou eie psigiese raamwerk blootgestel is. Verskoon my.” Sy stap in die rigting van die groen Land Rover.

“Moenie jou kom staan en slim hou by my nie, Reynecke. Ek neuk jou met een hou plat,” hoor sy Dries agter haar aan bulder, maar sy kyk nie om nie, gooi die flits op die sitplek neer en stap na die huis toe.

In die kombuis sluk sy gretig die koffie af en forseer ’n beskuit na binne in die hoop dat dit sal help vir die hol kol op haar maag.

“Ons sal seker op Nelspruit ontbyt eet.” Mike blaas aan sy stomende koffie. Hy het ’n stroewe amper melancholiese tipe gesig, maar sy donker oë lyk minder peinsend as gisteraand. Of miskien was dit maar die beligting in die kroeg of haar eie ongemak.

“Leendert het nie juis die geleentheid gehad om my uitgebreid in te lig oor die hele toerprogram nie, maar ek verstaan ons ry vandag tot op Maputo?” Sy spoel die koppie in die wasbak uit en sit dit onderstebo neer toe sy nie so in die vinnigheid ’n vadoek raaksien nie.

Mike kyk haar ’n oomblik skewekop aan voor hy antwoord: “Ja, eintlik so ’n entjie buite Maputo. Sebastian het belowe dat ons vanaand prawns eet dat die biesies bewe. Hy weet glo van ’n plek wat dit gaarmaak soos net die locals dit daar kan doen.”

“Hopelik sal ek teen vanaand geesdriftiger daaroor voel.” Sasha sluk aan die naar gevoel op haar maag. “Dankie vir die pille, ek kan voel hulle is darem besig om hul werk te doen. Wat gebeur ná Maputo?”

“Van Maputo af ry ons so tweehonderd kilometer in die rigting van Xai-Xai. Ons oornag naby Chongoene Lodge en berei voor vir die gevaarlike deel van die trip. Ons kry ons gids die volgende oggend en dan gaan ons kyk hoe ver ons langs die Limpopo kan opry van die mond af. Sebastian beoog om so twee dae lank die rivier te volg, oor te steek waar ons ’n veilige plek kan kry en dan terug te ry tot by Chongoene voordat ons huis toe kom.”

“Klink eenvoudig genoeg. Leendert het gesê dis sewe dae uit en tuis.”

Mike knik. “Dis die plan, maar ’n mens weet nie wat kan gebeur nie.”

Sasha knik. “Ek verstaan, maar waarvoor is die gids nodig? Volg ’n mens nie maar jou eie pad nie?”

“Die gids is nie soseer daar om vir ons die pad te wys nie, hy is daar om vir myne te vee.”

“Myne?”

Mike knik. “Daar is naastenby ’n miljoen landmyne in Mosambiek wat nog nie afgegaan het nie. Niemand weet waar hulle lê nie, want sowel Renamo as Frelimo se magte het dit onder geheimhouding gedoen. Daar is heelwat verminkte mense in Mosambiek, veral mense met net een been.”

Sasha kyk Mike sprakeloos aan.

“Kom, Mike, Reynecke, die dag raak oud.” Sebastian se stem verbreek Sasha se geskokte stilswye.

Sy kyk die groot man op en af terwyl hy ’n klomp roetekaarte bymekaarmaak.

“Ek neem aan jy het seker gemaak jou paspoort is geldig, Reynecke?”

Sasha knik. “My paspoort is nog vir amper ’n jaar geldig,” sê sy ingedagte, haar gedagtes nog besig met wat Mike haar vertel het.

“Gaaf, ek wil nie onnodig tydmors by die grensposte nie.”

Sasha en Mike volg hom na buite.

Op pad na die voertuie toe val Sebastian langs Sasha in. “Wat weet jy van navigasie af, Reynecke?”

“Ek en Leendert het een keer ’n rally saam gedoen en ek het genavigeer.”

“’n Rally!” Sebastian skud sy kop vertwyfeld. “As jy nie regkom nie, is Hannes terug by my en sal jy saam met Dries moet ry. Wat weet jy van lugvaartkaarte en GPS af?”

Net mooi niks nie, sou naaste aan die waarheid wees, maar sy bedink haar betyds. “Ek leer vinnig.”

Sebastian kyk haar net skuinsweg aan. Dan roep hy almal bymekaar, maak seker dat elke voertuig se tweerigtingradio werk en met ’n laaste groet gaan elkeen na hul onderskeie voertuie. Die Spies-broers en Mike in die wit Land Rover, Dries en Hannes na die bruin Land Cruiser en Sebastian skuif agter die stuur van die groen Land Rover in. Met ’n laaste sug en ’n skietgebed klim Sasha langs die groot man in.

Met ’n skeptiese uitdrukking gee Sebastian die pak roetekaarte vir Sasha voor hy die enjin aanskakel. “Kyk maar eers of jy kan hond haaraf maak van die roetes. Vandag se roete is nie ’n probleem nie, maar kyk solank na môre s’n. Vanaand sal ek of Hannes jou touwys maak met die GPS.” Sebastian skuif die rathefboom in die regte posisie. “Jy is nou doodseker jy wil saamgaan?”

Sasha dink aan die landmyne, aan Dries en aan ’n ding genaamd GPS wat sy onder die knie moet kry. Dan dink sy aan Leendert, bleek in die hospitaalbed met ’n pyntrek om sy mond. Sy knik, maar vertrou nie haar stem nie.

“Jy doen dit op eie verantwoordelikheid, Reynecke. Moenie van my verwag om jou op te pas nie.”

“Ek verwag dit ook nie.” Haar stem is maar heserig. Sy verwag dit inderdaad nie, maar Sebastian se amperse vyandigheid verontrus haar wel. Die res noem hy almal op die naam, maar sý is Reynecke. Die buitestander en verworpeling.

“Nou goed, maar van hierdie oomblik af, was ek my hande in onskuld.” Sebastian trek egalig weg. Agter hom volg die twee ander voertuie asof die dreun van die enjin ’n towerspreuk was.

Geen omdraaikans meer nie, besef Sasha en vou die boonste kaarte met ’n sagte sug oop. Sy draai die kaart só dat die vroegoggendlig direk daarop val en kyk na die honderde fyn lyntjies, die bakentjies en die strepies op die kaart voor haar. Paniek vou om haar hart. Ruk jou reg, Sasha Reynecke, jy kan nie toelaat dat ’n spul macho chauviniste vir jou ore aansit nie.

Die kilometers glip verby terwyl sy probeer sin maak van die kaarte. Uiteindelik begin daar vir haar ’n patroonmatigheid na vore kom. Maar hoe meer sin die kaarte begin maak hoe meer vrae ontstaan daar by haar. Sy kyk terloops na Sebastian, op die punt om hom oor die kaart te begin uitvra, maar hy is versonke in sy eie gedagtes. Sy vergeet wat sy wou gevra het.

Die profiel van Sebastian van der Linde kan dien as ’n model vir ’n beeldhouer. Die gebeitelde gelaatstrekke word net effens versag deur die lagplooitjies om die oë en die lang, donker wimpers wat die ligte kleur van sy groenbruin oë beklemtoon. Die koper strepies in die donker hare en die sonbruin van sy vel verklap dat hy baie in die son kom. Dis egter sy mond wat Sasha fassineer. ’n Mond wat streng kan wees, maar die fyn plooitjies verraai dat hy ook maklik en dikwels lag.

Nie dat sy enige bewys daarvan het nie. Vandat hy haar raakgesien het die vorige aand, het hy definitief nog nie juis die meganismes agter die lagplooitjies gebruik nie. Maar dis nie die humor wat die mond verklap wat haar die meeste fassineer nie, wel die sensualiteit daarvan. Dis nie ’n sensuele mond in die gewone sin van die woord nie. Die onderlip is wel voller as die boonste, maar is so ferm as die res van sy gesig, sy lyf, en tog …

Sy oë betrap haar eensklaps.

“Iets fout, Reynecke?”

“Nee, ek dink maar net dat jy moontlik fotogenies sal wees.” Verbeel sy haar, of is daar ’n effens verhoogde kleur op sy hoë wangbene?

“Soos ek vroeër gesê het, ek gun almal ’n plek in die son, Reynecke, maar los my en my fotogeniese eienskappe uit. Moenie dinge moeiliker maak as wat dit reeds is nie. En verstaan my mooi, ek is straight. Honderd en tien persent straight.”

“Ek het met die oog van ’n fotograaf gekyk, nie van ’n gay nie,” probeer Sasha haar faux pas met ’n halwe waarheid regdokter.

“Ek sou steeds verkies dat jy jou by die roetekaarte bepaal. Vir fotograwe het ek hoegenáámd nie tyd nie.” Die stem is so kil as wat die gesig stroef is.

“Wat pla jou die meeste? Dat ek ’n fotograaf is, of dat ek gay is?” ’n Onverwagte behoefte om die man beter te verstaan por Sasha aan om verder te gaan as wat sy normaalweg sou.

“Die feit dat jy gay is, laat my koud. Ek begryp nie homoseksualiteit nie, daarom kan ek nóg voorkeur daarvoor nóg afkeer daarvan uitspreek, maar iemand het my ’n pes in fotograwe in die algemeen en vroumense spesifiek gegee.” Daar is ’n beduidenis van ’n glimlag om die mondhoeke. “En my sodoende ’n groot guns bewys.”

“Dit klink besonder interessant.”

“Dis nie ’n mooi storie nie, al gaan dit oor ’n beeldskone blondine met die lyf van ’n godin en die gesig van ’n engel.” Sebastian skud sy kop. “Maar ek praat nie daaroor nie. Dit lê in die verlede. Ek het my lesse geleer en sy het gekry wat sy wou gehad het.”

Sasha is doodnuuskierig, maar aan die kanteling van Sebastian se ken kan sy sien dat dit soveel is as wat sy uit hom getrek gaan kry.

“Ja, ons leer maar elkeen swaar aan ons eie lesse.” Sy laat sak haar kop weer oor die kaarte.

“Is jy en Leendert …?” Sebastian laat die vraag onvoltooi in die lug hang.

Sasha skud eers haar kop net effentjies, totdat sy besef wat Sebastian eintlik vra. Sy onderdruk ’n giggellaggie. Leendert sterf tien dode. “Genade, nee, Leendert is so straight soos ’n lineaal. Hy wil juis voortdurend hê ek moet hom aan die modelle voorstel wanneer ek fashion shoots doen.”

“Maar julle is vriende.”

Sasha knik. “Ons is saam kleuterskool toe, saam laerskool toe, saam hoërskool toe en saam universiteit toe. Ons ken mekaar beter as wat baie broers en susters mekaar ken.”

“Jy bedoel broers?”

Sasha skrik. “Natuurlik, ek bedoel maar by wyse van spreke.” Sy sal versigtiger moet wees, heelwat versigtiger.

“En hoe het dit gekom dat jy ’n fotograaf geword het?”

“Ek het eintlik op universiteit tale geswot. Die fotografie was net ’n stokperdjie, maar dinge werk nie altyd uit soos ’n mens hulle beplan nie. Dit het my beter gepas om van my stokperdjie ’n loopbaan te maak as van letterkunde.” Want Robert het ’n fotograaf nodig gehad om al sy ekspedisies ewigheidswaarde te gee en so kon sy by hom wees, saam met hom werk aan die boek wat hy wou skryf, maar nooit die geleentheid gegun is om klaar te maak nie.

Sebastian probeer nie verder uitvis nie, maar die stilte in die voertuig is dié keer nie ongemaklik nie.

Sasha bepaal haar weer by die kaarte en die roetebeskrywings terwyl Sebastian sy aandag op die pad hou. Net duskant Nelspruit begin die tweerigtingradio kraak.

“Ons vergaan van die honger, Sebastian.”

Sasha herken die stem as een van die Spies-broers s’n.

“Wil julle vir oulaas ’n Wimpy-ontbyt hê, of ’n skottelbrekfis by die rivier voor ons oor die grens gaan?” Sebastian lyk vir die eerste keer werklik ontspanne terwyl hy oor die radio praat.

“Ons drie stem vir skottel,” kom die stem ná ’n oomblik van krakerige stilte.

“Dries? Hannes?” vra Sebastian terwyl hy vraend na Sasha kyk.

“Skottel, Basjan.” Hannes is die enigste een wat Sebastian so noem.

Sasha knik. Dit klink vir haar ook na ’n beter plan.

“Gaaf, ons sal by die supermark in Nelspruit stop. Wag julle maar anderkant die dorp vir ons op die Komatipoortpad.” Hy sit die radio weer op sy haak en kyk na Sasha. “Sal jy vir ons brood, spek en eiers gaan koop? Ek wil nie ons voorrade gebruik nie.”

Sasha knik. Solank sy net nie met hierdie onseker maag van haar die kos hoef te maak nie, dink sy en sluk aan die naarheid wat weer opstoot.

Sebastian ken die Komatipoortomgewing klaarblyklik goed. Hy draai sonder huiwering by ’n grondpaadjie in en ’n entjie verder hou hy links by ’n vurk in die pad. Minute later hou hulle op die oewer van die Krokodilrivier stil.

Hannes kry die gasbottel en skottel uit Sebastian se Land Rover en Mike kom met ’n skinkbordtafeltjie te voorskyn. Sasha dra die supermark-aankope na hulle toe en begin die sak uitpak.

“Toemaar, ek en Hannes sal hiervandaan regkom,” sê Sebastian tot haar verligting en kort voor lank sis die spek aan die rand van die skottel en borrel die eiers in die middel.

Sasha gaan staan op die rivieroewer en kyk met genoeë oor die bosveldlandskap wat voor haar uitstrek. Vir die eerste keer begin haar besluit sin maak. Die vet weet, dit was nodig dat sy wegkom uit die stadsgedruis. Sy het weer versadigingspunt bereik sedert haar laaste ekspedisie meer as ’n jaar gelede toe sy foto’s gaan neem het van die sjimpansees in Rwanda terwyl daar minder oorlog as gewoonlik was.

“Eendag gaan jy besef dat jy Robert nie kan terugbring deur voortdurend jou eie lewe in gevaar te stel nie, Sas,” was Leendert se reaksie toe sy moes erken dat hulle span teen alle verwagting in wel deur vyandiggesinde troepe voorgekeer is.

“Een keer per jaar moet ek aan myself bewys dat ek nie net bestaan nie, maar inderdaad leef, Leendert. Dat ek nie werklik so ruggraatloos is as wat ek op Kili was nie. En dat ek Robert onthou,” het sy verweer.

“Ek verstaan jou verlange na Robert en dat jy nog oor hom treur, al is dit reeds vier jaar, maar moet jy nou juis bewys dat jy leef deur jou sterflikheid te toets? Buitendien, jy’t in ’n ernstige graad aan hoogtesiekte gely. Dit het niks met jou ruggraat te doen nie, net met jou liggaam se onvermoë om suurstof te absorbeer … iets wat deur jou gene bepaal word, nie deur jou moed en uithouvermoë nie.” Leendert se oë was oneindig simpatiek en tog ook streng.

“Robert het bewys dat ons sterflik is, Leendert. Ek moet aan myself bewys dat ek leef. Eendag sal ek vrede maak daarmee dat hy dood is en ek leef, maar dis my nog nie nou al beskore nie,” was haar antwoord. Sy kon nie verder verduidelik nie.

“Jy is diep ingedagte?”

Sasha kyk verskrik op na Mike voordat sy weer ontspan. Sy glimlag skeef, maar sê niks verder nie.

Mike gaan sit op die rotsplaat en trek sy skoene en kouse uit. “Daar is iets aan water wat my tone roep.” Hy laat sak sy benerige voete in die vlak water wat oor die rotse spoel.

“Het die Krokodilrivier nie krokodille nie?” Sasha sak langs hom neer.

“O ja, maar hulle verkies glo sandbanke. Die boeke sê so.” Hy kriewel sy tone in die water.

“Lees die krokodille ook daardie boeke?”

Mike gee ’n laggie. “Ek hoop van harte so.”

“Dan waag ek dit ook maar.” Sasha skop haar skoene uit en stroop haar sokkies van haar skraal voete af. Die water is heerlik koel tussen haar tone. Sy leun agteroor en geniet die son op haar gesig voor sy weer na Mike kyk.

Mike is besig om haar met ’n eienaardige uitdrukking op sy gesig te bestudeer. “Kos is op die tafel!” kom Hannes se stem.

Mike spring orent. “Ek is honger,” verklaar hy, druk sy voete sokkieloos in sy skoene en laat spaander.

Sasha skud haar kop onbegrypend, maar vee dan ook haar eie voete af. Dis eers toe sy haar voet weer in die sokkie wil steek dat sy begryp wat Mike verwar het. Soos rowe blink die geverfde toonnaels in die son.

Terwyl sy haar bes doen om haar ontbyt in haar toegetrekte keel af te kry en haar maag se protestasies te ignoreer, probeer sy Mike se gesigsuitdrukking peil. Maar hy kyk nie eens in haar rigting nie. Dis eers ná ete toe Sebastian aankondig hulle moet klaarkry sodat hulle die grens kan oor dat Mike weer na haar kyk. Die uitdrukking in sy oë is raaiselagtig.

“Het julle almal julle paspoorte gereed? Ek wil nie hê ons moet by die grenspos rondstaan en soek nie. Dit gee net dese en gene te veel insae in wat ons aan boord het.”

Sasha slaan haar hand voor haar mond. Haar paspoort is nog in die hemp wat sy die vorige aand aangehad het se sak toegeknoop. Sebastian sê niks, maar hy skud sy kop toe sy in haar kleresak begin rondsoek. Gelukkig neem dit sekondes voor sy die boekie gekry het en sy langs hom in die Land Rover kan inspring.

Sebastian skakel die enjin aan. “Is jy nou seker jy het alles?”

“Natuurlik, dis nie asof ek die eerste keer deur ’n grenspos gaan nie, selfs nie die eerste keer dat ek Mosambiek toe gaan nie. Ek en Leendert gaan gereeld Ponto d’Ouro toe.” Sy vlek die gehawende boekie lukraak oop by die indrukwekkende hoeveelheid bont stempels binne-in.

“Gaaf,” is al wat hy sê toe hy wegtrek.

Sasha sit agteroor en blaai deur die boekie. Benewens Mosambiek en Rwanda is daar stempels van onder meer Malawi, Tanzanië, Kenia en Madagaskar. Elke stempel kan ’n storie vertel. Sy sal spyt wees wanneer sy ’n nuwe paspoort moet kry. Sy blaai vorentoe. Gelukkig is die vervaldatum eers volgende jaar. Sy blaai nog ’n bladsy vorentoe. Die foto is nie vleiend nie. Sy lyk half verskrik. Robert het nog geleef toe dit geneem is. Dit was juis saam met hom dat sy vir die eerste keer in haar lewe die grense van Suid-Afrika oorgesteek het.

Die volgende oomblik val die boekie byna uit haar hande. ’n Ysige koue trek deur haar ledemate. Sy kyk verstard na die snorlose, baie vroulike gesiggie van die meisie wat sy byna vyf jaar gelede was. Hoe is dit moontlik dat nie sy of Leendert daaraan gedink het nie?

Hoe op aarde gaan sy oor die grens kom as ’n man, arty en gay ofte not, met ’n paspoort wat beslis verklaar dat sy “female” van geslag is en ’n foto wat geen twyfel daaroor laat nie?


Vier

Die geharwar by die grenspos is tipies derdewêrelds. Bont en woelig en lawaaierig met aangenamer en minder aangename geure wat daarmee gepaardgaan. Sasha hoor, sien of ruik bitter min daarvan. Haar verstand werk in die hoogste versnelling, maar sy kan om die dood nie aan ’n oplossing vir haar probleem dink nie. Boonop voel sy regtig nie lekker nie. Of dit die spanning is of die proteïenryke ontbyt op ’n reeds sensitiewe maag van die vorige aand, weet sy nie.

“Jy lyk bleek. Voel jy sleg?”

Sy kyk na Mike wat voor haar in die ry staan en knik. Asof die simpatie in sy oë die laaste strooi is, voel sy ’n naarheid in haar opstoot. Sy vroetel in haar jeans se sak, haal Leendert se groot mansakdoek uit en vee die koue sweetpêrels van haar voorkop af.

“Gee jou paspoort en die vorm vir my. Die badkamer is net hier langsaan. Netnou maak jy skande.” Mike steek sy hand uit.

Sasha kyk hom onseker aan. Het hy haar geverfde toonnaels gesien en die regte afleiding gemaak? Weet hy en wil hy help, of gaan hy almal vertel wanneer hy die paspoort oopslaan?

Die besluit word uit haar hande geneem toe sy vinnig die sakdoek na haar mond moet bring. Sy druk die paspoort inderhaas in Mike se hande en hardloop. Sy onthou net betyds dat sy by die mans se waskamer moet in. Een voordeel van die naarheid is dat sy nie die energie het om eens te dink aan die mans wat met hul rûe na haar staan nie. Maar die naarheid word aangewakker deur reuke wat sy nie eens wil probéér identifiseer nie. Haar liggaam ruk en sidder herhaaldelik voor die ergste bedaar.

Sy is bleek en bewerig toe sy haar hande was en in die gekraakte spieël bo die vuil wasbak kyk. Haar vingers vlieg vervaard na die snor wat windskeef sit. Genadiglik hou die gom darem nog, maar vir hoe lank, weet sy nie.

Buite staan Sebastian reeds by die Land Rover en wag, sy wenkbroue geknoop bo die geïrriteerde blik.

Sasha weet nie wat om te verwag nie. Gaan hy haar wegstuur en aan haar eie genade oorlaat, of het Mike wonder bo wonder haar identiteit bewaar? Sy probeer Sebastian se oë lees, maar buiten effense wrewel, sien sy nie ander gevaartekens nie.

“Mike het jou paspoort sommer by hom gehou. Lyk my hy het besluit om hom oor jou te ontferm.” Hy skud sy kop ergerlik. “Voel jy beter?”

Sasha knik net en klim in die voertuig. Aan die Mosambiekkant verdwyn sy weer in die manstoilette. Dié keer met die buisie gom vir die snor in haar hand vasgeknyp.

Toe sy uitkom, is dit gelukkig Mike wat haar inwag. Hy hou haar paspoort na haar toe uit. “Gelukkig gaan dit maar dol daarbinne.” ’n Fyn glimlaggie speel om sy mond. “Die formaliteite is alles afgehandel.”

“Dankie, Mike. Vir alles.”

“Dis ’n plesier.” Hy gee haar ’n kloppie op die skouers. “Jy is nou darem al oor die grens. Sebastian sal nie nou meer omdraai nie en selfs hý sal niemand gestrand laat in ’n ander land nie.”

“Hoe seker is jy dáárvan?”

Hy haal sy skouers op en knipoog sameswerend. “Die ergste wat nou sal gebeur, is dat hy jou op die eerste die beste vliegtuig uit Maputo sit.”

Toe Sebastian in die Land Rover klim, sit sy reeds en konsentreer op die roetekaarte.

“Jy moet sê as ek moet stilhou. Ek wil nie ’n gemors in die voertuig hê nie.” Sy stem is bruusk, maar sy mond nie so streng as wat sy sou verwag het nie.

“Ek voel baie beter, dankie. Ek dink ek is nou ontslae van die mampoer en al die ander gifstowwe.” Sasha hoop stilweg dat dit die geval is.

Sebastian kyk haar skepties aan, maar skakel die enjin tog aan.

Die pad na Maputo is vol slaggate sodat hulle nie juis vinnig kan ry nie, maar dis nie die pad self wat Sasha se aandag in beslag neem nie. Dis die verlate statte en die swart verbrande geraamtes van militêre voertuie langs die pad, die makabere herinneringe aan die oorlog wat haar fassineer.

“Is daar werklik so baie landmyne wat nog rondlê?” vra sy toe hulle by die soveelste wrak verbyry.

“Sommige statistieke sê miljoene, ander hou by ’n miljoen plus. En dis ook nie net landmyne wat gevaar inhou nie. Daar is ook die gevaar van booby traps. Mense word aangeraai om alle mensgemaakte konstruksies buite die dorpe te vermy. Dis nou strukture soos brûe, waterputte, verlate voertuie en so aan.” Sebastian se diep stem is ernstig.

“Maar hoekom word die land nie veilig gemaak vir die inwoners en die toeriste nie?”

“Dis makliker gesê as gedaan. Hoewel dit skaars drie Amerikaanse dollar kos om ’n landmyn te vervaardig, kos dit tussen driehonderd en ’n duisend dollar om een onskadelik te stel en te verwyder.”

Sasha skud haar kop. “Maar wat kos dit nie aan menselewens nie? Om nie van mediese en ander koste te praat nie.”

“Dit is so. Statisties word bereken dat elke landmyn wat afgaan amper drie mense beseer of laat sterf.”

Sebastian verminder spoed vir nog ’n diep slaggat in die pad. “Maar daar is nie genoeg geld in die regeringskoffers om enigiets noemenswaardig daaraan te doen nie, daarom kan die toeristebedryf ook nie sy volle potensiaal bereik nie. Wat weer minder geld beteken. Dis ’n catch-22-situasie.” Hy skakel oor na ’n laer rat toe die remligte van die voertuig voor hom weer rooi flits.

“Ek kon oorlog nog nooit verstaan nie.” Sasha onthou die spanningsvolle oomblikke in Rwanda toe hulle voorgekeer is deur mans in kamoefleeruniform, tot die tande toe bewapen en arrogante aggressie onmiskenbaar in hul oë en gebare.

“Solank daar aggressie en hebsug by mense bestaan, sal daar oorlog wees.” Die Land Rover se enjin tel weer toere op.

“Die onverdraagsaamheid van die Driese in die lewe help ook nie,” mompel Sasha onderlangs.

Sebastian kyk vlugtig na haar, maar sê niks verder nie.

Dis laatmiddag toe hulle Maputo binnery. Die buitewyke van die stad is geen mooi gesig nie. Ou, verroeste motorwrakke lê die wêreld vol, verslete wasgoed hang vaalbont aan slordige drade en die geboue lyk agterlik en vervalle. Tog is daar oral groter en kleiner advertensieborde wat voorspel dat daar nuwe geboue en besighede in aanbou is. Nader aan die middestad is daar inderdaad meer gerestoureerde geboue.

“Die Polana,” beduie Sebastian toe hulle verby ’n imposante gebou met wuiwende palms en ’n sekuriteitshek ry. “Dis nog deur Sir Herbert Baker ontwerp en die trots van Maputo.”

“Ek neem aan dis nie waar ons oorslaap nie?”

“Nie dié keer nie, dié is ’n kampeertrip, nie ’n weeldetoer nie. Ons kamp vanaand ’n hele ent buite die stad. Nader aan die stad is die kapers te lief daarvoor om vierwielaangedrewe voertuie hul teikens te maak. Ek hoop Leendert het jou daarop voorberei dat dit maar woes sal gaan met die geriewe?”

Sasha knik.

“En dit pla jou nie?” Hy trap rem toe ’n verkeerslig na oranje oorslaan en ’n donker kol bly waar dit veronderstel is om rooi te wees.

“Nee, hoekom sal dit?”

“Ek wonder maar oor daardie sagte fotograafhande van jou.” Hy knik na haar skoot waar sy nog met die kaarte tussen haar vingers vroetel. “Om van jou klaarblyklik delikate gestel nie te praat nie.”

“Ek is taaier as wat ek lyk,” verseker sy hom.

“Ek hoop werklik so, Reynecke, want taai lyk jy wragtig nie en taai is wat jy sal moet wees.” Hy los die koppelaar toe die lig weer groen word en trek effens rukkerig weg.

Sebastian se woorde bly by haar spook terwyl sy Leendert se tweemanstent opslaan. Miskien daarom dat sy die penne dieper inmoker as wat sy moet en die tentseile haakser span as die ander s’n. Sy rol haar slaapsak op die dunnerige matras oop en skik haar kussing. Leendert het toe inderdaad ’n kampbed vergeet.

Terwyl die res nog uitpak, glip sy vinnig badkamers toe om gewas te kom voor die ander. In die badkamer skok sy tot stilstand. Onder die stort staan ’n man en afspoel terwyl ’n ander een net ’n entjie verder sit en koerant lees terwyl hy die roep van moeder natuur gehoorsaam. Daar is nie ’n enkele afskorting tussen die drie toilette en twee storte nie. Sy storm verbouereerd buitetoe. Het die mense dan nog nooit van deure gehoor nie?

“Iets fout?”

Sy kom tot stilstand toe Mike nader stap. “Kyk maar self.”

Mike steek sy kop om die hoek van die deur en draai dan met ’n skewerige glimlag weer na haar toe. “Ek wil eintlik lag kry vir jou baie spesiale predikament, maar ek is self nie juis een vir ekshibisionisme nie.”

“Van wanneer af weet jy?” vra sy sonder om doekies om te draai.

“Wat? Dat jy nie gay is nie?” Hy lag toe sy hom verward aankyk. “Ek terg sommer. Ek het gisteraand toe ek jou kamer toe gehelp het al vermoed dat jy darem net te vroulik van bou is om selfs ’n verwyfde man te wees. Die uitspoel van die koppie vanoggend het die gedagte versterk, maar daardie toonnaels was die finale bevestiging.”

“Dankie dat jy niks gesê het nie, Mike. Ek wou nie lieg nie, maar hierdie artikel is baie belangrik vir Leendert. Hy was oortuig daarvan dat Sebastian my nie sou toelaat om saam te kom as hy weet dat ek … ’n vrou is nie.”

“Hy sou ook nie, maar jy is nou hier, dalk moet jy maar met die sak patats vorendag kom.” Hy leun met sy rug teen die afgeskilferde muur terwyl hy haar skewekop aankyk.

Sasha skud haar kop. “Dit sal sake net verder bemoeilik. Ek sal maar by my storie hou totdat dit werklik nie anders kan nie. Ons is nog te naby aan Maputo. Netnou sit hy my op die vliegtuig … dis nou as hy ordentlik genoeg is om my nie terug te laat duimry nie.”

“Hy sal jou nie laat duimry nie, daarvoor is hy te veel van ’n gentleman. Ek dink sy pes in vroue is juis die gevolg daarvan dat hy geneig was om hulle op ’n troontjie te sit. En toe hy agterkom dat hulle nie daardie verhewe plekkie verdien nie, het iets in hom gesnêp. Maar miskien is jy reg - veral as jy Leendert se naam by Sebastian wil beskerm. As daar nou een ding is wat Sebastian meer verpes as vroumense, dan is dit ’n konkelary. ’n Mens lieg nie vir Sebastian nie. Nie as jy sy agting en welwillendheid wil behou nie. ’n Eerliker mens as Sebastian wil ek nog ontmoet. ’n Mens met hoër morele standaarde ken ek nie. En hy verwag van almal om dieselfde hoë standaarde te handhaaf wat hy aan homself stel.”

Sasha sug diep. “Dan is ek allerweë in die moeilikheid … vroulik, ’n konkelaar en leuenaar uit nood en boonop ’n fotograaf van beroep.”

“Dan het jy gehoor van die stel wat Sebastian met die fotograaf afgetrap het?”

“Sebastian het net so iets genoem.”

“Hannes het Leendert daarvan vertel toe ons toergroep die eerste keer bymekaargekom het. Haar naam is Melanie. Beeldskoon, baie ambisieus en gek oor Sebastian was sy, maar nog gekker oor geld en sukses. Sy en Sebastian is alleen die Okavango in vir ’n romantiese kenmekaar. Vir haar was die verhouding uiteindelik minder belangrik as die foto’s wat sy op daardie toer geneem het.”

“Foto’s van Sebastian?”

Mike knik. “Onder meer naakfoto’s wat sy sonder sy medewete geneem en aan Playgirl gesmous het. Sebastian onder die bosstort was glo die een wat hulle vir die middelblad gebruik het.”

“O, genade!” Sasha giggel. Sy kan haar voorstel hoe die macho Camelman daaroor moes gevoel het.

Mike glimlag sardonies. “Darem nie ’n full frontal nie, maar daardie spesifieke uitgawe het glo soos soetkoek verkoop, totdat Sebastian se advokaat daarin geslaag het om die verspreiding stop te sit.”

“Ek sou wat wou gee …” Sasha begin weer lag.

“H’m, die grootste gedeelte van die vroulike bevolking van die wêreld sou seker wat wou gee …” Mike lag saam. “O, gits, amper vergeet ek. Sebastian soek jou. Hy wil jou beduie van die GPS.”

“Laat ek dit agter die rug kry. Ek sal maar in die middernagtelike ure kom stort as daar hopelik nie ander mense in die badkamer is nie.” Sasha stap na die groepie voertuie toe.

Van die twee Spies-broers en Hannes is daar nie ’n teken nie en van Sebastian ook nie, maar Dries vroetel in sy koelkas.

Sasha staal haar. “Is Sebastian hier?”

Dries kom met ’n bier in die hand orent en knik in die rigting van die groen Land Rover wat nou met ’n opgeslaande daktent spog. Dan draai hy weg en klak die blikkie oop, sy vyandigheid amper tasbaar.

Sasha klim die leertjie rats op. Sebastian is besig om sy beddegoed op die matras te skik. “Ek hoor jy soek my?”

Hy kyk oor sy skouer. “Ja. Ek wil jou ’n bietjie touwys maak met die GPS. Dit staan op die tafel, ek is nou daar.”

Sasha spring af. By die opslaantafel bekyk sy die apparaat met bedenkinge.

“Die ding byt nie.” Sebastian stap verby koelkas toe. “Bier?”

Sasha skud haar kop. “Nee dankie.”

“Wys van jou ná vanoggend, maar ek hoop jy gaan klaarkom met die res. Drink is maar deel van so ’n toer.” Hy trek een van die opvoustoele nader en gaan sit.

“Ek drink gewoonlik wyn en af en toe ook wel ’n bier. Net nie vanaand nie.”

“Dan is dit goed. Jy is al klaar die randeier. Kom sit.” Hy beduie na die instrument op die tafel. “GPS staan vir globale posisioneringstelsel. Ons gebruik dit saam met 1:50 000-kaarte. So bepaal ons die breedte- en lengteligging van strategiese punte soos waterbronne, moontlike kampplekke en padvertakkings,” begin hy verduidelik.

Dis al donker toe Sebastian uiteindelik agteroor sit. “Lyk my jy is toe darem wel vlug van begrip, Reynecke.” Hy glimlag gemoedelik. “Hoe meer jy die GPS gebruik hoe vinniger sal jy leer om akkuraat daarmee te werk.” Hy kyk op sy horlosie. “Die res is seker nou almal goed voor op hul Dois M en Laurentinas.”

“Ek het genoeg kere op Ponto d’Ouro geduik om te weet dis Mosambiekse bier, maar waar is almal dan aan ’t drinke?” Sasha begin om te rek, maar onthou dan dat sy maar haar silhoeët so skaars moontlik moet hou.

“Duik? Skubaduik?” Sebastian kyk verras na haar.

“Een van die groot passies in my lewe,” knik sy.

“Myne ook, maar op hierdie presiese oomblik is ’n behoefte aan prawns ’n groter passie. Hannes-hulle is reeds by die plek wat die lekkerste seekos op aarde maak.”

“’n Restaurant? Hier?”

“Restaurant sou ’n voorbarige term wees, hoewel Abél se plekkie herinner aan die cervejaria-eetplekke wat ’n mens in Portugal kry. Abél is ’n vriend van my en hy kook net vir my vriende en mense wat ek na hom toe stuur. Kom, dis loopafstand.” Hy bêre die GPS, kry ’n flits en stap dan in ’n sanderige paadjie af.

“En die voertuie en die goed? Is dit veilig?”

“Ja. Hier is so ’n knapie wat ek as wag aangestel het. Hy is so min of meer deel van die kampterrein en pas altyd ons goed op wanneer ons hier is. Die betaling dra by tot die gesin se inkomste. Sy pa het sy been in ’n landmynontploffing verloor.”

Die voetpaadjie kronkel deur ’n paar struike en loop dan oor ’n duin op ’n strand uit. Sasha kan die kalm see dofweg in die lig van die driekwartmaan sien glim. Daar is nie veel sprake van branders nie, seker daarom dat sy nie besef het hulle is so na aan die see nie. Die donker massa haal met net ’n sagte geruis asem en word met elke riffelrige teug deur die maanlig gestreel. Sy verkyk haar so daaraan dat sy teen Sebastian vasloop toe dié tot stilstand kom.

“Magtig, Reynecke! Kyk waar jy loop, man!” Sebastian se sterk hand sluit om Sasha se arm in ’n poging om te keer dat sy val, maar sy struikel tog voor sy weer haar ewewig herwin. “Liewe hemel, maar jy ís tenger gebou. Amper soos ’n vr …” Hy los Sasha asof haar arm ’n slang geword het. Sy kyk op na hom. Daar is nie genoeg lig om sy gesigsuitdrukking behoorlik uit te maak nie, maar Sasha kan sweer verwarring skuil in die sterk gelaatstrekke.

Sebastian ruk hom reg. “G’n wonder nie,” brom hy onderlangs en stap verder.

’n Paar honderd tree verder kom hulle by ’n houthut uit. Op die veranda staan ’n houttafel waar die res van die geselskap reeds sit. Hulle word bra luidrugtig verwelkom toe hulle die krakende houttrappe opstap.

Sasha begin dadelik foto’s neem. Sy het lank laas iets so romanties aanskou. ’n Mag der menigte kerse is die enigste vorm van lig. Die uitsig op die see en strand word omraam deur die silhoeët van twee palmbome. Op die agtergrond speel nostalgiese musiek. Fado-musiek, besef sy. Die hartstogtelik Portugese volksmusiek. En dan onthou sy dat “fado” noodlot beteken. Die haartjies op haar arms staan ineens orent. Basta met die noodlot. Die onmiddellike hede is al erg genoeg. Toe sy na die geselskap kyk, sien sy dat Dries en die res verby die stadium is om aan enige vorm van noodlot te dink … óf die romantiek te waardeer.

“En toe, ou beesblaas, het jy die GPS onder die knie?” vra Hannes joviaal toe sy uiteindelik langs hom gaan sit en klap Sasha so hard op die rug dat sy daarvan hik. “’Skuus, man,” maak Hannes dadelik verskoning. “Ek vergeet jy’s ’n bietjie breekbaarder as die res van ons.”

“Dis oukei. Wat die GPS betref … ek weet meer daarvan af as so ’n paar uur gelede, maar dis omtrent al waarop ek my kan beroem,” antwoord Sasha met ’n onderlangse blik na Dries, wat haar met vernoude oë aankyk, venyn duidelik op sy gesig te lees, selfs in die flikkerende kerslig.

“En jy waag dit om saam met die moffie in die maanlig langs die strand te stap, Sebastian?” kom die swaar stem dan ook.

“Ek dink ek kan my darem teen Sasha verdedig as dit nodig raak, ou Dries.” Dis duidelik dat Sebastian die vrede wil bewaar.

Dries lag dat sy maag daarvan skud. “Ek reken darem so, ou Sebastian. Die probleem is dat die klein poefter nogal mooi kon gewees het as hy ’n vroumens was. Dis maar goed die trip is nie te lank nie.”

’n Swaar stilte neem oor by die jolige rumoerigheid.

“Tel jou woorde, Dries Bosch.” Mike se stem is stram.

“Ag nee, kom nou manne, moet nou nie dat ons ons eerste aand hier staan en bederf met allerhande onheilighede nie. Kom, ou Dries, ek koop vir jou nog ’n Dois M. Bedaar, Mike. Jy weet mos ou Dries is meer blaf as byt. Nog ’n Laurentina vir jou?” Hannes draai sy kop in die rigting van die voordeur. “Abél, my pêl! Ons soek nog bier, ou dier!” Hy kyk na Sasha. “Hoe lyk dit, Porselein? Drink maar een biertjie saam met ons, toe wat. Hare van die hond se rug en so?”

Hannes se poging om vrede te bewerkstellig is te opreg om aanstoot te neem. “Dois M sal werk, dankie, Hannes.” Sy sal maar op een of ander manier plan maak daarmee.

“Ek dag so, ja. Dis dapper van jou, Porselein. Baie dapper. Ons hou van dapperheid. Basjantjie, en wat drink jy? Hier is ons pêl Abél ook nou net.”

“Sebastian! My friend!” Aan die stewige omhelsing wat Abél Sebastian gee, is dit duidelik dat daar groot waardering by die kort Portugees is vir die groot Sebastian wat meer as ’n halwe meter oor hom uittroon.

“Nog ’n man wat sy lewe aan onse Basjan te danke het.” Hannes se stem klink sag en onverwags sober langs haar op.

“Sy lewe gered?” Sasha kyk oor haar skouer na Hannes.

Hannes knik en teug diep aan sy bier. “Tja. As dit nie vir Basjan was nie, as hy nie die drade van die booby trap by die waterput raakgesien en Abél betyds weggeruk het nie, was onse Abél nie vanaand hier nie. Hy sou nie sy goddelike prawns jaarliks vir Basjan aanmekaar kon geslaan het nie en hy sou sy gesin, soos in so baie gevalle, wees gelaat het om van honger en ellende te vergaan.”

“And this is Sasha, our photographer. Sasha, my old friend Abél Coelho,” stel Sebastian haar voor.

“A friend of Sebastian is a friend of Abél. Hello, Sasha.”

Dis eers toe haar vingers om die verminkte hand van die Portugees sluit dat Sasha besef net sy duim en die helfte van die wysvinger is nog daar.

“And now Abél must see to the food and the drinks,” lag die Portugees en stap haastig binnetoe.

“Sebastian kon gelukkig die bloeding betyds stop en hom by een van die veldhospitale kry.” Hannes se stem reg agter haar is net vir haar ore bedoel. Sasha kyk na die groot man wat besig is om hom bier in die hand tuis te maak. Wat is dit aan Sebastian van der Linde dat ’n ieder en ’n elk in hierdie bewonderende stemtoon van hom praat? ’n Onverdraagsame chauvinis kan tog sekerlik nie soveel bewondering in mense afdwing nie. En tog voel ’n mens die krag van sy persoonlikheid aan as jy net binne ’n paar meter van hom kom. Hy dwing onwillekeurig respek af sonder om ’n pinkie te verroer.

Asof Hannes haar gedagtes gehoor het, praat hy sag verder. “Ja-nee, ’n man onder die manne. Dis onse Basjan, Porselein, maar moenie met hom neuk of hom probeer verneuk nie. Hy word nie gou kwaad nie, maar wanneer dit wel gebeur … Sy humeur is so legendaries soos sy dapperheid en integriteit. Jy kan net tweede kom. Sleg tweede.”

Sasha sluk. Dis nie presies wat sy wou gehoor het nie. Daar is nog ses dae van hierdie toer oor. Ses dae waarin sy sal moet fyn trap. Sy neem senuagtig ’n sluk van die bier wat Abél vir haar bring en vee ingedagte die skuim van haar bolip af. Sy hoor hoe iets in die bierbeker plons en draai nader na die lig van een van die kerse. Eers dink sy dis ’n diertjie en wil-wil die bier net daar en dan uitsmyt, maar dan herken sy die harige, donker voorwerp wat in die skuim van die bier dryf. Sy voel-voel om seker te maak. Haar vingertoppe gly oor die snorlose kaalte van haar bolip.

Dank die gode sy het toe nooit gestort gekry en skoon aangetrek nie, dink sy toe sy in die swak verligte badkamer die buisie gom uit haar broeksak haal waar sy dit vanoggend gebêre het. Niemand het eens agtergekom toe sy haar mompelend verskoon en Abél se aanwysings die donker gang in gevolg het nie.

Sasha vee liggies met ’n nat sakdoek oor haar bolip. Dit brand effens. Sy leun nader aan die dowwe spieël. Haar bolip is opgehewe en donkerrooi bespikkel. Sy moet allergies wees vir die gom. Dit ook nog. Sy smeer tog van die gom aan. Daar is geen ander genade nie. Kom sy om, so kom sy om. Sy druk die snor weer vas.

’n Klop aan die deur laat haar verskrik omswaai. “Al weer siek, Reynecke?” herken sy Sebastian se diep stem.

“Nee, net die natuur wat roep. Ek is nou klaar.” Sy trek die ketting van die ongebruikte toilet en leun dan weer nader aan die spieël. Dit lyk darem asof die snor weer sit.

Sebastian staan buite die deur toe sy uitkom. “Is jy seker jy is oukei?”

Sasha knik. “Doodseker, dankie.”

“Gaaf. Abél het gesê jy lyk nie wel nie. Hand voor die mond geloop, sê hy.”

“Nee, niks van die aard nie.” Net my leë bolip probeer verberg. Sy wil-wil aan die giggel gaan. Get a grip, Sasha. Dis nie nou die tyd of plek vir histerie nie.

Sebastian stap agter haar aan. In die deur gaan staan sy onwillekeurig. Die houtveranda, gebaai in die flikkerende lig van die kerse, die rustige see ’n klipgooi ver anderkant die silwer strand en die hartstogtelike musiek op die agtergrond, laat Sasha skoon week. ’n Weekheid wat in ’n onstuimigheid omskakel toe sy die hitte van Sebastian se liggaam agter haar voel.

“Dis op geleenthede soos dié dat ek vroumense werklik vervloek.” Sy stem kom van net bo haar kroontjie.

“Hoe so?” waag sy dit.

“Tonele soos dié laat ’n mens onmoontlike drome droom.”

“Soos?”

“Soos om hierdie aand met ’n sielsgenoot, ’n lewensmaat in die volste sin van die woord te kan deel.”

Sasha kyk om en op. “En jy glo nie dis moontlik nie?”

Sebastian skud stadig sy kop. “Daar is te veel verraad in die mens.”

“Haai, Basjan, wat staan jy en Porselein so met kalfsoë na die maan en kyk? Kom, hier is meer bier as wat ons alleen kan klaarmaak.” Hannes wink met ’n joviale bakhand.

“Nou maar toe, Reynecke, laat ons ook aan ’t fuife kom. Dis so half tradisie om die eerste aand van die trip hand uit te ruk. Buitendien, om een of ander rede voel ek dat ek so iets nodiger het as ander aande.”

Sasha gaan sit naby Mike en drink die seelug en daardie spesiale Mosambiek-gevoel in. Die gesprekke wat hoe later hoe riskanter raak, draal by haar verby. Af en toe lag sy saam oor ’n kwinkslag, maar verder teug sy aan die bier, eet die hemelse steurgarnale by die lig van kerse en sterre en die maan. Sy eet agter die lekker aan en ignoreer die brand onder haar neus wat nie juis bevorder word deur die peri-peri-sousie waarmee die garnale mildelik bedruip is nie.

Maar sy kry dit nie reg om Sebastian se teenwoordigheid te ignoreer nie. Selfs sonder dat sy na hom kyk, bly dit daar. Die bewustheid van hom. Die aura wat so onmiskenbaar om hom hang. ’n Man der manne, het Hannes gesê.

In haar diepste, vroulikste wese weet sy dat sy nooit weer so ’n man sal ontmoet nie. En dat sy nooit die voorreg sal hê om hom as vrou te beleef nie. Want hy is nie ’n man wat ’n verneukspulletjie sal kan afskryf teen goeie bedoelings nie. Daarvoor is sy morele boekhouding te onkreukbaar, haar debiete heeltemal te oordonderend in vergelyking met die krediete.

En daarby kom ’n ander wete toe sy begin troos soek in haar gedagtes. Dat Anton Krige, so aantreklik en dinamies as wat hy in sy eie wêreld en op sy eie gebied is, sou vervaag tot ’n nietigheid as hy vanaand hier by hulle om die afgeskilferde tafel in een van die mankolieke stoele sou gesit het. En selfs Robert sou net soos ’n flou afskaduwing van Sebastian van der Linde vertoon het.

Sasha maak die volgende oggend seker sy is voor enigiemand anders by die badkamers. Buiten ’n paar stywe ledemate ná die harde slaap sonder ’n kampbed, voel sy vars en wonderbaarlik gesond in vergelyking met die vorige dag. Dis net haar bolip wat soos vuur brand.

Die snor sal moet waai, besef sy toe sy die opgehewe area onder haar neus bestudeer. Daar is net eenvoudig geen ander genade nie. Sy kruis haar vingers toe sy die snor in haar “skeer”-sakkie wegsteek. Nadat sy die oorblyfsels van die gom verwyder het, lyk dit behoorlik asof ’n paar bye haar bolip bygekom het.

Dis ’n bedeesde lotjie wat ’n rukkie later uit die tente kruip. Selfs Mike lyk maar oeserig toe hy by haar kom staan waar sy wag vir die ketel om te kook.

“Môre, Mike. Koffie?” Hy is geelbleek en sy oë rooi.

“Asseblief, oersterk. Miskien maak die kafeïen die tamboer in my kop stil.” Hy druk met sy duim en wysvinger teen sy ooghoeke.

“Lyk my ons maak beurte.” Sasha skink kookwater in. “Suiker?”

Mike knik en hou drie vingers op.

“Jy lyk anders?” Hy vat die koppie by haar en roer sy koffie.

“Ek het my snor afge … skeer. Ek het ’n uitslag gekry.” Sasha knipoog sameswerend. “Seker van die hitte, en die peri-peri gisteraand het nie gehelp nie.”

Mike glimlag skeef. “Ek sien.”

“Dink jy ek gaan daarmee wegkom, Mike?” vra Sasha benouderig.

Mike bestudeer haar gesig en haal sy skouers effens op. “Die uitslag en swelling gee nog so ’n snorrerige effek, maar as dit eers opgeklaar het, weet ek nie so mooi nie. Maar vir vandag, dink ek, is jy voorlopig veilig. Ons ou spulletjie het gisteraand te veel gefuif om aandag te gee aan jou snorloosheid.”

Die res van die geselskap lyk inderdaad oes. Behalwe Sebastian, wat so op en wakker soos gewoonlik lyk.

Sy stap na hom toe waar hy by sy voertuig bedrywig is en hou haar asem op. Dit sal waarskynlik die deurslaggewende toets wees.

“Môre. Iets waarmee ek kan help?”

“Môre.” Sy stem klink bot. Hy kyk nie eens om na haar nie, gaan net voort met die pak van die Land Rover. “Alles is onder beheer. Ek sien jou tent en goed is reeds in, maar ek sien nie ’n kampbed nie.”

“Ek het nie een gebring nie.”

“Jy gaan hard slaap, maar dis seker jou saak.” Hy kom orent. “Dis bedompig vandag. Jy moet miskien daaraan dink om koeler aan te trek.” Sebastian beduie na Sasha se kakiekleurige langbroek en die hemp waarvan sy die langmoue tot onder haar elmboë opgerol het, maar hy kyk haar nie in die oë nie.

“Ek is oukei so.”

Sebastian haal sy skouers op. “Dan is dit ook jou saak. Persoonlik kon ek masochisme nog nooit begryp nie.” Hy kyk vir die eerste keer reguit na haar en frons. “Wat’s fout met jou bolip?”

“Uitslag.” Sy roer haar skouers. “Miskien die peri-peri van gisteraand. Of dalk het iets my gesteek. Dit sal wel verdwyn, maar ek moes my snor afskeer.”

Hy kyk haar lank en indringend aan voor hy weer vooroor buk om ’n kis op te tel. Om een of ander rede lyk dit asof hy moeite het om haar in die oë te kyk. “Onthou dat ek jou ’n antiseptiese room daarvoor gee. In hierdie klam hitte moet ’n mens sulke goed oppas.” Hy druk die kis dieper in die Land Rover se bak in. “Of kry sommer self. Daar is in die noodhulpkissie agter die sitplek.”

“Ek sal so maak.” Sy slaak ’n sug van verligting. Sy het hierdie toets darem deurstaan. Sy kry die salf waar hy beduie het en smeer daarvan aan voor sy na Hannes toe stap waar hy doenig is met die bak van eiers en wors.

“Kan ek hand bysit?”

Hannes kyk skaars op. “Sal help as jy vir ons die vars Portugese rolletjies wat Basjan hier aangedra het, kan smeer. My kop wil bars.”

Sasha spring dadelik aan die werk. Dit lyk darem nie of Hannes onraad vermoed nie. Mike was dalk reg. Vandag is haar geheim hopelik nog veilig.

Ontbyt word hoofsaaklik in stilte geëet en dan is hulle op pad.

“Ons slaan vanaand kamp op by Praia do Chongoene. Dis so tweehonderd en dertig kilometer noord van Maputo,” lig Sebastian haar in toe sy die kaart op sy versoek oopslaan.

Sasha knik. “Dis net onderkant Xai-Xai. Lyk my ’n mens draai af by Chikumbene?”

Sebastian knik. “Navigeer ons tot daar.”

Dit neem Sasha nie lank om vas te stel dat hulle nog ver moet ry voor sy eers hoef te begin bekommerd raak oor afdraai nie. Die pad is wel geteer, maar baie smal en weer eens vol sinkgate.

Die een statjie na die ander glip verby. Oral word daar handel gedryf. Hier swaai ’n tandelose ou man ’n hoender aan sy pote rond in die hoop om ’n paar meticals in ruil te kry, daar weer word tamaties, vuurmaakhout of kuriosa in rietstalletjies te koop aangebied.

Die pad is sleg genoeg dat hulle stadig moet ry. Op Hannes se versoek hou hulle een keer stil by ’n stalletjie, kleurryk met lappe versier, om bier te koop.

“Hierdie nadors is nou eens te erg en ek het die koelboks diep agter in weggepak sodat Dries nie sy hande daarop kan lê nie,” brom Hannes en sluk ’n hoofpynpil saam met die eerste dorstige sluk weg.

Sasha brand om een van die mooi lappe te koop, maar sy bedwing haar. Sy weet sommer Dries sal ’n mond vol te sê hê. Hulle verwyl gelukkig nie te lank voor hulle weer in die voertuie klim en ry nie.

Die humiditeit en die hitte begin van elfuur af ondraaglik word en die sweet loop in straaltjies teen haar lyf af. Sebastian kyk haar skuins aan toe sy vir die hoeveelste keer haar gesig afvee, maar sê niks. In sy kortbroek en T-hemp lyk dit asof die hitte hom nie juis affekteer nie en Sasha verwens die warm klere wat sy noodgedwonge moet aanhou. Die ellendige Leendert. Mag sy kierangs braai.

Die dag is op sy hittigste toe hulle by Chikumbene van die teerpad afdraai en ’n smal grondpad aandurf. Die statte is selfs kleiner en agterliker as die voriges. Ou mans sit langs die pad en luister na battery-aangedrewe radio’s terwyl die vroue in die bloedige son rye kassawe in die sanderige grond plant, of enorme stampers in ewe groot vysels ritmies op en af stamp.

By die Chongoene-hotel aan die wye mond van die Limpoporivier hou hulle stil vir iets ligs om te eet voor hulle ’n ent langs die rivier opry en kamp opslaan.

Dis die Spies-broers se beurt om kos te maak en onder goedkeurende geluide kry hulle ’n braaivleisvuur aan die gang. Teen die tyd dat die son begin water trek, sis die vleis op die rooster en stuur watertandgeure die lug in op. Dit ruik lekker genoeg om die engele te laat kwyl, sou Leendert gesê het. Sy mis hom. As hy nou hier was, sou alles soveel beter gewees het. Maar as hy hier was, sou sy nie hier gewees het nie. Sy is verras om te besef dat sy, ondanks al die probleme en ongerief, tog nie hierdie ervaring sou wou verruil vir ’n rustige aand in haar woonstel nie. Selfs nie eens vir ’n romantiese kersligete saam met Anton Krige nie.

Sasha laat haar oë oor haar reisgenote dwaal. Hannes staan bier in die hand by die vuur, klaarblyklik oor die ergste nagevolge van die vorige aand. Ook die res is besig om geleidelik hul bedeesdheid van vroeër te verloor en toe Dries ’n riskante grap vertel, vang die spulletjie weer behoorlik gees. Net Sebastian bly eenkant, ’n gepiekerde uitdrukking op sy gesig. Sou hy die verantwoordelikheid van so ’n toer voel druk? Is hy bekommerd oor die roete wat hulle die volgende dag gaan aandurf?

Asof hy haar oë op hom voel, kyk hy op en betrap haar onkant. Hy kyk vinnig weg en buk dan oor een van die koelkaste en grawe vir hom ook ’n bier uit. Onverklaarbaar afgehaal, stap Sasha na die wynboks op die tafel en skink vir haar van Leendert se geliefde Tassies in ’n plastiekwynglas wat sy saamgebring het. Sy stap nader na die vuur toe sy agterkom die hitte van die dag het saam met die son verdwyn.

“A, hier is ons poefter. Wynglas in die hand, nogal. Kraikie, Reynecke, het jy dan g’n skaamte oor jou toestand nie?” Dries se stem dawer deur die koel naglug.

Sasha kyk na haar wynglas en dan na Dries. “Ek het nie geweet beskaafdheid is ’n toestand nie, Dries,” laat hoor sy kalm en proe aan die wyn.

Mike proes onderlangs, maar ’n stilte het oor die res gedaal.

“Jy soek my, moffie.” Dries wys dreigend vinger na Sasha. “En jý moenie kastig staan en lag nie, Mike van Straaten. Jy is ook maar nie ver agter op die poefterskaal nie en ek sien mos jy boer hoeka al om Reynecke.”

Dit lyk asof Sebastian iets wil sê, maar Mike spring hom voor. “En wat daarvan, Dries? Wat daarvan as ek nie die mees macho onder die manne is nie? Wat daarvan as ek van Vivaldi hou pleks van Worsie Visser? Wat daarvan dat ek eerder John Steinbeck lees as Louis L’Amour? Dat ek kuns versamel en die verskil tussen ’n cabernet en ’n pinotage ken? En wat daarvan dat ek Sasha se beskaafder geselskap verkies bo iemand s’n wat nie ’n sin kan voltooi as daar nie ’n vloekwoord in is nie?”

Sasha kyk verras na Mike. Dan daag dit by haar. Natuurlik. As sy nie so bekommerd was oor haar eie predikament nie, sou sy al agtergekom het dat Mike anders is as die ander mans. Nie noodwendig gay nie, net verfynder.

“En ek sê nou vir jou, Van Straaten …” begin Dries woedend.

“Los jy mooitjies vir Mike uit, Dries. Ek is die doring in jou vlees, nie Mike nie. Haal jou wrewel op mý uit as dit dan moet.” Sasha verhef nie haar stem nie, maar dis skielik tjoepstil in die kamp met net die geknetter van die vuur en die gesis van skaaptjops en wors wat die stilte verbreek. Dries gee ’n tree in haar rigting.

“Die vleis is gaar, mense. Kry julle borde en kom skep pap en vleis,” kom Bertus Spies tussenbei.

Dries bly na Sasha staar met ’n snor wat effens bewe van ergernis.

“Kom skep, manne,” dring Karel aan.

“Ja, elke vlakvark in die omgewing staan al op hul knietjies for what they are about to receive,” probeer Hannes die spanning finaal breek.

Dis asof daar ’n gemeenskaplike sug van verligting in die klein geledere opgaan toe Dries een hand in die lug gooi, nog swetsend iets van moffies brom, maar die saak dan tog daar laat.

Die res sak onmiddellik op die kos toe asof hulle in weke nie geëet het nie.

Ná ete stap Sasha ’n entjie van die vuur af weg, ’n beker koffie in haar hand. ’n Koelerige briesie het opgesteek, maar sy verwelkom die koeligheid ná die moordend warm dag. Die nag is stil buiten die ritseling van die wind en ’n muskiet wat om haar kop zoei. Die sterre flonker deinserig, asof daar baie vog in die lug is.

Net ’n takkie wat agter haar kraak, verraai dat iemand haar gevolg het. Sy draai skuins en herken Sebastian aan sy groot gestalte. Hy kom staan arms gevou langs haar.

“Jy moet maar vir Dries met ’n knypie sout neem, Reynecke.”

Sasha antwoord nie.

“Jy kan nie sê ek het jou nie gewaarsku nie,” vervolg hy dan ietwat verdedigend.

“Ek het al voorheen vir jou gesê, Sebastian, ek is taaier as wat jy dink. Fisiek en emosioneel. Ek steur my nie aan Dries nie, maar moenie van my verwag om heeltemal stil te bly nie. Ook nie van Mike nie.”

Sebastian skud sy kop en kyk af na haar. “Dit verwag ek nie, maar gebruik goeie oordeel wanneer jy iets sê. Dries, soos almal van ons, het ook maar sy deel aan hartseer en pyn gehad.”

Hy huiwer voor hy voortgaan. “Net ter verduideliking, en net tussen ons … Dries is ’n boukontrakteur en het baie hard gewerk om bo uit te kom. Hy besit nou sy eie kontrakteursbesigheid en doen baie goed. Hy het net gedink sy lewe het uiteindelik koers gekry en hy gaan die vrug van sy arbeid begin geniet, toe maak sy vrou nou onlangs ’n egskeiding aanhangig. Daar is ’n ander man. ’n Argitek met ’n voorliefde vir opera en die kunste.”

Sasha sug saggies. “Dit moet baie erg wees vir iemand soos Dries.”

Sebastian knik. “Dit is.” Hy steek sy hande in sy broeksakke en kyk weer die donker nag in. “Dries is bombasties en luid, hy is bevooroordeeld en sien nie in hoe mense anders as hy kan dink nie. Maar hy is ook die sout van die aarde, Sasha. As hy jou vriend is, is hy dit deur dik en dun.”

“En jy, Sebastian? Hoe dink jy oor gays en mans soos Mike wat die fyner dinge in die lewe waardeer?”

Sebastian grinnik hoorbaar. “Ek het Cannery Row besonder baie geniet, maar ek verkies Beethoven se Vyfde simfonie bo Vivaldi se Vier seisoene. Pinotage is oukei in die dag, maar cabernet is gemaak vir donkerder ure, soos Tinta Barocca.”

“En jy het ’n voorliefde vir Zakkie Eloff-skilderye.” Sasha vra nie, sy stel dit as ’n feit.

Sebastian bly lank stil. “Maar ek is nie verfynd nie en beslis nie gay nie, Reynecke,” sê hy dan met ’n skor stem en stap weg die donker in.

Sasha voel haar hart swaar en warm in haar binneste klop. Natuurlik is Sebastian van der Linde nie gay nie en dank die gode daarvoor. Die vroulike spesie sou met soveel minder romantiese drome moes klaargekom het as iemand soos Sebastian van der Linde mans verkies het.

’n Onverklaarbare giggelbui dreig onverwags om haar te oorval. Waarvoor sy wil lag, weet g’n mens nie, want haar posisie raak daagliks benarder. En tog was daar iets in daardie skor stem, iets in Sebastian se oë, wat ’n magtelose lag in haar ontlok. Sy onderdruk dit met moeite, skiet kopskuddend die res van die koffie die bosse in en keer dan terug kamp toe waar snorkgeluide haar teen wisselende desibels uit die verskillende tente begroet.

Ná ’n onrustige nag is Sasha reeds besig om haar beurt as ontbytmaker waar te neem toe die ander begin roer. Sy hoor die Spies-broers in hulle tent met mekaar gesels, maar dis Sebastian wat eerste sy verskyning maak.

“Dit ruik goed, Reynecke.” Hy beduie na die gekerfde sampioene, speksnippers en uie wat in die pan sis.

“Dis omtrent al wat ek kan gaarmaak,” bely Sasha en wonder waarom sy nou weer Reynecke genoem word. “Dis nou bo en behalwe een of twee pastageregte, en ek maak nogal ’n gangbare sop ook.”

Sebastian lig sy wenkbroue. “O?”

“H’m. Nie alle vr …” Sasha kyk vinnig na Sebastian toe sy die amperse glips besef. “… gays, is goeie kokke nie.”

Hy knik net en swaai sy handdoek oor sy skouer. “Ek sien die uitslag is amper weg.”

“Ja, en dankie. Die salf het baie gehelp.”

Sebastian se oë gaan oor haar gesig. Hy lig sy hand, huiwer en streel dan met die plomper deel van sy duim oor die vel bo haar lip waar dit nog effens teer is. Sasha se asem gaan sit in haar keel. Haar hart klop so hard dat haar ore daarvan suis toe sy met wydgerekte oë opkyk na Sebastian. Sy oë is groen soos albasters met goue vlekkies wat daarin dans.

Hy skud sy kop en stap dan sonder ’n verdere woord badkamers toe.

Die pakkery ná ontbyt neem langer as voorheen. Alles word met groot sorg vasgemaak ter voorbereiding van die ruwe terrein wat op hulle wag. Sasha help hier en sit daar hand by, maar innerlik stoom en kook dit.

Wat op aarde het oor Sebastian se lewer geloop? Liewe hemel, is hy dalk nie heeltemal so “honderd en tien persent straight” as wat hy wou voorgee nie? ’n Kwessie van the mán doth protest too much? Is dit dalk waarom hy hierdie viriele manlikheid as skans om hom gebou het? Is dit hoekom hy haar nie op die toer wou neem nie? Omdat hy bang is hy verklap sy ware geneigdheid?

Bog, kom haar gesonde verstand tot haar redding. As daar nou ooit ’n manlike man hierdie aarde bewandel het, is dit Sebastian van der Linde. En tog … Sasha onthou weer die uitdrukking so pas in sy oë … Sy kon dit nie lees nie, maar daar was ’n sagtheid in. ’n Verskuilde kwetsbaarheid.

Hiervoor gaan sy Leendert nooit vergewe nie. Hy bekonkel haar om die boendoes in te vaar en haar boonop te vermom soos ’n man en kyk wat gebeur! Sy raak halfpad verlief op ’n “man onder die manne”, al het sy dié soort avontuurlustige man afgesweer. En dan lyk dit ewe skielik asof hy ’n soft spot het vir ’n “man” wat volgens hom gay is. Is dit dié dat hy kastig ’n vrouehater is?

Sasha druk ’n tentsak met geweld dieper in die Land Rover se bak. Sy weet nie wat haar die meeste ontstel nie – die feit dat sy aan haarself moet erken dat sy halfpad op Sebastian van der Linde verlief staan en raak het, of die feit dat hy dalk op ’n ander manier “’n man onder die manne” is nie.

Magtelose frustrasie spoel deur haar en sy stap ’n ent weg om haar asem terug te kry.

Maar dan is alles mos hunky-dory, Sas, hoor sy Leendert se stem. Jy word gered van ’n verliefdheid wat in elk geval teen jou gesonde verstand indruis, of hoe? Al is hy nie gay nie, of, as jy Melanie in ag neem, dalk AC/DC, is hy ’n avonturier. ’n No-no bly hy dus ’n no-no. Waaroor kla jy dan?

“Kom, Reynecke, die dag word oud,” hoor sy Sebastian grinterig roep.

Sy kners op haar tande toe haar ruggraat liggies tril. Dan haal sy diep asem en stap met besliste treë Land Rover toe.

Sebastian is baie stil toe hulle hul reis hervat. Sasha kan nie help om te wonder wat in daardie mooi gevormde kop aangaan nie, maar sy oë is onleesbaar en sy kaak stroef.

Nee, miskien wil sy regtig nie weet nie. Sommige goed moet ’n mens liewer nie van ander mense weet nie. Dit kan gevaarlik wees vir haar brose ekwilibrium.

Tot Sasha se verbasing keer hulle terug na die pad waarmee hulle die vorige dag gekom het.

“En nou? Ek dag ons ry teen die Limpopo op?”

“Ons gaan, maar dit dien geen doel om van hier af Limpopolangs net tot by Xai-Xai te ry nie. Ek was reeds voorheen met die roete op tot daar. Ons ry liewer padlangs en draai duskant Xai-Xai af en begin van daar af met die nuwe roete, anders mors ons net tyd. Soos sake staan, het ons reeds net twee dae vir ópry en twee dae om oor die rivier en weer terug te ry Xai-Xai toe. Dis net ’n verkenningsroete, maar ons wil tog soveel terrein moontlik dek. En ons weet nie wat voorlê nie.”

En dis dalk ook maar ’n goeie ding. Sy gaan nou ophou wroeg en wonder en hierdie trippie verder net kilometer vir kilometer takel. Dis nie die tyd of die plek vir muisneste nie en Sebastian se voorkeure het met haar niks uit te waai nie. Sy is hier om foto’s te neem en dis wat sy sal doen.

By Chikumbene moet hulle wag vir die gids om sy verskyning by die afgesproke plek te maak. Terwyl Sebastian seker maak dat alles nog vas is op die voertuie, stap Dries ongeduldig op en neer. Toe hy uiteindelik in sy irritasie ’n rassistiese opmerking maak, skud Sebastian sy kop.

“Nee, Dries, dit duld ek nie. Nie in Suid-Afrika nie en ook nie hier nie. Ons is nou in ander mense se land en ons respekteer hulle en hul gewoontes. Afrikatyd is een daarvan.”

Kort voor lank kom ’n gehawende motor naby hulle tot stilstand. Omtrent sewe mense peul daaruit, een van hulle klaarblyklik die gids vir wie hulle gewag het.

Sasha neem diskreet ’n paar foto’s toe Sebastian die Mosambieker op die Afrikamanier met die hand groet en sy beskeie bagasie in die Land Rover laai.

“Sorry, boss. The taxi she broke,” hoor Sasha die Mosambieker onderlangs verduidelik.

Die skraal man met die spierwit glimlag word aan hulle voorgestel as Julius en dan skarrel almal terug na die voertuie.

Sasha klim voor in en hou Sebastian in die syspieël dop. Ná ’n kort gesprek klim Julius agter in die voertuig. Sebastian klim weer in. Die enjin skud aan die gang.

“Julius is glo al van vroegdag af op pad om betyds hier te kom en hy wil ’n bietjie slaap inhaal sodat hy op en wakker kan wees wanneer hy moet uitkyk vir landmyne.”

“Wat doen ’n mens as jy een kry? Dis nou te sê as die ding jou nie die hiernamaals in blaas nie?” Sasha voel beklem as sy dink aan die gevaarlike roete wat voorlê.

“Ons baken dit af met rooi-en-wit plastieklint, dieselfde soort as wat ons tuis gebruik om ’n gevaarsone af te baken, maar hier is die woord ‘perego’ daarop gedruk. Dit beteken gevaar.”

Sasha sluk en kou haar onderlip. Sy het al baie dinge beleef, met én sonder Robert, maar nie landmyne nie.

Sebastian kyk vlugtig na haar voor hy weer sy oë op die slegte pad hou. “Moenie so bekommerd lyk nie, Sasha. Julius ken sy storie. En onthou, ek is dalk ’n bietjie van ’n adrenalienjunkie, maar ek het geen doodsverlange nie.”

Doodsverlange. Die woord haak vas in die takke van haar boom van herinneringe.

Volgens Leendert het Robert ’n doodsverlange gehad. Dit het hy vir Sasha gesê nog lank voor daardie noodlottige ekspedisie teen Kilimandjaro uit. En dit het weer by haar opgekom, al het sy geweier om dit te glo, terwyl sy angstig en met hortende asemhaling by die Barafukamp op Leendert en Robert gewag het. Sy het geweet sy sal minder ongemak verduur as sy na die laer geleë Barrancokamp sou gaan. Dit sou die invloed van die hoogtesiekte verminder het, maar sy het met malende gedagtes en toenemende ongemak gewag, later verneem dat ’n storm teen die hoë pieke woed. En uiteindelik het sy net een van die twee mans deur die verblinding van haar hoofpyn sien terugkom.

“Hy is weg, Sas,” het Leendert bitter gekrys met ’n stem hees van koue en ontbering, sy gesig bleek en strak van fisieke en emosionele uitputting.

Nadat hy gerus het, behandel is vir skok en sy gewrig gespalk is, het Leendert haar kortliks vertel wat gebeur het. Hoe Robert daarop aangedring het om vol te hou tot bo-op Uhurupiek, ondanks al die waarskuwings van die gids, ondanks die weer wat skielik verander het toe hulle by die Stellapiek gerus het en al het hy tekens van edeem begin toon. Hoe hy inmekaar gesak het. Later het hulle eers gehoor dat dit ’n massiewe hartaanval was – veroorsaak deur die vorming van vog op die longe.

“Dit was nog altyd asof hy geen sterflikheidsbesef gehad het nie, asof hy die noodlot uitgedaag het, wou bewys dat hy minder sterflik is as ander. En tog het ek gewonder of hy nie juis onbewustelik ’n doodsverlange gekoester het nie, Sas,” het Leendert moeisaam gesê voor hy sy kop weggedraai het. Sasha het magteloos toegekyk hoe snikke deur haar ou skoolmaat se liggaam ruk en trane ’n nat kol op die kussing vorm.

Self kon sy nie huil nie, nie toe nie. Sy moes sterk wees vir Leendert, hom help dra aan die skuldgevoel wat hy soos ’n swaar jas om hom gehang het. En toe Leendert uiteindelik sy vriend en haar verloofde se dood begin aanvaar het, sy skuld daaraan realisties begin sien het, toe was sy nie meer in staat om te treur nie. Die magtelose woede wat sy teen Robert opgebou het, was te intens.

Nooit weer nie, het sy gesweer. Nooit weer ’n avonturier in haar lewe nie. Nooit weer iemand wat die grense van sy sterflikheid toets en oorskry nie. En tog het sy ná sy dood vier jaar gelede, self minstens een gevaarlike tog per jaar aangepak. Amper soos ’n bedevaart.

Laas jaar Rwanda, die vorige een ’n witwaterkajak met die Zambesi af. Die jaar daarvoor op ’n gevaarlike navorsingsekspedisie die dieptes van die see in. Dit was asof Robert haar van sy ysige graf geroep het om die dood te tart, die snykant van die lem te betree om te bewys dat sy werklik lewe en nie net bestaan nie.

“Jy gaan jou rieme styfloop, Sas. Moenie Robert se paadjie loop nie,” het Leendert keer op keer gepleit. “Ons skubaduik, ons roei en ry rallies, ons abseil en bungi en windsurf en ons geniet dit. Kom ons hou dit so. Avontuur en adrenalien binne perke, vir die lekkerte, nie ’n spel met die dood nie.”

En nou is sy op hierdie roete, moontlik besaai met landmyne. En dit, ironies genoeg, deur Leendert se toedoen. As hy nie in die hospitaal beland het nie, sou sy nou haar finale voorbereiding getref het vir die witdoodhaaiekspedisie waarteen hy dit so het. Sasha skud ingedagte haar kop. Sy weet nie of ’n witdoodhaai enigsins gevaarliker as ’n landmyn kan wees nie.

“Ek kan jou in Xai-Xai by ’n hotel aflaai, Reynecke.”

Sasha kyk vervaard na Sebastian.

“Dit lyk asof jy die afgelope ruk in jou gedagtes deur ’n dal van doodskaduwee gegaan het. Jy hoef nie saam te gaan nie. Ek sal jou weer by Xai-Xai kom haal op pad terug. Dit sal in elk geval beter wees.”

Sasha skud haar kop en glimlag flouerig. “Dankie, maar die dal van doodskaduwee wat ek pas herbeleef het, is ek reeds vier jaar gelede deur.”

Sebastian kyk haar vraend aan, maar dring nie daarop aan dat sy vertel nie.

Sasha se glimlag raak onverwags bewerig. Tot haar ontsteltenis voel sy hoe trane in haar oë begin opstoot. Sy kyk weg, deur die venster, na die ruwe vlaktes wat verbybeweeg.

“Dis geen skande om pyn of vrees te voel nie, Sasha. En ook nie om dit te wys nie. Selfs nie vir mans nie.” Sebastian se stem is diep langs haar.

Sasha vee die trane met die palm van haar hand weg en kyk na die groot man met die helder oë. “Ons was oortuig daarvan dat ons vir mekaar bedoel was. Ons kon oor alles onder die son gesels. Ons het in dieselfde dinge belang gestel. Nou nie alles nie, Robert was nie gek na klassieke musiek nie en sy leessmaak het nie letterkunde of selfs fiksie ingesluit nie, maar die basiese gedeelde belangstellings was daar. Ons het geglo ons is sielsgenote, bedoel om lewensmaats te wees.” Sasha se stem raak hees en dan weg voor dit weer terugkom: “Maar vier jaar is ’n lang tyd. Agterna beskou, was ons miskien tog nie vir mekaar bedoel nie.”

“Was daar ’n ander … e … man in sy lewe?” ’n Simpatieke maar effens raaiselagtige glimlaggie speel om sy mondhoeke.

“Man?” Sasha kyk onthuts na Sebastian voor sy besef dat sy so byna-byna haar mond verbygepraat het. “Ek bedoel … nee. Nee, daar was nie iemand anders nie. Robert is dood.”

Sebastian kyk met sagte oë na haar, op die punt om haar iets te vra toe sy die afdraaipad sien.

“Ons is hier. Dis die afdraaipad Limpopo toe volgens die roetekaart.” Sy probeer die sagte uitdrukking in Sebastian se oë verklaar. As sy nie van beter geweet het nie … Sy smoor haar gedagtes onmiddellik.

Sebastian wissel ratte, draai in en hou dan ’n entjie verder stil waar hulle vir die res van die klein konvooi wag. Voor hulle kronkel ’n skaars herkenbare spoor die wildernis in.

Showtime, probeer Sasha haar by haar onmiddellike omgewing bepaal. Hierna sal daar nie meer omdraaikans wees nie.

Die sitplek kraak ’n paar gespanne oomblikke later toe Sebastian skuins draai en ’n klein ewigheid lank na haar kyk.

Sasha hou haar asem op. Iets is definitief anders aan Sebastian. Iets in sy oë.

’n Klein glimlaggie speel skielik weer om sy mooi, ferm mond. Hy gee haar poniestert ’n speelse plukkie. “Nou toe, Sasha Reynecke, kom ons sien van watter stoffasie jy werklik gemaak is,” sê hy en skakel die Land Rover se enjin weer aan.


Ses

Die Limpopo is aanvanklik vir Sasha ’n teleurstelling. Die breë, sanderige strook met in die middel ’n relatief smallerige stroom het nie veel gemeen met die massas water wat sy verwag het nie. Namate hulle verder ry, sien sy hier en daar rotsagtige plate met diep poele, van hulle glo seekoeigate, maar nêrens die “great, grey-green, greasy Limpopo” waaroor Rudyard Kipling dit gehad het nie.

Maar die ruheid van die terrein wat hulle met die voertuie aandurf, oortref enige vooropgestelde idees wat sy gekoester het. Ná die eerste paar kilometer is daar van selfs ’n spoor nie meer sprake nie. Dis dan ook daar waar Julius uitklim en voor Sebastian se kreunende Land Rover begin uitstap.

Sasha is verlig dat die ongerief van die hobbelende Land Rover en die spanning oor wat Julius dalk gaan kry, of dalk te laat gaan opmerk, haar gedagtes te besig hou om oor Sebastian se eienaardige optrede te wroeg.

Sy bepaal haar eerder by die omgewing. Probeer voëls eien. Tel die koorsbome. Soek met haar oë na kremetarte. Hou die oewer dop op die uitkyk vir krokodille. Enigiets om te vergeet van Sebastian se speelsheid flussies, die implikasies daarvan en natuurlik die effek wat dit op haar baie vroulike hart gehad het.

Toe die wolke teen die middag begin opsteek, voel dit asof hulle skaars tien kilometer van die afdraaipad af gevorder het, al weet sy dat dit waarskynlik heelwat verder is.

“Ek sou vandag graag verder wou aanstoot, maar die reën gaan ons vang,” frons Sebastian nadat hulle ’n paar vinnig aanmekaargeslaande toebroodjies vir middagete geëet het. Hy kyk na die wolke terwyl sy wysvinger en duim ingedagte langs die sterk kontoer van sy ken vryf. “Kom, ons kyk maar hoe ver kom ons,” besluit hy dan.

’n Bietjie meer as ’n uur later en skaars drie kilometer verder, begin die wind ook opsteek.

Sasha kyk ondersoekend na Sebastian wat sy kop ingedagte skud.

“Die mense ly onder die droogte hier en ek gun hulle die reën, maar dit kon darem wragtig nog ’n dag of twee gewag het,” brom hy onderlangs. “Ek het gedink ons is nog veilig in Augustus.”

Die volgende oomblik skiet Sasha byna deur die voorruit toe Sebastian met ’n kragwoord die rem teen die vloer plattrap. Voor hulle staan Julius met al twee sy hande oopgesper in die lug.

Sasha se hart wil by haar keel uitspring toe sy besef wat aangaan. “’n Myn?”

Sebastian antwoord nie eens nie, hy is reeds so te sê by die Land Rover uit. Hy klap die deur so hard agter hom toe dat die ruit skuins in sy groef kantel.

Met ’n kurkdroë mond en oë stokstyf in haar oogkasse kyk sy deur die kamera se lens hoe Sebastian en Julius ondersoek instel na die een stukkie gladde oppervlak in die omgewing. Twee mans in ’n dans met die dood, dink Sasha terwyl hulle om en om die leegtetjie stap en beduie. Die wind pleister Sebastian se geruite hemp vas teen die forse kontoere van sy bolyf, aksentueer die spel van spiere in sy skouers. Die skraal Julius lyk of hy enige oomblik weggewaai kan word.

Die vinnige klop van haar hart maak plek vir swaar slae toe Julius die rol gevaarlint agter in die Land Rover kom haal. Die rooi-en-wit gestreepte strook plastiek wapper in die wind en hul klere fladder al erger teen hul lywe terwyl hulle die gevaarsone met omsigtigheid afbaken. Dis wonderlike fotomateriaal vir Leendert se artikel, probeer sy haar gedagtes distansieer van die implikasie van die toneel wat voor haar afspeel.

“Wel, Reynecke,” glimlag Sebastian suurderig toe hy weer agter die stuur inskuif, “jy kan nie sê ek het jou nie gewaarsku nie.”

Asof die elemente sy woorde wil beklemtoon, plof ’n paar groot druppels teen die stowwerige voorruit. Sebastian probeer die ruit opdraai, maar dit het op die skuinste vasgeval en wil nie op of af nie. Hy skud sy kop, ry ’n entjie agteruit en dan met ’n wye draai om die leegtetjie wat so maklik die einde van hul verblyf op die ondermaanse kon beteken het.

Sasha haal die vol film uit haar kamera en verseël dit in ’n waterdigte sakkie voor sy dit in die waterdigte kissie van haar tweede kamera sit, waar sy haar paspoort en ID-boekie ook gebêre het. Sy draai die band ’n paar keer om die hefboompie waarmee die sitplek verstel kan word en druk die kissie dan diep onder die sitplek in. Sy het al haar lesse geleer, mymer sy terwyl sy met behendige vingers ’n nuwe film laai. Op die Zambezi het sy eenkeer al haar filmmateriaal verloor omdat sy nie doodseker gemaak het haar goed is veilig vasgemaak en waterdig nie.

Die druppels begin juis gereelder en met meer geweld teen die ruite spat, kletter met ’n aweregse ritme op die dak van die Land Rover. Sebastian vee kort-kort die druppels van hom af wanneer hulle deur die halfoop ruit inwaai.

Bliksemstrale speel in die verte en die weer dreun waarskuwend net toe ’n Spies-broer se stem oor die tweerigtingradio kraak.

“Sebastian?”

“Kom in, Karel.”

“Kan ons stilhou? Daar is iets wat ons met jou wil bespreek.”

Sebastian kyk vlugtig na Sasha en dan weer na Julius wat hier voor hulle teen die wind in leun.

“Ek het reeds vir Julius gesê ons wil net so ’n ent van die myn af kom, hy moet uitkyk vir ’n geskikte staanplek vir die nag. Sal ons net wag tot ons daar kom, dan gesels ons?”

Asof Julius hulle gehoor het, hou hy een hand omhoog. Hy kyk rond en draai na die Land Rover met sy duim in die lug.

“Lyk my hy het staanplek gekry, Karel. Kom ons kry net eers die tente opgeslaan, dan vergader ons in Dries se tent en hoor wat julle te sê het.” Sebastian sit die radio terug op die haak en trek die Land Rover waar Julius beduie.

“Kom, Porselein, dat ons kan skuiling maak vir die nag,” is al wat hy sê voor hy by die Land Rover uitwip.

Sasha is dankbaar toe Julius hand bysit om haar tent in die wind en die sporadiese vlae reën staangemaak te kry. Die seil is weliswaar nie so stewig gespan as wat sy sou wou gehad het nie, maar dit kan nie nou anders nie. Sy het net haar slaapgoed uitgerol toe sy Sebastian hoor roep. Sy loer uit en sien hoe hy na haar wink van die groter tent wat Dries, Hannes en Mike deel. Van Karel en Bertus se tent sien sy geen spoor nie.

Sy beur teen die wind in tot by die tent waar almal vergader sit om ’n ketel wat op ’n gasstofie sis. Die seile wapper en klap, maar die tent bied goeie skuiling teen die elemente, al is dit beknop met die agt van hulle in ’n ruimte wat vir vier slapendes bedoel is.

“Iets fout?” vra sy vir Mike langs wie sy haar tuisgemaak het.

Hy haal sy skouers op. “Jy bedoel behalwe dat ons byna die lug ingeblaas is?”

Sy gee net ’n senuagtige laggie.

Toe elkeen met ’n beker koffie en van die beskuit wat Hannes uitgedeel het in die hand sit, daal daar ’n stilte oor die groepie in die tent.

Sebastian neem ’n sluk van die warm vloeistof en kyk dan na Karel voor hy keel skoonmaak. “Karel en Bertus voel dat ons liewer moet omdraai.” Hy hou sy hand op toe Dries in protes swets. “Wag nou, Dries. Daar is twee opsies. As ons konsensus kry, draai ons môre almal om, kampeer vir die res van die tyd by Chongoene en ry huis toe soos ons beplan het. Maar as daar van julle is wat wil deurdruk, druk ons deur. Karel-hulle kan dan heroorweeg of hulle wil saamgaan. Of hulle kan alleen en op eie risiko omdraai.” Hy kyk rond en kantel sy kop vraend in Mike se rigting.

Mike kyk van Karel na Sebastian. “Ek sal berus by Karel-hulle se besluit. Ek is hulle passasier.”

Sebastian knik. “Hannes?”

Hannes kou aan sy lip. “Gits, Basjan, ek moet sê ek het my as af geskrik toe ek sien hoe Julius sy hande in die lug gooi. ’n Mens hoor van die landmyne, maar jy dink nie jy gaan regtig amper een raak ry nie.” Hy kyk na Dries. “Maar as Dries wil aangaan, gaan ek saam.”

“Dries?”

“Ek is nie ’n sissie nie. Ek draai nie om nie. Ons het gesê ons gaan oor die Limpopo ry en anderkant langs afkom en dis wat ons gaan doen. Landmyne ofte not. Ons het mos die Masbiekertjie en dit lyk mos nou asof hy weet wat hy doen.” Dries skink ’n skeut brandewyn by sy koffie en drink ’n sluk.

“Is jy seker, Driesman?” Sebastian se oë pen die ouer man vas. “Die reën gaan ons in elk geval befoeter met ons plan om oor die rivier te gaan. As ons dit enigsins nog wil probeer, sal dit môre moet wees en nie oormôre soos ons beplan het nie. Dis te sê as dit nie hoër op gereën het en die rivier dalk voor die tyd nog afkom ook nie.”

“Môre of oormôre, maak nie saak nie. Oor gaan ek oor. When de going gets taff, de taff gets going,” verklaar Dries met ’n swaar aksent, maar ook met finaliteit.

“Karel? Wil julle heroorweeg?”

Karel kyk na Bertus wat sy kop heen en weer skud. Karel skud ook sy kop. “Nee, Sebastian, ons draai om. Daar is nog so ’n uur of wat se lig oor, ons wil aanstoot tot anderkant die myn en dan môre verder gaan. Ons weet nou van daardie myn en sal probeer om terug te ry soos ons gekom het. Bertus kan Julius se taak oorneem tot ons weer by die spoor kom. Hy was op die grens, hy weet waarvoor om op te let. Soos Hannes sê, jy’t ons gewaarsku teen die myne, maar ons het nie regtig gedink …” Hy skud weer sy kop. “Nee. Ons wag vir julle by Chongoene.”

Sebastian lyk nie baie gelukkig nie. “Ek sou verkies dat ons as groep bymekaarbly.” Hy kyk weer vraend na Dries. Dries skud net sy kop.

“Nou maar goed,” sug hy effens. “Ons sal vir julle by Chongoene wag, Karel. Sal julle vir Reynecke saam terugneem? Ek weet dit sal so ’n bietjie beknop wees, maar dis darem nie so ver nie.” Hy beduie in Sasha se rigting.

Karel haal sy skouers op. “As hy nie omgee om agter in te ry nie.”

“Reynecke gaan nie terug nie.” Sasha weet nie wanneer sy dié besluit geneem het nie. Die een oomblik het sy nog gehoop dat hulle almal sal omdraai en die volgende het sy net geweet sy wil saam deurdruk as daar deurgedruk word.

“Bog, Reynecke. Jy was so wit soos ’n lap ná die landmyninsident en jou hande het gebewe asof jy Parkinson’s het. Hoe jy nog foto’s geneem gekry het, weet g’n mens nie. Erken tog nou maar dat jy nie vir hierdie soort ding gemaak is nie,” frons Sebastian ergerlik. “As twee groot, sterk mans groothartig genoeg is om te erken dat hulle nie kans sien vir die roete nie, is dit nie ’n skande as jy erken dat jy ook wil omdraai nie. Moenie eiewys wees en probeer om jou macho te hou terwyl jy weet jy is dit nie.”

Sasha kyk hom stip in die oë. “Ek gaan saam, Sebastian, of jy my nou wil saam hê of nie. Ek moet Leendert se foto’s neem. Dis waarvoor ek hier is. Ek is nie eiewys nie, ek hou net die beloftes wat ek gemaak het.”

Die oogkontak tussen hulle word onverwags ’n woordelose maar onwrikbare stryd. Dis asof niemand anders in die tent is nie en die geloei van die wind vervaag het. In Sebastian se oë sien sy ’n dwingende wil om haar van plan te laat verander, maar ook iets anders. Iets wat haar laat dink dat hy woordeloos by haar pleit om saam met die Spies-broers om te draai. Dat hy om een of ander rede nie haar teenwoordigheid meer kan verduur nie. Die pyn daarvan slaan in haar vas, verwar haar, maar oortuig haar nie om in te gee nie.

In daardie strydgevulde oomblik besef Sasha dat haar besluit niks te make het met haar lojaliteit teenoor Leendert nie, en ook niks met haar behoefte om aan Robert se nagedagtenis getrou te wees nie. Sy wil net so lank as wat sy moontlik kan in Sebastian van der Linde se geselskap wees, sy nabyheid kan koester. Kom wat wil. Selfs landmyne.

En as hy dan … ánders … is, dan wil sy dit weet en klaarkry. Al voel dit vir haar al hoe meer asof dié verregaande moontlikheid vir haar hart ’n groter bedreiging inhou as wat Renamo en Frelimo se dodelike geskenkpakkies langs die pad vir haar sterflikheid inhou.

Dries se luide swetswoord val soos ’n klip in die tent en versplinter die spanning tussen die twee van hulle. “Laat die klein helsem saamgaan. Miskien maak dit uiteindelik ’n man van hom. Laat hom voel as hy verdomp nie wil hoor nie.”

Sebastian kners sigbaar op sy tande. Hy kyk deurdringend na Dries, wil iets sê, maar kyk dan weer terug na Sasha. “Ek kan jou nie keer nie, Reynecke, maar dis op eie risiko dat jy saamgaan. En die duiwel behoede jou as jy een keer kla.”

Sasha verwerdig haar nie om hom te antwoord nie.

Maar toe die wit Land Rover kort daarna met Mike en die twee Spies-broers oor die klippe en deur die slote wegsukkel, wonder sy tog of sy nie ook maar eerder na veiligheid moes teruggekeer het nie. Of sy nie maar na Mike moes geluister het toe hy ongemerk by haar kom pleit het om ook saam terug te gaan nie.

“In hemelsnaam, Sasha, sê dan ten minste net vir die man dat jy ’n vroumens is sodat hy jou ordentlik kan oppas,” het hy uiteindelik by haar aangedring.

“Ek het nie oppas nodig as ’n gay man nie, Mike, en ook nie as ’n vrou nie. Ek neem my eie risiko’s, maar dankie dat jy omgee.” Haar blik het versag. “Dankie vir al jou hulp en bystand en dankie dat jy my geheim bewaar het. Ek sal niks oorkom nie. Ons sien mekaar oor twee dae in Chongoene.”

En daarmee moes hy tevrede wees. Maar die bekommernis in sy blik was niks minder toe hy die deur van die Land Rover agter hom toegeslaan en Karel weggetrek het nie.

Dis net ná donker toe die storm met mening toeslaan. Dit reën nie juis meer nie. Net ’n vlaag groot druppels nou en dan, maar die blitse slaan al nader aan die kamp, die weer rammel al luider en die windspoed het verdubbel.

Die atmosfeer in Dries en Hannes se tent is allesbehalwe joviaal. Julius sit afgetrokke in ’n hoekie nadat Dries teësinnig ingestem het dat hy voorlopig die tent met hulle mag deel, maar op voorwaarde dat hy in die Land Cruiser slaap. Dries lêsit op sy kampbed en drink in ’n broeiende stilte die een brandewyn na die ander. Dis duidelik dat die omstandighede sowel as die weer hom nie pas nie. Hannes bestudeer die vliegkaarte om te probeer bepaal wat die beste opsies vir die volgende dag sal wees terwyl Sebastian ’n pastagereg op die gasstoof aanmekaarslaan.

Sasha sit kruisbeen en help met die skil van uie en die oopmaak van blikkies tamatie. Sy is allesbehalwe gemaklik. Die gehawende grondseiltjie van die tent bied geen beskerming teen die klipperige grond onder haar sitvlak nie en plek vir ’n stoel is daar gewis nie. Veral nie nadat hulle laatmiddag al die eetgoed en, op sy aandrang, ook Dries se yslike koelkas ingedra het nie.

“Ons sal môre vroeg moet wikkel as ons nog oor die rivier wil kom. Dit reën nou nie juis veel hier by ons nie, maar ons weet nie wat hoër op aangaan nie. Hoe lyk dit, Hannes? Kan jy al iets uitmaak op die kaarte?” vra Sebastian terwyl hy die sissende uie in die olyfolie roer.

“Man, ja. Genoeg in elk geval om te weet dat as ons nog wil oor, dit ons laaste kans gaan wees. Ek is net bekommerd oor hierdie takrivier wat so ’n ent bokant ons by die Limpopo aansluit. Julius sê dit het in die afgelope droogtejare glo heeltemal opgedroog, maar as dit gaan afkom, vloei dit direk in die Limpopo in. Ek sou verkies dat ons bokant die aansluitingspunt oorgaan, maar ek dink nie ons sal voor môreaand daar kan kom nie en teen daardie tyd kan die hoofrivier self dalk al afkom. En as ons daar sit en albei kom af, is ons vas. Ons sal nie kan oor nie en ook nie kan terug nie. Ek stel voor ons draai om, soos Karel-hulle, of ons gaan so vroeg moontlik oor en kry klaar.” Hy gee ’n effens wrewelrige kyk in Dries se rigting.

’n Windvlaag gryp skielik die tent en ruk dit heen en weer asof dit ’n skoothondjie in ’n woedende Rottweiler se bek is. Sasha gee ’n onderdrukte uitroep en dan is daar ’n harde klapgeluid buite.

Sebastian gryp die flits en sukkel die tentflap se rits oop. Hy skyn die lang baan lig buite rond voor hy oor sy skouer na Sasha kyk.

“Ek is bevrees dis die einde van jou tent. Kom ons gaan kyk wat daar te redde is. Hannes, hou ’n oog oor die kos.”

Sasha volg hom gebukkend uit die tent. Ná die hitte van die vorige paar dae, sny die wind onverwags ysig deur haar. Maar die koue is vergete toe sy sien wat gebeur het. In die flits se lig sien sy Leendert se tentjie soos ’n omgedopte strandbal in die wind baljaar – van voor tot agter oopgeskeur. Sy hardloop vorentoe toe ’n windvlaag haar slaapgoed gryp. Die dun matrassie seil deur die lug voor dit hoog in ’n doringboom vashaak. Die slaapsak skuifel oor die klippe met Sasha struikelend agterna. Dan ruk die wind die slaapsak buite die ligkring van die flits en die volgende oomblik slaan Sasha hard neer.

Sebastian is oomblikke later by om haar op te help.

“Het jy seergekry?”

Sasha skud haar kop, maar sy moet op haar tande byt om nie te kreun nie. Sy kan voel hoe ’n straaltjie bloed aan die binnekant van haar broek teen haar knieë afloop.

Sebastian help haar terug tent toe.

“Laat Reynecke langs jou sit, Dries,” beveel Sebastian nadat hy die flap weer toegerits het en draai na Sasha.

Dries sit regop en skuif teësinnig op. Sasha wil eers weier, maar haar knieë brand so dat sy maar tog dankbaar op die kampbed gaan sit.

“Kyk hoe lyk jy.” Sebastian skud sy kop en lig haar arm om na die nerfaf elmboë te kyk.

“Ai, Porselein,” skud Hannes sy kop simpatiek. “Dis ’n wonder dat jy nie aan stukkies gebreek is nie.”

“Moenie eens daaraan dink dat hy hier by ons kom slaap nie, Sebastian. Dis erg genoeg dat ek my eie tent moet deel met ’n …” Dries beduie met sy kop in Julius se rigting, maar voltooi genadiglik nie sy sin met ’n benaming nie.

“Reynecke het in elk geval geen beddegoed oor nie.” Sebastian laat sak Sasha se arm met ’n ergerlike beweging. Hy kyk kopskuddend na haar. “Wat gaan ons met jou maak?”

“Ek sal in die Land Rover slaap.”

“In hierdie weer sonder komberse? Buitendien, sowel die Land Rover as die Land Cruiser is tjok en blok vol met dié dat ons nog ’n paar goed uit die Spiese se voertuig ook moes inlaai.” Sebastian skud weer sy kop. “Jy sal maar saam met my in die daktent moet slaap.” Dis duidelik dat die vooruitsig hom geensins aanstaan nie.

Sasha kan haar nie op die oomblik ’n groter verleentheid indink nie. “Ek sal oukei wees voor in die Land Rover.”

“Met die stukkende ruit en sonder slaapsak? Jy’s laf.” Sebastian roer grimmig aan die pastagereg.

Sasha het vergeet van die ruit en die wind en reën maak dit inderdaad bibberkoud. Sy byt haar lip.

“Jy waag baie om so saam met die moffie in een kooi te klim, Sebastian?” kom Dries se roggelende stem smalend.

Sebastian draai na Dries en lig die houtlepel dreigend in sy rigting. “Jy staak nou jou nonsens, Dries Bosch, of ons draai môre in ons spore om. Ek is moeg vir hierdie aggressie en onmin. Reynecke het op die aarde niks aan jou gedoen nie. Tot dusver was hy ’n plesier om saam te hê en dis meer as wat ek van jou kan sê.” Die tamatiekleurige sous drup van die lepel af en val op die grondseil. Hy steur hom nie daaraan nie en draai na Sasha. “En jy begin nou na goeie raad luister. Gaan daktent toe. Jy weet waar die noodhulpkissie is … agter die sitplek in die Landie. Ontsmet jou wonde en trek droog aan. Ek sal vir jou iets bring om te eet en te drink.”

“Ek is nie honger …”

“Reynecke, as ek my sonde nie ontsien nie!” Hy beduie weer met die lepel dat die sous in alle rigtings spat. “Move!”

Sasha kyk hom ’n oomblik wederstrewig aan, maar dan haal sy net haar skouers op en gehoorsaam.

Hoewel die daktent hoër is en dus meer wind skep, is die seile stewiger en Sasha voel aansienlik minder onrustig as in Dries se tent. Sy het die noodhulpkissie en ’n droë sweetpak van onder af saamgebring en nadat sy in die beperkte ruimte haar stukkende knieë en elmboë gedokter het, voel sy aansienlik gemakliker en warmer as wat sy was.

Sebastian glo klaarblyklik aan gerief, selfs op toer, want sy beddegoed bestaan uit ’n gerieflike matras en ’n snoesige duvet. Die matras lê feitlik die hele tent vol en daar is dus nie juis ’n ander alternatief as om teen een van sy kussings agteroor te lê nie.

Sasha draai op haar sy en rits die seil voor een van die gaasvenstertjies oop om na buite te kyk, maar sy kan niks sien nie en die wind wat binnekom, is yskoud. Sy maak dit haastig toe en kry weer haar lê.

Dan hoor sy iemand teen die leertjie opklim.

“Vat aan, Reynecke.”

Sebastian gee vir haar ’n bord met pasta en ’n beker koffie deur die wapperende deurtjie aan.

“Dit was nie nodig nie.”

“Jy kan die skottelgoed sommer net agter in die Land Rover indruk,” ignoreer hy haar protes. “Hopelik is die weer môre beter. Ek sal eers later inkom. Ek en Hannes sal nog ’n ruk besig wees met die kaarte.” Die voertuig skud weer toe hy afklim en dan is hy weg.

Nadat sy geëet het, sukkel sy met die leertjie af en bêre die skottelgoed agter in die Land Rover. Van die tent se kant af hoor sy Hannes se lag. Die wind dra ook ’n swetswoord van Dries by haar aan en dan hoor sy die diep timbre van Sebastian se stem.

Sy klim weer op en gaan lê. Sy staar na die seilnok van die dak. Dit ruk en rittel en beef. ’n Gevoel van eensaamheid wil-wil haar oorval, maar sy staal haar daarteen. Haar gedagtes dryf na Leendert toe, na Robert en dan onvermydelik na Sebastian.

’n Man onder die manne, het Hannes hom daardie aand op die stoep van Abél se huis genoem. Dit voel so lank gelede en tog is dit skaars twee dae sedert sy en Sebastian in die maanlig na die see se wit soom staan en kyk het.

Ja, maar selfs al is hy regtig, en in die gewone sin van die woord, ’n man onder die manne, bly hy steeds ’n avonturier en vir haar taboe. Al het hy haar hart aan die galop gesit toe hy haar nerfaf elmboog bekyk het.

Sy sug diep. Haar stukkende knieë en elmboë is nou te seer om haar daaroor te bekommer. Die dag het genoeg van sy eie kwaad meegebring, die res van hierdie onstuimige nag wil sy net uitrus. Liggaamlik en emosioneel.

Sasha is net vaagweg bewus daarvan toe die Land Rover heelwat later onder Sebastian se gewig beweeg. Sy voel hoe hy die duvet oor haar optrek en dan suig die behaaglike warmte daarvan haar dieper in haar slaap in.

Dis skaars lig toe sy wakker word. Daar rus iets swaars op haar lyf. Toe sy haar oë nog slaperig oopmaak, sien sy Sebastian se rustig slapende gesig hier vlak by haar eie. Die swaar voorwerp wat haar vaspen, is Sebastian se arm, besef sy toe hy effens roer en haar nog nader aan hom trek.

’n Weekheid kom oor haar terwyl sy na die lang, donker wimpers kyk, na die weerloosheid van die mond wat so ferm lyk wanneer hy wakker en in beheer is. Sy weet sy moet wegskuif en padgee voor hy agterkom dat sy lyf herken het wat sy verstand nie weet nie, maar sy is nie gebore in staat daartoe nie. Inteendeel, sy moet met al haar mag veg teen die behoefte om die sterk gesig se kontoere na te streel.

En dan onthou sy Sebastian se vreemde optrede van die vorige dag. Sy is skielik helder wakker.

Het Sebastian se onderbewussyn in sy slaap aan hom verklap dat sy ’n vrou is? Weet sy lyf dat Sasha ’n vrou is? Voel sy lyf die aantrekkingskrag aan wat tussen hulle wipplank ry, ’n aantrekkingskrag wat sy nie kan ontken nie, maar wat hy tot elke prys moet bestry omdat hy dink sy is ’n man …? En sy ook, sodat hy dit moet aanhou glo?

Of dalk weet hy reeds dat sy ’n vrou is? Het Mike hom miskien gisteroggend een of ander tyd ingelig? Is dit dié dat Sebastian se houding van toe af skielik teenoor haar verander het?

Nee, dan sou hy summier van haar ontslae probeer raak het voor hulle afgedraai het Limpopo toe. Buitendien, Mike het gistermiddag nog by haar daarop aangedring om by Sebastian te bieg.

Sy ruk van die skrik toe sy wimpers meteens lig. ’n Lang oomblik staar hulle mekaar vas in die oë, hul gesigte net ’n huiwering van mekaar af.

“Liewe hemel …” prewel Sebastian voor hy Sasha ru van hom af wegstamp, verward orent kom en dan holderstebolder met die trappie ondertoe verdwyn.

Sasha weet nie of sy moet lag of huil nie. Sebastian se reaksie was inderdaad snaaks, maar haar eie wroeginge heeltemal te ontstellend om ligtelik op te neem.

Is Sebastian so ontsteld omdat hy dink hy het as heteroseksueel ’n gay man in sy slaap vasgehou? Of is dit omdat hy dink hy het verklap wat sy ware neigings is?

Sy sal met die sak patats vorendag moet kom, besef Sasha toe sy sien dat die donker ontsteltenis nie by Sebastian wil wyk nie. Maar wat bieg sy? Dat sy ’n vrou is en sy reaksies bloot natuurlik was? Of dat sy nou wel nie ’n gay man is nie, maar niemand sal vertel dat hy nie heeltemal so straight is as wat hy wil voorgee nie?

Maar wat sy ook al moet bieg, nou is nie die geskikte geleentheid nie. Sebastian blaf bevele uit terwyl hulle oppak asof hy ’n sersant-majoor op steroïede is en ignoreer haar geheel en al. Sy sien dat Hannes hom onderlangs dophou, en sy koes weg toe dit lyk asof die man wat altyd so vriendelik is, in haar rigting kom met vrae in sy oë.

Hulle is in ’n rekordtyd opgepak en gereed om te ry. Die wind het bedaar, maar die lug lyk grou en onseker van wat hy wil doen. Sebastian takseer die wolke vir oulaas en dan roep hy hulle nader.

“Ek sal eerste ry. Hannes, julle wag tot ek oorkant is. Julle volg nie voor die Land Rover nie stilstaan, ek uitgeklim het en vir julle die handteken gee dat julle kan kom nie.”

Hannes knik.

Sebastian kyk na Dries. “Verstaan jy my mooi, Driesman?”

“Ek weet nie vir wat nie. Hierdie ou bietjie sand en klip en daardie ou stroompie …” Hy sien waarskynlik die waarskuwing in Sebastian se oë, want hy breek die sin stomp af. “Ja, ja, ek verstaan, dêmmit.”

Sebastian draai met opmerklike teësin na Sasha. “Ek sou eerder wou hê dat jy ook diékant wag, maar saam met Julius is Dries se voertuig reeds te vol.”

Sasha knik, maar sê liewer niks. Sy besef dat hy waarskynlik verantwoordelik vir haar voel, anders sou hy Julius saamgeneem en haar by Dries en Hannes agtergelaat het. Of miskien is hy bang sy vertel die res dat sy vir alle praktiese doeleindes in sy arms wakker geword het.

Sy stap met ’n gevoel van gelatenheid na die Land Rover en klim in terwyl Sebastian vir oulaas seker maak dat die knippe van die daktent vas is.

Toe hy uiteindelik agter die stuur inskuif, is Sebastian se gesig uit klip gebeitel. Hulle kruie honderd meter of wat teen die oewer op tot by die plek waar Sasha vir Sebastian, Dries en Hannes vroeër die oggend sien staan en koukus het. Hulle moes besluit het dat dit die beste punt sal wees om te probeer oorsteek, want Sebastian draai die Land Rover se neus na die sanderige rivierbedding toe. Sasha sien in die syspieël hoe Dries se Land Cruiser tot stilstand kom waar hulle klaarblyklik afgespreek het om te wag.

Hulle eie voertuig ploeg moedig deur die sand. Dit het eintlik half makliker gegaan as oor die klippe, dink Sasha in haar enigheid toe hulle uiteindelik by die rand van die water kom.

“Is die water nie te diep nie?” vra sy toe Sebastian die voertuig die water instuur sonder om stil te hou.

Sebastian antwoord nie. Die wiele ruk en tol oor die klippe en die water suis al hoër en hoër verby die voertuig. Sasha hou haar asem op. Die water spat oor die neus van die Land Rover en begin by die deure inlek, maar dan is hulle deur die diepste deel en word die water weer vlakker.

Hulle is byna weer op die sanddeel aan die ander kant van die water toe sy in die verte ’n toeter dringend hoor skel en dan hoor sy ’n vreemde ruisgeluid. Die ruisgeluid was vinnig aan tot ’n brulgeluid en toe Sasha by haar kantvenster uitkyk, sien sy ’n wal malende water met ’n verbysterende spoed op hulle afjaag.


Sewe

“Sasha! Hou vas!” Sebastian se stem is net-net hoorbaar bo die gedruis van die watermuur wat op hulle afstorm.

Die voertuig hik ’n oneindige lang oomblik en skiet dan vorentoe. Hulle wen ’n paar meter, maar dan bereik die voorlopergolf van die watermassa hulle. Die vierwielaangedrewe voertuig word soos ’n onbenullige speelding opgelig.

“Sebastian!” gil Sasha.

Die groot man gryp na haar toe sy teen hom kantel en trek haar instinktief teen hom vas, asof hy haar teen die geweld van die water wil beskerm. Die voertuig dobber ’n oomblik, sak dan skuins terwyl die water by die stukkende venster instroom. Sasha voel hoe die water hulle begin verswelg. Iets tref die voertuig en slinger haar uit Sebastian se greep en teen die deur aan. Die deur gee mee en sy hoor staal skeur. Sy gryp die rathefboom vas. Die Land Rover bokspring, kantel en dan tref ’n enorme tak die voorruit met geweld. Sasha laat vaar instinktief haar greep op die rathefboom en hou haar arms voor haar gesig toe die glas in alle rigtings splinter.

“Sasha!” hoor sy Sebastian roep. Sy hoor nog ’n slag en dan is daar niks.

Sasha kom uit die donker tonnel, maar bevind haar in ’n nuwe, tollende werklikheid. Sy is nie meer in die Land Rover nie. Haar liggaam word willoos rondgegooi, haar kop verdwyn onder die water en sy sluk water wat na stof en moeras smaak, maar dan is daar ’n klamp om haar middel. Die klamp beur haar boontoe.

“Gryp!” beveel die klamp en sy gehoorsaam blindelings toe sy ’n boomstomp verby haar sien swiep, maar dan kap iets haar teen haar voorkop en dit word weer donker.

Sy ruik grond en klippe. ’n Mens kan nie klippe ruik nie, dink sy onsamehangend. Sy kry nie asem nie. Handpalms druk teen haar rug en water stu by haar mond uit. Weer en weer, totdat sy hortend haar asem terugkry en aan die hoes gaan.

Sasha weet nie hoe lank sy uitgeput so bly lê het nie, maar geleidelik begin sy bewus raak van die flouerige son wat op haar rug bak. ’n Mens kan inderdaad klippe ruik, besluit sy toe sy haar oë moeisaam oopmaak en sien dat sy met haar gesig tussen spoelklippe lê. Iets aan haar voorkop brand, maar sy het nie die krag om haar kop te lig of haar hand te beweeg om te voel nie. Sy maak weer haar oë toe en voel hoe sy wegsink in haar onmeetlike uitputting.

Iemand vat haar sagkens aan die skouers en help haar om op haar rug te lê. Of sou dit die water wees wat haar nog rondspoel?

“My magtig!”

Die woorde ruk haar finaal terug tot die werklikheid. Haar oë flikker vervaard oop. Sebastian staan gebukkend oor haar, sy gesig ’n prentjie van konsternasie.

“Sebastian.” Haar stem beur skaars hoorbaar verby haar rou stembande.

Sasha neem in ’n oogwink sy gehawende toestand in. Die verflenterde hemp, die geskeurde knielengte broek met die baie sakkies, sy lyf vol skrape en ’n merk op sy wang waaruit bloed syfer. Dan kyk sy af na haarself. Die woede van die water moes haar uit die oorgroot hemp gedop en die langbroek van haar skraal lyf afgespoel het. Selfs die verbande wat haar kurwes in toom moes hou, is weg.

Sy slaan haar arms oor die vroulikheid van haar bolyf, dankbaar dat die res van haar onderklere genadiglik aan haar lyf gebly het. Asof die beweging Sebastian uit sy versuftheid lig, buig hy verder vooroor en help haar met onseker hande orent. Hy vee onhandig met ’n stuk van sy hemp oor haar voorkop waar dit vroeër gebrand het.

Dan is dit asof hy skielik tot sy sinne kom. Hy pluk die stukkende hemp van sy lyf af en hou die nat vodde na haar uit. Hy staan terug toe sy dit by hom vat en kyk haar op en af. Hy wil iets sê, maar dan skud hy net sy kop en kyk in die lug op, asof hy hulp daarvandaan verwag.

Sasha draai haar rug na hom, trek die stukkende hemp aan en vou dit om haar sodat sy weer min of meer kuis na hom kan omdraai.

In sy oë sien sy vlugtig iets soos paniek, maar dan versluier hy sy blik.

“Jy weet natuurlik jy skuld my ’n lang en uitgebreide verduideliking, maar nou moet ons eers kyk of ons nie die Land Rover kan opspoor nie.” Hy kyk na haar voete. Een sokkie het behoue gebly, die ander een het saam met haar stapskoene in die rivier verdwyn. “Die water het jou behoorlik beetgekry.”

“Sê my iets wat ek nie weet nie.” Sy gee ’n wrang laggie en raak dan weer aan die hoes.

“Ek dink jy moet maar eers hier wag. Ek het die Land Rover in ’n stadium aan die oewerkant verby ons sien spoel. Ek gaan ’n ent stroomaf stap om te sien of ek dit kan opspoor en miskien iets kan red om ons aan die gang te hou totdat Hannes-hulle ons uit hierdie gemors kry.” Daar is ’n stramheid in sy stem.

Sasha skud haar kop. “Ek stap saam.”

“Kaalvoet?”

Sasha kyk af na die spoelklippe. Verder met die oewer af sien sy rotsagtige dele. “So ver ek kan, in elk geval.”

Dit lyk asof Sebastian wil protesteer, maar dan haal hy net sy skouers op. “Dis jóú voete.”

Hy betoon nie veel genade nie. Hy stap voor haar uit en laat haar aan haar eie lot oor, asof hy vlug of haar wil straf vir die feit dat sy nie Sasha die gay is nie, maar Sasha die vrou – om watter rede ook al. Sasha steur haar nie aan hom nie, konsentreer net op die terrein voor haar en probeer so versigtig moontlik loop sodat sy nie haar voete seermaak nie.

Of hy geskok is omdat sy ’n vrou en hy ’n volbloedman is, of geskok is omdat sy ’n vrou en hy nié ’n volbloed man is nie, is vir haar duister. Al wat sy weet, is dat haar geheim daarmee heen is. En daaroor is sy eintlik verlig. Nou weet hy darem waar hy met haar staan – al is die teenoorgestelde nie waar nie.

Skielik sien sy Sebastian met ’n spoed wegtrek. ’n Oomblik dink sy dat hy vir haar wil weghardloop, maar dan sien sy ook die vaalgroen vlek teen ’n sandbank ’n ent verder.

Hy is reeds besig om goed uit die bak van die verskrompelde Land Rover te haal toe sy hinkende daar aankom. Die voertuig is ’n wrak en die daktent is skoonveld, maar wonder bo wonder het ’n paar goed die petalje oorleef. Sasha kyk na die skraal oes wat hy op die sand uitgepak het.

“Ons het darem kos. ’n Deel van die plastiekkrat met die blikkieskos het behoue gebly, danksy die roller bar wat so gebuig het dat dit die spulletjie vasgedruk het.” Sebastian kom orent en hou twee etiketlose blikkies in die lug. “Ons weet nie wat daarin is nie, maar dit sal eetbaar wees.”

“Tensy dit natuurlik kondensmelk is.” Sasha vryf oor haar maag. “Ek is rasend honger.”

Sebastian knik. “Ek ook.” Hy voel-voel aan sy broekspype met die klomp toeritssakkies aan die sykante en kom dan triomfantelik met ’n Switserse mes en sigaretaansteker te voorskyn. “Net wat ons nodig het.” Hy begin een van die blikkies oopmaak.

“Weense worsies,” verklaar hy en hou die blikkie vir haar. Sy vis twee worsies met haar duim en voorvinger uit en begin hongerig eet.

“En boontjies-in-tamatiesous.” Hy kyk in die Land Rover se bak rond, maar kan nie in die vinnigheid iets kry om mee te skep nie. Hy buig die blikkie om ’n effense tuit te vorm en kyk na Sasha. “Hou oop jou mond.”

Sasha kyk hom onseker aan.

“Is jy honger of nie?”

Sasha staan nader, lig haar ken en hou haar mond oop. Hy skink ’n koubare porsie van die boontjies versigtig in haar mond voor hy hom op dieselfde manier help.

Toe die twee blikkies leeg is, voel Sasha aansienlik beter. “Nou kan ek weer dink.”

Sebastian antwoord nie. Hy tuur na die wolke en kyk dan na die enigste bleek deel op sy arm waar sy horlosie altyd net bo sy gewrig gesit het.

“Hoe laat skat jy is dit?” vra hy terwyl hy self die stand van die son meet waar dit agter die wolke wegkruiper speel.

Sasha kyk op net toe die son agter een van die wolke uitkruip. “As ek moet raai, sou ek sê dis so twee-uur, maar dis onmoontlik. Ons het net ná sewe by die kamp weggetrek. Ons kon nie so lank in die water gewees het nie?”

“Glo my, dis moontlik. Ons was langer in daardie malende hel as wat jy dink, maar ons het ook wie weet hoe lank op die oewer gelê. Hoe dit ook al sy, ons sal ons in elk geval moet inrig vir die nag. Hopelik het Hannes-hulle omgedraai en is hulle op pad Xai-Xai toe om te probeer vasstel hoe om ons op te spoor.”

“Jy het my lewe gered.” Sasha sluk. Dis asof sy nou eers besef waardeur hulle in werklikheid gegaan het.

“Voorlopig. Wag maar met die bedankings totdat ons eers hier uit is.” Hy vermy haar oë. “En dan is daar steeds ’n goeie kans dat ek jou gaan verwurg,” mompel hy onderlangs.

Sy ignoreer die laaste gedeelte. Hy het waarskynlik in elk geval nie bedoel sy moet hoor nie. “Hoe gaan ons hier uitkom?” Sy hoor die onsekerheid in haar stem deurslaan.

“Wel, Hannes-hulle kan dalk laer af ’n oorgang kry … hoewel die kanse maar baie skraal is. Maar as hulle wel kan oorkom, kan hulle aan ons kant van die rivier opry in die hoop om ons te kry. Of hulle kan van Xai-Xai af nooddienste uit die Republiek hier probeer kry.”

Sasha knik. “Die vraag is of hulle ons hier sal kan opspoor. Wat van plaaslike dienste? Hulle ken tog seker die omgewing baie beter?”

Sebastian haal sy skouers op. “Ek het nie veel moed vir die Mosambiekse polisie nie. Hulle is nie bekend vir hul vlot Engels of hul haas nie. En hulle is ook nie baie gretig om dienste uit Suid-Afrika hier toe te laat nie. Ons beste kans is eintlik maar dat Hannes en Dries self die soekwerk sal doen.” Hy stap om na die kajuit van die Land Rover.

Sasha volg hom en kyk na die verfrommelde staal. Albei deure is afgeskeur en modder lê ’n goeie voet diep waar daar pedale behoort te wees. Die rugkant van die sitplek is in ’n skerp V agtertoe gebuig.

Hy buk en leun binnetoe, maar kom feitlik weer dadelik kopskuddend orent. “Die GPS is ook daarmee heen.”

“Dink jy Hannes-hulle sal ons kry? Regtig, bedoel ek.” Sasha se stem klink skielik klein.

Sebastian kyk na haar. Sy streng gelaatstrekke versag effens, asof hy aanvoel dat hul dilemma nou eers werklik tot haar begin deurdring. “Hannes en Dries sal hemel en aarde versit om ons hier uit te kry. Ons moet net bly waar ons is, waar hulle min of meer weet om na ons te soek. Dis net ’n kwessie van tyd.” Hy buk weer by die Land Rover se kajuit in, vroetel onder die bestuurdersitplek en trek dan met ’n ingenome laggie ’n opgevoude seiltjie en ’n smerige kledingstuk daaruit. “So ja, nou het jy darem iets om aan te trek en ons kan die seiltjie goed gebruik.”

Sasha kyk met bedenkinge na die modderbesmeerde windjekker.

“Toemaar, ek sal dit vir jou gaan uitspoel en met die windjie se hulp sal dit hopelik teen vanaand droog wees. En jy gaan dit nodig hê. Dit gaan koud raak sonder slaapgoed.”

Hulle is gelukkig dat daar uiteindelik tog soveel bruikbare goed behoue gebly het, dink Sasha heelwat later. Sy staan met haar rug na die vuur wat rokerig van die nat hout probeer vlam maak en kyk hoe die son die wolke in ’n goue groet begin verkleur. Sy is baie bly oor die windjekker wat in die laaste paar uur van daglig feitlik heeltemal droog geword het nadat Sebastian dit uitgespoel het. Dis nie silwerskoon nie, maar die handdoekstof aan die binnekant hou haar knus en die reënbestande buitekant keer die wind. Sy is ook baie bly Sebastian het een van sy groot kortbroeke met die baie sakke verder af op die oewer ontdek en vir haar gegee om aan te trek. Sy verdrink in die ding, maar voel darem min of meer respektabel. Maar wat haar die blyste gemaak het, is dat haar tweede kamera veilig in sy waterdigte sak onder die passasiersitplek behoue gebly het saam met die films wat sy reeds gebruik het, haar paspoort en ID-boekie asook ’n paar nuwe films. Leendert sal darem foto’s vir sy artikel hê en sy sal nog kan neem.

Hulle het die hele middag gered wat daar te redde is om hulle so goed moontlik in te rig, maar die kamp is maar karig. Die enigste beskerming is die seiltjie wat Sebastian as ’n klein skuiling tussen ’n boom en ’n stomp gespan het wat hy van ver af moes nader sleep. Daar het heelwat etiketlose blikkies in die krat behoue gebly én ’n drom met drinkwater was steeds ongeskonde in sy vasmaakplek teen die Land Rover se bakwerk. Hulle sal darem ’n hele ruk kan oorleef as hulle nie krokodilkos word nie.

Sy draai om toe sy ’n skerp geluid hoor en hou Sebastian dop waar hy besig is om aan ’n verminkte stuk bakwerk te kap met ’n klip.

“En as jy nou paneelklopper speel?” frons sy.

“Dit lyk dalk nie so nie, maar dis ons pan. Ek verkies my boontjies warm.” Hy gee die stuk staal nog ’n paar kappe met die klip.

“Dis te sê as die blikkies boontjies in het.”

“Hannes het die blikkie-aankope gedoen, maar wat ook al in die blikkies is, dit sal warm beter smaak.” Hy sit die stuk skroot versigtig in die vlamme. “Hopelik brand dit skoon sodat ons nie boonop vergiftig word ook nie,” sê hy ter verduideliking en kom dan orent. “Hoe voel jou kop?”

Sasha raak liggies aan die knop teen haar voorkop wat sy so goed moontlik probeer skoonmaak het. “Oukei.” Dit sal nie help om te sê dit brand buite soos vuur en klop van binne af soos iets wat wil uitkom nie.

“Môre sal ek weer probeer om by die noodhulpkissie agter die sitplek in te kom. Ek moet net ’n tak of ’n ding kry wat sterk genoeg is om die knak in die staal oop te buig.” Hy vee ingedagte oor die sny oor sy wang. “Die oop wonde moet ontsmet word.”

“Jy het jou bes gedoen om vanmiddag by die kissie uit te kom. Nou is dit ’n probleem waaraan jy eers môre kan aandag gee. Vanaand s’n is dat jy gaan koud kry.” Sy kyk na die sonbruin bolyf met die goed gedefinieerde spiere wat roer tussen die flardes van die hemp wat hy by gebrek aan iets anders weer moes aantrek. Dis nie gimnasiumspiere wat onnatuurlik bult nie, maar spiere wat geoefen en sterk gemaak is deur harde werk en natuurlike oefening. ’n Warmte trek skielik deur haar al word dit koeler namate die son agter die berge verdwyn.

Sebastian gooi nog ’n nat stomp op die vuur. “Gelukkig het ons genoeg hout bymekaargekry, al is dit klam. Die vuur sal help en die seiltjie sal die ergste wind keer. Verder …” Hy bly ongemaklik stil.

“Verder?” vra Sasha.

Hy vou sy arms voor sy breë bors en kyk haar met ’n skewe glimlag aan, skielik nie meer verleë nie. “Verder sal jy my maar moet warm hou aangesien jy die baadjie het.”

Sy herken die uitdaging in sy stem, maar dis sy glimlag wat Sasha onkant betrap. “Natuurlik …” stamel sy, “dis net logies.” Sy tel haar kamera op en vroetel aan die lens. “Mag ek maar?” Sy beduie met die kamera na hom. Sy het Sebastian tot dusver nog nooit alleen probeer afneem nie.

Hy frons en begin sy kop skud.

“Dis net dat dit so ’n goeie foto sal maak so met die rokerige vuur, die wrak van die Land Rover doer ver op die agtergrond en die ondergaande son daaragter.” En sy wonderlike lyf daarteen afgeëts, voeg sy in haar gedagtes by. “Buitendien, hier is niemand anders om af te neem nie en hierdie debakel waarin ons is, sal waarskynlik die hoogtepunt van Leendert se artikel wees.”

Hy huiwer, dan haal hy sy skouers op. “Moet net nie vra dat ek moet cheese sê nie.”

Sasha het reeds die kamera se loergaatjie voor haar regteroog en fokus vinnig voor hy van plan verander. Sy klik sommer ’n paar keer uit verskillende hoeke.

“Dis nou genoeg.” Sebastian buk en draai die gefabriseerde pan met ’n stok dieper die vlamme in.

Sy sit die lens se doppie gehoorsaam terug en gaan sit dan kruisbeen langs die vuur. “Lyk my jou vriendin het haar goed van haar taak gekwyt om jou ’n teësin in fotografie te gee?”

Sebastian gee ’n siniese laggie en kom sit langs haar. Hy lyk vir die eerste keer amper ontspanne. “Dit kan jy weer sê.”

“Mike het my vertel van die Playgirl-episode.”

Sebastian lig sy wenkbroue.

“Hy het agtergekom dat ek nie … jy weet … nie is wat ek voorgegee …” Die roering van haar skouers voltooi die sin. “Ek het verduidelik dat Leendert gevoel het jy sal my nooit saamneem as jy sou agterkom dat ek ’n vrou is nie en hy het verduidelik waarom jy so ’n vrouehater is.”

Sebastian skud sy kop. “Ek is nie ’n vrouehater nie. Ek neem net nie vroue op toere soos dié nie. Eerstens is dit te gevaarlik … soos jy nou seker deeglik agtergekom het, en tweedens …” Hy bly ’n rukkie stil, speel met die stok tussen die klippies. “Melanie het, met die plasing van daardie foto, my vertroue in die skoner geslag geskok, dis waar. Maar dis nie die ware rede waarom ek ’n wrewel daarin het om vroue op roetes te neem nie.”

Hy staar in die vlamme. “My ego het wel ’n knou weg omdat ek gevoel het sy het my misbruik, maar die ergste was haar reaksie gedurende ons reis. Die hele tyd dat ons saam was deur daardie onvergeetlike landskappe, het sy nooit ophou kla nie. As dit nie die vlieë was nie, was dit muskiete. Dit hitte en stof in die dag, die koue en klammigheid snags. Die wind verwaai haar as die vensters oop is, as die vensters toe is, is dit te warm.”

Hy kyk na Sasha. “Ek was oud genoeg om ernstig te begin dink aan trou, maar nie bereid om die buitelewe, die lewe van ’n toergids prys te gee nie. Ek het gehoop dat ek in Melanie iemand gevind het wat my liefde vir hierdie soort lewe kan deel.” Hy skud sy kop. “Ek het my so hopeloos met haar misgis en moes uiteindelik die waarheid in die oë staar. Dat ek sal moet kies tussen die lewe in die veld of die lewe saam met ’n vrou. Ek besef nou dat alle vroue …”

Sebastian breek die sin kort af. Hy staan meteens op en stap ’n ent weg.

Sasha huiwer, maar daar is iets wat haar dwing om hom te volg.

“Sebastian?”

Hy skud net sy kop en vermy haar oë.

Sasha sug. “Ek weet ek het nou seker jou oortuiging dat alle vroue verraderlik is, versterk, maar dit is nie so nie, Sebastian. Ek is jammer ek het vir jou gelieg.”

“Ek haat leuens in elke vorm, Sasha. Jy het jou ingewurm waar jy nie hoort nie en ’n stremming op die hele ekspedisie geplaas.” Sy oë is ineens stroef, sy mond streng.

Sasha voel die ergernis in haar opstoot. “Werklik? En Dries met sy onverdraagsaamheid en vooroordele en voorliefde vir drank het op die aarde niks daarmee uit te waai gehad nie?”

Sebastian steek sy hande in sy sakke en kyk weg.

Iets kook los in Sasha. Sy weet nie of dit die spanning is wat die ontstellende gebeure van die dag meegebring het en of dit haar twyfel oor Sebastian is nie, maar meteens borrel haar frustrasies onbepland oor in woorde. “Of haat jy leuens juis omdat jy ’n leuen lewe, Sebastian van der Linde? Omdat jy vir die wêreld probeer wegsteek wie jy werklik is onder daardie fasade van supermanlikheid?”

Hy ruk sy nek om en kyk uit die veld geslaan na haar.

“Moenie dink ek het nie gesien hoe jy na my kyk nie, Sebastian. Ek is nie onnosel nie. Jy was aangetrokke tot my. En dit toe jy nog gedink het ek is ’n gay man. Dié dat jy vroeër so geskok was toe jy sien … toe jy sien … Newwermaaind wat jy gesien het. Die feit bly staan dat jy ’n leuen leef. Toe, ontken dit! Ontken dit!” Haar stem breek en haar oë is meteens vol trane.

Sy groot hande vat haar skouers vas. ’n Oomblik dink sy hy gaan haar skud, maar dan verslap sy greep effentjies. “Jy is skoon oorstuur, Sasha. Ruk jou reg, ek het nie ’n histeriese vroumens ook nog in my lewe nodig nie. Ons posisie is benard genoeg.”

Sasha sluk. Wat maak dit tog saak dat hy nie haar beskuldiging ontken nie? Wat maak dit saak dat sy bly vasklou het aan die hoop dat die Melanie-episode bewys dat hy nie gay neigings het nie? Buitendien, baie gay mans trou en hou vir jare ’n front voor. Sommiges kry dit selfs reg om hul geheim agter dekade lange huwelike te verskans. En sommige funksioneer heel gerieflik albei kante toe.

Maar niks daarvan maak saak nie. Dié groot man met sy sterk persoonlikheid, sy stille krag, sy teenwoordigheid van gees, is haar in elk geval nie beskore nie. Die rou seer in haar hart toe sy dit besef, stippel klinkklaar aan haar uit dat sy verby die verliefstadium is. Sy het hom die afgelope paar dae leer respekteer en bewonder soos sy selfs nie vir Robert gerespekteer en bewonder het nie. Maar sy het hom ook – hoe onmoontlik dit ook al klink – in dié kort tydbestek leer liefkry, soos sy Robert nooit liefgehad het nie. Met die liefde van ’n volwasse vrou, nie ’n meisie met sterre in haar oë nie.

Dit was nie net ’n chemiese reaksie nie. Vir haar is dit ’n ontmoeting van siele. Van die eerste oomblik af. Hoe onverklaarbaar dit ook al klink. Dis asof die vroulikste deel van haar wese, die kern van haar menswees onmiddellik daardie “iets” in hom herken het – reeds daardie aand in sy huis toe sy al op en op met die knopies van sy hemp gekyk het totdat sy in sy oë haar droomman gesien het. Maar toe het sy al geweet dat sy avonturierskap hom diskwalifiseer.

Nou het daar nog ’n faktor bygekom. Sasha knyp haar oë toe en veg teen haar emosies. ’n Avonturier én ’n man van onsekere … voorkeure. En sy dink nog in terme van droomman? En dan onthou sy die e-pos wat ’n ruk gelede die rondte gedoen het: “I found the perfect man, but he already had a boyfriend.” As haar hart nie so seer was nie, sou sy kon lag.

“Ek is jammer,” prewel sy deur droë lippe en kyk op na hom. “Jy’s reg. Ek is net oorstuur.”

Die ontsteltenis syfer uit sy oë weg. Hy sug diep. “Toemaar, dis waarskynlik maar net die spanning wat sy tol eis.” Hy trek haar liggies, amper broederlik, teen hom aan en wieg haar effens terwyl sy met haar wang teen sy bors rus. “Buitendien, jy is reg. Ek was van die begin af aangetrokke tot jou. Dit het ek ná ’n nag van volslae wroeging besef en gisteroggend toe ek jou dopgehou het terwyl jy ontbyt maak, finaal aan myself erken.” Hy hou haar ’n entjie van hom af weg. “Maar daaroor praat ons nie nou nie. Ons is op die oomblik in ’n onmoontlike situasie. Ons het regtig nie nog komplikasies nodig nie. Ons moet nou net sorg dat ons veilig bly tot Hannes-hulle ons opspoor. Nou is oorlewing ons prioriteit. En dit sal dinge vir ons vergemaklik as ons kan saamwerk. Op bloot vriendskaplike voet.”

Sasha sluk aan die pyn in haar keel. Vriendskaplike voet?

Hy kyk haar skewekop aan. “Reg so? Vriende?”

Sy moet weer sluk voor sy kan knik. “Vriende.” Die teleurstelling in hom as man is ’n fisieke pyn in haar. Hoe op aarde is dit moontlik dat hý van alle mans …

Laat staan, Sas, hoor sy Leendert se stem. Laat staan. Buitendien is dit beter so. Veral so met julle so alleen saamgegooi in die wildernis. Jy sou dalk net van jou voornemens oor avonturiers vergeet het.


Agt

Eers sit sy met ’n spul dik klere in die hitte en vergaan en nou bibber sy met dun klere aan in die koue, dink Sasha suurderig terwyl sy in die rokerige vlamme staar. Haar bolyf is redelik warm, maar haar bene is die ene hoendervleis.

Sy is nie heeltemal versadig van die tuna-en-tamatiesmoor wat hulle met behulp van skepgoed wat Sebastian uit gebruikte blikkies geprakseer het, geëet het nie, maar sy is darem nie meer rasend honger nie.

Buite die vuurkring is dit donkerder as wat sy gedink het dit kan ooit word. Nie een van haar vorige avonture het haar voorberei op ’n aand soos dié nie. Voorheen was sy meestal in ’n georganiseerde groep of, al was dit net sy en Robert, later Leendert, het hulle gesorg dat hulle goed ingerig is. Vanaand is dit net sy en Sebastian onder die Afrika-uitspansel in ’n baie gebrekkige kamp. Sonder kommunikasie na buite en, sedert hul laaste gesprek, met die minimum kommunikasie tussen mekaar.

Die naggeluide klink skrikwekkend naby. Jakkalse wat skree, voëls wat ritsel en roep. Klein nagdiertjies wat skarrel. Visse wat in die rivier plons. Hulle het so ver moontlik van die rivier af kamp gemaak uit vrees vir krokodille, maar kon ook nie te ver uitwyk nie omdat die ruigtes weer ander gevare inhou. Die seiltjie beskut hulle effens teen die einste ruigtes en die vuur van wat ook al wat van die waterkant af kan nader kruip.

“Ek sou nou wat wou gee vir een van Driesman se ou brandewyntjies,” grinnik Sebastian en gooi nog ’n stomp op die vuur.

Sasha kyk hoe die vonke die lug inspat. “Of selfs Leendert se boks Tassies,” glimlag sy terug. “Om van ’n lekker koppie koffie nie te praat nie. Saam met Hannes se heerlike beskuit.”

“En nou is amper alles wat ons besit het, viskos, en die Limpopo dik gesuip aan wyn en koffie.” Sebastian kom sit weer langs haar met sy rug teen die seiltjie, gestut deur die stomp, en vryf sy hande. “Kom, sit nader, dit raak nou dêm koud.” Hy lig sy arm en sy skuif op haar sitvlak nader onder sy arm in. Sy groot hand vou om haar skouerknop en hy trek haar nog stywer teen hom vas.

Sasha is bang hy kan voel hoe haar hart teen haar ribbes skop. Hemel, hoekom moet die man so ’n uitwerking op haar hê? Sy soek vervaard in haar gedagtes rond na iets om te sê. Om te probeer vergeet van haar simpel lyf se simpel reaksies.

“Hoekom het ons nog nie mense gesien nie? Ek bedoel van statte af of so iets?”

Sebastian skud sy kop. “Ek weet nie, maar ek dink dis landmynwêreld. Dis hoekom ek nie wil hê jy moet dit eens een tree die ruigtes in waag nie, Sasha. Hier op die oewer sal dit hopelik veilig wees, maar die bosse is ’n ander storie. Buitendien, hier sal slange ook wees.”

Sasha ril. Sy kyk eerder ’n slang in die oë as ’n landmyn.

In die donker lug bo hulle, beweeg die wolke uitmekaar en maak ’n gaping in die wolkkombers.

“Kyk, dis byna volmaan,” sê Sasha toe die gaping groter en die oewer effens verlig word.

Sebastian lig sy kop en tuur lank boontoe.

“Daardie …” begin Sasha tentatief, huiwer en vervat dan weer, “daardie aand buite Maputo toe ons na die maan oor die see gekyk het … Jy het gesê dat tonele soos dié ’n mens onmoontlike drome laat droom.”

Sebastian kyk na haar, wag dat sy voortgaan.

“Drome soos om sulke aande met ’n sielsgenoot, ’n lewensmaat in die volste sin van die woord, te kan deel, het jy gesê …”

Hy kyk weg die donkerte in, maar Sasha druk deur.

“Dink jy regtig dis onmoontlik? Ek neem aan jy het na Melanie verwys. Dink jy nie jy het net met die verkeerde mens die regte droom probeer droom nie?” Sy maak ’n magtelose beweging met haar hande. “Ek weet self nie, ek vra net. Soms wil ek dit glo. Dat die onmoontlike deur die liefde moontlik gemaak kan word, maar dis so moeilik …”

“Melanie was ’n fout van die begin af. Ek dink dit was maar net my biologiese klok wat harder begin tik-tak het. Ek het eintlik …” Hy roer sy skouers baie effentjies. “Was dit só tussen jou en Robert?” Sy stem resoneer deur haar waar hulle rib aan rib sit.

Sasha bly lank stil voor sy mymerend antwoord. “Ek het gedink dit was. Miskien het ek myself oortuig dit was omdat ek dit so nodig gehad het in my lewe en Robert vir my amper soos ’n godjie was. Groot, sterk, ’n besluitnemer, ’n waaghals. Mense het na hom opgesien. Het van hom verwag om die leiding te neem. Hemel, ek het hom so bewonder dat ek nooit sy opinie ’n oomblik in twyfel getrek het nie. En tog is hy dood omdat hy ’n fatale besluit geneem het. Omdat hy die elemente een laaste maal te veel getempteer het. Hy is op Kilimandjaro dood. Op die hoogste piek. Aan ’n hartaanval as gevolg van edeem. Omdat hy hom met sy sterflikheid misgis het, al sê Leendert dat hy heimlik ’n doodsverlange gekoester het.”

“Is dit waarom jy nou die geselskap van mans soos Mike verkies?” Daar is ’n krakie in sy stem.

Sasha kyk skuins op na hom. “Mike?”

Hy knik en tuur in die vuur. “Ek het gesien daar het ’n besonderse band tussen julle ontstaan. En Mike is ’n nice ou. Geen swakkeling nie, maar … hoe sê julle vroue nou weer … in touch with his female side. Of so iets.” Hy glimlag effens verleë. “Ek is bevrees ek is nie vreeslik op die hoogte van female-sake nie. So ’n bietjie lank uit sirkulasie gewees.”

Sasha ignoreer die laaste ietwat dubbelsinnige uitlating. “Ek hou baie van Mike en hy het my bas gered toe ons deur die grenspos moes kom en my geheim enduit bewaar, maar nee, daar het niks meer as vriendskap tussen ons ontwikkel nie.” Sy verbeel haar sy voel Sebastian verstyf, maar dis so vlietend dat sy nie seker is nie. Buitendien, sy het niks aardskuddends gesê nie.

“Maar daar ís iemand in Johannesburg wat heeltemal die teenoorgestelde van Robert is,” vervolg sy amper meer tot haarself. “Ek moet ná hierdie trippie besluit of ek die potensiaal van ’n verhouding ’n maklike dood moet laat sterf voor daar te veel emosies betrokke is, of iets daarvan wil probeer maak. Dit kans wil gee om in meer te ontwikkel.” Sasha kyk op. Die maan is weer agter die wolke verskuil. “Anton Krige is sy naam. Hy is ’n ortopeed en ’n Mozart-fan sonder die geringste behoefte aan adrenalien.” Sy loer na Sebastian. “Klink vir my veilig.”

“Klink vir my eerder vervelig,” brom Sebastian, maar staar stip na die punt van die stok waarmee hy elke nou en dan die stompe nader aan die vuur stoot.

Sasha grinnik. Ja, sug sy, so oulik as wat Anton Krige is, lyk hy besonder vervelig teen iemand soos Sebastian. Haar nuwe, sterk en manlike vriend van onsekere … voorkeure. Maar vervelig ís dalk, op die keper beskou, veilig en reg en goed. Sy moet dit in gedagte bly hou, al voel sy so beskut en beskerm hier onder Sebastian se blad.

Die volgende oomblik spring sy met ’n gil regop en skud verwoed aan die lang kortbroek se pyp.

Sebastian is reg langs haar toe ’n kriewelende lyfie met ’n ligte plofgeluid op die sand val. Dit neem hom ’n breukdeel van ’n sekonde om dit met die stok se punt te deurboor voor hy die broekspyp oppluk en Sasha só draai dat hy haar been in die lig van die vlamme kan sien. “Het hy jou gesteek?”

“Nee. Ek weet nie. Ek dink nie so nie. Wat de hel was dit?” Sasha is skoon asemloos geskrik.

“’n Verdomde skerpioen. Is jy seker, Porseleintjie?” Hy hurk langs haar en streel sagkens en met soekende vingers oor die sagte vleis van haar binnebeen. “Ek voel nie ’n swelsel nie.”

Wel, ek voel ’n swelsel, dink Sasha effens histeries, maar nie aan my been nie. Die soet erotiek van sy aanraking, hoe onpersoonlik dit ook al bedoel is, vul geheime holtes van haar lyf met kloppende begeerte en laat haar borste buitengewoon vol voel.

Hy kyk op na haar en moes iets in haar gesigsuitdrukking of haar oë gesien het. Hy ruk sy hand onmiddellik weg en kom regop. Sy kan hom net verslae aanstaar.

“Sasha?” Sy stem kom skor.

Sy is nie gebore in staat om weg te kyk nie. “My been is nie seer nie.” Sy sluk. “Ek dink nie hy het kans gekry …”

Die naglug stol om hulle.

Dan trek hy haar met ’n kreun teen hom vas, vou sy hand om die agterkant van haar kop en druk haar styf teen sy groot lyf vas

“Magtig, Sasha, as die ding jou gesteek het …” Hy skud sy kop. “En ons sit hier in die boendoe sonder die noodhulpkissie.”

Sy vel tussen die flardes van sy hemp voel koel en glad onder haar gloeiende wang. Sy hart klop vinnig en ongereeld in haar oor. ’n Geur, eie aan hom, slaan op in haar neus. ’n Bietjie sweterig van al hul gewerskaf vandag, effens stowwerig en, as sy dit nie mis het nie, ’n knertsie begeerte. ’n Onteenseglik manlike geur. Haar lyf word swaar van ’n oerverlange.

“In watse penarie het ek jou nie laat beland nie.” Sy stem is hees van selfverwyt. “Ek moes daarop aangedring het dat jy op Xai-Xai wag. Ek het toe mos al geweet …”

Sy loer op na hom toe hy skielik stilbly. “Wat het jy geweet?”

Haar stem is skaars ’n fluistering.

Hy kyk af na haar. “Dat ek jou nooit moes toegelaat het om saam te kom op die trip nie. Dat ek jou daardie eerste aand op die plaas al moes teruggejaag het stad toe.” Hy du haar sagkens weg van hom en buk om ’n half gebrande stomp uit die vuur te trek. In die lig van die vlammende stomp deursoek hy die skamel kampplekkie en gooi dit dan terug op die vuur. Dan gaan sit hy met sy rug teen die seiltjie waar die stomp hom steun, sy polse op sy half opgetrekte knieë. “Kom.” Hy klink ineens moeg. “Kom sit hier tussen my bene met jou rug teen my bors. Dis omtrent waar jy die veiligste is.”

Sasha gehoorsaam en hy slaan sy arms om haar middel, trek haar rug stywer teen sy bors vas. “Lê met jou kop agteroor teen my skouer en dan probeer jy slaap.”

’n Ongekende moegheid oorval Sasha toe sy hom met ’n sug weer eens gehoorsaam. Sy staar na die vonke in die vuur tot haar oë toeval.

’n Paar keer in die nag voel sy hoe sy sagkens eenkant toe geskuif word, sien sy deur die slaap hoe die nuwe stompe wat Sebastian op die vuur gooi, vlam vat en dommel dan weer onmiddellik in sodra hy weer in sy beskermende posisie ingeskuif het.

Die son is nog nie heeltemal op toe sy vir die eerste keer helder wakker word nie, maar die voëls baljaar reeds in die bome en Sebastian is klaar by die Land Rover doenig.

Sy hoor hom kreun en steun, hoor hoe hout kraak en hoe hy gedemp swets.

Sy strek haar stywe spiere, wag nog ’n rukkie tot die son hom heeltemal van die horison losmaak voor sy ongesiens hoër op met die oewer koers kies, die roep van moeder natuur antwoord en dan na hom toe stap. Dis nog bibberkoel, maar die sweet slaan op sy breë rug uit waar hy gebukkend by die Land Rover se kajuit inleun.

“Kan ek help?”

Hy kom orent, sy gesig gloeiend van inspanning. “Ek het die dêm sitplek so half en half oopgebuig gekry, maar my verdomde pote is te groot om te voel waar die noodhulpkissie is.”

“And top of the day to you too,” grinnik sy.

Hy blaas sy asem uit en kyk dan met ’n grimlag na haar. “Goeiemôre, Sasha. Goed geslaap?”

“My bed was hard en het ’n paar keer verdwyn, maar ek het oorleef. Ek is net vrek styf.” Sy kyk skuins op na hom en beduie dan dat hy moet padgee. “Laat ek probeer. My hande is aansienlik kleiner.”

Dit duur ’n paar sekondes voor sy die noodhulptassie op gevoel af kry. “Hier, maar jy sal dit verder moet oopbuig.” Sy wys na die presiese plek agter die verrinneweerde sitplek.

“Dis al wat ek wou weet.” Hy tel ’n kort, dik tak op, neem posisie in om hefkrag te gebruik en beur dan teen die verfrommelde staalraam dat sy armspiere daarvan begin bewe. Hout kraak en staal kreun. Bekleedsel skeur. Hy staan blaas-blaas terug. “Probeer nou?”

Sasha druk haar hand dié keer met gemak agter in en lig die noodhulpkissie triomfantelik uit. “Voilà!”

“Nou toe, kom sit op die Landie se trap dat ek daardie sny aan jou voorkop kan dokter. Dis effens rooi en begin smetterig raak. En jou knie lyk ook nie lekker nie.”

Sy gehoorsaam en trek gesigte, maar sit stil terwyl hy die wonde behendig ontsmet en dan ’n pleister opplak. “Sjoe, dit het gebrand.”

“Dit sal netnou beter voel.”

“Ek sal eers beter voel as ek gewas het.” Sy kyk verlangend na die rivier.

Hy kyk haar takserend aan en knik. “Jy kan gaan was, maar ek sal moet dophou vir krokodille, en as ek sê spring, vra jy nie hoe hoog nie, jy laat lê net oop. En jy vat nie ’n ewigheid nie. Jy was en kry klaar, en nie jou hare nie. Jou voorkop is nou ontsmet. Verstaan?”

“Dis nie die eerste keer dat ek met riviere in Afrika te doen kry nie, Sebastian, en ek is ook nie ’n idioot nie. Ek verstaan.” Sy kyk hom grimmig aan.

’n Onwillige glimlaggie kreukel sy wang. “Gaaf. En dan kan jy weer krokodil-watch vir my doen. Ek het dit nodig ná die gesukkel.”

“En daarna ontsmet ons die sny aan jou wang.”

“Dis net ’n skrapie en ek kan self ’n bietjie salf aansmeer. Nou toe, ek reken dis die veiligste hier by die rotsplaat. Doen jou ding.” Hy gaan staan op ’n rotspunt wat hom ’n bietjie hoogte gee.

Sasha draai haar rug na hom en glip uit die kortbroek wat aan haar lyf ’n kuitbroek geword het. Sy huiwer voor sy die windjekker ooprits en loer oor haar skouer.

“Moenie tydmors nie, Porselein. Ek kyk vir krokodille, nie jou lyf nie.”

Sasha stroop die baadjie ergerlik af, stap in die vlak water in en dan ’n bietjie dieper. Die water is koud, maar verfrissend. Sy sak ineens kniediepte in die sand weg. Net so goed soos enige plek besluit sy en hurk om die water oor haar skouers te spat.

In die middel van die rivier vloei die water sterk en sleur eilande riet en boomtakke verby, maar waar hulle staan, is daar ’n klein baaitjie en die water ’n stillerige stroom. Sy was haar gesig versigtig om nie die pleister op haar voorkop nat te kry nie. Die water is yskoud, maar sy verwelkom dit. Miskien kan sy die spinnerakke in haar brein saam met die sweet en stof van die vorige dag afgewas kry.

“Toe, toe, toe, jong,” jaag Sebastian haar aan.

Met ’n laaste geplas van water kom sy orent. Sy slaan haar arms oorkruis oor haar borste en hoop maar net haar katoenbroekie skyn nie te veel deur nie. Maar toe sy na Sebastian loer, is sy oë op die rivier. Sy gryp die baadjie en trek dit haastig oor haar nat lyf aan voor sy weer in die kortbroek klim. “Oukei, jou beurt.”

Hulle ruil plekke om. Sasha tuur na die rivier se oppervlak en besef dan eers waarom Sebastian haar aangejaag het. Dit sou moeilik wees om ’n krokodil se kop te onderskei van die takke wat afgespoel kom en waarvan sommige oewer toe dryf. Uit die hoek van haar oog sien sy hoe hy sy stewels uittrek en hom dan uit die flardes hemp wikkel voor hy sy kortbroek laat sak. Sy kan nie help om vinnig te loer nie. Die goudbruin rug in sy perfekte proporsies steek skerp af teen die sterk, wit sitvlak net voor hy wegsak in die water. Hy het nie, soos sy, besluit om ter wille van kuisheid sy onderklere aan te hou nie. Sy skeur haar oë weg om weer die water dop te hou. Liewe hemel, g’n wonder die Playgirl het so vinnig uitverkoop nie. En g’n wonder Melanie kon die versoeking nie weerstaan nie. Die man is gebou soos ’n Griekse god.

Sy hoor hom uitgelate proes en spat in die water. “Toe, toe, toe, maak gou,” jaag sy hom weer op haar beurt aan. Haar oë begin al dubbel sien van die konsentrasie. Die volgende oomblik hik haar asem in haar keel vas. “Sebastian! Krokodil!”

Hoe hy so vinnig tot by haar gekom het, weet sy nie, maar dis asof hy met een sprong tot by haar gespring het. “Waar?”

Sy beduie met ’n bewende hand na die plek waar sy die knoetserige kop en oë wat net bo die oppervlak van die water uitsteek, gesien het, maar ineens lyk dit meer na ’n drywende stomp as ’n krokodil. Sy kyk op na hom. “Is dit een?”

Hy vee die water met sy groot hand van sy gesig af en skud sy kop. “Nee, maar ek kan verstaan dit het vir jou soos een gelyk.” Hy kyk af na haar. “Liewer bang Jan as dooie Jan.” Die water glinster in sy hare, drup oor sy breë skouers en sy oë is besonder helder in die oggendlig. Hy lig sy hand en streel ’n nat haarsliert van haar wang af. “Ai, Porseleintjie.” Sy stem is ineens skor. Dan glimlag hy net skewerig en stap sonder enige selfbewustheid na sy skamele hopie klere toe.

Sasha staar hom agterna en dan sluk sy swaar toe sy baie duidelik sien watse effek hul nabyheid op hom gehad het net voor hy met eers die een been en toe die ander in die kortbroek klim en dan die rek om sy smal heupe pas maak.

En dit ná die koue water, dink sy verspot en kyk eerder weg.

“Ek gaan met die oewer afstap en kyk of daar nog goed deur die nag uitgespoel het,” verklaar Sebastian ná ’n blikkie-ontbyt wat tot hul teleurstelling, maar ook vermaak, ertjies opgelewer het.

Sasha loer na haar kaal voete.

“Jy kan nie saamstap nie. Buitendien, dis beter om naby die Landie te bly. Dis baie makliker om uit die lug op te spoor as mense. ’n Mens weet nooit wat Hannes-hulle dalk vermag nie. Probeer die vuur aan die gang hou met die natste stompe en blare ook. Rook is ook ’n goeie wegwyser. En hou jou oë oop vir skerpioene tussen die hout. Slange ook. En moet onder geen omstandighede van die kamp af wegdwaal nie. Ons kan later saam hout bymekaarmaak vir vanaand. En pas op vir …”

“Sebastian, hou op preek en kry jou salvage-operasie aan die gang. Ek is mooi groot,” val sy hom in die rede.

Hy glimlag skewerig. “Ja, heelwat groter as wat ek vermoed het,” sê hy kripties voor hy haar met ’n hand in die lug groet en omdraai.

Die man is so min gay as ’n Arnold Schwarzenegger-karakter, dink sy toe sy hom agterna kyk. Dit was netnou so duidelik soos daglig, maar wat sy nie begryp nie, is dat hy erken dat hy tot haar aangetrokke gevoel het voor hy geweet het wie en wat sy is.

Sasha skud haar kop. Iets rym nie, maar daaroor gaan sy nie haar kop breek nie. Binne-in haar voel dit asof daar ’n vuurwerkvertoning aan die gang is. ’n Onverklaarbare en opwindende ligtheid in haar siel keer haar om te diep te gaan delwe oor oorsaak en gevolg in die saak van Reynecke versus Van der Linde.

Sy weier om die gevoel te ondersoek of om die implikasies uit te pluis. Een of ander tyd sal sy genoeg moed bymekaarskraap om Sebastian reguit te vra. En eers as hulle eendag terug is in die beskawing, sal sy weer dink aan die eed wat sy geneem het oor avonturiers. Maar nou het sy ’n vuur om te stook en ’n kamp wat sy ’n bietjie beter wil orden. As sy die blikkies volgens grootte rangskik, behoort hulle ’n beter idee te hê van wat hul kanse is om kondensmelk pleks van aandete oop te maak. En sy wil die kamp vee vir skerpioene en die hout beter pak as wat hulle gisteraand in hul haas gedoen het. Maar heel eerste wil sy haar bikinibroekie uitspoel en laat droog word terwyl Sebastian weg is.

Sy stap behoedsaam rivier toe en doen die nodige terwyl haar oë meer op die rivier as haar waswerk is. Sy voel selfvoldaan toe die kledingstukkie aan ’n mopanietak wapper soos ’n wafferse minivredesvlag.

Teen die tyd dat die blikkies in gelid staan, begin die windjekker benoud warm voel. Die wolke is aan die opklaar en die son brand weer die aarde. Miskien het Sebastian nog iets onder die sitplek ingedruk, ’n T-hemp of ’n ding, redeneer sy en stap Land Rover toe. Sy kry niks onder die sitplekke nie, maar agter die sitplek voel haar vingers iets anders raak. Toe sy dit uittrek. bekyk sy die sweedsleerlap takserend. Dit kan dalk net werk.

Sy durf weer die rivier aan, spoel die lap vinnig uit en stap weer terug na die skerm toe waar sy van die windjekker ontslae raak en ná ’n paar eksperimente die sweedsleer in ’n driehoek gevou om haar bolyf vasknoop. Dan ryg sy die koord onder uit die windjekker en maak haar hare in ’n hoë poniestert vas.

So ja, dink sy in haar skik, Tarzan se Jane se moses.


Nege

Sasha is besig om die kamp met ’n paar mopanietakke te vee toe sy ’n skerp roepfluit hoor. Sebastian waai vir haar waar hy ’n ent weg met ’n hoop goed langs hom op die oewer staan en beduie sy moet nader kom.

“Wat het jy gekry?” roep sy terwyl sy nader draf.

“Kom help dra, magtig. Ek is flou.”

Hy wag haar met sy hande op sy heupe in, ’n vreemde uitdrukking op sy gesig toe sy voor hom gaan staan. “Waddehel het jy nóú aan?”

”Op die someruitverkoping gekry, komplimente van Land Rover.” Sy tol verspot in die rondte. “Hou jy daarvan?” Sy loer skalks na hom.

“Gelukkig is dit ’n sintetiese een, anders het dit kliphard droog geword.” Sebastian brom onderlangs iets van Pocahontas ook en buk dan oor sy eie vondste. “Kyk wat het ek op die winteruitverkoping by Limpopo Trading gekry.”

“Jou duvet! Halleluja. Ek hoop dit kom droog voor vanaand. Hoe op aarde sou dít nou uitgespoel het?”

“Ek het die daktent op die oewer gekry, heeltemal onbruikbaar, en die matras is weg, maar die duvet het onder die raamwerk ingewig gelê. Wie weet wie bepaal hierdie dinge? Ek is net dankbaar.” Hy glimlag. “Maar die duvet is nie al nie.” Hy vou die duvet wat hy soos ’n sak gevou het oop en gee vir haar iets soos ’n blink strandbal aan. “En dis nogal die volle.”

Eers toe sy die kraantjie sien, besef Sasha wat dit is. “Leendert se Tassies … boksloos! Hulle sê mos, be careful what you wish for.”

“H’m. Ek dink die ketel gaan ons meer help. Nou kan ons darem water kook vir drinkwater. Dit het my baie bekommer dat ons daardie stuk bakwerk daarvoor sou moes gebruik het as ons vars water in die kan opraak.” Hy gee vir haar die groot maar ligte aluminiumketel aan.

Een vir een gaan hulle deur die paar mindere skatte wat hy versamel het, dan verdeel hulle die vraggie tussen hulle en stap kamp toe.

“Dit lyk sommer agtermekaar hier. Kom, help my dat ons die duvet opgehang kry om droog te word. Vanaand pypkan ons die skerpioene en slaap warm boonop.” Hy kyk rond vir ’n ophangplek tussen die bome en dan steek sy blik vas op die wapperende stukkie katoen. “En dié?”

Sasha ruk die kledingstukkie met vlammende wange van die takkie af. “Myne.” Sy druk dit in haar broeksak, vermy Sebastian se oë en vat een punt van die duvet vas. Sy moet uiteindelik opkyk toe Sebastian geen poging aanwend om die duvet te lig nie. “Wat?”

Hy kyk haar met ’n raaiselagtige uitdrukking op sy gesig aan. “Wil jy vir my sê jy loop sonder …” Hy skud sy kop. “Julle vroumense weet nie wat julle aan ons doen nie,” prewel hy en lig dan die duvet moeiteloos en amper sonder hulp van haar oor die toppe van ’n paar jong mopanies.

Sasha mik die stand van die son en vryf oor haar maag. “Dink jy dis al tyd vir middagete?”

Sebastian knik, maar kyk nie na haar nie. “Ek vermoed so. My maag dink my keel is afgesny. Sal jy vir ons iets warm maak? Ek wil begin mopanielatte sny om ons skerm so ’n bietjie meer aansien te gee en funksioneel te maak.” Hy buig-buig aan ’n paar jong boompies en bekyk dan ’n paar soepel takke.

Sasha kou haar lip. “Dink jy dan dat ons só lank hier gestrand gaan sit?”

Hy haal sy skouers op, trek sy geskeurde hemp uit en maak sy Switserse knipmes oop. “Dit sou Hannes-hulle heeldag gister geneem het tot by Xai-Xai … dis nou as alles goed gegaan het. Wie weet watse probleme hulle daar dalk op die lyf geloop het, of op pad daarheen, maar selfs as alles goed uitwerk, sal hulle vandag eers kan reëlings tref om ons hier uit te kry. Ons kan eers van môre af hulp verwag. Op die vroegste. En ook net as die weer hou.” Hy tuur na die wolke wat weer op die horison begin saampak. “Intussen kan ons netsowel besig bly. Ledigheid is die duiwel se oorkussing.” Hy brom weer iets wat klink na Pocahontas en begin dan aan ’n lat saag.

Sasha ag dit gerade om eerder nie uit te vra oor sy verwysings na die Rooihuidkaraktertjie nie, probeer die effek wat die hemplose bolyf op haar het te ignoreer en stap na die stapeltjie blikkies toe.

“Eenie-meenie-maainie-mou,” praat sy hardop terwyl sy met haar wysvinger op die blikkies tik. Sy kies die blikkie waarop “mou” geval het. “Catch a tiger by its toe.” Sy voeg “toe” by “mou” en dra die twee blikkies na Sebastian toe.

“Maak oop, asseblief?”

Sebastian gehoorsaam met ’n geamuseerde glimlag. “Wat het geword van olke-bolke-riebietjie-stolke?”

“Jy sal verstaan as jy die res van die rympie ken.” Sy hou haar hand uit vir die oop blikkie.

Hy lig ’n wenkbrou en vat die tweede blikkie by haar.

“Olke-bolke-knor, êrie-chêrie-tjiekerie-chêrie, êrie-chêrie-tjorts,” voltooi sy die kinderrympie.

Hy kantel sy kop vraend.

“’n Mens kan g’n iets vertrou wat met ’n ‘tjorts’ gekies is nie.”

Sebastian se groot lyf skud toe hy die tweede blikkie ook vir haar aangee. “Jy bedoel dit kan dalk erger wees as pitmielies en pynappelskywe?”

Sasha kyk af na die inhoud van die blikkies en sug. “Nou nie ’n gourmet-ete nie, maar dit sal moet doen.”

“Ek stel voor jy maak net die mielies warm.” Sy oë dans, die goue vlekkies soos vlinders oor ’n groen bergpoel.

“H’m, ’n warm hoofgereg met koue nagereg.” Sy knik. “Kan werk.”

Sebastian grinnik en begin weer aan die latte saag.

Sasha dop die pitmielies in die sogenaamde pan uit en skink die pynappels se stroop in ’n leë blikkie. Sy loer na Sebastian, koes dan agter die seiltjie in en trek vinnig haar onderklere weer aan voor sy haar beperkte kosmakery hervat.

Ná hul maaltyd met pynappelgegeurde water daarby, help sy Sebastian met die voorbereiding van die latte deur die fyner takkies en blare met die skerp kant van ’n oopgesnyde blikkie af te krap. En toe hy die takke met ’n klip in die grond begin inkap, kry sy ook ’n klip en help inslaan.

Skuins voor sononder het hul skuiling aansienlik meer substansie en selfs ’n klein dakkie van waaierpalmblare.

“Robinson Crusoe se moses,” grinnik Sasha toe hulle terugstaan en hul handewerk beskou. Haar glimlag verflou. “Maar ek hoop nie ons volg verder in sy voetspore nie.”

“Onse Rob het nie ’n Hannes en ’n Dries gehad nie. Môre sit ons saam met hulle en lag oor ons so baie moeite gedoen het.” Hy kyk af na sy hande bespikkel met klein sny- en krapmerkies. “Ek gaan ’n ketel waswater haal. Ons kan dit ’n bietjie warm maak.”

Terwyl Sebastian rivier toe is, verruil Sasha die sweedsleer vir die warmer baadjie en gaan voel of die duvet droog is. Sy het dit net op die grond onder die dakdeel van die skuiling uitgesprei toe Sebastian terugkom.

“Nou toe, missus Crusoe, wat van ’n bietjie van Leendert se Tassies terwyl ons wag dat die water warm word?” vra hy en prakseer die ketel op die vuur.

“Sal ons dit uit die Waterford-kristal drink? Of verkies jy vanaand Venesiese glas?” Sy hou twee leë blikkies in die lug. “Of wat van hierdie soliede silwerbokale wat uit die Middeleeue dateer?”

Hy grinnik. “O, beslis die bokale.”

“Thy wish is my command, Sire.” Sy plant die blikkies in die sand en hou die kraantjie ewe lank oor elkeen oop voor sy na Sebastian toe stap en een na hom toe uithou.

Dit betrap haar onkant toe sy hand oor hare om die blikkie vou. Sasha kyk verras op.

“Ek kan my nie indink dat ’n man met sy sterflikheid sal mors terwyl hy ’n vrou soos jy aan sy sy het nie, Sasha.” Sy oë verdonker ineens met iets tussen erns en verwondering. “Jou Robert was miskien ’n wonderlike mens, maar hy was ’n fool om te gaan staan en doodgaan het.”

Hy lig die blikkie uit haar hand, neem ’n sluk en draai dan na die ketel wat agter hom op die vuur begin sis.

Sasha staar verdwaas na sy breë rug.

Hy kom orent met die ketel in sy hand. “Die water is warm genoeg. Kom skink oor my hande. Bietjies-bietjies.”

Sasha het moeite om haar ledemate aan die beweeg te kry. Sy vermy sy oë terwyl sy gehoorsaam.

“Sjoe, wat ek nou nie vir ’n stort sal gee nie,” merk hy op terwyl hy sy gesig ook was. “Sê jou wat, kom staan op hierdie stomp, dan gooi jy die water oor my lyf. G’n mens kan met so ’n sweterige bas in die kooi klim nie, al is dit ook ’n bra stowwerige kooi.” Hy stap na ’n boomstomp wat hy nader gesleep het vir die vuur en beduie waar sy moet opklim. “Hier is hy die stewigste.”

“En wat van my?” protesteer sy.

“Ek sal nog ’n ketel water gaan haal, dan kan jy ook stort.” Hy draai sy rug na haar. “Onthou, wie loer kry niks,” waarsku hy en raak sonder omhaal van sy broek ontslae.

Sasha sluk en konsentreer op die breë rug voor haar terwyl sy die water in ’n egalige stroompie daaroor probeer giet.

“So ja, dankie,” sê hy toe die ketel leeg is en trek sy klere weer oor sy nat lyf aan. Hy vat die ketel by haar en knipoog. “Nou’s dit jou beurt.”

Sy kyk hom agterna toe hy rivier toe draf. Liewe hemel, en hy sê vroumense weet nie wat hulle aan ’n man doen nie … het hy enige idee watter effek sy mooie lyf op haar het? Sy neem ’n groot sluk wyn. En sy smag na ’n stort, al is dit net ’n ketel stort, maar sy kan nie so argeloos oor haar naaktheid wees soos hy nie. Nie dat sy oerpreuts is nie, maar … Sy sluk weer aan die wyn.

“Ek stel voor jy gebruik jou Pocahontas-toppie as ’n handdoek. So ’n nat lyf is nie aan te beveel nie,” ril hy en sit die ketel weer oor die kole. Hy tel sy wynblik op en teug ook diep. “H’m, Tassies het nog nooit so goed gesmaak nie. Het jy al ge-eenie-maainie-mou?”

Sasha skud haar kop. “Jou beurt vanaand. Daardie pynappelstukke het my sooibrand gegee.”

Sebastian gaan hurk voor die blikkies wat vinnig minder geword het. Hy tel een na die ander op, skud dit by sy oor en kies twee uit. “Ek reken hierdie een is tamatiesmoor en dié een frikkadelle-in-tamatiesous,” raai hy en begin oopmaak. “Nie tamatiesmoor nie,” laat hoor hy, “maar darem spaghetti-in-tamatiesous.” Hy begin werk maak van die tweede blikkie. “Ag nee, magtig!”

“Wat?” Sasha buig vooroor en loer na die inhoud van die blikkie.

“Waterblommetjies. Hannes wou seker een aand sy famous potjie maak.” Sebastian gaan sit met sy sitvlak op die sand en bekyk die res van die blikkies.

Sasha wil lag kry vir die konsternasie op sy gesig, maar hul spyskaart klink vir haar ook nie baie aptytlik nie. Sy ruk van die skrik toe ’n paar tarentale uit die ruigtes opfladder en met ’n geskree ’n ent verder teen die oewer af gaan land.

Sebastian kyk die raserige voëls peinsend aan. “Net môre maak ek klippe bymekaar en dan word julle bredie,” brom hy.

“Is dit nie wurmtyd nie?”

Sebastian kyk op na Sasha. “Hel, ek kan nie onthou nie. Maar dan eet ons in elk geval fisant of patrys of een of ander vervlakste bredie. Ek gaan dit nie hou op twee blikkies twee keer per dag tussen die twee van ons nie, en ons kan nie waag om meer te gebruik nie.” Sebastian spring op. “Jou ketel is nou al amper te warm vir ’n stort.” Hy tel die ketel af en maak dit in die sand staan. “Laat dit eers ’n bietjie afkoel terwyl ons kyk of die wyn my kan laat vergeet van ’n sappige T-bone.”

“Jy kan maar jou T-bone hou. Ek droom van ’n vars slaai met baie roketblare en avokadopeer.” Sasha moet sluk toe sy die slaaibak visualiseer. “Of ’n roerbraai met ten minste sewe en sewentig verskillende soorte groente.”

Sebastian glimlag en skink vir hulle nog wyn in. “Moenie vir my sê jy is ’n bastervegetariër nie?”

“Nee, ek is mal oor ’n tjoppie of hoendervlerkies en jou spaghetti nou die aand was heerlik, maar ek het net ’n onversadigbare lus vir vars goed. Dis gewoonlik my stapelvoedsel. Vleis is lekker, maar net ’n bysaak.” Sy vat die wyn by hom.

“En tog het jy nie gekla oor die proteïenryke etes wat ons spul mans opgedis het nie?”

Sasha haal haar skouers op. “When in Rome …” Sy teug roekeloos aan die wyn.

“Stadig, Porseleintjie. Ons het hard gewerk en min geëet. Die goed gaan jou vang,” maan hy.

“Dan moet dit my maar vang,” verklaar sy onverskillig. Miskien laat dit haar vergeet van ál die aptyte wat in haar opgewek word. Honger na kos is die minste van haar probleme. Die behoefte om deur Sebastian vasgehou te word, is veel groter as haar behoefte aan slaai of roerbraai.

“Nou toe, kom. Die water behoort nou reg te wees.” Sebastian toets die water in die ketel en knik.

Sasha kyk hom twyfelmoedig aan.

“Ek sal my oë op die horison hou. Dis immers wat jy seker ook gedoen het?” Sy oë blink tergend.

Basta met die preutsheid, besluit Sasha. Sy wil bitter graag skoonkom. Haar lyf is niks om oor skaam te wees nie en buitendien het Sebastian al klaar die meeste gesien van wat daar te siene is. Sy’s kinderagtig. Na nog ’n groot sluk wyn, kry sy die sweedsleerlappie en stap na Sebastian toe waar hy gereed staan met die ketel. Sy probeer net so ongeërg as hy van haar klere ontslae raak, maar loer nie ’n oomblik om terwyl hy die heerlike warm water bietjies-bietjies oor haar rug en skouers gooi nie.

Toe die ketel leeg is, hoor sy Sebastian agter haar omdraai. Sy stewels knars-knars in die rigting van die vuur. Sy droog vinnig af en trek weer aan. Sebastian is besig om die duvet in die skerm neer te sit toe sy by hom aansluit.

“Sit. Ek sal vanaand ons eetgoed warm kry.”

Verbeel sy haar, of vermy Sebastian haar oë? Nee wat, sy’s laf. Sy aandag is maar net by die kosmakery. En dis natuurlik vanaand ’n uitgebreide en aandagvergende job, spot ’n stemmetjie.

Sasha kry haar blikkie met wyn, maak haar tuis bo-op die duvet en trek die onderste hoek oor haar koue voete. “Dis ’n groot verbetering op gisteraand. Die duvet en alles, bedoel ek.”

Sebastian glimlag net en roer die oninteressante mengsel in die pan.

Sasha teug aan die wyn. Die naggeluide maak die stilte selfs intenser.

Hulle verorber die mengsel wat nog oninteressanter smaak as wat dit gelyk het ook in stilte.

Sy kyk hoe Sebastian nog ’n stomp op die vuur sit en dan met sy hande in sy sakke in die naglug optuur. “Het ’n hiëna jou tong beetgekry?” kan sy dit dan nie meer hou nie.

“Dis volmaan,” sê hy stilweg.

“En dis hoekom jy die laaste halfuur nog nie weer ’n woord met my gepraat het nie?” Sy weet nie of dit die wyn is of net die spanning wat op haar maag opgekrop sit nie, maar sy gee skielik nie meer om wat sy sê nie. Solank hierdie vreemde atmosfeer tussen hulle net verbreek word.

Hy glimlag suurderig. “Laat staan, Sasha. As ek eers begin praat, sê ek dalk te veel.”

Sasha spring regop en gaan staan voor hom. “Wel, jy werk op my senuwees as jy soos ’n sfinks na die maan staan en staar. Het ek iets verkeerd gedoen? Is daar iets waaroor jy jou bekommer? Die weer? Die seekoei wat ek netnou hoor blaas het? Wat is dit? Uit daarmee.” Haar stem het effens skril geword.

“Alles bekommer my, Sasha. Die seekoei, die weer, die landmyne, die feit dat ons nie weet wanneer en of Hannes-hulle ons gaan kry nie en ja, jy ook. En nee, jy het niks verkeerd gedoen nie. Behalwe natuurlik om gebore te gewees het soos jy gebore is, en dis nie regtig jou skuld nie.” Hy druk sy hande nog dieper in sy sakke.

“Jy praat in raaisels, Sebastian.”

Hy sug en kyk af na sy stewelpunte. Ná ’n oomblik van huiwering lig hy weer sy kop op en vou sy groot hande om haar skouerknoppe.

“Het jy enige idee deur hoeveel soorte en grade van hel jy my die afgelope paar dae gesit het, Sasha Reynecke? Selfs voor die rivier ons gevat het.” Daar het ’n hees noot in sy diep stem gesluip.

Sasha kyk oorbluf op na hom. In die swaar skemer maak die vuur agter hulle se vlamme dit nie makliker om sy uitdrukking te peil nie.

“Ek het my bes gedoen om in te val met die groep, ek wou nie …” probeer sy haar verdedig.

Sebastian skud sy kop. “Dis nie wat ek bedoel nie. Inteendeel, jy was een van die maklikste toerlede wat ek nog in enige van my toergroepe gehad het. Jy was nie bombasties soos Dries nie, maar het jou ook nie onttrek soos die Spies-broers gemaak het nie. Jy het goed klaargekom met geselserige Hannes en tog ’n vriend gemaak van Mike, wat ’n bietjie van ’n outsider was. Jy het Dries se beledigings verduur sonder om hom toe te laat om oor jou te loop. Waar jy kon, het jy gehelp en nie een keer het jy gekla of gemor nie. Jy het nie eens aanstoot geneem oor die bynaam wat Hannes jou gegee het nie.” Hy lig onverwags sy hand en trek sy vingers deur die lengte van haar deurmekaar hare. “Jy was die modeltoerlid, Sasha, en al lyk dit soms asof jy van die fynste porselein gemaak is, het jy staal in jou.”

Sasha bly doodstil staan.

Sebastian vee met sy duim oor haar onderlip wat skielik wil-wil aan die bewe gaan. “Maar jy het die mooiste mond wat ek nog aan ’n mens gesien het, die sagste vel … en jy het die verspotste snor gehad. En daardie snor was iets waaraan ek telkens doelbewus moes bly dink selfs nadat jy daarvan ontslae geraak het. Daardie snor moes my daaraan bly herinner dat jy, soos ek gedink het, ’n man na liggaam was, al was jou siel so duidelik dié van ’n vrou.”

Hy skud sy kop. “Liewe hemel, Sasha, het jy enige idee wat doen dit aan ’n man wanneer hy ineens ’n ander man beeldskoon en begeerlik vind?”

Sasha gee ’n verspotte giggellaggie gebore uit haar senuagtigheid.

Sebastian skud sy kop. “’n Man wat sy hele lewe nog geweet het dat vroue die mooiste wesens is wat die Skepper geskape het? Die kurwe van jou wang, die eiesinnigheid van jou ken, die kontoere van jou wenkbroue en jou geheimsinnige oë … dis die dinge wat my gedagtes dag en nag besig gehou het. Jou heserige laggie het ek snags in my slaap gehoor, die sagtheid van jou hare kon ek in my drome voel.”

Sasha vergeet byna om asem te haal.

“Die dag op pad Chongoene toe al, het ek probeer kleinkry wat met my aan die gang was. Daardie aand toe jy Dries so uitgehaal het omdat hy Mike aangeval het … Ek kon nie slaap nie. Dit was eers in die vroeë oggendure dat ek die klou by die oor gebring het. Besef het dat geen heteroseksuele man só oor ’n ander man sal voel as wat ek oor jou gevoel het nie. En heteroseksueel is ek heteroseksueel … dié het ek sonder twyfel geweet vandat ek die eerste roeringe in my lyf gevoel het.”

Hy glimlag skewerig. “Daar was net een ander, logiese verklaring. Ek het begin vermoed dat my lyf agtergekom het wat jy probeer wegsteek het en die volgende oggend toe jy ontbyt gemaak het, het ek my teorie getoets.” Hy vee met sy duim oor haar bolip soos hy daardie oggend gedoen het.

“Selfs gay mans het baard en selfs gay mans se snorre kan nie so skoon en glad afgeskeer word nie, het ek besef. Iets het in my begin juig, Porseleintjie, maar toe onthou ek weer hoe naby jy en Mike aan mekaar was. Selfs Dries het dit agtergekom. En toe breek daar weer ’n ander soort hel in my los. Hoe kon ek ooit opmaak vir my buffelagtigheid? Hoe kan ek kompeteer met ’n sagsinnige, kunssinnige man soos Mike? ’n Man wat sy man kan staan, maar sy sagte kant nie ontken nie. Ek wat die bos en die see verkies bo ’n voorstedelike bestaan. Wat adrenalien in my lewe nodig het.”

Hy sug. “My kop en hart was so besig met dié dinge dat ek nie eens ordentlik oorweging daaraan gegee het dat ek ’n vrou die boendoes inneem nie. Ek wou jou ook nie laat teruggaan nie. Ek wou naby jou wees en daardeur het ek jou lewe in gevaar gestel.” Hy skud sy kop. “En toe word ek daardie oggend in die daktent met jou in my arms wakker en ek weet dat ek jou begeer soos ek nog nooit iemand begeer het nie. Dat ek elke aand vir die res van my lewe met jou in my arms aan die slaap wil raak. Elke oggend met jou in my arms wil wakker word. En dit nadat ek vroue afgesweer het. Nie weer kans gesien het vir seerkry nie. Vrede gemaak het daarmee dat my lewenstyl nie vrou-vriendelik is nie. Het jy enige idee wat dit aan my gedoen het?”

Sasha staan asof sy in ’n standbeeld verander het, nie gebore in staat om ’n dooie woord te uiter nie.

Sebastian kyk haar lank aan, dan laat sak hy sy hande en tree terug. “Ek is jammer. Ek kan net die spanning van die afgelope tyd die skuld gee vir my roekelose stortvloed woorde.” Hy skud sy kop en draai weg.

“Dan het jy geweet ek is ’n vrou van daardie ontbyt af? Dis hoekom jou optrede teenoor my verander het?”

Hy bly so staan, haal net sy skouers op en steek weer sy hande in sy sakke.

“Maar hoekom was jy dan gister so geskok toe jy sien … toe ek …”

“Jy bedoel toe ek jou hemelse borste sien?” Hy draai om en gee ’n skor laggie. “My magtig, Sasha, in my stoutste drome het ek nie gedink jy is só mooi, só volmaak vrou nie.”

“Sebastian …” Sy gee ’n tree nader, maar hy hou sy hande afwerend op.

“Nee, Sasha. Jy het nou aangehou lol tot ek gebieg het. Nou sal jy my ’n break moet gee. Jy het alles wat ek vermoed het, bevestig toe jy my vertel het van waaghalsige Robert en van jou veilige ortopeed wat wag op jou terugkeer. Moenie my verkeerd verstaan nie, ek is al lank genoeg in die land om te weet dat jy ook tot my aangetrokke is. Miskien is dit bloot omdat ons in vreemde omstandighede saamgegooi is. Miskien bloot omdat ek man en jy vrou is. Miskien omdat daar ’n spesiale chemistry tussen ons is, maar ek weet so goed soos jy dat jy nie weer kans sien vir ’n man wat kanse waag nie, wat letterlik én by wyse van spreke afgronde bewandel nie. En jy weet ook dat ek nie mak gemaak kan word nie. ’n Rukkie lank, dalk, maar ek is uiteindelik wie ek is en om myself te gaan staan en probeer verloën, sal stompsinnig wees. Net so stompsinnig as wat dit vir jou sou wees om by my lewenstyl te probeer aanpas terwyl jy weet jy kon in die verlede nie daarmee saamleef nie. Buitendien, ek sal telkens verlei voel om jou saam te wil neem en só jou lewe in gevaar stel soos ek nou gedoen het. As jy iets moet oorkom … daarmee, veral, sal ek nie kan saamleef nie.”

Hy kyk weer op in die naglug en die maanlig verlig sy gebeitelde gelaatstrekke dofweg. Toe hy weer na haar kyk, is sy oë donker. “En ek sien nie kans vir ’n quick roll in the hay met jou nie. Dis nie een van ons se aard nie, Porselein. Al sou ek wat wou gee om jou nou op daardie duvet neer te gooi en myne te maak. Al weet ek ons is albei so gereed daarvoor as enige man en vrou maar kan wees.” En daarmee draai hy om en loop ’n ent weg die donkerte in, asof hy homself nie meer kan vertrou om naby haar te wees nie.

Sasha kyk hom verslae agterna. Hy’s reg, weet sy. En sy weet ook sy het haarself teen die intense seer wat nou deur haar trek, probeer beskerm met haar belaglike redenasies dat hy dalk nie heteroseksueel is nie. Sy het dit nie een oomblik werklik geglo nie. Hoe kon sy? Sy het immers van daardie eerste oomblik die knooppunt tussen hul siele herken.

Dit voel asof al die sogenaamde staal in haar verkrummel en sy in der waarheid van die broosste porselein gemaak is.

Die noodlot het hulle ’n streep getrek. Sy moes Sebastian voor Robert ontmoet het. Dan sou alles gewerk het. Maar nou …

Sy sug diep en vee haar nat wange met haar handpalms af. Maar nou het dit nie so gebeur nie en nou sal sy net eenvoudig daarmee moet vrede maak. Want sy staan nie weer iemand aan die dood af nie. Nie só nie. Daarvoor sal sy sorg.

En Leendert? pla die stemmetjie. Leendert wat byna dood is oor ’n selfoon van alle dinge hom onbedag gemaak het op sy omgewing? Wat byna verongeluk het sonder dat hy naby ’n afgrond of ’n bergpiek was?

Sasha maak haar wyn met een teug klaar. Daaraan kan sy niks doen nie, maar die kanse dat ’n man soos Anton op ’n rype ouderdom eendag in sy slaap sal doodgaan, is goed. En dit pas haar.

Of dit die wyn is of die spanning en harde werk wat die dag meegebring het, weet sy nie. Maar toe sy op die duvet gaan lê en ’n stukkie daarvan oor haar vou, oorval ’n uitmergelende moegheid haar.

Sy word half en half wakker toe Sebastian sy lê langs haar kry, maar die slaap sluk haar feitlik onmiddellik weer in.

“Magtig, Basjan, en as jy vir Porselein vasklou soos ’n bobbejaanwyfie haar bybie?”

Sasha se oë vlieg oop toe Sebastian vervaard regop sit.

“Hannes, jou ou doring! Ek het geweet julle sal ons kry.” Sebastian spring op.

Die son is op, maar dis nog baie vroeg, sien Sasha toe sy ook orent kom. Dries staan met sy arms in sy sye en afkyk na haar terwyl Hannes en Sebastian hande skud asof hulle gedink het hulle gaan mekaar nooit weer sien nie. Julius staan wittand en glimlag waar hy teen die Land Cruiser geleun staan.

Sasha gooi die duvet oop en staan ook op. “Môre, Dries. Hannes. Morning, Julius.”

“Reynecke? Maar jy’s mos g’n ’n moffie nie?” Dries se gesig is ’n toonbeeld van verwarring terwyl hy haar op en af bekyk. “Jy’s dan pure vroumens? Kyk daai mooie paar bene.”

“Well I never.” Hannes kyk vraend na Sebastian en lag uit sy maag toe dié net sy skouers met ’n suurderige glimlag ophaal. “Wys jou wat ’n snor kan vermag.” Hy klop Sasha op die rug dat sy daarvan hik. “’Skuus, ’skuus, jong,” maak hy dadelik verskoning.

“G’n wonder julle het nie die Cruiser hoor aankom nie,” sê Dries dubbelsinnig en kyk veelbetekenend van Sasha na Sebastian.

“Tel jou woorde, Driesman,” waarsku Sebastian, maar dis duidelik dat sy blydskap om sy vriende te sien swaarder weeg as enige ergerlikheid oor Dries se insinuasie.

“Mag, maar dis goed om julle albei in lewende lywe te sien.” Hannes glimlag van oor tot oor. “Ons het gedink julle is bokveld toe. As ons gisteraand nie so gou moed opgegee het nie, sou ons julle toe al gekry het. Ons kon nie veel verder as drie kilometer van hier af kamp gemaak het nie.”

“Koffie.” Sebastian tel die ketel op. “Dis al waarin ek belang stel voor ons nuus uitruil.”

Hannes kyk op sy horlosie.

“Ja, ek reken ons het so ’n uur of wat voor die helikopter hier sal wees van Nelspruit af. Toe die koerante eers hoor die man wat die Cameltrofee al twee keer gewen het, is met die Limpopo af, was dit two ticks en alles is gereël. Julle verdwyning was glo gisteraand al op TV-nuus.”

Sebastian slaan sy oë hemelwaarts.

Hannes hou sy hand in die lug. “Ja, ja, ek weet, maar ons eerste prioriteit was nie julle privaatheid nie, maar om julle weer in die beskawing te kry. Dit was maklik om ’n GPS in die hande te kry ná ons ’n klomp vier-by-vier-ouens in Xai-Xai raakgeloop en aan hulle verduidelik het wat gebeur het. Nou is dit kinderspeletjies vir die helikopter om ons op te spoor.”

“Nou toe,” Dries sit die opklapskinkbord neer en Julius pak die koffiegoed en beskuit daarop uit, “nou wil ons eers alles hoor wat met julle tweetjies gebeur het.” Hy knipoog vir Sasha.

Sasha kyk na Sebastian, maar hy is besig om water in die ketel te tap. “Sebastian het my lewe gered,” is al waaraan sy kan dink om te sê.

“Porselein oordryf,” brom hy steeds sonder om na haar te kyk. “Ons het maar net die beste gedoen wat ons in die omstandighede kon. Kamp gemaak, kos gemaak en vir julle gewag. En terloops, Hannes, jy is van die blikkie-aankoopkomitee af. Volgende keer koop ék die blikkies.” Hy kyk uiteindelik wel na haar en glimlag vlugtig voor hy met ’n goeie skoot humor vertel waaruit hul etes bestaan het.

Sasha luister skaars. Volgende keer, ja, dink sy, maar volgende keer is sy nie by nie.


Tien

Die Lanseria-lughawe is ’n geroesemoes van verslaggewers en fotograwe, maar Sasha ignoreer hulle toe Leendert sonder aansiens des persoons in sy rystoel na haar toe aangejaag kom.

“Sas!” roep hy uit toe hy by haar kom en haar hand vasgryp. “Wat de hel het jy nou weer aangevang?”

“Net ’n vinnige bad in die Limpopo geneem,” glimlag sy en soen hom op die wang.

“Ons het sewe dode gesterf.” Anton se mooi, rustige stem laat haar opkyk. Hy hou sy arms vir haar oop. “Nee, tien.”

Sasha glimlag en laat hom toe om haar toe te vou in sy arms. Hy hou haar lank vas, sy gesig in haar nek. “Hemel, Sasha, ek het my doodbekommer oor jou. Moet dit nooit weer aan my doen nie.”

Sy voel Sebastian se teenwoordigheid agter haar aan nog voor hy diskreet keel skoonmaak. Toe sy omdraai en na hom opkyk, is sy oë donker.

“Jammer om inbreuk te maak, Sasha, maar die pers het gevra vir ’n kort konferensietjie in ruil daarvoor dat hulle ons met rus laat totdat ons gereed is om onderhoude toe te staan.” Hy kyk na Anton en steek sy hand uit. “Sebastian van der Linde. En jy moet Sasha se Anton Krige wees.”

Anton knik en vat die groter man se hand. “Dankie dat jy my meisie veilig teruggebring het.”

Sebastian skud sy kop en kyk oor Anton se pennetjiehaarstyl heen na Sasha. ’n Ironiese glimlaggie speel om sy mondhoeke, maar sy oë is vreemd blink. “Nee wat, sy sou op eie houtjie net so goed reggekom het. Sy’s ’n tawwe enetjie, al lyk sy so breekbaar.”

Sasha sluk en het moeite om haar ietwat bewerige glimlag om haar mond te hou. Sebastian hou haar blik ’n paar sekondes lank in ’n emosiebelaaide greep.

Die volgende oomblik vlieg ’n atletiese blondine in Sebastian se arms in.

“Sebastian! Oh, my darling!”

Sebastian steier effens terug onder die aanslag en slaan sy arms om die lenige lyf. “Now, now, Melanie.”

Sasha draai om na Anton en laat toe dat hy haar onder sy blad intrek.

“Juffrou Reynecke?” Sy kyk om na ’n man met ’n kamera in sy hand. Sy knip haar oë toe die flits afgaan. “Ek verneem jy het jou as ’n man vermom om op die toer te gaan?”

Sasha gee die voorbladfoto van haar in Anton se arms en Melanie in Sebastian s’n een kyk en gooi die Sondagkoerant dat hy daar trek. As sy nog een van die grotendeels gefabriseerde stories moet lees, begin sy skree en hou nie weer op nie.

“Lyk my roem staan jou nie aan nie?” Leendert kyk op van die toerfoto’s wat hy besig is om op haar eetkamertafel uit te sorteer.

Sasha kyk by die venster uit. Die lentelug is blou agter die MTN-toring en die Sondagverkeer ’n sagte dreuning op die agtergrond.

“Jy sal moet opskud as jy nog aangetrek wil kom voor Anton terugkom van sy saalrondtes af.”

Sasha sug en kom orent. “Ek gaan stort.”

Leendert knik, iets simpatieks in sy oë. “Sas, ek gaan dit nou vir die soveelste keer sê. Hierdie foto’s is van die stunningste wat ek nog gesien het.”

Sasha knik afwesig. “Ek is bly jy hou daarvan.”

“Maar die heel stunningste van almal is hierdie een.” Hy hou ’n vergroting in die lug op.

Sasha kyk onwillekeurig daarna en dan weer vinnig weg.

“Dit was die eerste aand ná julle in die Limpopo afgespoel het, nie waar nie?”

Sy knik, die beeld van Sebastian se groot lyf op haar retinas geëts.

“Die manier waarop hy na jou kyk, Sas …” Leendert skud sy kop.

“Laat staan, Leendert,” blaf sy kortaf en stap met lang treë badkamer toe.

“Sas, wag.” Sy steek vas met haar rug na Leendert toe. “Ek sal laat staan, maar sê my net een ding.”

Sasha kyk oor haar skouer.

“Het Robert iets te doen daarmee dat jy hierdie wonderlike man wat so duidelik gek is oor jou uit jou lewe gaan sny?”

Sasha draai om en kyk met warm, woedende oë na haar beste vriend. “Robert is dood, Leendert. En jy van alle mense weet by uitstek waarom hy dood is. Dit behoort elke vraag wat jy oor die aangeleentheid het te antwoord.”

Leendert sug en laat val die foto tussen die ander. Hy vou sy arms en leun agteroor in die rystoel waarin Anton hom die oggend daar kom aflaai het. “Wat gaan jy nou maak, Sas? Met jou lewe?”

Sasha hou haar pinkie op. “Een: ek gaan volgende week Kleinbaai toe op die witdoodhaaiekspedisie.” Sy buig die vinger daarnaas oop. “Twee: ek gaan Robert se boek klaarskryf. Die een waaraan ons begin het voor Kili.” Sy voeg haar middelvinger by die ander twee. “En drie: ek gaan Anton Krige goed leer ken.”

“En dan?” vra Leendert sag.

“En dan, Leendert, sal ek sien waarheen die lewe my neem.” Haar stem kraak.

Leendert frommel sy lippe teen mekaar en knik langsaam. “Dis jou lewe, Sas. Dis jou lewe.”

“Is daar niks wat ek kan doen of sê om jou te oortuig om nie Kleinbaai toe te gaan nie?” Anton se calamata-oë is effens verwytend.

Sasha skud haar kop en kyk weg. Die opelugdek van die Italiaanse restaurant waarheen Anton haar gebring het, kyk uit op ’n bedrywige Hartbeespoortdam, maar Sasha sien skaars die bote raak. “Nee, Anton. Alles is gereël. Ons ry Woensdag.” Sy kyk weer na hom. “Ek is jammer as dit vir jou ’n probleem is, maar ek kan nie anders nie.”

Anton vou sy hande oor hare. “En daarna? Ná hierdie ekspedisie? Gaan daar nog wees? Het jy nie jou les geleer nie?”

Sasha kyk na hul hande. Hare sonbruin en skraal en syne blekerig en sag. Doktershande en buitelughande. Dis miskien nét die jin en jang wat reg sal werk in haar lewe. Sy lig haar wimpers en glimlag. “Ek weet nie, Anton. Ek kan niks belowe nie.”

“Terwyl jy in Mosambiek was en Leendert in die hospitaal … hy het my vertel van Robert. Alles. Ook hoe dit jou lewe beïnvloed het.” Hy lig haar hand en soen haar kneukels liggies. “Ek probeer begryp, Sasha.”

Sasha knik en versluier haar oë wat ineens brand.

“Ek gaan vir jou wag om terug te kom van Kleinbaai af. En dan gaan ek jou leer ken. En dan, Sasha, gaan ek jou vra om met my te trou.” Sy stem het heserig geraak.

Sasha kyk verras op. “Trou?”

Anton glimlag, los haar hande en skink vir elkeen nog ’n bietjie sangria in. “Trou, ja, Sasha. Ons is nie meer bogkinders nie. En van kinders gepraat … ek dink dit sal die perfekte teenvoeter wees vir jou wilde streep.”

Sasha bring die glas sangria na haar lippe en onthou die metaalagtige reuk van Tassies in ’n blikkie. Sy neem ’n slukkie. Die drankie wat oomblikke gelede nog vir haar heerlik verfrissend was, is ineens effens te soet, effens kunsmatig. “Miskien is jy reg, Anton, maar kom ons leer mekaar eers net ken.”

Die calamata-oë glinster. “Dit klink na ’n goeie begin.”

Sasha kyk na die lang, wit V wat agter ’n boot op die dam aansleep. Ja, dit klink na ’n goeie begin. Dis waarom sy nie kan verstaan dat daar so ’n swaarte in haar hart is nie.

Sasha voel-voel deur die slaap na die foon langs haar bed en frons gepynig teen die skel klank.

“Ja?” gaap sy in die gehoorbuis, verlig dat sy van die skril geluid ontslae kon raak, maar nog nie naastenby helder wakker nie.

“Is jy heeltemal van jou verstand af?”

Sasha sit vervaard regop in die bed en vee oor haar oë. “Wat nou?”

“Ek vra of jy heeltemal van jou verstand af is, Sasha Reynecke. Jy het nog nie van een moordende ondervinding herstel nie en nou, lees ek in vanoggend se Beeld, is jy op pad agter haaie aan. Dink jy die feit dat jy byna verdrink het, het geen invloed op jou longe, jou lyf gehad nie? Dink jy nou ook jý is verdomp onsterflik?”

“Daar is niks fout met my longe of, for that matter, met my ore nie, Sebastian. En wat op die aarde het my sterflikheid met jou te doen?” Sasha stry teen die soet gevoel wat deur haar slaaploom lyf sprei.

Sy hoor hoe Sebastian diep asemhaal, asof hy sy gevoelens in bedwang probeer kry. “Magtig, Sasha, jy is nog pimpel en pers van die blou kolle en skrape. Dis malligheid om nou weer die see ook te gaan staan en invaar. Agter haaie aan boonop. Ek verbied jou.”

Sasha se mond sak verdwaas oop. “Verbied? Jý verbied my? En wie het jou nogal die reg gegee om my wakker te bel en in my ore te kere te gaan, laat staan my verbiéd om iets te doen wat met jou op die aarde niks uit te waai het nie?”

“Ek was verantwoordelik daarvoor dat jy amper verdrink het, amper deur ’n skerpioen gesteek is ver van alle hulp af. Ek gaan my wragtig nie in ’n posisie plaas waar ek dalk vir die res van my lewe gaan wonder of ek ’n aandeel gehad het daarin as jy onder die water staan en verongeluk nie.” Sy kan hoor hy doen sy bes om kalm te bly, maar rouheid slaan deur sy stem.

“Wel, ek onthef jou geheel en al van alle verantwoordelikheid. Eerstens het ek geweet dinge kan woes raak in Mosambiek. Jy het my by ’n paar geleenthede byna gesmeek om terug te gaan en ek het besluit ek druk deur. Die verantwoordelikheid van my keuse het by mý gelê en lê steeds by my, nie by jou nie. En dis verregaande, om nie te praat van aanmatigend nie, dat jy nou boonop die verantwoordelikheid vir die Kleinbaai-ekspedisie ook wil aanvaar. Los my uit, Sebastian van der Linde, en gaan order en verbied Melanie dinge wat jy haar wil order en verbied. Oor mý het jy geen seggenskap nie.”

Sasha plak die foon neer en swaai haar bene uit die bed uit. Wat ís dit met die mans in haar lewe? As dit nie Leendert is nie, is dit Anton en nou nog Sebastian ook. Maar hulle kan almal in hul peetjie vlieg. Sy het ’n enorme behoefte om weg te kom uit die stad uit. Weg te kom van haar verwarde emosies. En waar is daar ’n beter plek as by die see om haar lewe te begin orden.

Die foon begin weer lui terwyl sy haar tande borsel, maar sy ignoreer dit. Maak nie saak of dit Sebastian is of wie ook al nie. Sy wil met niemand praat nie.

“‘My 4x4-tog saam met Porselein van staal’ soos vertel deur Dries Bosch.” Leendert grinnik vir Sasha oor die rand van die gesinstydskrif. “Dáár is nou vir jou ’n headline.”

Sasha gooi hom met ’n strooikussing van haar rusbank af en tref hom vol in die gesig. “Vergeet jy nou maar al die ander headlines en dink jou eie een uit vir Wildernis voor jou deadline verstryk.”

“Jy’s laat, Porseleintjie. My artikel, foto’s en al, lê op die redakteur se lessenaar as we speak.” Hy kyk weer af na die tydskrif. “Ou Dries swymel behoorlik oor jou. Hoor net hier: ‘So tingerig as wat die meisiekind lyk, het sy meer guts as menige macho man wat ek ken. Toe ek Sasha Reynecke die eerste keer ontmoet het …’”

“Ja, ja, ja. Die ou filistyn,” val Sasha Leendert in die rede.

Leendert laat sak die tydskrif. “Het jy klaar gepak?”

Sasha knik. “Duikgoed. Dragoed. Slaapgoed en eetgoed. Alles staan reg.”

“En jy is nou doodseker jy wil gaan.”

“Doodseker. Jy is uit jou rystoel uit, beweeglik danksy die outomatiese kar wat Anton vir jou geleen het en my blou kolle kan ’n mens amper nie meer sien nie. Daar is geen rede waarom ek nie die ekspedisie kan meemaak nie. Ek wag nou net vir die ekspedisieleier om te bevestig dat my mediese verslag in die haak is. Ek het dit vanoggend vir hom gefaks. Môre is ek op pad en oormôre klok ons op Deyereiland in.” Sy lig haar hande. “Bob’s your uncle.”

“En Anton?”

“Anton is tevrede noudat ek vir ’n mediese ondersoek gegaan het. Hy neem my lughawe toe en kom haal my weer volgende week.” Sasha staan op. “Hoe lyk dit met ’n bier? Mr Delivery sal seker nou-nou hier wees met ons pizzas.”

“Klink great.” Leendert volg haar nog effens mankerig kombuis toe. “Weer van Sebastian gehoor?”

“Nie sedert sy tirade nie. Hy het seker besef hy het ’n gek van homself gemaak.” Sy haal twee botteltjies bier uit die yskas en gee een vir Leendert aan.

Leendert draai die proppie af en skud sy kop. “Sebastian van der Linde maak nie ’n gek van homself nie. Integriteit is immers nie gekheid nie. Hy was opreg bekommerd oor jou, Sas. En ek is steeds. Jy toets jou grense liederlik … maak nie saak wat daardie mediese verslag sê nie. Dis nie net jou fisieke toestand wat hier ter sprake is nie. Jy weet net so goed soos ek dat ’n mens se emosionele toestand net so deurslaggewend kan wees in ’n krisissituasie as die fisieke sy.”

“En het ek al ooit ge-crack?” Sy neem ’n ergerlike sluk van die yskoue drank.

“Nee, maar ék het al. Daar op Kili. Ná Robert se dood. Ek weet uit ondervinding daar’s altyd ’n eerste keer. Ek hoop nie jy vind dit op die nare manier uit nie.”

Sasha gee sy skouer ’n drukkie. “Jy het nie ge-crack nie. Jy’t net ’n bietjie ge-dent.” Sy sit haar bier haastig neer toe die foon lui.

“Sasha Reynecke, hallo?” antwoord sy effens asemloos. “O, hallo, Alex,” herken sy die ekspedisieleier se stem, “het jy my faks gekry?”

“Ek het, indeed.” Hy huiwer. “Ons het ’n bietjie van ’n problem, my dear,” vervolg hy dan met sy swaar, Engelse aksent. “It’s SWL, our main sponsor. Hulle het in die paper gelees dat jy dieselfde girl is wat amper down the Limpopo is. Nou refuse hulle om die ekspedisie te borg as een van die lede moontlik ’n gevaar kan inhou vir die veiligheid van die ander lede. Dis in hul contract dat hulle hulle kan onttrek if they’re not happy with the members.”

Sasha frons. “Maar ek is medies geskik verklaar!”

“I’m sorry, Sasha. A complaint was lodged against your partaking of the expedition. There’s nothing I can do. Your expertise will be sorely missed, my dear, but without this particular sponsor there can be no expedition. I’m sure you understand, luv. Better luck next time.”

Toe Leendert in die sitkamer kom, staar sy nog ongelowig na die gehoorbuis.

“En nou?”

Sasha skud haar kop verdwaas. “Dit was Alex, die ekspedisieleier.” Sy plak die gehoorbuis hardhandig op die mik terug. “Een van die borge reken ek is ’n risikofaktor. Nou mag ek nie saamgaan nie.”

Sy syg verdwaas op die rusbank neer. “As ek net dink aan al die voorbereiding …”

“Wie’s die borg?” Daar is iets behoedsaams in Leendert se stem wat haar vinnig laat opkyk.

“SWL oftewel Seblin Wildlife. Hulle beywer hulle vir ekologiese issues op land en onder water.” Sasha kyk hom skewekop aan. “Ek verbeel my daar was op ’n kol ’n artikel oor hulle in Wildernis. Ken jy hulle? Miskien kan jý sense in hul koppe praat.”

“Sas,” Leendert sit sy bier neer en tel sy motorsleutels op, “ek gaan maar daardie pizza laat oorstaan tot volgende keer.”

“Hoekom?” Sy stap nader en hou hom aan sy arm terug.

“Ek is nog broos en ’n pizza kan ’n effektiewe wapen wees. En hier is nie ander teikens nie.” Leendert soen haar op haar kroontjie. “Ciao.”

“Ciao se voet. Sê.”

Hy maak die deur oop, gaan uit en loer om die kosyn. “Seblin? Seb … Lin? Lui dit dalk ’n klokkie?” Dan trek hy die deur agter hom toe.

Seb. Lin. Sasha vorm die woorde geluidloos met haar mond. Dan snak sy na haar asem, maar toe sy die deur oopruk, maak die hysbak se deure net toe.

Haar karretjie is tjok en blok vol toe sy al haar goed wat sy reeds gepak het, ingepas het. Haar skootrekenaar, fotoalbums van en boeke oor Kilimandjaro kry plek op die passasiersitplek. Op die vloer aan die passasierskant het die pizza al yskoud geword. As nagedagte sit sy ’n paar CD’s in die paneelkassie en stuur dan ’n SMS aan almal op haar adreslys: “Ek sal ongelukkig vir die volgende paar weke nie bereikbaar wees nie.” Vir Anton en Leendert stuur sy ’n ander boodskap: “Het nodig om weg te kom. Gee my so drie, vier weke kans.”

Sasha maak werktuiglik seker haar woonstel is gesluit en die alarm is aan voor sy haar sit agter die stuur kry. Dis eers toe sy op die Witbanksnelweg is dat sy finaal besluit waarheen sy op pad is.

Vanaand sal sy op Pongola oorslaap. En môremiddag behoort sy haar eerste duik te kan inpas. ’n Lekker vlak rif soos Doodles.

“Doodles is nie ’n uitdaging nie, Sasha. Ons is nie hier net om vissies te kyk nie,” hoor sy Robert se stem.

Robert het nie van Ponto d’Ouro gehou nie. Dit was te mak vir hom, onthou sy terwyl die kilometers verbysuis. Robert kon nooit iets net vir die lekker doen nie.

“Wel, Robert,” sê sy hardop, “vir jou skryf ek hierdie paar weke uit my sisteem uit. Ek gaan my dié paar weke gun om te onthou sodat ek jou uiteindelik te ruste kan lê en kan vergeet. Nie van jou nie, maar van die houvas wat jy op my gehad het vandat ons mekaar teen die hange van Tafelberg ontmoet het.”

Sasha glimlag vir die eerste keer sedert sy besef het hoe Sebastian van der Linde haar gepypkan het. “Seblin se agterwêreld en Robert en Sebastian s’n ook. As ek klaar is met hierdie tyd van beswering, is dit verby met julle. En dan is ek reg vir trou, kinders kry en Mozart.” Sy laat glip ’n CD in die speler en gee haar oor aan die opruiende klanke van Beethoven se Vyfde simfonie.


Elf

“Thank you, Joseph.” Sasha skud haar bolyf met die duikjoggie se hulp uit haar duikpak en skil die res van haar bene af.

“Anotha dive today, M’am?” vra die jong Mosambiekse seun toe sy haar sarong om haar middel bind.

“No. Tomorrow morning only. Mat-time is ten. Please fill the cylinder today?”

Die seun glimlag wit. “I bring stuff later. Cylinda too.”

Sasha knik en vryf haar hare effens met haar handdoek droog voor sy aanstap na die rits wit chalets verderaan. Drie weke al voltooi sy dié ritueeltjie elke oggend. ’n Uur lange duik op ’n vlakkerige rif. ’n Vinnige stort by die gemeenskaplike badkamers om die ergste sout uit haar hare te kry en dan is dit sy en die rekenaar tot die honger haar na een van die eetplekkies binne stapafstand jaag. Smiddae siesta sy vir ’n uur voor sy langs die see gaan stap en dan, wanneer dit koeler is, takel sy weer Robert se manuskrip. Dié het veel vinniger gevorder as wat sy vermoed het moontlik is. Miskien omdat sy tot so diep in die nag as wat die kamp se kragopwekker haar toelaat, daaraan werk.

Sy voel ’n ander mens. Dis die eerste keer in jare dat sy so ontspanne voel. Haar daaglikse duike bly opwindend en sy begin die riwwe al hoe beter ken. Sy weet presies waar sy seeskilpaaie of pylsterte sal kry. Sy weet waar die mooiste seesterre is en die helderste seeslakke sonder huisies.

Met die seewater grotendeels uit haar hare gewas, stap sy na haar chalet langs die geboutjie met die storte. Aan die Land Rover wat langs haar buurchalet ingetrek is, kan sy sien dat sy dié week sommer vroeg-vroeg al bure gekry het. Die naweekduikers kom gewoonlik eers teen Donderdag, Vrydag aan en dis nou Woensdag. Sy hoop nie dis so ’n lawaaierige klomp soos laas naweek nie.

Die chalet se koel skemerte vou om haar toe sy binnestap. Daar is sprake dat die konsessiehouers van die kamp die chalets met hul klein venstertjies en baie basiese geriewe wil opgradeer, maar sy hoop nie so nie. Sy hou van die eenvoud wat aan primitiwiteit grens.

Sy skuif haar skootrekenaar haaks op die houttafeltjie wat sy voor die venster staangemaak het en haak die vaalbontgordyntjie oor die gordyndraad sodat sy buitetoe kan kyk. Tussen die stamme van die kasuarisbome deur kan sy die sand en daaragter ’n strokie see sien. Sy skil ’n piesang halfpad af terwyl sy wag dat Windows laai en het die eerste hap verorber voor sy aan die tik kom.

Haar maag skree al toe sy aan die einde van die voorlaaste hoofstuk kom, agteroor sit op die mankoliekige houtstoel en haar arms bo haar kop uitstrek. En dan val haar arms vanself uit die lug uit. Sasha sit vorentoe. Daardie groot lyf wat van die duikmat af aangestap kom … maar dit kan nie wees nie. Sy glo nie aan toeval nie. En dis heeltemal te toevallig dat Sebastian van der Linde hom hier bevind … en, las sy by toe sy sien waarheen die man mik, boonop in die chalet langs hare. Maar daardie lyf sal sy enige plek herken, besef sy met ’n hart wat so wild aan die klop gegaan het dat sy skaars kan asem kry.

Toe hy uit die skadu’s van die kasuarisbome te voorskyn kom, is ook sy gelaatstrekke onmiskenbaar. Die son blink in die seewaterdruppels in sy hare en op sy skouers. Sasha se asem hik in haar keel vas terwyl ’n hitte, wat niks met die dagtemperatuur te doen het nie, deur haar lyf versprei. Sy koes instinkmatig, al weet sy dat hy haar waarskynlik nie sal kan eien waar sy in die relatiewe skemerte sit terwyl sy oë aan die skerp lig buite gewoond is nie.

Niks verklap dat Sasha Reynecke sy buurvrou is nie, troos sy haarself. Haar motor het sy, soos almal met tweewielaangedrewe voertuie maar maak, in die parkeerterrein by die grenspos gelos en ’n geleentheid saam met die duikkamp se viertrek Ponto toe gekry. Die handdoek en ekstra sarong wat sy op die stoep gehang het om droog word, kan aan enigiemand behoort.

Sasha gryp haar plakkies, wurm haar voete vinnig daarin en gryp ’n paar note uit haar sak. Sy moet uit. Eerstens is sy honger en tweedens moet sy oor die skok kom. Sy moet net haar kans afwag. Sy hou Sebastian se chalet-ingang deur die syvenster dop. Die oomblik toe hy binnetoe verdwyn, glip sy uit en kies koers verby die vensterlose agterste gedeeltes van die chalets.

Sy weet dis net ’n tydelike oplossing. Sy sal nie heeltyd vir hom kan wegkruip nie, maar as sy êrens net kan gaan stilsit en dink, sal sy uitgewerk kan kry hoe die toeval haar so ’n streep kon trek.

Eers toe sy met ’n wuif vir die hekwag deur die kamp se hek is en met die grondpad in die rigting van die dorpie begin stap, slaak sy ’n sug van verligting. Sy hou verby die hotel, verby die bont stalletjies langs die pad en kies een van die minder gewilde eetplekkies waar sy ’n Dois M-bier en garnaalvetkoekies bestel.

Die afgelope paar weke het die Limpopo-avontuur minder en minder werklik begin voel. Sy het dikwels teruggedink aan insidente, maar haar afgesluit van die emosionele impak wat die week op haar gehad het. Gedagtes aan Sebastian het sy doelbewus vermy en haar eerder verdiep in haar herinneringe aan Robert.

En nou is Sebastian hier. Sy sluk gulsig aan die bier wat die kelnerin voor haar neersit. En al haar herinneringe spoel soos ’n getygolf terug, wil haar verswelg. Sy onthou elke besonderheid van daardie oomblik toe sy Sebastian die eerste keer in die oë gekyk het. Onthou die donker goud van die haartjies op sy hande terwyl hy bestuur. Die presiese kleur van sy oë as hy kwaad is. Wanneer hy lag. Wanneer hy peins. Sy onthou sy sterk hande om haar lyf toe hy haar uit die water gered het. Die timbre van sy stem toe hy “Liewe magtig,” gesê het toe hy haar tussen die spul spoelklippe omgedraai het. Sy onthou selfs die gevoel van behaaglikheid wat sy ondervind het toe Sebastian haar daardie laaste oggend vasgehou het – net voor Hannes se stem die laaste slaperigheid verdryf het.

Sasha laat sak haar voorkop in haar hand en druk die koel bierblikkie teen haar gloeiende wang. Wie het sy probeer bluf? Net haarself. So gaaf en wonderlik as wat Anton Krige is, sy sal hom ’n onreg aandoen as sy hom enige verdere aanmoediging gee. Vir Robert het sy tot woorde op haar skootrekenaar en ’n paar mooi herinneringe gereduseer. Dis van Sebastian dat haar hart en haar lyf en haar siel volstaan. En sy het so ’n vae idee dat dit wat sy vir hom voel nie tot enigiets gereduseer sal kan word nie.

Sasha sug diep en knik toe die kelnerin die vetkoekies bring en vra of sy nog ’n bier wil hê.

En so kwaad as wat sy vir hom was oor sy tussenkoms met die Kleinbaai-ekspedisie, hervat sy haar gedagtes, soveel waardering het sy ook dat hy genoeg omgegee het om dit te doen. Nie Leendert of Anton of enigiemand anders sal weet presies waardeur hulle daardie paar dae langs die Limpopo is nie. Maar Sebastian het geweet en het besef dat, hoewel sy fiks en medies geskik was, sy fisiek en emosioneel uitgeput was. En uiteindelik het hy haar teen haarself beskerm toe sy nie in staat daartoe was om rasionele besluite te neem nie.

En as hy toe soveel omgegee het … Sê nou dis nie toeval dat hy hom hier bevind nie? Sê nou …?

“Dois M.” Die blikkie word langs haar glas neergesit, maar die stem is nie dié van die kelnerin nie. Die groot, sonbruin hand met die donker goue haartjies ook nie.

Sy kyk stadig op. En op. En op. Verby die langerige, verbleikte bont swembroek. Die T-hemp met ’n perlemoenskulp daarop gedruk, ’n rooi kruis daardeur getrek en daaronder die woorde: Poach eggs, not perlemoen – Seblin Wild Life cares. Verby die sterk ken met die dag oue baard. Die hawiksneus.

“Hallo, Sebastian,” groet sy sedig terwyl sy ineens lig en helder van binne voel. Hy het haar kom soek, weet sy ineens. Gesoek tot hy haar gevind het.

“Hallo, Porselein. Mag ek maar hier by jou sit?” vra hy ewe sedig.

“Sit gerus.”

Hy pik een van die garnaalvetkoekies uit haar bord en lig dit vraend.

Sy knik en kry vir haar ook een. Hulle kou en sluk sonder dat hulle oogkontak verbreek.

“Aansienlik beter as waterblommetjies en spaghetti sou ek sê.” Sy lagplooitjies waaier diep teen sy slape.

“Of ertjies vir ontbyt.” Sy kan haar glimlag nie beheer nie. Dit word net vanself wyer en wyer totdat dit later vir haar voel asof dit soos brilhake agter haar ore gaan inbuig.

“Die witdoodhaaiekspedisie was ’n sukses. Alex het bewys hy is ’n bekwame leier wat sy span se veiligheid vooropstel.”

Hy voel-voel na nog ’n vetkoekie en hou dit voor haar lippe. “Seblin het onderneem om weer die hoofborgskap toe te staan. Ek wil graag volgende jaar saamgaan.”

Sasha neem ’n happie en bly hom stip in die oë kyk terwyl sy kou.

“As jy wil en jy is fisiek en geestelik fiks, kan ek vir jou ook ’n plek in die span reël.”

Sasha sluk en knik. “Ek sal daarvan hou.”

“Dis nou te sê as daar nie dalk ’n Van der Lindetjie op pad is nie, natuurlik.”

Haar oë rek effens. “Wat dan?”

“Dan gaan jy saam as lid van die kosmaakspan. Jy maak nogal ’n skaflike ontbyt.”

Die stiltetjie rek voor sy sover kom om te vra: “En Mosambiek?”

“Ponto is gaaf, en ander plekke met gebaande weë, maar ek het genoeg gehad van landmyne.” Hy neem ’n sluk van haar bier. “Leendert sê my jy wou nog altyd Okavango toe gaan.”

Sasha knik weer. “Maar Kili wil ek nie weer sien nie.”

“Bergpieke was nog nooit my ding nie.” Hy glimlag skewerig. “En Salzburg? Mozart se huis?”

“Eendag as ons toevallig in die omgewing is en die Van der Lindetjies ’n bietjie kultuur kortkom.”

Sebastian knik.

“Ek dag jy kan nie mak gemaak word nie?” vra sy asemloos.

“Ek kan nie, maar ek het besef jy ook nie. Anders sou jy nie hierheen gekom het nie. Nie so dol gewees het oor die dinge wat jy en Leendert saamgedoen het nie. En buitendien, nie een van ons twee is heeltemal wild nie. Nie soos Robert was nie.”

Sasha kou haar lip nadenkend. “Het Leendert geraai ek is hier?”

“Hy het. En ’n paar ander dinge ook.” Hy stoot sy vingers deur haar hare. “Ons het ’n paar lang en soms heftige gesprekke gehad.”

Sasha druk haar lippe teen sy palm, asof dit die natuurlikste ding ter wêreld is. “Ek moet Anton bel.”

“Hy weet reeds. Maar ja, later sal jy hom moet bel.”

“Wat weet hy reeds?” Haar stembande sukkel met die woorde.

“Dat ek en jy bymekaarhoort soos geen twee mense nog ooit saamgehoort het nie en dat die res detail is wat ons saam sal uitwerk.”

“Weet hy dat jy my nog nooit eens gesoen het nie?”

“Dit, Porseleintjie, sal binne die volgende paar oomblikke nie meer relevant of waar wees nie.”

Sy sien hoe sy kop nader kom, hoe goue vissies in die groen getypoel van sy oë swem en dan sien sy niks meer nie. Sy hoor net die gedreun van haar bloed deur haar are, ruik net die geur wat Sebastian heet en voel die ferm lippe soek en dan hul perfekte maats in haar eie vind.


OP SOEK NA ’N HELD

Een

“Klink vir my of jy op die punt van ’n senu-instorting staan, maar jou nie die luukse daarvan wil gun nie.” Helga se stem oor die telefoon is so koel soos haar Noorse voorkoms, maar Kiara ken haar goed genoeg om tog ’n tikkie kommer te herken.

“Ek het nie die tyd vir een nie, Helga. En ek kan dit nie bekostig nie - in elke sin van die woord. My deadline stoom nader met die spoed van wit lig en ek kry nie ’n verdomde held nie.” Kiara probeer die paniek wat sy voel uit haar stem weer.

“Ontspan, man. Jy weet mos al teen dié tyd die goed bestaan nie. Verbeel jou een – soos jy nog al die jare gedoen het terwyl jy met daardie skarminkel getroud was en steeds jou vrystories kon skryf.” Soos altyd wanneer Helga na Kiara se eksman verwys, sluip daar minagting in haar intonasie in.

“Ek kan nie meer nie. My standaardheld is nou al vyf jaar jonger as ek. Ek kan nie op hom verlief raak nie, en as ek nie op hom verlief is nie, kan ek hom nie skryf nie. En terwyl ek getroud was, het ek nog altyd geglo dat regte helde tog nog daar buite rondloop – dat ek net te gou met ’n skynheld getrou het. Maar nou …”

Kiara dink aan die afsprake die afgelope drie jaar ná haar egskeiding. Die prokureur wat sy by ’n kunsuitstalling ontmoet het, het so belowend gelyk – tot hy met die derde afspraak ná die soveelste glas wyn vir haar gesê het sy vrou verstaan hom nie. En dan was daar die – weliswaar baie sexy en skatryk – sakeman. Gedurende hul tweede gesprek oor glinsterende silwereetgerei en die flonkering van kerslig wat in kristal weerkaats, het hy haar gevra wat haar gunstelingmusiek is.

“Ek gaan deesdae nogal deur ’n Verdi-fase,” het sy gesê.

Hy het gefrons. “Ek het nie geweet hy sing nou ook nie?”

Sy het hom verward aangekyk.

“Bedoel jy die ou wat die Big Brother-reeks so ’n ruk terug gewen het?” het hy gevra en sy kon net haar kop stadig heen en weer skud.

“Jy het nog altyd in ’n seepbel geleef, Kia,” ruk Helga se stem haar terug tot die werklikheid. “Dink jy nie dis hoog tyd dat jy daarmee vrede maak dat die lewe nie is soos jy hom graag wil hê nie? Besef dat die werklikheid en die heerlike romantiese boeke wat jy skryf op die aarde niks met mekaar gemeen het nie?”

Kiara staar na die rits rugkante van boeke wat uit haar pen, of liewer haar toetsbord, verskyn het. Twintig het sy nou die dag getel. En nou wil nommer een en twintig net nie kom nie. Leandra, die sexy heldin, sit ongeduldig en wag vir die held wat Kiara van êrens af moet optower, maar hy maak eenvoudig nie sy opwagting nie.

Sy sug diep. “Seker maar. Maar dis ook nie net die held-ding nie. My huisbaas het die woonstel in die mark gesit en hy oorweeg reeds ’n aanbod. Ek kan oor ’n maand op straat sit en ek het nie die tyd óf die krag om woonplek te soek en te trek en te alles nie.

“Ek het nie eens meubels nie daarom pas dit my uitstekend dat die woonstel gemeubileer is. My roerende bates bestaan uit ’n kat, ’n paar bokse los goed en boeke, ’n argaïese rekenaar wat net vir my en moontlik ’n afslaer in antiekware van enige nut kan wees … en Skorrie, wat maar clapped out is, selfs sover dit bakkies aangaan.”

’n Bakkie wat dringend versien moet word en waarvan die bande só afgeloop is dat ’n by wat sy sit daarop kry, ’n lek kan veroorsaak. En haar tantièmetjek kom eers oor twee maande. En dit gaan nie eens haar huidige opgehoopte skuld dek nie, dink sy, maar sê dit nie hardop nie, want sy weet Helga sal aanbied om geld voor te skiet, en dit wil sy nie hê nie. Die versoeking sal net te groot wees en dan is sy nog dieper in die skuld.

“Ag, jou arme ding.” Kiara kan amper hoor hoe haar peettante deur die ratte van haar gedagteprosesse gaan. “Ek kan nie help met die held-ding nie, Kia, jy weet ek dink mans is ’n subspesie – nee, die amoeba waaruit die vrou deur ’n láááng proses van evolusie ontwikkel het – maar met praktiese goed soos verblyf kan ek wel help. Gee my so ’n dag of wat. Ek het dalk iets op my boeke. Dis in elk geval hoog tyd dat jy terugkom Suide toe. Jy kan mos enige plek skryf, en die beperktheid van jou roerende bates is ’n pluspunt.”

Kiara sug weer heimlik. Helga is dierbaar, maar sy het nie ’n benul presies hoe benard Kiara se finansies daar uitsien nie. Die koopsomme van die huise op die boeke van Helga se baie suksesvolle eiendomsagentskap op Hermanus beloop selde minder as sewe syfers. Sy wil nie eens dink wat die huur daarvan sal wees nie – selfs al sou sy dit oorweeg om uit Pretoria weg te trek.

“Dankie, Helga, maar ek sal …”

Sy wou sê sy sal regkom, soos sy nog altyd reggekom het, maar sy glo dit nie meer nie en sy kan nie vir Helga van alle mense lieg nie. Want dié keer weet sy regtig nie meer watter kant toe nie.

“Jy’t ’n break nodig, Kiatjie. Soos in ’n vakansie, maar ook in die lewe. En so van vakansie gepraat … Haai, wee’jy …” Sy klap haar vingers hard genoeg om hoorbaar te wees oor die foon. “Ek het nou net aan iets gedink. Laat dit aan my oor, ek bel jou môre terug.”

“Helga, ek wil nie …” Kiara kyk na die gehoorbuis wat stil geword het.

Sy wip van die skrik toe Skat met ’n fyn miaaugeluid op haar skoot spring.

Kiara sit die gehoorbuis neer en slaan haar arms om die sagte lyf van die spierwit Persiese kat. “Ai, skatkat, hierdie keer weet Ma regtig nie. ‘Ant Helga wil help, maar ek dink Ma is verby die stadium dat sy gehelp kan word. Hoe voel jy oor verblyf in ’n stormwaterpyp?”

Skat begin gelukkig spin en toe Kiara haar arms om die kat losmaak, krul sy soos ’n groot draairoomys op haar skoot op.

“Blouvlam pleks van Clover-volroom?”

Skat spin met meer oorgawe.

Kiara sit ’n ruk lank net na die kat se wollyf en staar, en kyk dan weer na die bont rugkante van haar boeke. Sy rek en trek haar heel eerste boek uit die rak. Maalstroom van ekstase, Kiara Albertyn, lees sy op die omslag en onthou nog goed hoe sy rondgedans het van vreugde en trots en verwondering toe sy dié boekie die eerste keer in haar hande gehou het. Peet het sy wenkbroue gelig toe sy dit vir hom wys. “Ek dag jy skryf ’n regte boek,” het hy droogweg gesê en toe gevra wat eet hulle vanaand.

Vandat sy kan onthou, wou sy skryf. Nie boeke waarin daar gewroeg word oor die lewe nie. Stories wat jou laat goed voel en met moed en hoop agterlaat. Stories wat jou laat vergeet dat die lewe nie is soos dit eintlik behoort te wees nie.

Sy kyk na die held op die omslag. Die held in haar kop was baie groter, sterker, met ruwer gelaatstrekke. Sagter oë. Sonder ydelheid, maar met baie selfvertroue. Hoe verlief was sy nie op hierdie held van haar nie.

Die held in haar kop was die vervolmaking van wat sy gedink het Peet was toe sy hom die eerste keer op ’n sokkie ontmoet het – desjare, toe daar nog goed soos sokkies was.

Toe hy haar op die skouer tik waar sy op die saal se stoep gestaan het om ná die vorige dans af te koel, het sy omgekyk. Sy het die groot skouers en die smal heupe gesien, die langerige, blonde hare, en gedink hy lyk soos ’n man wat ál sewe die oseane al bevaar het. Net een kyk en sy was halsoorkop verlief.

Hulle het die res van die aand net met mekaar gedans. Die volgende aand toe die eerstejaar aankondig dat daar vir Kiara voordeur is, het sy geweet dat dit Peet was.

Dit het nie saak gemaak dat hy in sy vyfde jaar was en nog nie sy B.Com. voltooi het nie. Of dat hy, soos sy spoedig gehoor het, bekend daarvoor was dat hy los en vas met meisies uitgaan en hulle dan net so laat staan nie. Dit het nie saak gemaak dat hul agtergronde so verskil het nie – hy uit ’n gegoede huis waar daar min sprake van meelewing tussen die gesinslede was en sy uit ’n beskeie huis, maar een ryk aan liefde en deernis. Toe almal nog geleef het, in elk geval.

Sy was mooi. Met haar rooibruin krulhare en oë wat soms seegroen en soms seeblou is, selfs báie mooi volgens die meeste mense. Maar sy dink dit was haar onskuld wat Peet geboei het. Onskuld wat sy nie buite die huwelik aan hom wou afstaan nie. Agterna beskou, vermoed sy dat dít die hoofrede was waarom hy haar aan die einde van daardie jaar gevra het om met hom te trou.

“Maar wat het my laat ja sê, Skat? Wat het my besiel om te trou kort nadat ek my honneurs gekry het? Nogal cum laude ook. Kan jy glo, liefie? Ek kan dus nie té dom wees nie, of hoe?”

Skat strek ’n pootjie uit en trek dit dan weer onder haar in. “En tog het ek nie twee keer gedink nie. Al het Helga en ’n vriendin of twee my teen Peet gewaarsku. Al het ek sélf bedenkinge gehad, hoe goed ek dit ook al vir myself probeer wegsteek het. Ek het so ’n groot behoefte gehad aan liefde dat ek my intuïsie geïgnoreer het.”

Kiara streel ingedagte oor Skat se sagte lyf. Miskien was sy verlief op die liefde. Miskien is sy steeds. Dié dat sy, omdat sý nie liefde kan vind nie, dit in haar stories vervolmaak.

Sy skryf haar helde tot volmaaktheid. Sy skryf haar heldinne sodat met hulle gebeur wat sy wil hê met haar moet gebeur. Sy skryf haar hartsake – die lewe – reg.

“En nou kan ek nie meer nie, want die held vir my nuwe storie wil nie opdaag nie.” Kiara maak haar oë toe. Nie dat hy so baie van die ander sal verskil nie. Hy sal groot wees, breë skouers hê en smal heupe. Sy haar- en oogkleur wissel van boek tot boek en sy agtergrond en sekere aspekte van sy persoonlikheid, sy voorkeure, afkere en vaardighede ook.

Maar die held bly in wese dieselfde. ’n Man met deernis, die vermoë tot liefde – die hele, breë spektrum daarvan. Haar held gee om as die heldinne griep kry, troos hulle wanneer hulle hartseer is, bederf haar, begrýp haar en boweal bemin hy haar met elke ons van sy groot lyf, sy skerp verstand, sy deurwinterde psige, sy pragtige siel. Net vir haar. Vir ewig en altyd.

“My held, Skat, is ’n man der manne. Elke vrou se droom. En ’n man wat, so hartseer as wat dit mag klink, nie in die werklike lewe bestaan nie. Soos Helga my gewaarsku het. Soos ek self agtergekom het.” Skat begin effentjies snork.

Dit het lank geduur om agter te kom dat Peet nie ’n held se agterent is nie, maar sy hét geleidelik besef mans word sieker as vroue, dat hul probleme groter en belangriker is as vroue s’n, hulle ego’s fyner van nerf en hul liefde anders is. En daarmee kon sy vir lief neem.

Maar toe sy ook uiteindelik agterkom getroude mans is minder getroud as hul vroue, kon sy dit nie verwerk nie. Miskien het sy haar maar net blind gehou vir die ooglopende tekens wat sy – met die wysheid van terugskouing – nie kan glo sy vir agt jaar misgekyk het nie.

“Ek weet dit klink onnosel, Skat, maar ek het werklik geglo Peet werk lang ure. Dat Peet gereeld na kongresse en seminare moes gaan, wat gereeld oor naweke gehou is. Dat Peet besig was om ’n neseier vir ons op te bou – dié dat daar altyd minder geld was as wat hy verdien het. Nooit het ek vermoed dat al daardie ekstra geld op ander vroue bestee is nie.” Kiara staar nikssiende na die heldin op die omslag van die boek. “En natuurlik was ek die laaste een wat dit uitgevind het.”

Dit was die moeilikste – die vernedering toe sy agterkom dat mense om haar lankal geweet het wat sy stompsinnig geweier het om raak te sien. En tog het sy nog byna twee jaar aanhou probeer om hom terug te wen.

“Hoe kon ek so ’n idioot van myself gemaak het?” Kiara druk haar wang teen Skat se sagte pels.

Maar dis verby. Die verlede het sy afgesweer. Solank sy kon skryf, kon sy haarself wegvoer uit haar nuwe bestaan, wat meer oor óórlewing as oor bélewing gegaan het. En daar was ’n paar opwindende oomblikke toe sy gedink het sy het iemand ontmoet wat moontlikhede inhou. Maar sy het ook geleer om fyner op te let, meer krities te wees, haar intuïsie te vertrou.

“En nou, Skat, is ek dieper in die dertig as wat ek ooit in goeie geselskap sal erken. Ontgogel. Ontnugter. En heldloos. Nou kan ek nie eens meer my held skrýf nie, laat staan probeer vind. En dis ’n ramp, want sonder helde kan ek nie ’n bestaan, hoe karig ook al, maak nie. Op meer as een vlak,” sug sy vir die soveelste maal, “kan ek sonder ’n held nie oorleef nie. En, Skat, tensy jy sonder katkorreltjies en melk kan klaarkom, jy natuurlik ook nie.”

“Noem my jou fairy godmother,” val Helga met die deur in die huis toe sy Kiara die volgende dag weer bel. “Nee, ek het nie vir jou ’n held nie, maar ek het vir jou woonplek gekry. En nie wáár nie, by Merenzee. Op die oewer van die lagune met die see net ’n klipgooi ver. Jy kan die see van die boonste verdieping se balkon af sien. En nie net ’n strepie nie, ’n hele panorama daarvan. En … tra-la, la-la-la … jy kan dié naweek intrek”

“’n Dubbelverdieping met ’n seeuitsig? Heerlikheid, Helga, jy weet mos ek kan nie …” raak Kiara sommer ergerlik, maar Helga val haar in die rede.

“Nie so vinnig nie, Kiatjie. Ja, ek weet mos. En ek weet ook jy weier om finansiële hulp van my te aanvaar. Maar die huis is deel van ’n boedel, maar dié is bevries en dit gaan maande duur voor dit afgehandel is omdat die een of ander regsgeding daaroor aan die gang is. Intussen soek die prokureur aan die roer van sake na iemand wat die plek kan oppas en onderhou tot die boedel beredder kan word. Hy is ’n goeie kennis van my, doen baie van my oordragwerk.

“Kortliks, liefie, in ruil vir algemene onderhoud kan jy gratis, verniet en for free bly – buiten natuurlik water en ligte en sulke goed. En dis gemeubileer. Daar is selfs ’n TV – jy weet, daardie boksding met prentjies waarsonder jy nou al drie jaar klaarkom. Hoe, weet g’n mens nie.”

Sy skep vinnig asem en gaan aan voor Kiara ’n verdwaasde woord kan inkry. “Die enigste terugslag is natuurlik dat Merenzee ’n hele paar kilometer van winkels en goed is. ’n Hele paar kilometer Hermanus toe en nog ’n bietjie verder Kleinmond toe. Botrivier tel nie. En daar is maar min permanente inwoners. Jy gaan eensaam en geïsoleer wees. Dis eintlik maar net ’n vakansieoordjie met huise wat in privaat besit is. Vrot pad ook daarheen. Maar as jy, Skat, Skorrie en jou sought-after-by-Sotheby’s-rekenaar kans sien daarvoor, is dit joune.”

“Verniet? ’n Houthuis op die lagune? Met ’n uitsig op die see?” herhaal Kiara verdwaas.

“Die seeuitsig is net van die balkon en ook van so ’n verspotte werkkamertjie langs die balkon af. Dalk kan jy Sotheby daar opstel en die held wat oor die sewe seë na jou toe aangevaar kom, daar bedroom.”

Daar is ’n vreemde sagtheid in Helga se stem. “Moenie my verkeerd verstaan nie, Kia, dis nie ’n paleis nie. Net ’n vakansiehuis van hout met vakansiemeubels en ’n hemelse uitsig. Om die waarheid te sê, dis alles ’n bietjie verwaarloos, maar dis heel bewoonbaar. En dan is jy darem nader aan my ook as in daardie helhool wat julle die uitvoerende hoofstad noem.”

“Ek woon lekker in Pretoria, dankie. Dis nie naastenby die helhool waarvoor julle Kapenaars dit aansien nie,” tree Kiara in die bres vir die plek waar sy die afgelope sewentien jaar al soveel ellende deurgemaak het.

Nee, darem nie die hele sewentien jaar vandat sy hier bo is nie. Haar studentejare was heel prettig en die grootste deel van die dekade dat sy getroud was, het sy ook gedink sy is relatief gelukkig. Dis eintlik net die laaste vyf jaar dat die lewe hier in die Noorde vir haar werklik skewebek getrek het.

“Jy is self ’n oud-Kapenaar, onthou. Hoekom jy destyds Tuks toe is om te gaan swot, weet g’n mens tot vandag toe nie.” Aan Helga se stem kan Kiara hoor dat sy wel nog onthou wat die redes was.

Kiara wou wegkom van die versmorende simpatie van vriende en familie ná die motorongeluk wat haar ouers en haar suster se lewens in haar matriekjaar geëis het. Sy wou wegkom van alles wat bekend was. Veral van De Waalrylaan waar die ongeluk gebeur het. Weg van Brackenfell af waar die huurhuis waarin hulle jare der jare gewoon het, gestaan het – teen daardie tyd reeds met nuwe huurders in.

Toe het dit sin gemaak dat sy alle losgoed verkoop en net met die kontant wat dit opgelewer het en haar karige studiepolis Pretoria toe is om ’n nuwe lewe te begin. Groot besluite vir ’n agttienjarige om te neem, maar Helga, haar peettante en voog wat besig was om te skei, het ná ure lange argumente en baie kopskud bes gegee.

“Gaan, Kia, maar jy weet jy is altyd by my welkom. Ek weet dis nou aaklig hier, maar as my ellendige skeisaak afgehandel is, gaan ek my op Hermanus vestig en dan staan my deure wawyd en permanent vir jou oop. As jy klaar studeer het, kom jy na my toe, gehoor?” het sy uiteindelik gesê.

Maar Kiara het nie gegaan nie. Nie permanent nie. Net vir vakansies toe sy studeer het en later af en toe saam met Peet.

“Jy was nou lank genoeg trots, Kia,” ruk Helga se stem haar terug tot die hede. “Skud die Transvaalse stof van jou voete af en kom hierheen, soos ek jou al destyds gesmeek het toe jy van die skarminkel se manewales gehoor het. Dis die ideale kans. Dis Maandag vandag. Dit gee jou vier dae om te pak. Vrydag ry jy, slaap oor in die Karoo en Saterdag kan jy teen middagete hier wees.”

Sy het toe uiteindelik heelwat meer goed en minder vriende as wat sy gedink het, dink Kiara toe sy Vrydag, lank voor dagbreek, die bakkiekappie se deur sluit. En sy is bankrotter as ooit. Die agterjaartmechanic het haar steeds meer gevra vir die diens as wat sy beraam het, en selfs versoolde bande het haar dieper in die rooi gekry as wat sy gehoop het. Maar, besluit sy toe sy die enjin aanskakel, sy is op pad. Na ’n nuwe lewe. Al weer.

Die bande sing oor die teer en die enjin klink vir ’n verandering egalig toe sy deur die sporadiese verkeer is en die deurpad aandurf. Die son is nog net ’n belofte, al is dit hoogsomer. Vir oorslaap is daar definitief nie geld nie. Sy sal Helga verras. As alles goed verloop, behoort sy oor veertien uur op Hermanus in te klok.

Namate die kilometers onder die versolings verdwyn, begin Kiara vir die eerste keer in ’n lang ruk ontspan. Die afgelope vier dae was ’n malhuis van pak en reëlings tref. Die woonsteleienaar het geen beswaar gehad nie aangesien sy reeds vir Februarie vooruitbetaal het en die koopkontrak geteken is. En die paar vriendinne was relatief traanloos oor haar vertrek – haar lang ure agter die rekenaar was nie bevorderlik vir vriendskappe nie. Die res was tydrowend, maar redelik maklik.

Sy loer na Skat wat ’n bedwelmde miaaugeluid uit die draadhokkie langs haar op die passasiersitplek maak. “Toemaar, ounooi. Die pilletjie sal teen môre uitgewerk wees.”

Sy druk-druk aan die kussing wat sy onder Skat ingepas het en trek die handdoek wat sy oor die hokkie gegooi het só dat sy Skat kan dophou, maar dat die kat nie veel van haar vreemde omgewing kan sien nie. “As Ma op Bloem bene rek en hopelik ’n koffie te drinke kan kry, gee Ma vir jou water, gehoor?”

Wat sou sy sonder Skat gedoen het? mymer Kiara terwyl populiere in die oggendskemerte verbyflits.

Skat was ’n geskenk van Helga wat sy deur ’n kennis aan die Rand vir Kiara gereël het. “Dank die gode julle het nooit kinders gehad nie, maar jy’t geselskap nodig en ek weet jy is dol op katte,” het Helga gesê toe Kiara haar bel nadat die wit bondeltjie by haar afgelewer is met ’n ruiker en ’n kaartjie daarby.

Skat was meer as geselskap. Skat kon Kiara uit die staanspoor soos ’n boek lees. Die oggende dat sy met nat wange wakker geword het, was Skat op haar bors, besig om die trane met haar skurwe tong af te lek. As Kiara se storie vlot verloop, het Skat haar tevrede op die lessenaar tuisgemaak en eers weer haar kop gelig wanneer Kiara gaan tee maak het. As dit nie goed gegaan het nie, het sy op haar skoot gespring en trooswoordjies in kattetaal gespin.

Skat het dit verduur dat sy elke September op ’n oggend opgeraap word en Kiara met haar ronddans op die maat van New Kids on the Block se Happy Birthday, en lankmoedig gewag tot die tweede deel van die ritueel volvoer word: ’n halwe blikkie tuna in die oggend en die res vir die aand. “’n Bederfie vir ’n verjaarkat,” het Kiara telkens verduidelik. ’n Bederfie wat ook op Kiara se eie verjaardag, ses weke later, elke jaar herhaal is.

Skat, het Kiara lankal reeds besluit, is die reïnkarnasie van iemand wat vroeër baie vir haar omgegee het.

Kiara se gedagtes loop wye draaie terwyl Skorrie die kilometers opslurp, die eerste skemerte sonsopkoms word en die sonsopkoms vroegoggend. Die koffie by een van Bloemfontein se vulstasies is ’n welkome afwisseling. Skat drink ’n paar lekseltjies water, Kiara verruil haar jean vir ’n kortbroek en dan is hulle weer op pad.

Dis bloedig warm en Kiara voel tam en loom en baie verlig toe sy Beaufort-Wes binnery. Sy voel effens verfris nadat sy haar gesig gewas het, ’n broodjie geëet en ’n koeldrank gedrink het, maar die moegheid haal haar weer vinnig in.

Haar rit word ’n stryd teen die vaak, maar ure later, pas nadat sy afgedraai het Worcester toe, laat ’n klapgeluid gevolg deur ’n aanhoudende geflap-flap-flap haar helderwakker skrik.

Sy rem instinktief, maar moes aan die stuur geruk het. Die volgende oomblik is sy met twee wiele op die grondskouer van die pad. Sekondes daarna kom die bakkie met ’n knarsgeluid en ’n kopknakruk teen ’n verdwaalde boom tot stilstand. Skat gee ’n benoude miaau toe die hokkie teen die paneelkissie kantel en dan is dit stil.

Kiara maak haar oë oop, vryf haar nek en toe die brandplek waar die sitplekgordel oor haar borsbeen vasgeruk het.

“Skat?” roep Kiara paniekerig uit en kantel die hokkie terug voor sy beangs onder die handdoek inloer. Skat kyk haar verdwaas met knippende oë aan, sug dan en kry weer haar lê.

Kiara knip die sitplekgordel met bewende vingers los en klim uit. Een van die voorste bande is aan flarde en die neus is kreukelrig om die boomstam gevou. Kiara moet vinnig weer haar sit in die bakkie kry toe haar bene onbedaarlik begin rittel. Sy bly ’n ruk lank net so dwars op die sitplek sit met haar lam bene buitetoe, haar kop in haar hande.

“Heerlikheid, Skat, dit was amper,” prewel sy en lig haar kop moeisaam op. “As ons nie relatief stadig gery het nie, weet ek nie so mooi nie. Verdomde versoolde band. Verdomde boom. Kyk, dis vir omtrent ’n kilometer die enigste een langs die pad.”

Sy kyk verskrik om toe ’n BMW in ’n stofwolk agter haar stilhou en die deur oopvlieg. ’n Lang man in ’n plooitjiesbroek en ’n netjiese hemp kom haastig aangestap.

“Is jy oukei?” vra hy toe hy met kommer in sy blou oë oor haar buig.

“Ek dink so. Ja. Ja, ek is oukei. Net geskrik.”

Hy hurk voor haar en vee ’n hand vol krulle uit haar gesig. “Is jy seker?”

Sy knik. Die simpatie in sy blik laat haar oë skielik warm voel en dan bars sy in trane uit.

Sy arm is om haar skouer en sy mooi hemp nat gehuil toe sy uiteindelik weer haar kop oplig. ’n Haelwit sakdoek verskyn uit die niet en sy snuit haar neus onvroulik voor sy die trane afvee. Sy staar na die swart maskarastrepe op die sakdoek en sien dan hul maats teen die sagte lap van sy hemp raak. “Ek is jammer.”

“Dis niks. Het jy al iemand gebel?” Hy is ontstellend aantreklik, let sy nou eers op. Sy sandkleurige hare steek amper blonderig af teen sy sonbruin vel en sy beenstruktuur herinner haar aan die een of ander sepieheld. Die silwer spikkels in sy hare en die diepte van die plooitjies om sy oë verklap dat hy heelwat ouer is as wat sy lyf verraai, maar aanskoulik, dié is hy.

Sy skud haar kop. “Ek het nie ’n sel nie.”

Hy knip syne van sy leergordel af. “Is daar iemand wat jy wil bel voor ek vir jou ’n insleepdiens in die hande kry?”

Kiara kyk verstorwe na hom. Insleepdiens. Herstelwerk. Paneelklopper. Rande. Baie daarvan. En hoe de hel gaan sy by Helga uitkom? En wat maak sy met al die goed agter in die bakkie? Sou die rekenaar dit oorleef het?

“My peettante. Ek is op pad na haar toe,” dwing sy haar gedagtes terug na die onmiddellike.

Hy hou die foon na haar toe uit. “Ken jy die nommer?”

Sy knik. Sy het Helga al genoeg gebel om die nommer selfs in ’n koma te kan onthou. En tog huiwer sy toe sy die nommer geskakel het voor sy die skakelknoppie druk. Wat kan Helga doen? Sy gaan haar net ontstel.

“Waar woon jou peettante?” vra hy toe sy net na die foon staar.

“Hermanus.”

Hy vat die foon weer by haar. “Nou maar dan is daar geen probleem nie. Dis juis waarheen ek op pad is. Ons kry jou bakkie tot op Worcester en dan ry jy saam met my. Dis nie so ver nie. So ’n uur en ’n half se ry.”

“Maar my goed agter in die bakkie?” Alles wat sy besit, is daarin. Paniek begin weer ’n houvas op haar kry. “En dis al lank ná vyf.”

“Ons sal iets reël.” Hy druk ’n paar knoppies op die foon, vra die nommer van ’n insleepdiens, bel hulle, tref reëlings en haak dan weer die foon aan sy gordel. “Kom ons kyk wat ons in my kar ingepas kry. Wat sal jy dringend nodig hê?”

“Skat.”

Hy kyk haar skewekop aan.

Kiara grinnik verleë. “My kat.” Sy beduie na die hokkie agter haar. “En seker ’n tas met klere en my badkamertassie.”

Hy knik, glimlag en steek sy hand na haar toe uit. “Leon Killian. Dis nou wanneer ek nie ‘skat’ genoem word nie.”

Kiara kyk effens lighoofdig na hom. Jou haarstyl is te netjies, jy’s ’n bietjie korter, skraler en het nie sulke breë skouers nie, Leon Killian, maar vir jou kan ek dalk nog in ’n held omskep, dink sy vlugtig voor sy toelaat dat sy sonbruin hand om hare vou. “Kiara. Kiara Albertyn.”


Twee

“Hemel, Kiara, hoekom het jy my nie dadelik gebel nie?” Helga is nog net so bleek van die skrik soos toe sy die deur oopgemaak het vir Kiara met Skat se hokkie in die een hand, en Leon Killian aan haar sy. Ná Kiara se flou: “Hallo, Helga, ek het so ’n klein ongelukkie gehad,” het sy hulle in haar gesellige sitkamer sitgemaak en dadelik begin peper met vrae tot sy elke detail uit Kiara getrek het.

“Jy sou net rasend van bekommernis gewees het en Leon was so gaaf om my met alles te help en nog ’n geleentheid hierheen ook te gee.” Kiara vee moeg oor haar oë.

Helga kyk na Leon. “’n Engel uit die hemel, dis wat jy is.”

Sy stap na die antieke jonkmanskas. Sy is nog net so mooi en slank soos altyd. En so kaalvoet in haar ontwerpersjean en modieuse kamisooltoppie, lyk sy steeds nie ’n dag ouer as veertig nie, al lê haar vyftigste verjaardag om die draai.

“Ek kry vir ons ’n lekker cabernet om oor die skok te kom. Kiara, jy kan intussen vir Skat in die kombuis sit en water gee. Maak net die deur toe. As sy dalk die een of ander glipsie van die kalmeerpil kry, wil ek nie hê dit moet op een van my kelims gebeur nie.”

Kiara tel Skat in die kombuis uit, sit die kussing vir haar op die Italiaanse teëls neer en troetel haar ’n bietjie voor sy ’n bakkie vol water tap.

“Ma kom gee nou-nou vir jou korreltjies. Gelukkig het ek onthou om jou reissak ook saam te bring.” Sy wag tot Skat begin drink voor sy die deur agter haar toetrek en terugstap.

Helga gee vir haar ’n glas wyn aan. “Leon sê my Skorrie het meer skade as wat dit op die oog af gelyk het en Sotheby se monitorskerm is aan stukke?”

Kiara knik en teug aan die wyn. Ondanks die benoudheid wat weer oor haar kom oor die koste-implikasies wat sy heelpad van Worcester na Hermanus sit en probeer bereken het, grinnik sy teen die glasrand toe sy Leon se frons sien.

“Skorrie is my bakkie en Sotheby my rekenaar,” verduidelik sy en gaan sit langs Helga op een van die sagte rusbanke.

Hy glimlag. “Skat, Skorrie en Sotheby.”

Kiara sug onwillekeurig. “Ja, die drie belangrikste goed in my lewe, buiten my peettante … en nou is twee van hulle kapot.”

“Ag, Kia, dis aardse goed. Ons sal ’n plan maak. Met die goed agter in die bakkie ook. Nou moet jy net eers ná jou trauma ontspan. Môre lyk alles weer beter. Al wat regtig belangrik is, is dat jy nie seergekry het nie en dat Skat oukei is.”

Kiara weet dis waar, maar sy het tog ’n vermoede dat dinge nie sommer gou beter sal lyk nie. Sy’s sonder vervoer, wat beteken dat sy gaan sukkel om op ’n afgeleë plek soos Merenzee reg te kom, en sonder rekenaar, wat beteken dat sy nie haar brood kan verdien nie. En sy het eenvoudig net nie die middele om een van die twee te laat herstel nie, laat staan vervang.

“Jy vat die RAV’ie en gebruik dit tot Skorrie weer heel is en basta,” vee Helga die volgende oggend haar besware eenkant toe. “Ek ry in elk geval meesal met die Peugeot rond vir my werk. Die RAV gebruik ek sommer net vir pret.

“Kry Skat reg en pak jou goedjies. Oor ’n uur neem ek jou Merenzee toe. Met ’n bietjie geluk aan ons kant sal Leon-die-engel sy belofte nakom en reël dat jou ander bagasie by jou uitkom en ’n kwotasie vir Skorrie kry. Moet sê, jy het jou Samaritaan goed gekies. Vir ’n amoeba is hy wraggies nie te vrot nie. Aantreklik, behulpsaam, klaarblyklik welaf en boonop enkellopend, as ’n mens hom kan glo. Net ’n bietjie te gretig om te help, as ek moet kritiseer. Lyk my hy het ’n oog op jou.”

“Ag, bog. Hy is seker maklik tien jaar ouer as ek. Buitendien, hoe weet jy hy’s enkellopend?” vra Kiara, sluk die laaste van haar oggendkoffie weg en sit die beker op die bedkassie neer.

Helga haal haar skouers op. “Ek het hom ná die tweede glas wyn, toe jy vir Skat gaan kos gee het, gevra of sy vrou nie bekommerd sal wees as hy so laat by die huis kom nie.” Sy gee ’n skalkse laggie. “En toe sê hy nee, sy eksvrou weet niks van sy kom en gaan sedert hulle vyf jaar gelede geskei is nie.”

“Dit sê boggherol. Hy kan ’n geduldige, inwonende vriendin hê.” Kiara vou die T-hemp waarin sy geslaap het op en sit dit bo in haar tas.

Helga skud haar kop. “Ook nie. Hy het gesê dis vir hom lekker om loshotnot te wees en aan niemand verslag hoef te doen as hy ’n damsel in distress wil help nie. Maar dit daar gelaat.” Sy trek haar kamerjas se band stywer om haar smal middel. “Ek gaan gou stort.”

Kiara knip die tas toe en kom regop. “Is jy nou seker oor die RAV? Ek is doodbang ek stamp jou kar ook nog.”

“Ek is seker en jy sal nie. En al gebeur dit, is dit ook nie ’n krisis nie. Dis waarvoor versekering daar is.” Sy kyk skewekop na Kiara. “Ek neem aan Skorrie …”

Kiara skud haar kop. “Nee, Skorrie is nie verseker nie en Sotheby ook nie.”

“H’m. Newwermaaind. Sien jou nou-nou.”

Helga lyk vars in ’n wit denim en ’n koel toppie wat moontlik op Madeira geborduur is toe sy die voordeur van haar luuksemeenthuis agter hulle sluit. Haar blonde hare is met ’n versierde knip op haar kop vasgesteek en sagte sliertjies kinkel om haar ovaal gesig.

Sy lyk eerder soos mý suster pleks van my ma se laatlamsussie, dink Kiara toe sy Skat op die passasiersitplek van die RAV sit en voel effens verslons in haar verbleikte jean en Mr Price-toppie. Die leersandale wat al baie beter dae geken het, steek af teen die fyn bandjiesandale aan Helga se skraal voete. Helga is dalk vyftien jaar ouer as sy, maar Kiara voel vandag asof dit eerder andersom is. Sy het ’n rustelose nag agter die rug, geteister deur drome waarin sy berekening ná berekening maak terwyl ’n groen trol vir haar sit en lag.

“Nou toe, volg my.” Helga klim in die silwer Peugeot wat haar ’n paar honderd duisend rand uit die sak moes gejaag het.

“Ek het bitter maar goed geskei,” het Helga vir Kiara gesê toe die skeisaak ná ’n lang gesloer afgehandel was. Haar gewese man het duur betaal vir sy flater om Helga op die een of ander seminaar met sy sekretaresse te kul, dink Kiara toe sy agter Helga aan in die hoofpad indraai. Maar hy kon. Hy was ’n baie welaf man. En daarom kon Helga haar op Hermanus kom vestig en met ’n stewige neseier haar onderneming aan die gang kry – ’n besigheid wat die afgelope sewentien jaar floreer het.

“En ek het bitter én sleg geskei, Skat, in teenstelling met Helga … en in nog groter teenstelling met Zsa Zsa Gabor. Dié het glo gesê sy is ’n goeie huishoudster – elke keer as sy skei, hou sy die huis,” sê Kiara hardop en loer vinnig na die kat wat steeds effens bedremmeld daar uitsien.

Sonder kinders was daar nie sprake van onderhoud nie. En die geld wat hulle uit die verkoop van die huis gekry het, was kwalik genoeg om die uitstaande skuld te delg. Sy kon kies of sy Skorrie of die helfte van die meubels wou hê. Skorrie het gewen. En nou staan Skorrie met ’n haaslip en die somtotaal van haar aardse besittings op Worcester terwyl haar bankrekening reeds rooibek vir haar lag. Maar dis seker ook haar eie skuld. Sy wóú mos voltyds skryf.

Kiara is so ingedagte dat sy eers op die laaste nippertjie agterkom dat Helga haar flikkerlig aangeskakel het. Die slegte teerpad waarop hulle afdraai, word ’n rukkie later ’n slegte grondpad – wat al hoe slegter raak. Helga hou stil by ’n sekuriteitswag, op sy pos by ’n valboom, gesels en beduie na agter voor sy deurgelaat word en Kiara ook.

Sy volg die Peugeot toe dit weer afdraai en daarna deur ’n digbegroeide omgewing ry met hier en daar ’n houthuis tussen die takke deur sigbaar. Daar is beskeie enkelverdiepings en luuksedubbelverdiepings, hier en daar ’n huisie skaars groter as ’n hut en ander wat indrukwekkend oor die melkhoutkrone troon.

Hulle draai weer en volg ’n paadjie wat parallel met die strandmeer loop. Kiara kan nie veel daarvan inneem nie omdat sy op die gaterige pad moet let. Sy parkeer langs Helga toe dié stilhou en kyk nuuskierig na die huis wat tussen die digte bome en plantegroei uitsteek.

Dis effens verwaarloos, wat dit ’n byna spookagtige voorkoms gee. Melkhoutbome leun teen die huis aan asof hulle die verweerde mure bymekaar wil hou.

“Dis die agterkant. Moenie skrik nie, dit raak beter,” laat Helga by die oop venster hoor en maak die deur vir haar oop. “Kom, ek het die agterdeursleutel hier.”

Die deurhandvatsel en sleutelgat is verroes en dit duur ’n rukkie voor Helga met heelwat onderlangse gemompel die deur oopgesluit kry en dit dan met die hulp van haar skouer en heup moet oopstamp.

Die huis ruik muf van toe staan. Die son skemer blouerig deur die toegetrekte gordyne en gooi ’n onaardse lig oor dowwe vorms wat meubels moet wees.

“Ag, dêmmit, ek het een van die oord se skoonmakers gevra om die plek te kom regruk en die vensters oop te maak. Maar ons is vroeg, miskien kom sy later. Ek het gesê jy sal eers laatmiddag hier wees.”

Helga druk ’n ligskakelaar, maar die gloeilamp gee een flits en ’n pieng en die kamer behou sy blou skemerte. Helga swets hardop. “Ek wou so graag gehad het dit moet wonderlik lyk as jy hier aankom. Wou blomme en wyn en alles kom neersit het.”

Kiara hou haar terug toe sy mik na die muur van gordyne. “Ontspan, Helga, ek is in die sewende hemel. Dit ís wonderlik.”

Helga gee haar arm ’n drukkie en stap vorentoe. “Kyk net hier.” Sy pluk die gordyne met een beweging weerskante toe en laat die sonlig plotseling na binne.

Kiara knip haar oë en snak na haar asem. Melkhouttakke vorm ’n raam om ’n onvergeetlike skildery. Die huis sit hoërig bo die silwer sandsoom tussen die huis se houtdek en die lagune. Sonstrale flits en kartel diamanté uit die riffeling op die water. Aan die anderkantste oewer kan sy nog ’n strook sand sien, daaragter plate fynbos en nog verder agtertoe berge.

“Dis asemrowend,” fluister Kiara.

“Kom kyk hier buite.” Helga vroetel met die naaste van die twee stelle reuseglasskuifdeure wat die hele voorkant beslaan. Vars seelug bol in die blou gordyne en stu die muwwe huis binne toe sy dit met ’n bietjie moeite oopgestoot kry. Dis die balkon bo hul koppe wat skadu oor die dek verskaf, besef Kiara toe sy buitetoe loop. En dan vergeet sy alles terwyl sy die soutlug gemeng met fynbos inasem.

“Mooi, nè?” sê Helga sag langs haar.

In die verte hoor Kiara die see se geruis en bo hulle ritsel en gesels die bome. “Absoluut asemrowend,” herhaal Kiara. Sy drink die toneel in en draai om. “Dankie. So baie dankie.”

“Dit, my Kia-kind, is die grootste plesier wat my nog te beurt geval het.” Helga gooi haar arms oop en draai in die rondte. “Hier,” verklaar sy met oortuiging, “sal jy kan asemhaal én skryf.”

As ek ’n rekenaar gehad het, dink Kiara, maar dan glimlag sy skielik vir die eerste keer sedert die ongeluk spontaan. Helga is reg. Hier sál sy kan skryf. Al moet sy dit met die hand doen. Tolstoi het ’n boek geskryf van ver oor duisend baie fyngedrukte bladsye. En sy tyd van oorlog en vrede was lank voor rekenaars uitgevind is.

’n Beweging op die meer trek haar oog. Met die ritmiese indompeling en uitlig van ’n spaan, skiet ’n blou kajak oor die water. Dáár is nou vir jou ’n paar skouers. Kiara se glimlag verbreed. Ja-nee, hier sal sy kan skryf – veral as die meer sulke interessanthede oplewer.

“Nou toe, jy kan self maar verder verken. Bo is die en suite-hoofslaapkamer wat op die balkon uitloop. En dan is daar ook die balkonkamertjie waarvan ek jou vertel het. Hier onder is ’n badkamer met ’n stort agter daardie deur, en ’n slaapkamer deur dáárdie een. In die kaste is linne en handdoeke en breekgoed en alles.

“Volgens die prokureur is net die persoonlikste goed van die ou tante wat hier gewoon het, verwyder voor sy na ’n versorgingseenheid toe is. Verder is alles net so gelos. Zoek dus en gij zullen vinden – of so iets. Ek kom vanaand oor en bring vir ons ’n pizza. Rig jou nou maar eers in sover jy kan, en ontspan. Alles is onder beheer.”

Helga soen haar op die wang. “Kom gou saam kar toe. Ek het vanoggend sommer vinnig vir jou ’n bietjie proviand ingepak. Niks spesiaals nie. Net koffie en so.”

Kiara wuif Helga met die een hand tot siens, verskuif die kartondoos onder haar ander arm en stap weer na haar nuwe tuiste. Sy sit die boks op die toonbank van die oopplankombuis neer en laat haar oë oor die vertrek dwaal. Die meubels is nie luuks nie, maar gesellig. Afgewitte hout met blou aksente en vet, bloubont kussings op die rusbank en stoele. Glad nie outanteagtig nie.

Bokant die oop kaggel hang ’n enorme skildery van ’n meermin in skakerings van blou, groen, pers en ’n tikseltjie koraal. Kitsch onderwerp dalk, dink sy vlugtig, maar die subtiele aanslag en die kunstenaar se wonderlike vakmanskap maak ’n besonderse kunswerk daarvan.

Kiara draai om en kyk kopskuddend rond. Sy het voorwaar met haar stêre in die paradys geval.

Die steil houttrap kraak toe sy boontoe gaan. Ook hier moet sy eers die gordyne ooptrek voor sy behoorlik kan sien wat aangaan. Daar is nog ’n stel glasskuifdeure wat haar op die balkon uitspoeg.

Sy snak na haar asem toe sy die uitsig sien. Nie net lê die grootste deel van die lagune voor haar nie, maar aan die linkerkant ook die monding en die baai. Sy drink die uitsig in voor sy verder op haar ontdekkingsreis gaan.

Die regterkantste deel van die balkon is omskep in ’n klein vertrekkie met nog ’n glasskuifdeur wat toegang daartoe bied. Sy toets die deur en is verras toe dit effens rukkerig oopgly. Sy trek die Bali-blinders oop en sug behaaglik. Die groot vensters gee dieselfde uitsig oor die lagune en die see. Die hele muur, wat rug aan rug met die slaapkamer is, word deur ’n boekrak beslaan.

Sy gaan sit agter die lessenaar op die outydse kantoorstoel met sy bloubont kussing. Sy kan na al drie kante toe uitkyk – vorentoe na die lagune, links by die skuifdeur uit na die see en deur die venster aan die regterkant kyk sy uit bo-oor die toppe van die bome. Dit gee haar ’n nuwe uitsig op die sandsoom, wat verder op langs die water strek en ook op ’n groterige houthut, half verskans deur melkhoutbome en ’n bietjie laer geleë as haar huis.

En, lig sy haar wenkbroue en leun vorentoe, op die oomblik ook ’n pragtige uitsig op die eienaar van die breë skouers wat nou besig is om sy kajak met sy rug na haar toe uit die water te sleep.

Sjoe, dáár’s nou vir jou ’n lyf. Sy neem die sonbruin, gespierde rug, die stewige sitvlak in die verbleikte swembroek, die sterk kuite en die bultende biseps deeglik in. Die hare, wat langerig en nat in die stewige nek kinkel, is donker. Die man sou bonkig gewees het as hy korter was, besef sy toe hy regop kom, maar sy lengte maak dat hy perfek in verhouding is. Niks korter as twee meter nie, skat sy en sluk toe hy omdraai en die kajak oor die sand begin sleep.

Dis ’n bietjie te ver om sy gelaatstrekke uit te maak, maar selfs van hier af kan sy sien dat sy ruwe aantreklikheid enige meisie se knieë sal lam maak, om van die songelouterde sespak weerskante van sy naeltjie nie te praat nie.

Kiara knoop haar vingers agter haar kop en leun terug in die stoel. Daar het jy dit, Kiara Albertyn. Die kajakman se lyf, Leon se ridderlikheid en hope verbeelding. Gooi die spulletjie saam en voilà! – jou held. Haar glimlag blus effens. Nou het jy nog net ’n rekenaar nodig.

Op die ingewing van die oomblik trek sy die lessenaar se boonste laai oop. Die omsendbrief, net aan eenkant gedruk en ’n kort, stomp potlood, is net wat sy soek.

Wat sal sy naam wees? Sy tik-tik met die agterkant van die potlood teen haar lippe. Name is so belangrik. Gewoonlik soek sy ’n paar vir elke karakter in ’n naamboekie – name waarvan die betekenis iets sê van die karakters. Dan roep sy die karakters een-een in, laat hulle voor haar sit en hoor watter naam hulle verkies. Soms verwerp hulle die name en kies hul eie, maar ander is meer gedwee.

Maar haar naamboekie lê nog agter in haar bakkie. “Oukei, Leandra,” spreek sy haar heldin sag aan, “wat wil jy hê moet sy naam wees?”

Sy kyk weer na die kajakman wat die kajak tot langs die houthut sleep en dit dan omdraai, penskant boontoe. Hy maak die spaan teen die pilaar van sy veranda staan, trek ’n bont handdoek van die stoepie se houtreling af en vryf eers sy hare en dan sy lyf droog. Sy spiere knoop en ontknoop blinkbruin in die son. Kiara se maag maak ’n vreemde draai en kersvet smelt agter haar naeltjie. Amoeba of te not, mooi was nog nooit lelik nie.

“Jy’s ’n baie gelukkige meisie, Leandra, hy is ’n beeld van ’n man, en ek gaan hom die wonderlikste persoonlikheid gee – hom vervolmaak net vir jou. Wat van Jacques?”

Leandra skud haar kop.

“H’m, jy’s reg,” gee Kiara toe. “Te sissierig. André ook. Hierdie Poseidon, hierdie godheid uit die see, het ’n sterk naam nodig. Iets Bybels, dalk. Ou-Testamenties. Uit ’n tyd toe manne nog mánne was. Maar oukei, kom ons los die naam voorlopig.”

“Leandra,” skryf Kiara in dik potloodhale, “kom by die kajakman op die silwer sandsoom langs die meer tot stilstand. Hy kyk om asof hy haar teenwoordigheid aanvoel. Sy oë is die kleur van die see op ’n wolklose dag. Hulle verdonker effens toe hy haar op en af bekyk en kom regop.

“‘En waaraan het ek die eer te danke?’ Sy oë is warm en waarderend en sy weet instinktief dat hy hou van wat hy sien.”

“Joe-hoe!”

Kiara ruk soos sy skrik toe die stem van onder af deur die houtvloer na haar toe aankom. Sy draf na die trap. “Hallo?”

“Dis ek, Anne. Ek kom maak skoon. Sien toe die deur staan klaar oop.”

Kiara stap met die trap af. Anne wag haar hande op haar mollige heupe in. “Hallo, Anne.”

“Môre, mevrou. Hoe het mevrou my dan nou so voorgespring? Dag mevrou kom eers laatmiddag aan? Miss Helga gaan my mos nou kwalik neem.” Anne se bekommerde frons verdiep. “En ’n mens ruik net muf.”

“Alles in die haak, Anne. Ek het vroeër aangekom as wat Helga my verwag het.” Kiara steek haar hand uit. “Ek is Kiara.”

“Kiara? Dis ’n fensie naam? Wat klink dit dan nou so half bekenderig vir my?” Sy slaan een hand oor haar mond terwyl sy Kiara se groet vlugtig met die ander bevestig. “Maar mensig, moenie vir my sê mevrou is Kiara Albertyn nie?”

Kiara kyk haar verras aan. “Ja, ek is, maar hoe …?”

“Maar my jinnetjie! Mevrou is dan my favourite skrywer. Ek het ’n ieder en ’n elk van mevrou se boeke gelees. Nee kyk, vanaand brag ek dat dit bars. Kom, ek maak vir mevrou ’n bietjie koffie voor ek aan die werk spring. ’n Famous mens kan nie droogbek wees en in so ’n muwwe, stowwerige plek bly nie.”

Sy beduie na die boks op die toonbank. “Wat’s hierin?” vra sy en klap die deksel oop. “Ja, sien ek. Koffie. Brood en kaas en tamaties en melk ook. Ai tog, en die yskas staan nog af.”

’n Klaende en baie bekende geluid laat Kiara haar hand oor haar mond klap. “O, hemel!” roep sy ontsteld uit. “Skat!”

Sy is nie al een wat Skat se geweeklaag gehoor het nie, sien Kiara en steek vas toe die RAV sigbaar word. ’n Stewige, bont sitvlak steek by die oop deur uit en dan kom hy uit sy gebukkende posisie orent met Skat op die arm.

“Nare baas wat jy het,” hoor sy die diep stem wat pas by die groot lyf. “Arme weeskatjie. Ek sal hulle aangee vir dieremishandeling, hoor?”

Skat miaau instemmend.

“Skat!” Kiara kry weer genoeg beheer oor haar bene om vorentoe te beweeg. Sy kom voor die lewenslange man tot stilstand en hou haar hande uit om Skat by hom te vat.

Hy kyk haar langsaam op en af en sy mond trek op ’n afkerige plooi. “Skaam jy jou nie? Dis nou wel koel hier onder die bome en die venster was oop, maar deksels, julle kan nie die arme kat net so aan homself oorlaat nie. Ek is lus en gee jou by die DBV aan. En moet my nie ‘skat!’ nie. Julle jappiemaniere werk nie hier rond nie.”

Kiara se mond val onwillekeurig oop voor sy weer haar positiewe bymekaargeskraap kry. “Jy sal jou wat verbeel. Skat is my kat se naam, ek is g’n ’n jappie nie en my kat was skaars ’n halfuur alleen in ’n koel motor waar sý volop vars lug gekry het. Ek sal háár nou by jou vat.”

Kiara gee ’n tree nader, druk haar hande onder Skat se lyf in en lig die kat doelgerig uit sy greep. Die vel van sy binnearms is koel en sag toe haar arms daarteen skuur. ’n Rilling glip teen haar rugstring af, maar sy ignoreer dit en druk Skat teen haar vas.

“Toemaar, ounooi, Ma gaan jou nou versorg.” Sy druk ’n soen op die sagte pels tussen die spits oortjies, laat rus haar ken ’n oomblik op Skat se kop en kyk dan op na die groot man met die befoeterde oë. Hulle is toe nie blou soos die see op ’n wolklose dag nie, maar groenerig met goue spikkels. Sy wimpers is donker met opwippuntjies wat blond deur die son verkleur is. Die donker hare is ook hier en daar ligter verbleik en hy is ouer as wat sy gedink het. En aantrekliker.

“Verspotte naam vir ’n kat,” is al wat hy sê voor hy afkyk na ’n rooibont kat wat uit die niet verskyn en teen sy bene kom aanskuur. Hy buk en tel die kat op. Sy hande is groot, maar sy vingers lank en amper delikaat in vergelyking met sy groot lyf.

“Kom, Piet, hierdie grênd mense van die grênd kar met die grênd kat wil huis toe gaan,” sê hy vir die kat en kyk effens vermakerig na Kiara.

“Piet?” Kiara snork, draai kop in die lug om en stap na die agterdeur. “En jy sê Skát is ’n verspotte naam?” sê sy oor haar skouer voor sy die huis binnegaan.

“Ag, is dit dan nou nie te skattig nie,” koer Anne toe sy Skat sien.

“Ek gaan haar voorlopig in die onderste badkamer toemaak, Anne, en dan sal ek haar geleidelik aan die huis gewoond maak. Moet asseblief nie dat sy uitkom nie. Ek is bang sy gaan uit en verdwaal. Hierdie bol wol is my hart se punt.” In die badkamer troetel sy Skat ’n rukkie en maak dan die deur sorgvuldig agter haar toe.

“Wat soek mevrou?” vra Anne toe Kiara kombuiskasdeure begin oop- en toemaak.

“’n Piering. Skat het lank laas melk gehad.” Sy vat die piering toe Anne een optower en kry die melk uit die yskas wat Anne intussen aangeskakel het.

“Mevrou moet maar ligloop vir daardie een,” sê Anne terwyl sy kookwater in ’n koffiebeker gooi. “Die man van langsaan, bedoel ek. Ek wil nou nie skinner nie, maar lyk my dáár is nou ’n losbol as daar al ooit een was. Ek hoor daar is meisies in en uit by die deur. En nooit dieselfdes nie. Bly ’n paar uur en dan sien jy hulle nie weer nie. Behalwe die donkerkoppie. As sý kuier, kúier sy glo.”

Sy skud haar kop en stoot die beker na Kiara toe. “Klink na ’n regte casanova as mevrou mý vra.”

“Een met vrot maniere boonop,” mompel Kiara, om die een of ander rede omgekrap oor Anne se inligting, en dra die piering melk met omsigtigheid badkamer toe.

Met Skat geholpe, vat sy haar beker stoep toe, drink die koffie rustig klaar en besluit dan teen haar vae voorneme om op die strand te gaan stap. En dit het niks te doen met die houthut en sy inwoner nie, probeer sy haarself oortuig. Sy wil uitpak wat daar uit te pakke is, ingerig raak. Dis maar al.


Drie

“Ek het nooit bedoel jy moet self ry om die goed te gaan haal nie!” protesteer Kiara toe Leon laatmiddag uit die luukse-Range Rover Discovery, tot barstens toe volgepak, klim.

“Nou wat dan?” glimlag hy en soen haar op die wang asof hy dit al sy lewe lank doen. “Hallo, Kiara.”

“Hallo. Ek het gedink jy sal iets … iets anders reël. Iemand met ’n bakkie wat in elk geval deurkom, of so iets.”

Iets wat my nie nog dieper in die skuld by jou laat voel nie, dink sy heimlik en kyk onwillekeurig om toe sy ’n beweging uit die hoek van haar oog gewaar. Miskien het sy haar verbeel, maar dit het baie gelyk na ’n paar baie breë skouers wat agter die bome verdwyn het. Sy draai terug na Leon toe hy hom uitstrek.

“Dan gaan jy seker ook vir my vies wees omdat ek jou bakkie op ’n A-raam Hermanus toe gesleep het?”

“Jy’t wat?” frons sy.

“Sommer twee vlieë met een klap. Die bakkie staan by ’n paneelklopper wat ek ken en vertrou. Hy sal vir my ’n kwotasie gee sodra hy die skade bereken het. Hy het ook werktuigkundiges wat vir hom werk, daarom kan alles sommer gelyktydig reggemaak word. Die paar los goed wat ek nie in die Discovery kon inpas nie, is ook daarin, maar jy behoort dit in die RAV te kan kry as jy weer Hermanus toe gaan.

“Maar nou sit my tong aan my verhemelte vas. Hoe lyk dit met ’n glasie wyn? Ek het ’n kissie Du Toitskloof Sauvignon Blanc net-net ingepas gekry nadat al jou goed ingepak was.” Hy stap om na die passasiersdeur en kom te voorskyn met ’n boks onder die arm.

Kiara frons ongemaklik. “Ek weet nie wat om te sê nie, Leon. Soveel moeite en ergernis en dit net omdat ek …”

“Bedaar, ek het dit met die grootste liefde gedoen. Een aand maak jy vir my ’n lekker bord kos en dan is ons kwits.” Hy wag vir haar om binne te stap, volg haar en sit die wyn op die toonbank neer voor hy rondkyk. “Maar dit lyk sommer spoggerig.”

Kiara knik. Anne het wondere verrig. Alles wat opgeklop, gewas, gevee en uitgeskud kan word, het deurgeloop. Selfs die katoengordyne is gewas, gestryk en weer opgehang. En die meermin bokant die kaggel lyk om die een of ander rede helderder en skalkser, asof sy bly is om weer aandag te kry.

“Danksy hulp wat Helga vir my gereël het.” En dalk die feit dat sy glo hier famous is.

Die bries sug deur die oop deure, dra die seelug die huis binne en meng met die vars geur van skoonmaakmiddels wat nog in die lug hang. Anne het selfs ’n pak kerse opgediep en in kershouers gedruk toe sy agterkom die sitkamer se lig het geblaas en sy nie ekstra gloeilampe kon kry nie.

Kiara voel Leon se oë op haar en haar glimlag verstrak. Leon tree op asof stewige vriendskapsbande reeds tussen hulle gesmee is. Hy doen te veel vir haar. Dit laat haar ongemaklik voel. Sou hy die een of ander vergoeding buiten ’n bord kos verwag? Of is sy nou te agterdogtig?

“Nou hoop ek net jy het wynglase en ’n kurktrekker,” onderbreek hy haar gedagtes. “Daardie houtdek roep my.” Hy slaan die kissie wyn se klappe oop en haal twee van die ses bottels uit. “Sit een sommer dadelik in die yskas. Dié een sal maar met ys koud gedokter moet word. Dis te sê as jy het.”

“Ek het.” Kiara probeer haar verdere ongemak onderdruk. Beplan hy om twee bottels te drink? Haar beskonke te maak en dan sy betaling te eis?

Sy haal wynglase uit en stoot die kurktrekker oor die toonbank na hom toe voor sy buk om ys uit die vriesgedeelte van die yskas uit te haal. Nee wat, die man is net besonder gaaf, besluit sy. Basta met die agterdog. Buitendien, sy is heel veilig met Helga wat ook vanaand oorkom.

“Dit voel asof ek net heeldag teruggesit het terwyl almal hul verstand af sukkel om my probleme vir my op te los,” sê sy toe sy regop kom en die blokkies in ’n yshouer uitdruk.

“Geniet dit. Ek is seker dit gebeur min genoeg.” Die kurkprop floep uit die bottelnek, Leon ruik aan die wyn en knik voor hy vir hulle inskink.

Die blou tafeldoek met bont, handgeverfde skulpe fladder effens in die bries toe hulle op die stoepstoele gaan sit, die wynbottel in die ys geplant op die tafel tussen hulle.

“’n Wonderlike uitsig,” sug Leon behaaglik en hou sy glas wyn in die lug. “Op jou nuwe woonplek. Ek hoop jy is baie gelukkig hier, ondanks die ietwat rampspoedige reis hierheen.”

Kiara glimlag wrang. “Dankie. En baie dankie vir al jou hulp. Ek weet nie hoe om daarvoor te vergoed nie.”

“Ek het mos gesê, ’n lekker ete sal meer as genoeg wees.” Hy teug aan sy wyn.

“Dis dan afgespreek.” Kiara proe aan die wyn en skryf nog ’n item by die lys van probleme wat sy in haar kop ronddra. Dis nie net dat sy ongemaklik voel omdat Leon haar met soveel goed help nie, sy is boonop nie ’n wafferse kok nie. Nee, dis sagkens gestel. Haar kulinêre vermoëns begin en eindig deesdae by slaai en ’n paar pastageregte. Dis asof sy heeltemal verleer het om te kook vandat sy geskei is.

Leon kruis sy bene en vou sy hande agter sy kop. “Ek het nooit leer kook soos die meeste mans ná hul egskeidings nie,” bieg hy. “Dis net soveel makliker om uit te eet of iets by Woolies te kry wat ek net in die oond kan druk.”

“Jy klink soos Helga. Sy kán natuurlik heerlik kook, maar sy sê dis nie die moeite werd vir een mens nie. Sy het seker al aandele in Woolies soos sy aangaan. Ek dink …”

“Kia, waar’s jy? Het Skorrie ’n gedaantewisseling ondergaan, of het jy … O, hallo, Leon. Haai, Kia.” Die geur van warm pizza kom agter Helga aan toe sy op die dek uitstap.

“Praat van die duiwel. Hallo, Helga. Nee, Skorrie is nog Skorrie. Leon was so gaaf …”

Leon se stoelpote kras oor die dek toe hy vinnig orent kom. “Hallo, Helga.” Kiara sien hoe sy oë waarderend oor haar peettante se slanke figuur in die ligblou sonrok gaan. Die man het definitief ’n oog vir ’n mooi vrou. “Dis ’n lekker verrassing om jou hier te sien.”

Helga vat-vat aan haar hare wat los en blink oor haar skouers lê. “Ek het jou nie hier verwag nie, maar ek moes geraai het toe ek die Discovery gesien het. Gelukkig het ek twee pizzas gekry, dis genoeg vir ons almal.”

Kiara kyk haar peettante effens uit die veld geslaan aan. Helga kan altyd deur ’n ring getrek word, maar sy word selde in ’n rok gesien, en nog minder met los hare. En sy sal in haar dag des lewens nooit twee pizzas vir net die twee van hulle kry nie, daarvoor is sy te bewus van haar figuur, al is sy nou nie juis pynlik daaroor nie.

“Net jammer jy het nou nie ’n ekstra een om te vries vir die wis en die onwis nie, maar volgende keer bring ek weer een.” Helga glimlag gul en Kiara skud haar kop. Sy was te lank alleen en voor dit te lank agterdogtig.

Dit word ’n gesellige aand, maar iets aan Helga bly Kiara hinder. Verbeel sy haar, of is Helga, vir iemand wat glo mans is die amoeba waaruit die vrou ontwikkel het, baie bewus van elke beweging wat Leon maak? En besonder opgenome met sy gevatte antwoorde in hul skertsende gesprekke. Sy kan ook sweer Helga se heupe swaai effentjies meer as normaalweg toe sy opstaan om badkamer toe te gaan. Of is sy nou laf?

Kiara word uit haar gedagtes geruk toe Leon oor die tafel leun en sy hand oor hare vou. “Kiara, daardie bakkie van jou kon nie op ’n meer geleë oomblik besluit het om ’n boom sy eie te maak nie.”

Kiara se oë rek. “Ek …”

Hy soen haar kneukels en sy skrik haar woorde skoon weg. “Ek kan nie vir jou sê …” Hy kyk vinnig op toe daar ’n beweging by die stoeptrap is.

“As jy nie kos vir jou kat het nie, kon jy net gevra het.” Die grinterige stem kan net aan een mens behoort, besef Kiara in die breukdeel van ’n sekonde terwyl sy haar kop omruk en haar hand amper skuldig uit Leon s’n trek.

“Ekskuus?” vra Kiara verward en spring op.

Skat kyk met ’n beskuldigende, plat gesiggie na haar waar sy heel gemaklik in die krink van die gespierde arm lê, die groot hand besig om haar kop te troetel.

“Hoe het jy uitgekom, snip?” vra sy en steek haar hande uit na Skat, maar haar buurman draai skuins sodat sy nie kan bykom nie.

“Sy het so tien minute gelede daar by my aangekom en omtrent al Piet se kos opgevreet, sy melk gepolish en toe kom miaau vir nog. Sy loop ook effens mankerig, asof daar fout is met haar agterlyf. Ek het jou al voorheen gewaarsku, ek kla jou by die DBV aan as jy nie ordentlik na jou kat kan omsien nie – en ek is doodernstig.”

Kiara skud haar kop effens verdwaas. “Dis die kalmeerpilletjie van gister wat nog nie heeltemal uitgewerk het nie. Ons het ver gery. Maar ek verstaan nie. Ek het haar in die badkamer toegemaak om haar eers gewoond te maak aan haar nuwe omgewing en sy het ’n vol bak kos én melk, waarvan sy niks wou weet nie. Ek het gedink sy is net vreemd.”

“En ek moet jou glo?” Sy oë glinster in die kerslig wat agter glaskoepeltjies op die tafel flonker. “Maar nou ja … Designer-base van designer-katte en designer-karre wat in die kerslig sit en wyn drink en vry met, lyk my, designer-lovers, het dikwels geen tyd of aanvoeling vir die behoeftes van hul diere nie. Dié dat hulle hul katte overdose op kalmeerpille en dan op ’n vreemde plek aan hul lot oorlaat.”

Kiara snak verontwaardig na haar asem.

“Stadig nou. Dis my skuld,” kom Leon tussenbei. “Kiara hét Skat versorg en toegemaak. Dis ék wat die badkamervenster netnou oopgemaak het toe ek ’n draai gaan loop het. Ek het nooit eens aan die kat gedink nie.”

Die kajakman kyk Leon op en af. “Dis wat gebeur as jou koerasie hoër raak as jou IK.” Hy hou Skat uit na Kiara en sy vat die wit bondel haastig. “Dis jou laaste kans. Volgende keer hou ek haar by my en bel die DBV.” Hy draai in sy groot spore om en stap met besliste treë weg in die rigting van sy hut, waar die ligte dofweg tussen die plantegroei flikker.

“Ongeskikte …” prewel Leon effens verdwaas en kyk die groot man hande op die heupe en kopskuddend agterna.

“Sjoe, wie is dié hunk?” vra Helga toe sy op die stoep kom en hul oë volg.

“My buurman, Atilla die Hun,” kners Kiara tussen haar tande deur en dra Skat terug badkamer toe waar haar kos en melk onaangeraak staan.

“En dít?” vra sy verwytend en beduie na die bakkies. Skat kyk haar met groot oë sonder ’n greintjie berou aan. Kiara sug, trek die venster op knip en maak seker die deur is toe voor sy terugstap.

Helga se kop is agteroor gegooi en haar lag klink helder op toe Kiara buite kom. “Leon sê my nou net wat ou Attie te sê gehad het.”

“Attie?” vra Kiara, haar kop nog doenig met Skat se snaakse gedrag.

“Attie die Hun, ja. Wat ’n Hun ook al mag wees.” Helga klink nog heeltemal te vol van die lag.

“Die Hunne was ’n Asiatiese ras wat Europa in die vierde en vyfde eeu oorrompel het. Atilla was hul aanvoerder,” antwoord Kiara.

“Whatever,” grinnik Helga en skud haar kop. “Maar ek dink tog baie meisiekinders sal hoegenaamd nie omgee as hulle deur hierdie spesifieke Hun verower word nie.”

“Klaarblyklik,” brom Kiara en neem ’n groot sluk wyn.

“Ek is jammer oor die venster, Kiara,” laat hoor Leon verleë. “Ek het Skat daar sien sit, maar ek het nie verder gedink as wat my neus lank is nie. Ek is net bly sy het nie verdwyn nie.”

“Dis in die haak, Leon. Ek moes julle daarvan gesê het. Koffie?”

Leon kyk op sy horlosie en kom orent. “Genugtig, kyk waar stap die tyd aan. Dankie, Kiara, maar nee, ek moet môre vroeg aan die gang kom. Ek wou eintlik vra of jy kans sien om my huis toe te neem, dan kan jy die Discovery môre rustig afpak. Maar as jy ook reg is om te gaan, Helga, kan ek dalk sommer saam met jou ry?”

“Natuurlik,” knik Helga. “Soos dit vir my geklink het toe jy netnou beduie het, is jou huis eintlik op my pad van hier af. Maar het jy vervoer daar?”

“Dis op jou pad, ja. My BM staan by die huis.” Leon sit ’n stel sleutels op die tafel neer. “Kiara, ek sal sorg dat een van my mense jou môre kom help om af te laai en daarna die Discovery terug te vat.”

“Ek het self my bakkie gepak, ek sal regkom met die afpak ook,” protesteer Kiara.

“Ag bog, Kiara, laat Leon toe om jou te help.” Helga tel haar handsak op en kom orent. “Ek is ook al flou, maar miskien kan julle my net gou help om ’n paar goed uit my kar te haal. En Kiara, jy gaan nou nie weer staan en kapsie maak nie. Dis net ’n bietjie proviand en ’n welkom-terug-in-die-Kaap-geskenkie.”

Kiara skud net haar kop en volg Helga en Leon gedwee. “Maar waar’s jou kar dan?” frons Kiara toe hulle buite kom.

“Dit staan tussen die Discovery en die RAV. Ek het juis netnou gedink sy lyk soos ’n ou skilpadjie tussen die hoë manne.” Helga stap om en maak die kattebak oop. “Hier, vat die twee sakke binnetoe. Ek en Leon kan die res indra.”

Kiara is besig om die sakke uit te pak toe hulle elkeen met ’n groot boks in die arms binnekom. Sy loer oor haar skouer en besef dadelik wat die welkom-terug-geskenkie behels. “Jy kan dit nie doen nie, Helga. Hoe kan ek …”

“Bog, Kiara. Ek kan dit bekostig, gun my die voorreg om jou ’n bietjie te bederf. Jy’s my peetkind, en buitendien, jy het dit broodnodig.” Sy sit ’n boks met ’n splinternuwe drukker langs die splinternuwe rekenaar wat Leon ingedra het neer en slaan haar arm om Kiara se skouers. “En dis hoog tyd dat jy hulp met ’n bietjie meer grasie leer aanvaar. Leon, kry gou vir my die rekenaarmonitor ook uit, asseblief? Dis op die agterste sitplek.”

Sy druk Kiara teen haar vas toe hy uit is en soen haar op haar kroontjie. “Sien jou so ’n bietjie later die week. Raak maar eers tuis, maar herinner my dan dat ek jou vertel watse groot geskenk jy vir mý gegee het,” fluister sy in Kiara se oor.

Toe sy wakker word, weet Kiara nie onmiddellik waar sy is nie. Sy knip haar oë verward. Sonlig stroom by die kamer in en agter die glasdeure blink die strandmeer soos ’n spieël. Merenzee, onthou sy dan, strek haar lank uit in die koningsgrootte bed en sug behaaglik, bly dat sy nie die gordyne die vorige aand toegetrek het nie.

Skat kyk effens geaffronteerd op waar sy by Kiara se voete opgekrul lê.

“Ek het nie gedroom nie, Skat, ek is wraggies steeds in die paradys.” Sy vryf die sagte oortjies en spring energiek uit die bed. “Gaan jy nou leer om binne te bly, of moet ek jou weer vandag in die badkamer toemaak?” vra sy terwyl sy die trap afstap met Skat op haar hakke.

“Haai, jy,” groet sy die meermin in die verbygaan en trek die gordyne oop. “Daar’s hy. Jy kan g’n so in die skemer hang nie. Jy wil die water sien.”

Kiara maak vir haar koffie, gee vir Skat melk en dra dan die koffiebeker op na die balkon. Die son is heerlik warm op haar kaal arms terwyl sy die effens dynserige uitsig indrink.

Skat kom flikflooi teen haar kuite. “Miskien moet ek jou hier in die slaapkamer toemaak, dan kan jy binne bly as jy wil, of op die balkon uitkom as jy vars lug nodig het. Ek sal jou sandboksie sommer hier in die hoek van die balkon neersit. Nou nie hieroor of daaroor nie, Skat, maar dis maar ’n bra onwelriekende besigheid.”

Skat gaan sit met haar rug na Kiara op die punt van die balkon. “Wip jou maar, dis die waarheid. Ek sal baie bly wees as jy so gou moontlik hier tuis raak sodat jy buitetoe kan gaan wanneer die natuur roep. Die drie jaar in die woonstel was erg genoeg. Ek dink dis tyd dat jy leer om effens bedagsamer te wees wat jou toiletgeriewe betref.”

Kiara hou haar kop skuins. “Het iemand geklop, Skat?”

Sy sit haar beker haastig neer en draf binnetoe. Ja, daar kom dit weer. “Ek kom,” skree sy teen die trap af, pluk haar nagrok oor haar kop en gryp die eerste die beste ding wat in haar kas hang – ’n strandrokkie wat sy lankal besluit het ’n bietjie te kort en te verbleik is, maar nooit van ontslae geraak het nie.

“Môre, mevrou, ek is Dawid Hendrickse,” groet die stewige man voor haar en kyk oor sy skouer. Hy wys duim boontoe vir die bestuurder van ’n Golfie dat hy reggekom het en draai om na Kiara toe die karretjie wegtrek. “Meneer Leon het my gestuur vir die Discovery en om te help uitpak.” Die man is netjies uitgevat in ’n langbroek en langmouhemp. Op sy hempsak is ’n geborduurde logo: Killian-motors, Hermanus.

Leon het gesê sy van is Killian, onthou Kiara. Killian-motors, nè? Takke landwyd as sy dit nie mis het nie.

“Môre. Ek is jammer, ek het nog nie kans gehad om daarmee te begin nie.”

“Geen probleem nie, mevrou. Dis waarvoor ek hier is.” Hy glimlag spierwit, maar onoortuigend terwyl hy oor sy donkerblou das met nog ’n Killian-motors-logo stryk.

“Jy lyk heeltemal te netjies om met stowwerige bokse te sukkel. En dis boonop Sondag.”

Dawid Hendrickse kyk haar verras aan en dan glimlag hy weer, dié keer opreg. “Dis regtig nie ’n probleem nie, mevrou. Meneer Leon het my al op vreemder missies gestuur en op vreemder dae. Ons loop al ’n lang pad saam.”

“Nou maar goed, ek kry net gou die sleutels,” gee Kiara bes.

Met Dawid se hulp gaan die uitpak van die Discovery vinnig. Hy help haar om die bokse met boeke boontoe te dra en piekel Sotheby en die nuwe rekenaar ook op voor hy ry.

Dis al laatmiddag toe Kiara tevrede is dat elke boek staan waar dit moet staan en haar klere uitgehang is.

Vanaand sal sy haar splinternuwe rekenaar opgestel kry, besluit sy. Gelukkig het sy al haar belangrikste dokumente op CD’s gekopieer en hoef sy Sotheby voorlopig nie weer aan die gang te kry om hulle oor te dra nie. Maar sy het eers ’n stort nodig om af te koel voor sy haar yskas opsoek en Helga se siening van “’n bietjie proviand” beproef.

Nee! besef sy dan met ’n salige gevoel. Hier is stort vir skoonkom. Sy kan gaan swem om af te koel.

“Paradys, paradys, jou lieflike ding,” sing sy onderlangs en haal haar swemklere met ’n breë glimlag uit die kas. Voor sy die skreebont sarong om haar middel bind, loer sy vlugtig in die spieël. Vreeslik bleek, maar nie sleg vir ’n dertigplusser nie, dink sy toe sy in die rondte draai en haar slanke postuur en, genadiglik, sellulietvrye bene krities beskou. Die eenstuk het al beter dae gesien en gaap effens om haar vol borste, maar haar magie is plankplat.

Armoede het sy voordele. Sy maak haar hare in ’n hoë poniestert op haar kop vas. Die rekvermoë van die ou stukkie broekrek is al amper uit, maar dit hou darem die krullerige boskaas bo.

Sy loer om die balkondeur. “Soet wees, Skat, Ma is nou terug.” Skat se oortjies roer, maar haar oë bly toe waar sy op ’n dekstoel lê wat Kiara in die rommelkas onder die trap ontdek en op die balkon staangemaak het.

Die sand is warm onder haar kaal voete. Daarenteen is die water skokkoud toe sy instap. Net een genade, besluit sy, trek haar asem in en duik die koue water tegemoet. Haar asem slaan skoon weg, maar dan raak haar warm vel gewoond aan die temperatuur. Sy swem met lang hale ’n ent in die meer in, draai op haar rug en dryf in die effense kabbeling van die water. Bo haar is die lug hemelsblou en êrens op die agtergrond krys seemeeue.

Kiara maak haar oë toe. “Het jy al aan ’n naam vir jou held gedink, Leandra? Jy weet ons kan hom nie so naamloos geskryf kry nie,” praat sy haar heldin in haar gedagtes aan. Leandra skud kop.

“Leandra dobber loom op die geriffelde oppervlak van die strandmeer, haar gedagtes by die kajakman se hemelsblou oë,” skryf Kiara in haar gedagtes. “Dis oë wat wegsteek, maar ook openbaar. Oë waarin ’n geheime seer verskuil is, maar nie ontken dat hy geraak word deur haar beeldskone gesig en modellyf nie.

“‘Leandra,’ hoor sy die diep stem hier naby haar.

“Sy droom, dink sy net voor haar oë oopflikker, maar sien dan dat dit nie ’n droom is nie. Atilla se oë luier passievol oor die slankheid van haar lyf en haar vol borste. Hy …”

Kiara sug. “Oukei, oukei, ek weet Atilla werk nie, maar ek kan ook nie aanhou verwys na die kajakman nie.”

Sy laat haar onderlyf sak en begin met lui hale na die kant toe swem. Die naamboek lê reeds op haar lessenaar. Vanaand moet die held ’n naam kry, al vat dit hoe lank.

Sy klappertand toe sy op die sand kom en droog haar met vinnige vryfbewegings af voor sy die sarong weer om haar middel bind. Haar lyf gloei van die koue en sy voel vars en verkwik toe sy na die houthuis begin aanstryk. Van hier af sien sy vir die eerste keer hoe naby die Hun se hut eintlik aan hare is. En dat die hut met sy groot vensters eintlik heelwat ruimer is as wat sy vermoed het.

Sy loer onderlangs daarheen en kyk vinnig weg toe sy hom op sy stoep sien sit met ’n bier by sy elmboog. Sy stap vinniger en frons dan. Het sy haar verbeel of … Sy ruk tot stilstand en kyk weer.

Die Hun streel met ’n oordrewe gebaar oor die kat op sy skoot se lyf. ’n Wit kat. ’n Persiese kat. Skat.

Kiara maak haar oë toe en laat haar kop vorentoe knak. Sy staan ’n oomblik so voor sy diep asemhaal en weer opkyk. Hy sit nog net so. En Skat ook. Sy gooi die handdoek oor haar skouer en koers gelate daarheen. By die stoeptrap gaan sy staan.

“Hoe de hel het jy van die balkon af gekom?” spreek sy Skat ergerlik aan.

“Eenvoudig, liewe Watson, daar’s ’n boom langs die balkon.” Hy beduie met ’n wye gebaar, wat die volle omvang van sy borskas in die wit T-hemp ten toon stel, na die boom, maar sy volg nie die beweging nie. Sy lees die spreuk op sy bors. “Men are from earth. Women are from earth. Deal with it.”

Sy kyk hom reguit aan. “Kyk, Skat mag dalk ’n ‘designer-kat’ wees, maar sy is die punt van my hart. Ek het haar nog nooit verwaarloos nie en sal ook nooit nie. Sy is in ’n vreemde omgewing, seker dié dat sy vreemd optree. Dankie dat jy jou weer eens oor haar ontferm het, maar as jy my nog een keer met die DBV dreig, begin ek skree en hou nie weer op nie.”

“Ek sien sy is geborsel en gevoed en sy loop nie meer snaaks nie. En ek dink sy is heel tuis hier rond. Sy sal nie meer sommer wegloop nie, behalwe miskien nou en dan na my toe, en ek gee nie om nie. Daarom is dit nie nodig dat jy die voëls die skrik op die lyf jaag met onaardse gille nie.” Hy sit Skat op die tafel neer en kom regop.

Kiara bly stil, onkant betrap deur sy nuwe houding, en staar ’n oomblik berispend na Skat wat haar lui uitrek en begin was.

“Kiara.” Sy diep stem liefkoos die naam.

Verras kyk sy na hom.

Sy hande gly in sy bont broek se sakke in en hy kom leun met sy skouer teen die verandapilaar by haar. “Loverboy het jou Kiara genoem.”

Sy ontwyk nie sy oë nie. “Hy is nie my loverboy nie. Ek ken die man skaars. Nie dat dit enigiets met jou te doen het nie.”

Skat spring van die tafel af, kom ewe ongeërg nader gestap en skuur teen Kiara se bene. Sy buk en tel die kat op voor sy weer opkyk na die man wat oor haar troon.

“Nee, dit het nie.” Sy oë glinster sinies. “Maar dis tog interessant dat ’n man wat jy ‘skaars ken’ die nag by jou deurgebring het.”

Kiara frons ergerlik. “Hy het g’n, maar ook dít gaan jou nie aan nie.”

“O? En die Discovery wat heelnag langs jou windgatwiele gestaan en vanoggend, toe ek vroeg-vroeg Kleinmond toe is, steeds daar gestaan het?” Hy glimlag met effens neerhalende skeptisisme. “Maar jy’s reg, dit gaan my gelukkig nie aan nie.” Hy draai om en stap terug na sy stoel.

“As jy wil afloer, moet jy dit ordentlik doen. Leon het …” Sy blaas haar asem ergerlik deur haar lippe. “Ek hoef niks aan jou te verduidelik nie.”

Hy kyk haar ’n lang oomblik stil aan, gaan sit en tel weer sy bier op. “Nee, jy hoef nie.” Hy neem ’n lang teug aan die bewasemde botteltjie.

Kiara staan geplant. Aan die een kant wil sy om die een of ander onverklaarbare rede verduidelik, haar verontskuldig, en aan die ander kant kan sy aanvoel sy is verdaag. “Ag, gaan blaas doppies,” ruk sy haar op, druk Skat stywer teen haar vas en draai om.

“Kiara dink sy dra ’n tiara, maar deep down is sy eintlik Sara,” agtervolg sy woorde haar en dra swaar aan ’n inherente glimlag.

Sy kyk oor haar skouer en sien die grinnik is ook op sy gesig vasgeplak.

“Ék het ten minste ’n naam!” roep sy harder uit as wat die klein afstand tussen hulle regverdig en stap verwoed verder.

“Gabriël,” kom sy stem aangerammel, “soos in die engel Gabriël.”


Vier

Engel se agterent, dink sy terwyl sy ná ’n vinnige stort die nuwe rekenaar begin uitpak. Gabriël, verbeel jou! Lucifer is nader aan die waarheid.

“En jy,” gee sy Skat ’n skewe kyk toe sy op die lessenaar spring, “is ’n gebroedsel – jou ellelange pedigree ten spyt. Wat gaan soek jy aanhoudend by die man? Kry jy nie kos en melk hier nie? Gee ek nie vir jou al die liefde wat ’n kat maar hier op die ondermaanse kan toekom nie? Maar, nee …”

Sy ruk die halsstarrige boksklap oop en staar nikssiende na die wit polistireenverpakking. “Jy wat Skat is, moet jou lewe waag deur by balkonne en bome af te klim om in daardie paar he-man arms te gaan klim soos ’n wafferse tert.”

Sy lig die verpakking af en begin uitpak. “En nou dink hy boonop ek is ook ’n tert.” Sy koppel die muis en die sleutelbord en begin die monitor se boks oopmaak. “See if I care, maar nogtans,” brom sy.

Ná ’n gesukkel staan die rekenaarskerm ook op die lessenaar. “Helga het my verskriklik bederf, Skat,” bedaar sy geleidelik. Skat kyk vlugtig op en gaan dan onverstoord met haar wassessie voort.

Toe die skerm en drukker ook gekoppel en die kragproppe ingedruk is, gaan sit sy op die stoel en kyk na die elektroniese luukse voor haar. “Dis ’n groot oomblik vir my, Skat. My eerste splinternuwe rekenaar, nie soos Sotheby wat ’n hand-me-down van Peet se kantoor af was nie.”

Sy trek haar asem diep in en druk die knoppie. Sy frons verward en kyk van die swart skerm na die tjoepstil moederkas. Liewe land, daar is selfs ’n DVD-skrywer, sien sy, maar dit help haar net mooi niks as die spulletjie nie werk nie.

Weer gaan sy haar koppelings na en druk die knoppie, maar steeds gebeur niks nie. Sy ruk die instruksieblaadjie uit. “If all else fail, Skat, read the instructions,” mompel sy. Alles word aangedui presies soos sy dit gedoen het.

Sy gee ’n gilletjie van frustrasie en kap met haar hande op die lessenaar.

Die trap binne kraak skielik hewig. Sy vlieg op om te sien wat aangaan en gaan staan verskrik in die deur van die balkonkamer.

“Is jy oukei?” Gabriël ruk tot stilstand in die middel van haar slaapkamer.

“Wat soek jy hier?” Sy rem aan die T-hemp wat as haar slaapklere dien en net verby haar dye kom.

“Ek het jou kom sê jy moenie die stoepdeure ooplos as jy bo is nie. Dis nie só veilig hier nie. En boonop is die sitkamerlig nie aan nie en die stoeplig ook nie. Wou nog klop, toe hoor ek jou soos ’n maer vark skree.” Hy vou sy arms voor sy bors sodat sy net “Deal with it” op sy T-hemp kan uitmaak.

“Ek is fine, behalwe dat ek my uit my bloedgroep geskrik het toe ek jou hier hoor opstorm het.” Sy vou ook haar arms.

“Nou vir wat gil jy dan soos ’n banshee witch as jy fine is?”

“Is dit nou maer vark of banshee witch?” vra sy wederstrewig, sug dan. “In elk geval, die ligte brand nie, want die gloeilampe is geblaas. En ek het uit frustrasie geskree oor my ellendige rekenaar. Splinternuut uit die boks, en nou wil sy nie werk nie.”

“Wil jy hê ek moet kyk?”

Ek wil hê jy moet weggaan en nooit weer terugkom nie. Miskien sal hierdie skielike lamte in my bene saam met jou verdwyn. Sy sluk. Seker maar die skrik. “Alles is reg gekoppel. Ek het seker gemaak.”

“By die muurprop ingedruk en aangeskakel?”

Sy dop haar oë om. “Ek is nie blond nie.”

“Nee, jy is nie.” Hy ontknoop sy arms en stap verby haar die balkonkamer binne. “Jou hare pas by jou humeur en dié is gewis nie bleek nie.”

Hy voel-voel aan die koppelings agter die moederkas en buk af na die muurprop. Sy agterstewe span en sy dyspiere bult. Dan hurk hy by die muurprop. “Die hele ding is los. Hier kom waarskynlik nie krag deur nie en ook maar goed, jy kon die hele Overberg se krag laat uitskop en jou rekenaar opgeblaas het op die koop toe. Daar is nog ’n muurprop in die hoofslaapkamer hier naby die balkondeur. As jy ’n verlengdraad het, kan jy die rekenaar se krag van daar af kry.” Hy loer oor sy skouer. “Het jy een?”

Sy skud haar kop. “Dêmmit, nou sal ek môre eers Hermanus toe moet ry en ek wou vanaand al …” Sy haal haar skouers op. “Dis dan maar tot daarnatoe. Dankie, in elk geval.”

“Ek het ’n ekstra een wat jy kan leen.” Hy kom orent. “Ek bring dit vir jou en dan moet jy regtig die glasdeure toe hou as jy bo sit. As ek so maklik hier kon inkom en jou onkant betrap, kan enigiemand anders dit ook doen. Dis veilig hier, maar ’n mens tart nie die noodlot nie. Jy weet mos, trust in God but lock your BMW.” Hy is met ’n paar treë verby haar en voor sy kan antwoord, weer met die trap af.

Rats vir so ’n groot man, dink sy teësinnig en volg hom. Op die dek huiwer sy en voor sy kan besluit of sy agter hom moet aangaan of nie, is hy terug met ’n verlengkoord in sy hande.

“Nou toe, hier, en sluit nou die deure.”

Sy vat die wit koord by hom. “Dankie.”

“Ek wag tot jy agter slot en grendel is.” Hy beduie haar met sy groot hand binnetoe.

Kiara dop weer haar oë om, maar gehoorsaam. “Preek alle engele so vreeslik?” vra sy, stoot dan die deur vinnig toe en sluit dit voor hy kan antwoord. Sy glimlag liefies en trek die gordyne haastig toe, maar nie voor sy vir ’n breukdeel van ’n sekonde in die laaste skemerte van die lang, Kaapse somerdag sien hoe ’n glimlag om sy lippe plooi nie.

“En wat ’n glimlag,” knipoog sy verspot vir die meermin toe sy trap toe stap.

Kiara gaan sit die volgende oggend vroeg-vroeg agter die rekenaar. Gisteraand het sy al haar heel belangrikste dokumente op die nuwe rekenaar gelaai, verstom oor die spoed waarmee dit korte mette met die inligting gemaak het. Sy kan nie wag om te sien watse wondere hierdie nuwe lewenslyn van haar gaan oplewer nie, maar nou moet sy eers vir Leandra ’n behoorlike held kry – een met ’n naam. Sy is die vorige aand deur haar naamboekie, maar Leandra het alle voorstelle verwerp, tot Kiara se vinger in haar soektog op Gabriël stilgestaan het. Kiara het haar summier geveto.

“Komaan, liefie, vertel vir Ma wat jy wil hê? En wat sy naam moet wees. Enigiets behalwe Gabriël. Daar is duisende wonderlike mansname – elk met hul eie gevoelswaarde,” prewel Kiara terwyl sy die dokument genaamd “Karakters” oopmaak. Haar oë gaan vlugtig oor die eerste paar paragrawe wat Leandra kortliks opsom. Petite, blond, intelligent, sterk maar ook kwetsbaar, in haar liefde verlaat deur Pieter, haar skarminkel van ’n eksman …

Kiara kou haar onderlip. Hoekom sou enige man ’n heldin soos Leandra in haar liefde verlaat?

Omdat mans onnosel en agterbaks is en nie besef wat hulle aan ’n vrou het nie; nie verstaan wat begrippe soos lojaliteit en betroubaarheid omvat nie.

“Oukei, Leandra, jy’t a rough deal gehad. Ons sal jou daar uitkry, soos vir Nina en Saskia en Melissa en Sam en … die res van die twintig heldinne in Sotheby se magie,” fluister sy vir die skerm.

“Leandra,” dwarrel haar vingers oor die sleutelbord, “leer uit haar foute, daarom weet sy nou presies wat sy in ’n man wil hê.” Kiara kou aan ’n los stukkie naelriem aan haar duim. “Ons weet van die breë skouers, lank, aantreklik, intelligent, bla-bla-bla. Wat nog? ’n Sin vir humor? Uiteraard, ja. Deernis?”

Kiara knik en tik verder: “’n Man met deernis, met ware en diep mededoë, een wat werklik omgee, selfs ná die lui van die huweliksklokke, en wat aanhou omgee tot in alle ewigheid. Nie eens net ’n tot-die-dood-ons-skei-man nie, maar een wat haar selfs daarna sal liefhê as hy enigsins die geleentheid gegun word. Een wat sy lewe sal aflê vir haar as dit nodig sou wees, maar ook onthou om blomme te bring, te troos as Leandra siek is of PMS het. ’n Lankmoedige man. ’n Bedagsame een. En geduldig. Een wat hom verkneukel in haar rariteite en lag vir haar sêgoed.”

Kiara sit tevrede terug. “Jou gelukkige klein pes,” grinnik sy, “ek skep vir jou ’n engel in ’n menslike gedaante.” Sy tel haar deurmekaar hare uit haar nek op, lig dit tot bo-op haar kop, draai dit ’n paar keer om en om en steek dit met ’n potlood vas.

“Met die Hun se looks en Leon se vermoë tot ridderlikheid versmelt in die man wat ek hier bo beskryf het, gaan die lewe vir jou ’n lied wees, Leandra. En as jou held eers ’n naam het en aan die gang kom in die boek, vir my ook.”

’n Gehamer aan die glasdeure op die onderste verdieping laat haar ruk van die skrik. Sy spring op en storm die trappe twee-twee af. Skat! dink sy in haar haas. Sy het Skat vanoggend nog nie met ’n oog gesien nie. Sy was so haastig om aan die werk te kom … Skat moet tog niks oorgekom het nie, saai haar gedagtes paniek en gee vleuels aan haar voete.

Sy pluk die gordyne oop. Voor haar staan die Hun, vuiste in die sye, bene wyd geplant, sy gesig ’n studie van woedende ontsteltenis. Sy haal diep asem, lig die knip wat die deure gesluit hou en skuif een oop.

“Wat’s nou weer fout?”

Hy maak sy een vinger krom en wikkel dit in ’n kom-hier-gebaar. Dan draai hy om.

“Wat nou?” vra sy ergerlik, maar volg hom teësinnig toe hy sonder ’n woord voor haar uitstoom in die rigting van sy hut. Hy kom tot stilstand by ’n sementtafel aan die ander kant van sy huis en gaan staan, sy vuiste weer in sy sye. “Dis wat fout is,” sê hy afgemete.

Haar oë gaan vlugtig oor die groot kastrol op die gasbrander, die vyf alikreukelskulpe, groen gekook en netjies uitgepak, elk met sy stekelrige skulpdekseltjie langsaan. Voor die rytjie skulpe staan ’n plat bak.

Sy frons en kyk vraend op na hom. “Wat?”

“Niks.”

Sy staar onbegrypend na hom.

“Dis die punt. Daar is niks in die bak nie.”

Kiara hou haar kop skeef. Het die man sy laaste varkie verloor?

“My kosbare kwota vir die dag, vyf alikreukels wat ek douvoordag moes gaan uithaal omdat die gety vyfuur laag was. Dit het hier staan en afkoel.” Die woorde kom een-een uit sy mond asof hy hulle net met die grootste moeite uitspreek.

Kiara voel ’n voorbode soos ’n donderwolk voor die son verby, oor haar trek. “Skat?”

“Ja, Skat.”

“Hoe weet jy dit was nie Piet of ’n ander gedierte nie,” probeer sy skerm, maar weet sommer dis futiel.

“Skat het ewe how-do-you-do hier neffens die bak sit en poot aflek en gesig was toe ek op haar afkom. Buitendien, Piet is geleer om nie kos van tafels af te eet nie. En ek kry vanaand ’n gas. ’n Gas vir wie ek alikreukels belowe het.” Hy kners hoorbaar op sy tande en kyk weg, asof hy bang is hy verloor die laaste bietjie beheer oor sy woede en frustrasie.

“Ek … ek is jammer, maar …” Kiara gooi haar hande in die lug en klap in die proses die potlood uit haar hare uit. Dit tuimel oor haar skouers en teen haar rug af en toe oor haar gesig toe sy buk om die potlood skuins agter haar op te tel. Toe sy regop kom en weer na haar buurman opkyk, staar hy soos ’n wraakengel na haar. “Kan jy nie maar nog gaan uithaal nie?” probeer sy paai.

“Eerstens is die gety eers weer vyfuur vanmiddag laag en tweedens is daar ’n ding soos ’n … watch my lips … ’n k.w.o.t.a. Ken jy die semantiese waarde van die woord? Dit beteken ’n vasgestelde hoeveelheid. En die vasgestelde hoeveelheid alikreukels wat een duiker op ’n dag mag uithaal, is …” Hy hou sy groot hand met vyf wydgesperde vingers voor haar gesig op.

Kiara sug diep en kyk weer na hom. “Wat nou?”

“Daar is net een uitweg.” Hy vou sy arms, asof hy ’n besluit geneem het. “Die tyd gaan ’n bietjie knyp, Alicia kom al halfsewe, maar jy sorg dat jy halfvyf by my voordeur staan met jou wetsuit aan. Het jy ’n duikbril, snorkel en vinne?”

Kiara skud haar kop. “Ook nie ’n wetsuit nie. As jy dink …”

“Nee.” Hy waai sy wysvinger heen en weer voor haar neus. “As jý dink jy gaan wegkom met jou gebroedsel van ’n kat se swak tafelmaniere, moet jy weer dink.” Die goue vlekkies in sy oë het ’n brons kleur aangeneem. “Ek het ’n ekstra wetsuit en duikgoed. Sorg jy net dat jy hier is.” Hy beklemtoon die “hier” met ’n wysvinger wat wrewelig grond toe wys.

“Maar …”

“Maar niks. Jy gaan vyf alikreukels vanaand vir my uitduik, come hell or high water.”

“Ek dag jy sê die gety is laag …” mompel sy.

Hy waarsku haar met sy oë.

Kiara skud haar kop dat haar hare om haar skouer waaier. “Ek het in my lewe nog nooit enigiets uitgeduik nie. En ek het nie ’n permit nie. Hoe de hel …”

“Ek sal jou na die regte plek toe vat en jou wys. Ek het ’n ekstra permit. Dis nou wel in Alicia se naam uitgereik, maar die punt is tog uiteindelik dat ’n mens net nie meer as vyf per dag per persoon uitduik nie. Sorg jy net dat jy reg is. Halfvyf. Stiptelik.”

Hy draai om en stap met lang treë die trappies na die stoep op. Op die drumpel van die skuifdeure huiwer hy. “So terloops, ek sou Skat vandag dophou as ek jy is. Haar maag gaan dit nie hou nie. Alikreukels is nog ryker as perlemoen.” En daarmee stoom hy die huis binne.

Kiara maak haar oë toe. Toe sy hulle oopmaak, het niks verander nie, behalwe dat Skat voor haar kom sit het en nou met groot oë aankyk. “Jý, jou klein merrie …!” Kiara raap haar op en dra haar onder haar arm in die rigting van haar huis. “Vir jou vermoor ek nog voor die dag verby is.”

Sy stap ergerlik teen die dek se trappe op en steek dan vas. In die weerkaatsing van die glasdeur lê die meer oggendvars agter haar, maar dis haar eie beeld, steeds net in haar T-hemp en ’n tanga geklee, wat haar die huis met ’n gefrustreerde grom laat binnestorm.

“Alicia.” Kiara kyk na die lessenaarblad. Die beeld van ’n petite blondine met ’n ruim borsmaat verskyn voor haar geestesoog. ’n Sexy een. Sensueel met ’n sonbruin vel op plekke waar ander meisies bleek is. “Alicia, die alikreukeleter.”

Kiara sit ergerlik terug in haar stoel en vou haar arms. Die stort het haar weinig beter laat voel en die croissant met aarbeikonfyt en koffie nog minder.

Skat het haar ewe kruiperig op die lessenaar se punt tuisgemaak en loer net af en toe skuldig oor haar wolelmboog na Kiara terwyl sy haar verskonings oor, én tevredenheid met, haar vroeë ontbyt uitspin.

Kiara kyk beskuldigend na haar. “Dis alles jou skuld. Jóú skuld dat ek in die warm water is by die Hun en in yskoue water moet gaan duik agter slakkerige goed aan. En dit om ‘Aleeesja’, koningin van die Hun se hart, te behaag. Ek kan my net indink waarom hy sy Aleeesja goed wil voer wat bekend is vir ander doeleindes as om die maag te vul of omdat dit goed smaak. Prikkel glo heelwat meer as die speekselkliere.”

Kiara staar na die oop dokument op die rekenaarskerm. “En jý, Leandra, as jy nie nou by ’n verdomde naam vir jou held uitkom nie, skryf ek Alicia in jou storie in en kry sý die held der helde op die einde.” Sy sug. “Ek gee jou nog een kans. Kies ’n ordentlike naam, of hy word Koos.”

Leandra bly nukkerig stil. Kiara kners op haar tande, maak haar oë toe, draai haar wysvinger in die rondte oor die sleutelbord en druk ’n sleutel. Twee raak gedruk, voel sy onder haar vingerpunt en druk dan nog ’n paar keer lukraak voor sy haar oë oopmaak. Habreikl, lees sy. “Oukei, waaraan laat die letters jou dink?”

Gabriël, antwoord Leandra sonder huiwering.

Kiara grom diep in haar keel. “Ek het jou gewaarsku. Nou sit jy met ’n held wat Koos heet en die hemele alleen weet hoe ek ’n held met só ’n naam geskryf gaan kry, maar jy het jou dit self op die hals gehaal.” Sy trek die sleutelbord nader. “En nog net een Gabriël-piep uit jou en Alicia arriveer in ’n Porsche voor Koos se deur.” Haar vingers vind die toetse.

“Die goue vlekkies in Koos se bergpoelgroen oë brand oor die kontoere van Leandra se sonbruin lyf in die swart bikini. Sy kan voel hoe …”

Kiara klap met haar hand op die lessenaar en Skat sit verskrik regop. “Blou oë! Hy het blóú oë, dêmmit! Soos ’n wolklose dag, onthou?” Sy vee vlugtig oor Skat se kop. “’Skuus, lê maar weer, liefie.”

Kiara laat sak haar voorkop in haar hande. Wat help dit sy het ’n splinternuwe rekenaar, ’n huis in die paradys met ’n uitsig om oor te swymel en haar kop voel soos ’n bol wol wat Skat beetgehad het?

Kiara kyk vlugtig op haar horlosie. Vieruur en die storie het weinig gevorder. Sy het amper meer uitgewis as wat sy geskryf het. Sy sug diep terwyl sy probeer om Leandra, wat dikbek in die hoek met haar rug na haar skepper sit, te ignoreer.

Kiara loer vir die soveelste keer bekommerd na Skat. Sy moes haar twee keer vinnig uithelp om te gaan naar word. En nou is sy honger omdat Skat se streke haar eetlus vroeër sodanig bederf het dat sy ’n rolletjie met roomkaas en peppadews nie in die oë kon staar nie, nog minder ’n gerookte hoender en pastaslaai, keurig à la Woolies verpak.

Kiara stoot die stoel terug, dra drie halfgedrinkte bekers koffie kombuis toe en vat ’n paar slukke lemoensap sommer so uit die kartonnetjie voor sy weer boontoe stap. Laat sy nou maar die Hun en sy slakke trotseer en klaarkry sodat sy iets kan eet en vroeg in die bed kom. Môre kan sy weer vir Koos takel en Leandra uit haar onbehulpsame bui uit probeer skryf.

Sy trek uit, pluk haar swemklere van die handdoekreling in die badkamer af en ruk dit oor haar lyf. Sy gooi die kort strandrokkie oor haar kop en rem aan die soom, maar dit help nie veel nie. Darem beter as net ’n sarong, besluit sy gelate terwyl sy haar hare op haar kop vasmaak.

Sy sluit Skat in die huis toe, kry haar swemhanddoek van die waslyn af en stryk dan teësinnig aan na die Hun se voorstoep toe. Die voordeur is toe en die huis lyk vreemd en onbewoon, sonder die gewone wapperende, bont handdoek oor die houtreling. Sy staan ’n oomblik onwennig rond. Net toe sy die verligting oor haar voel daal en besluit hy het haar hier vergeet, kom hy om die hoek van die huis.

“Kom, alles is in die Landie,” sê hy sonder groet of navraag.

Sy volg hom skoorvoetend na die houtskuur wat teen sy huis gebou is.

“Ek trek gou die kar uit, sluit asseblief die deur agter my.” Hy spring aan die bestuurskant in en ry agteruit by die motorhuisdeure uit met die vrotste daklose Land Rover in menseheugenis. Kiara sukkel om die twee lendelam deure toe te kry en toe om die slot toegedruk te kry, maar rek uiteindelik haar bene om in die Landie te klim.

“Dit verbaas my dat jy die ding agter slot en grendel hou,” brom sy toe sy die mankolieke deur langs haar toetrek.

Hy kyk haar met opgetrekte wenkbroue aan.

“Diewe het ook selfrespek, jy weet. Ek dink jou Landie sal selfs in Eloffstraat veilig wees.” Sy kyk weg toe hy net grinnik en wegtrek.

Kort ná hulle by die valboom uit is, volg hy ’n grondpaadjie met meer slaggate as padoppervlak, draai hier links en daar regs en ’n kwartier later hou hulle by ’n rotsagtige baaitjie stil.

Van die bak af gee hy vir haar ’n verbleikte duikpak aan. “Trek sommer hier aan. Ons het nie tyd om daar onder te sukkel nie. Dis dalk ’n bietjie groot, Alicia is langer as jy, ’n bietjie sterker gebou.” Binne sekondes is hy in sy verinneweerde duikpak en trek die rits op sy rug met ’n langerige toutjie toe.

“Toe-toe-toe,” jaag hy haar aan, “ons het nie heeldag tyd nie. Ek moet die goed nog gaar en verwerk kry ook.”

“Oukei, oukei, maar ek kry nie die dêm ding …” Sy sluk haar woorde toe hy die duikpak se bostuk hardhandig oor haar skouers optrek en dan die voorkant tot onder haar nek toerits.

“Daar’s hy. Sit die hoodie op en bring die handskoene, snorkel en bril en die vinne. Ek sal die paksak bring.”

“Wat’s ’n hoodie?” bromvra sy ergerlik.

Hy sug en tel iets op wat lyk soos ’n kruis tussen ’n swempet en ’n rekwisiet vir ’n Superman-fliek. “Vat daai boskaas van jou bymekaar, dan trek ek dit vir jou oor jou kop, anders vries jou ore ook nog af,” gee hy opdrag en staan reg met die petding in sy hande.

Hy buig skielik skewekop nader. “Waddehel …? Haal uit die goed aan jou ore. Jy sal alles verloor.”

“Dis nie goed nie, dis maanstene.” Sy haak gehoorsaam die oorbelletjies uit die gaatjies in haar ore.

“Hoeveel gaatjies ís daar in jou ore?” vra hy kopskuddend.

“Twee.”

Hy snork. “Ek tel minstens vyf, nee, sewe.”

“As jy kan tel, waarom vra jy my dan?” Sy haak die laaste een los en hou die versamelinkie in haar hand toegeskulp.

“Sit dit in die Landie se cubbyhole. Jou horlosie ook,” sê hy ongeduldig en loop agter haar aan toe sy gehoorsaam. Sy het skaars omgedraai en haar hare weer bymekaargevat toe hy die pet sonder omhaal oor haar kop trek. “Toe-toe-toe. Dis son trek water.”

Sy druk die ongehoorsame los slierte dieper onder die petjie in en trek aan die kenflappie om dit gemakliker te laat pas. “Ek kan niks hoor nie,” kla sy.

“Moenie so hard praat nie, ek is nie doof nie.” Hy gee vir haar die snorkel, duikbril en vinne aan. “Toe …”

“Ja, ek weet. Toe-toe-toe.”

Hulle klim ’n hele ent oor skerp rotse voor hulle by ’n smallerige sloepie kom. Die Hun beduie vir haar om sy voorbeeld te volg toe hy op ’n rotsbank in die vlakwater gaan sit. Die water is ysig om haar voete en kruip teen haar kuite op onder die te wye duikpakpype toe sy gehoorsaam.

“Spoeg eers in die bril, anders wasem dit toe,” beveel hy toe sy die ding onhandig probeer opsit. “Spoeg, ja. So.” Hy voeg die daad by die woord en vee die speeksel aan die binnekant van sy eie duikbril tot die hele oppervlak bedek is. “En dan spoel jy dit uit.”

Haar mond is skielik droog en sy moet ’n paar verleentheidwekkende pogings aanwend voor sy die verlangde effek kry en die bril uiteindelik ook kan uitspoel. Hy help haar om die bril op te sit en die snorkel in haar mond te kry. Teen die tyd dat sy die vinne aan haar voete gewikkel kry, pyn haar voete van die koue, maar sy byt die verwytende woorde wat by haar opkom terug. Laat hierdie oordeel tog net so gou moontlik verbykom.

“Kry ek nie gewigte nie?” vra sy toe sy sien hoe hy ’n band met ’n paar gewigte om sy middel vastrek.

“Ek is bang jy vers … verdrink. Hierdie keer sal ek die afhaalwerk doen, maar jy moet mooi kyk. Volgende keer is dit jou beurt.”

Volgende keer? Dit sal die dag wees. Van nou af word Skat dag en nag toegesluit.

Kiara kyk vertwyfeld hoe hy sonder verdere verduideliking met die gemak van ’n rob die water ingly en op sy rug dryf terwyl hy wag dat sy dieselfde doen. Sy struikel oor die vinne en val met ’n plons in die water. Die snorkel loop vol water en sy pluk dit uit haar mond voor sy proesend weer na die oppervlak kom – net om te sien dat hy al ’n ent weg is. Sy druk die snorkel terug, blaas die water met ’n gesukkel uit en swem verwoed agter hom aan, eers oor vlakkerige rotse en dan in dieper water.

Dit duur ’n rukkie om daaraan gewoond te raak om met haar gesig in die water te swem en deur die snorkel asem te haal, maar sy bemeester die truuk vinnig toe sy agterkom hoe ver sy agter raak en dat sy nou omring is deur seebamboes wat om en onder haar in die branding buig en wuif. Die lang, swart stamme en die effens slymerige groen slierte op die oppervlak laat haar gril, maar vir alleen omdraai sien sy ook nie kans nie. Sy kyk paniekerig rond toe sy besef sy het die Hun uit die gesig verloor, dan sien sy hoe hy haar ’n entjie dieper in nader wink.

Kiara kners op haar tande en swem meer bo-oor die bamboese as tussen hulle deur. Die water trek en stoot aan haar en haar voete pyn van die koue, maar sy swem tot by hom.

“Kyk van bo af wat ek doen,” roep hy oor die geluid van die see teen die rotse en die verdowende effek van die pet. Dan trek hy sy longe vol en duik weg onder die water. Kiara druk haar gesig in die water en sien hoe hy dieper en dieper afgaan tot by ’n rotsrif. Sy kan nie veel uitmaak nie en die water gooi haar ’n bietjie rond, maar sy verbeel haar sy sien ’n paar rooi seesterre soos graffiti teen die rots sit. Gabriël vroetel teen die wand en kom dan boontoe.

Sy snorkel spuit ’n boog water uit voor hy dit uitspoeg. “Jy’s gelukkig. Daar is volop en hulle is oorwegend groot genoeg. Probeer ’n entjie saam met my afgaan.” Hy druk die snorkel weer in sy mond en duik af.

Kiara trek haar asem diep in en probeer afduik, maar haar lyf bly terugbeur oppervlak toe. ’n Oomblik raak sy benoud toe haar hande tussen bamboesblare verstrengel raak. Toe sy bo kom, pluk sy die snorkel uit haar mond en hoes ’n spul seewater uit.

“Is jy oukei?” vra hy toe sy kop weer deur die water breek.

“Ek is half versuip, ek gril my dood vir die bamboes, my voete pyn en dit alles vir alikreukels wat ek nie gaan eet nie. Nee! Ek is nie oukei nie.” Sy gaan weer aan die hoes.

“Jy klínk heel oukei,” grinnik hy en duik weer weg.

Dié keer hou sy hom net van bo af dop, raak ’n bietjie bekommerd toe hy baie lank onder bly en sug verlig toe hy weer boontoe kom.

“Daar’s hy. Jou kwota vir vandag – wat ék gaan eet. Heerlik,” glimlag hy breed en begin terugswem.

Kiara wil nog iets sê, maar hy is reeds buite hoorafstand en sy swem agter hom aan. Hoe gouer sy uit die water kan kom en in ’n warm bad, hoe beter.

Toe sy haar teen die rotsplaat uitsleep, besef sy dat die wind opgekom het. Gabriël se duikbril hang om sy nek en sy vinne is onder sy arm ingedruk teen die tyd dat sy haar vinne probeer uittrek. Die handskoene en die koue maak haar hande dom. Toe sy onderlangs swets, buk hy by haar, verlos haar woordeloos van die kunsmatige webbe en trek haar orent.

“Kom, die goed moet gaar kom.” Hy tik teen die sak om sy middel en spring rats van klip tot klip voor haar uit.

Haar dooie voete voel skaars die skerp punte, maar haar spiere wil nie gehoorsaam nie en sy sukkel moeisaam tot by die sand. Hy wag haar in, gryp haar aan die hand en sleeptrek haar na die Land Rover terwyl die wind al hoe harder om hul koppe begin loei.

“Klim net so in,” roep hy uit en maak die deur vir haar oop nadat hy die vinne in die bak gegooi het. Hy haal die sak met alikreukels af, maak die gewigte los en gooi alles agter in voor hy haar deur toedruk.

Teen die tyd dat hy agter die stuur inskuif, het sy die handskoene en pet afgewikkel gekry en sit en bibber. “Ek hoop jy’s nou tevrede!” roep sy bo die lawaai van die enjin en die wind uit. “Môre het ek longontsteking, oorontsteking en elke ellendige ontsteking waaraan ’n mens kan dink.”

Hy glimlag net vir haar en werk die ratte terwyl die viertrek oor die spoelgate waggel.


Vyf

“Onthou jou goed in die cubby,” herinner Gabriël haar toe hulle met net ’n wuif van die hand by die valboom ingelaat word.

Dis al amper sesuur, sien Kiara toe sy haar horlosie vasgespe nadat sy haar oorbelletjies weer een-een op gevoel en met ’n gesukkel in die gaatjies gehaak het terwyl die Landie oor die slegte pad bokspring. Sy vryf oor die brug van haar voete. Hulle begin weer lewe kry en dis nogal pynlik. Veral die een voet hou nie op pyn nie, kom sy agter toe sy by Gabriël se huis uitklim. Maar dis eers toe sy met haar sitvlak plat op die gras langs die hut sit en haar met groot moeite uit die nat duikpak wikkel dat sy die bloed aan haar voetsool sien.

“Dit ook nog,” mompel sy onderlangs en pluk die duikpakpype een-een met geweld oor haar voete. Sy sal daarna omsien as sy by haar eie huis is. Sy staan moeisaam op en trek haar strandrokkie sommer so bo-oor die nat swemklere aan.

Die Hun se gasbrander is al aan die gang en hy is besig om die alikreukels in die pot te pak. Sy gooi die duikpak in ’n hoop op syne. Haar rok kleef aan haar nat lyf en die wind waai dit nog vaster teen haar. Sy ril en slaan haar arms om haar lyf. “Hou nou die goed op ’n veilige plek as dit gaar is,” laat hoor sy iesegrimmig en kies hinkepink koers huis toe.

“Sal so m … Wat loop jy so kruppel?” roep hy agter haar aan.

Sonder om om te kyk maak sy ’n vergeet-daarvan-gebaar in die lug, maar die volgende oomblik rus ’n swaar hand op haar skouer.

“Jou voet is dan die ene bloed.” Asof sy niks weeg nie, swaai hy haar in sy arms en dra haar sonder omhaal na die houtbank op sy stoep, ondanks haar verraste protes. Hy hurk voor haar en neem haar voet versigtig in sy hande.

“Tsk, tsk.” Hy skud sy kop. Die volgende oomblik word sy weer opgetel.

“Los my uit, dêmmit.” Sy probeer haar teësit, maar hy steur hom nie aan haar nie, dra haar net deur die sitkamer na ’n badkamer en sit haar op die badrand, bene in die bad, neer. Nou weet ek hoe Skat voel wanneer sy sommer net opgetel en op ’n ander plek neergesit word, dink Kiara, maar haar voet is teen die tyd só aan die klop dat sy nie juis kapsie maak nie.

Sy hande werk verbasend teer toe hy haar voet onder warm water afspoel en dit daarna ondersoek.

“Sien jy nou? Ek sal leef, los my nou. Ek wil gaan bad. Daarna sal ek iets daaraan doen,” brom sy ergerlik.

“Die sny is nie groot nie, maar dit lyk redelik dieperig. Dis eerder ’n gaatjie. Ek hoop nie iets het daarin afgebreek nie,” frons hy. “Hoekom het jy my nie gesê nie?”

“Ek het nie geweet nie. My voete was so dêm bevrore dat ek self nie agtergekom het voor hulle begin ontdooi het nie.” Sy druk sy hande ferm weg van haar voet af en gaan staan op een been in die bad. “Gee my net ’n lap of ’n ding dat ek nie jou vloere bemors nie.” Sy trap liggies op die voet om dit te toets. Die pyn wat daardeur skiet, laat haar effens ruk en dan gly haar ander voet onder haar uit.

Hy vang haar net voor sy val, tel haar uit die bad en dra haar na ’n groot dubbelbed in die kamer langs die badkamer waar hy haar neerlê. “Nou bly jy net daar tot ek die ding ontsmet en verbind het, en bewaar jou siel as jy één sentimeter beweeg.”

“Ek is nat, jou bed …” Sy probeer orent kom, maar hy druk haar terug teen die kussings.

“Magtig, het jy nie ore nie? Lê, sê ek.” Hy draai eers om toe hy seker is sy gehoorsaam en kom oomblikke later met ’n noodhulpkissie te voorskyn.

“Nogal paraat vir ’n boelie,” brom sy onderlangs.

Hy glimlag net skewerig, sy volle aandag by die ontsmettaak. Hy verbind die voet behendig en kyk dan na haar. “Oukei, jy kan bad, maar jy hou die voet in die lug. Moenie dat die verbande nat word nie,” beveel hy. “Capice?”

Kiara knik. “Ja, baas. Dankie, baas. Ek begryp, baas.”

“Ek dra jou na jou huis toe sodat die verbande nie vuil word nie. Van daar af sal jy self moet regkom. Sal jy oukei wees?”

“Jy gaan my g’n al die pad …” Sy sluk haar woorde toe hy haar vir die soveelste maal optel en begin aanstap deur toe.

“Hi, lovey! Waar’s jy?” Die vrouestem is hees en sexy. Nes die eienares, sien Kiara oomblikke later verby Gabriël se formidabele skouer. Kiara versluk haar amper. Die beeldskone wese wat hulle in die slaapkamerdeur inwag, is die ewebeeld van Catherine Zeta-Jones. Miskien net langer, meer atleties en mooier, maar met lang, raafswart hare wat tot byna in haar middel hang en groot, donker oë wat smeul van sensualiteit onder lang, swart wimpers.

“Wat op aarde …” Haar wenkbroue word donker koepeltjies bokant haar oë.

“Haai, Allie. Dis Kiara. Maak jou tuis, ek dra haar gou na haar huis toe. Sy is te uitgeput om te loop ná ons kuiertjie vanmiddag. Jy weet mos.”

Kiara se mond val letterlik oop toe sy opkyk en hom aangaap. “Jy … ek … wat …” struikel sy oor woorde wat nie sinne wil word nie.

“Hoor jy nou? Skoon asemloos.” Hy knipoog vir die eksotiese wese wat uit die deuropening padgee en verstewig net sy greep toe Kiara begin spartel.

Hy sit haar eers weer op haar stoep op een van die stoepstoele neer. “Het jy jou sleutels?”

Sy skud haar kop, steeds sprakeloos van verontwaardiging.

Hy draai om, voel-voel aan die binnekant van die braaiplek se skoorsteen en kom met ’n sleutel te voorskyn. Hy sluit die deur oop en draai na haar toe. “Ek bring môre die res van jou goed, maar as ek nie nou gou maak nie, verkool my alikreukels.” Met ’n laaste wuif draf hy ongeërg weg.

Na Catherine Zeta-Jones en sy kosbare alikreukels toe, dink sy steeds verdwaas en om die een of ander onverklaarbare rede naby aan huil.

Dis oor haar voet so seer is, besluit sy toe sy die huis binnehink. En haar kop pyn ook dofweg. Skat spring op die kombuistoonbank en miaau beskuldigend.

“Ja, liefie, ek weet jy was eensaam, maar dis jou eie skuld. As jy nie die Hun se kosbare oes opgeëet het nie, was dinge heel anders.”

Kiara skink vir Skat melk in en bly voor die yskas staan toe sy die bottel terugsit. Sy’s honger, maar die pyn in haar voet is erger. Sy klap die deur toe en sukkel met die trap boontoe sonder om vir die meermin nag te sê, soos dit haar gewoonte geword het.

In die badkamer spoor sy pynpille tussen haar goed op en sluk twee weg sommer so met water uit haar bakhand terwyl die bad intap. Sy lê lank in die warm water met haar verbinde voet op die bad se rand voor sy weer uitsukkel.

Nou waar de dinges het sy haar T-hemp neergesit? wonder sy grimmig, maar haar kop pyn teen die tyd so dat sy nie die krag het om te soek nie. In net ’n tanga hink sy na haar kamer en klim onder die duvet in. Net so ’n bietjie lê en wag dat die pille hul werk doen, besluit sy. Dan kan sy die onderste skuifdeur, wat sy oop vergeet het, gaan toemaak en iets te ete kry.

Kiara word in die middel van die nag wakker. Die pynpille moes uitgewerk het, besef sy nog half deur die slaap. Haar voet klop pynlik en haar kop voel of dit wil bars. Sy vee oor haar klam voorkop, gooi die duvet van haar af en ril toe die koel naglug oor haar natgeswete lyf streel. Sy moes die pille langs haar bed neergesit het, dink sy. Nou staan die goed in die badkamer en haar kop en voet is te seer om op te staan.

Sy hoor hoe Skat aan die spin gaan hier êrens naby haar kop en voel-voel tot sy die sagte lyfie op die kussing langs hare raak vat. Sy streel oor haar kop en prewel iets wat selfs vir háár onsamehangend klink voor sy weer wegdommel.

Skat se skurwe tong teen haar wang maak haar weer wakker. Dis helder dag buite, sien sy deur die balkon se skuifdeur, maar dis asof alles deur ’n waas omgewe is. Sy weet nie wat die seerste is nie, haar voet of haar kop. ’n Koue rilling trek deur haar en sy trek die duvet met dom hande oor haar lyf, maar dit help nie. Sy lê en rittel en beef onder die duvet. Skat miaau klaerig.

“Jy’s seker honger, liefie,” mompel Kiara met tande wat op mekaar klap. “Laat ek net ’n bietjie warmer word, my ding. Mamma kry vreeslik koud.” Kiara maak haar branderige oë toe. “Sal nou vir jou gee.”

Sy sit in ’n sauna wat al hoe warmer word. Iemand hou aan water oor die kole skep, wat die plek nog bedompiger maak. Sy probeer die deur oopstoot, maar dit roer nie. Kiara kreun, druk harder teen die deur, maar dit wil nie oop nie. Dis die verbande om haar lyf, besef sy. Haar hele lyf is in verbande toegedraai. Sy gooi die verbande af en loop skielik langs die see. Die wind streel oor haar lyf. ’n Nat wind. Dis heerlik koel.

“Kiara?” ’n Engel praat van ver af met haar. ’n Engel met goue vlerke en heerlike, koel hande.

“Kiara, kan jy my hoor? Word wakker, jong.” Die engel is bekommerd oor haar, sy kan dit aan sy stem hoor. Wanneer laas was iemand oor haar bekommerd? En dit boonop ’n engel? Sy wil die engel sien, maar haar oë wil nie oop nie. Sy probeer weer en kry haar ooglede effens gelig.

Sy glimlag. ’n Engel in menslike gedaante. Die engel Gabriël. Hy sit by haar op die bed. Maar hy het nie vlerke nie, net ’n spons in sy hand. Hy doop die spons in ’n bak. Sy hoor water drup toe hy dit uitdruk en dan voel sy weer die salige koelte oor haar arms, haar borste, haar maag, haar bene. Die engel streel die meermin met water. Maar die meermin se stert lê op brandende kole, kom sy agter en kreun.

“Kiara, ek het ’n dokter gebel. Hy is op pad. Probeer wakker word, jong.”

Sy probeer hard om hom te gehoorsaam. “My voet … kole … dors …” prewel sy met moeite en lek oor haar droë lippe.

Die engel lig haar bolyf en hou ’n glas water voor haar lippe. Sy sluk dorstig tot sy genoeg gehad het en dan laat sak die engel haar weer terug teen die kussings en trek ’n laken oor haar.

“Wil jy iets aantrek voor hy kom?” Die vraag kom van ver af.

“H’m.” Die newels wil weer oorneem.

Tussen haar wimpers deur sien sy hoe die engel sy T-hemp uittrek.

“Trek sommer dié aan. Ek wil jou nie alleen los of in jou goed krap nie. Dis darem skonerig.” Hy lig haar bolyf met die een arm en trek die T-hemp met bitter min hulp van haar kant af vir haar aan.

“Dankie,” prewel sy. “Jy’s ’n engel.” En ek is ’n meermin met klere aan. As haar stert net nie in die kole gelê het nie, sou dit snaaks gewees het.

Toe sy weer haar oë oopmaak, is dit met ’n ruk van ’n skerp pynsteek in haar boud. “Eina, dêmmit.”

“Jammer, jong, maar ek is bevrees die seerste kom nog.” ’n Vreemde man met ’n spuitnaald in sy hand het die plek van die engel ingeneem. “Gabriël, kom sit hier by haar. Ek moet haar deur die voetsool inspuit voor ek die stukkie skulp uitgrawe, en dit gaan heluit seer wees. En ek moet die wond dreineer ook. Septisemie is nie speletjies nie. As sy in toksiese skok gaan, het ons groot probleme.”

Die engel se hand vou effens skurwerig om hare en die bed duik langs haar skouer in. “Hoe groot?” Sy ander hand vee haar hare weg van haar voorkop en streel oor haar wang.

“Minder as vyftig persent pasiënte oorleef dit. Maar gelukkig het jy haar betyds gekry. Weet jy of sy ’n mediese fonds het? Ek sal beter voel as ek haar by die MediClinic kan laat opneem.”

“Nee, hel, ek weet nie. Ek ken die meisiekind nie eintlik nie. Sy het maar ’n paar dae gelede hier ingetrek. Kiara, het jy gehoor wat Dewald vra?”

Kiara skud haar kop. “Nie fonds nie.”

Dewald sug. “Nou ja, dan moet ons maar kyk wat ons hier kan doen. Is hier iemand wat na haar sal kan omsien? Vriende? Familie?”

Kiara maak haar oë toe. Helga, wil sy sê, maar haar tong wil nie werk nie.

“Sy het ’n loverboy, maar hy was ook net die een aand hier en nog nie weer nie. Ry so ’n windgat-Discovery met ’n CEM-nommerplaat, maar verder weet ek niks van hom af nie. Buiten jou en Alicia ken ek nie juis mense op Hermanus nie.”

Dis nie ’n engel nie, daag die besef stadig by Kiara. Dis die Hun. Die Hun het die engel in die derde eeu in Europa oorrompel. Onder die bose invloed van koningin Aleeesja Zeta-Jones.

“Hou vas, hier gaan ons.”

Iemand druk ’n brandende fakkel teen die meermin se stertvin. Sy skree, maar dan word sy vasgehou. Die engel is terug. Die engel hou haar styf teen sy bors vas. Hy ruik na seep en die see. Haar engel is ’n see-engel.

Die fakkel word dieper ingedruk en sy kreun en begin snik. “Sjj, sjj. Dis nou-nou verby, Saratjie. Dis nou-nou verby, my dapper Saartjie.”

Sy is die engel se dapper Saartjie. Dis hoekom sy nie ’n tiara nodig het nie. Met ’n behaaglike sug laat sy toe dat ’n donker kombers haar insluk.

Kiara word wakker met twee ewe sterk gewaarwordinge: sy moet dringend by ’n badkamer uitkom en iets het gebeur terwyl sy geslaap het. Haar kop voel deurmekaar en haar hele lyf pyn.

“Eina, dêmmit!” roep sy uit toe sy op haar seer voet trap. Die alikreukeluithalery, onthou sy, dis waar sy haar voet seergemaak het.

Dis eers ná sy aandag aan haar eerste gewaarwording gegee het dat sy repe en grepe van haar angsdrome vaagweg onthou. Ontstellende drome. Verbande en saunas en mans met spuitnaalde. Iets van ’n meermin. En ’n engel met goue vlerke.

Sy frons toe sy in die spieël bokant die wasbak kyk. Waar op aarde kom sy aan die T-hemp wat sy aanhet? Behalwe dat die ding myle te groot is … Sy leun vorentoe om die spieëlbeeld van die spreuk te ontsyfer. “Everyone needs to believe something.” Sy rek haar bolyf om die res te sien. “I believe I’ll go fishing.”

Sy trek ’n gesig toe haar voet weer aan die klop gaan en loop kruppel-kruppel terug bed toe. Op haar bedkassie het ’n glas vars uitgedrukte lemoensap uit die niet verskyn. Sy neem ’n dorstige sluk, wonder daaroor en weer oor die T-hemp, maar haar kop bly wollerig. Miskien droom sy steeds. Sy ruk van die skrik toe die kamer skielik effens verdonker en kyk om na die balkondeur.

“Hoe voel jy?” Die Hun staan die deur omtrent vol. Op sy arm sit Skat met groot oë na haar en kyk. Sy gee ’n fyn miaaugeluidjie en spring tot op die bed. Sy kom vly haar teen Kiara aan, maar Kiara streel net ingedagte oor haar.

“Wat maak jý hier?” Haar keel voel krapperig.

Hy glimlag skeef en stap na binne. Hy leun met sy skouer teen die hangkas en vou sy arms. “Dis nou wat ek stank vir dank noem. Hier red ek jou lewe en pas jou vir oor die vier en twintig uur op en jy vra wat maak ek hier?”

“Dan het ek nie gedroom nie? Dan was jy hier? En ’n dokter ook? Wat bedoel jy vier en twintig uur?” Kiara frons en probeer orde skep in die beelde in haar kop.

“Dis meer as vier en twintig uur sedert Dewald gistermiddag hier was. Die dokter. Jy het dwarsdeur geslaap tot nou toe, maar hy sê dis oukei. Dit sal jou net goed doen.”

Hy ontvou sy arms en plant sy hande op sy heupe. “Jy het my groot laat skrik. Ek wou gisteroggend kom hoor hoe dit met jou voet gaan en jou goed terugbring. Jy het nie geantwoord toe ek klop en roep nie, toe waai ek maar. Maar die middag antwoord jy steeds nie en alles staan nog net so en die RAV ook, toe kom ek maar in – natuurlik by die deur wat jy laat oopstaan het.

“En toe kry ek jou hier in ’n delirium. Ek het dadelik vermoed dis bloedvergiftiging toe ek na jou voet kyk en het Dewald gebel om te hoor wat ek moet doen. Gelukkig was hy bereid om uit te kom. Ons is al van varsitydae af pêlle.”

“En die T-hemp wat ek aanhet?” vra sy en voel haar wange warm word. Sy onthou vaagweg iets daarvan.

Gabriël grinnik. “Jy’t net so ’n klein kantdingetjie aangehad en het heeltyd die beddegoed afgegooi van die koors. Ek het nie gedink jy sal vreeslik beïndruk wees as jy weet Dewald het jou so gesien nie, toe trek ek maar vir jou my T-hemp aan.”

Kiara weet nie of sy hom wil bedank of uitgooi nie. Newwermaaind Dewald, die Hún het haar so gesien. “Jy’t my gewas,” onthou sy skielik.

“Jy was vrot van die koors. Ek het jou afgespons. Nogal heel professioneel ook, dink ek. Nie eens die beddegoed vreeslik natgemaak nie.”

Kiara sluk swaar. Daardie hande oor haar kale lyf … “Ek dink jy moet nou gaan. Dankie vir alles, maar ek sal nou regkom.”

Hy kyk haar stil aan, haal dan sy skouers op. “Fine. Ek het vir Skat kos gegee en jou kos staan reg net vir die opdra. Maar Dewald het my dit op die hart gedruk dat hier iemand by jou moet wees tot jy weer op alle pistons fire. Bel jou loverboy.”

Kiara kners op haar tande. “Ek het nie ’n loverboy nie en ook nie ’n foon nie. Ek sal alleen regkom. Maar weer eens dankie vir …”

“Nie ’n foon nie?” Hy kyk haar ongelowig aan. “Wat is ’n designer-miss sonder ’n designer-sel?”

“’n Foonlose designer-miss.”

Gabriël skud sy kop. “Jy is ’n vreemde enetjie vir ’n jappie. Gee jy om?” Hy maak die hangkas se deur op ’n kiertjie oop en wys na die boonste rak.

Kiara skud haar kop en frons, kyk hoe hy rek en iets uithaal. Hy hou ’n fooninstrument in die lug. “Nie designer-gehalte nie, maar dis goed genoeg.”

Hy buk by haar bedkassie, prop die foon in en kom weer regop. “Die lyn is nooit afgesny na … die vorige eienaar se dood nie. Ek is seker jy kan ’n reëling met die eksekuteur tref om self die rekening te betaal.”

Kiara kantel haar kop. “Hoe weet jy so baie van die huis af? Jy’t geweet hier is ’n muurprop naby die balkondeur in die slaapkamer, dat daar ’n wegsteeksleutel in die braaiplek lê en nou …” Sy beduie na die foon.

Hy lig sy een skouer. “Ons engele weet maar van sulke goed. Deel van die job description, jy weet.” Hy knyp onverwags haar neus liggies tussen twee vingers vas. “Bel loverboy, laat hy jou kom pamperlang en pas jou intussen op. Daar’s pynpille en antibiotikum wat Dewald gelos het langs die bedlampie. En onthou om die antibiotikumkursus klaar te maak.”

Met ’n paar lang treë is hy uit die kamer. Sy hoor hom met die trap afgaan en hoe die glasdeure oopskuif en dan weer toe.

“Ek was bitter ondankbaar teenoor hom, Skat,” mymer Kiara en vee die laaste krummels van die quiche op die rand van die bord met haar wysvinger op. “Hy laat ’n dokter hierheen kom, pas my op, sorg vir jou, tower ’n foon op, gee vir my kos en ek sê dankie, maar ek dink jy moet gaan.”

Kiara lek haar vinger af, sit die bord in die wasbak en tap water daarin. Die pyn in haar voet is verbasend verduurbaar as sy dink aan die pyn van die vorige nag … of wanneer dit ook al was. Sy kan steeds nie glo dat sy meer as ’n dag verloor het nie.

“Maar aan die ander kant is dit hy wat my in die penarie laat beland het. Jy het natuurlik ook ’n reuse-aandeel daaraan gehad, maar hy hoef my nie so te geboelie het nie. Weet nou nog nie hoekom ek dit toegelaat het nie. Dis bleddie belaglik. Wat weet ek nou van die see en duik na alikreukels af. My gesonde verstand moes vir my gesê het dis lawwigheid. Wat sou hy kon gedoen het? My hof toe gesleep het omdat my kat sy ellendige alikreukels verorber het?”

Sy kyk af na Skat wat lui aan die melk in haar bakkie lek. “Dink jy hy het … magte? Magte om mense soos idiote te laat optree?” Sy tik met haar vingers teen haar onderlip en kyk na die houtplafon. “En dan kom red hy hulle kastig.” Sy kyk weer af na Skat. “Klink vir my op sy beste soos ’n sosiopaat, Skat. En op sy slegste na ’n duiwelskind.”

Skat hik met welbehae en loop dan stert in die lug die trap op. Kiara snork. “Ja, wip jou maar. Moenie dink ek weet nie hy het jou ook in sy mag nie. Jy sit darem alte graag op sy arm of op sy skoot. En,” vervolg sy terwyl sy kruppel agter Skat aanloop, “daardie alikreukels was natuurlik nie te versmaai nie, nè? Jou klein Judas.” Sy gaan staan stil halfpad met die trap op. “Judas. Hoe klink dit vir ’n held se naam, Leandra? Heel gepas, sou ek sê.”

Leandra snuif minagtend.

Kiara haal haar skouers op en hervat haar tog boontoe. “Dan moet jy maar mooitjies met ’n Koos sit.”

Miskien sit sy met een broodjie te min vir ’n piekniek, dink Kiara terwyl sy die volgende oggend die skuimbolle in haar hare onder die stroom water uit die stortkop afspoel. As sy nog net met Skat gepraat het. Of selfs met haarself. Die meermin kan ook nog gaan. Maar met haar karakters? Vroue is desjare vir minder as dit op brandstapels verbrand.

Haar hande word stil onder die lopende water. Nee, nie karakters nie. Karakter. Enkelvoud. Dis dalk waar die probleem lê. Miskien moet sy nie al die besluite aan Leandra oorlaat nie. Haar oordeel is uiters verdag. Miskien moet sy met die held praat. Agterkom wie hý is.

Kiara stort vinnig klaar, spring in die eerste die beste kortbroek – ’n ou PT-broek van Peet wat destyds al onverklaarbaar tussen haar goed agtergebly het en wat sy nog net nooit sover gekom het om weg te gooi nie. Sy pluk ’n T-hemp oor haar bolyf en stap met die kam in haar hand na die rekenaar. Terwyl Windows laai, trek sy ’n paar hale deur haar hare en gaan sit dan agter die rekenaar. Sy maak die dokument met die karige begin van haar manuskrip oop.

“Oukei. Koos, kom in. Kom in, Koos.” Sy maak haar oë toe. “Speak now, Koos, or for ever hold your peace.”

“Noem my Djee.”

Kiara se oë vlieg oop. “Wie’s jy?”

“Jou held, dêmmit, wie dink jy?” Sy stem is diep en effens grinterig.

Kiara frons. Djee? Haar lippe vorm die naam. “Kyk, ek wil nou nie …”

“Ek is die held der helde. ’n Man met deernis, mededoë en ’n sin vir humor. En ek sal Leandra liefhê tot verby Armageddon. En jy kan my voorlopig Djee noem, tot ek my aan jou openbaar.”

“Djee soos in djeeee wiz?”

“Newwermaaind, ek hou van hom,” piep Leandra tussenin. “En van sy naam.”

Kiara dop haar oë om, maar begin tik: “Dis deernis wat sy in sy oë sien, dink Leandra. En teerheid in die soepelheid van sy hande. Sy glimlag vir die groot man voor haar. ‘Hallo, Djee. My naam is Leandra.’”


Ses

Kiara vee die trane van haar wange af. Toemaar, Leandra, jy sal sien, dinge sal nog regkom. Die feeks is nie sy meisie nie. Ons boeke werk nie so nie. Dalk is dit sy suster, al is dié truuk al so ’n bietjie holrug gery.

Kiara druk die ikoon vir dokumentinligting en kyk verstom na die woordtelling. Is dit moontlik? Ses duisend woorde binne die bestek van … wat? Sy tel op haar vingers. Nege uur.

Sy strek haar arms in die lug en wikkel haar skouers. G’n wonder sy voel asof sy … Sy hou haar kop skeef. Definitief ’n klop. Aan die agterdeur.

Sy spring op, trek ’n gesig toe sy op haar seer voet trap en hink versigtiger teen die trap af.

“Ek kom!” roep sy halfpad af, sukkel om die sleutel gedraai te kry en pluk die halsstarrige deur oop. Eers sien sy net ’n enorme bos ligpienk rose en dan ’n bekende gesig wat links verby loer.

“Leon? Hallo.” Sy maak die deur verder oop en staan weg. “Kom in.”

“Ek kon nie bel om te hoor of dit geleë is nie. Hallo, Kiara, ek hoop nie ek steur nie?” Hy hou die rose na haar uit.

“Sjoe, dankie. Dis dierbaar van jou.” Sy vat die rose by hom en ruik daaraan. Dit ruik na reuklose rose. “Nee, jy steur nie. Ek het nou net ’n hoofstuk klaargemaak.”

“Dan verdien jy ’n bietjie van ’n blaaskans.” Hy bring ’n bottel vonkelwyn van agter sy rug te voorskyn. “Hoe lyk dit?”

“Lyk lekker. Kom ek gee vir jou glase en dan sit ek solank die rose in die water.” Kiara voel effens verbouereerd toe sy omdraai en voor hom uitstap. Rose? Vonkelwyn?

“Hoe loop jy dan so kruppel?” vra hy agter haar.

“So ’n klein ongelukkie gehad. Die ergste is verby.” Sy sit die rose in die wasbak en buk om die glase uit te kry.

“Lyk my jy is geneig tot klein ongelukkies.”

Sy kom orent met die glase en ’n groot melkbeker net toe die vonkelwynprop uitfloep. “Nogal. Die afgelope tyd, in elk geval.”

“Ek het ’n kwotasie gekry vir die herstelwerk aan die vorige een.” Hy haal ’n opgevoude bladsy uit sy hemp se sak en vou dit oop. “Ek het die ou heelwat afgestry. Hy kry baie verwysings van my omdat ek in die motorhandel is.” Hy vryf die bladsy glad op die toonbank en skuif dit na haar toe.

Kiara sluk toe sy die bedrag sien. Dis minder as wat sy gedink het dit gaan wees, maar steeds ver bo haar vuurmaakplek. “Baie dankie. Ek sal hom sommer self bel. Ek het ’n foon hier … ontdek.”

“O, dis gaaf. Jy moet my die nommer gee, dan oorval ek jou darem nie weer so onverwags nie.”

Sy oë gaan oor haar toe sy die rose wat sy in die melkbeker gedruk het, op die eetkamertafel neersit. Kiara voel haar wange warm word. “’Skuus ek lyk so. Ek kan nog nie mooi onthou waar ek wat uitgepak het nie en was haastig vanoggend. Toe gryp ek die eerste die beste …” begin sy verskoning maak, maar hy hou sy hand op.

“Jy lyk bekoorlik, Kiara. Soos altyd.” Hy glimlag en hou sy glas in die lug. “Op jou hoofstuk.”

Kiara glimlag skewerig buitetoe, maar frons binnetoe. Bekoorlik? Gebruik mans nog sulke woorde? Buitendien, hoe kan enige mens bekoorlik lyk in ’n stokou PT-broek van jou eksman en ’n T-hemp wat lankal tot stoflap gedemoveer moes gewees het? Die man lieg mos nou oopoë vir haar.

“En op jou boek.”

“Weer eens dankie.” Die borreltjies bars droog en delikaat teen haar verhemelte. “H’m, heerlik. Sal ons buite gaan sit? Dit gaan nou-nou skemer word, maar …” Sy kyk nog rond vir kerse toe Leon die skakelaar langs die gordyne druk en die dek helder verlig word.

“A, ek sien jy het gloeilampe opgespoor. Werk die sitkamer s’n ook?”

Kiara druk die skakelaar. “Klaarblyklik,” sê sy verwonderd toe die vertrek met ’n effens sagter lig gevul word.

“Ek is beïndruk dat jy so goed self regkom. My eks het alte maklik net haar hande in die lug gegooi en maar net verwag dat ek alle probleme moet oplos.” Hy trek vir haar ’n stoel by die stoeptafel uit en gaan sit oorkant haar.

Kiara gaan sit ook en strek haar skouers effens voor sy met haar elmboë op die tafel leun. ’n Beweging op die water trek haar aandag en sy sien hoe Gabriël met sterk hale sy kajak oewer toe stuur.

“Waaraan het ek die besoek te danke, Leon? En die vonkelwyn en die rose?” vra sy, skielik te moeg om nie reguit te wees nie.

“Sjoe, praat van met die deur in die huis val,” lag hy effens uit die veld geslaan.

Kiara skeur haar oë weg van die kajak wat seepglad op die sand tot stilstand kom. “Ek is jammer, Leon. Ek wonder maar net.”

“En as ek vir jou sê ek wil jou graag beter leer ken?” Hy sit terug en teug aan die vonkelwyn terwyl hy haar oë oor die glas se rand hou.

“Dan sê ek dis in die haak. Solank jy weet dit sal net op vriendskapsvlak wees.” Kiara se brein voel vir die eerste keer in ’n lang tyd weer relatief helder, asof sy al die verwarring vandag uit haar uitgeskryf het. Leon is ’n aangename en baie behulpsame man. Maar dis waar dit begin en dis waar dit eindig. Dit het sy besef toe sy so hard probeer het om hom vir storiedoeleindes in die Hun se lyf te klee. ’n Held der helde sal Leon nooit vir haar kan wees nie. Ridderlik of nie ridderlik nie.

“Dit pas my uitstekend.”

Kiara lig haar wenkbroue. “Ek is bly, maar vroue het ook ego’s hoor,” glimlag sy skewerig. “En jy doen myne op die oomblik nie vreeslik goed nie.”

Leon grinnik. “Ek is jammer, maar onthou, jy is die een wat geroep het om die kaarte op die tafel neer te sit. Vriende?” Hy hou weer sy glas na haar toe uit.

Sy klink hare daarteen en glimlag breed. “Vriende.”

“Buitendien,” sê hy ná hy gesluk het en sit die glas neer, “ek het jou aan my kant nodig.”

Kiara hou haar kop skeef.

“Ek weet nie of jy besef hoe erg Helga oor jou is nie.”

“Helga?” Kiara bars amper hardop uit van die lag toe sy die verligting deur haar voel stroom. Liewe land, hoe kan sy so stompsinnig wees? Hier staan sy haar die afgrond in en kwel oor sy dink Leon help haar so buitensporig omdat hy dalk gedagtes oor haar het. En intussen is sy net die halsbandjie aan ’n klaarblyklik baie verloklike peethondjie. “Dan is dit hoekom jy self in die Discovery gespring het? Om Helga te beïndruk?”

“Ek sou jou in elk geval gehelp het, hoor?” Hy het die ordentlikheid om verleë te lyk.

“En ek moet dit glo?” Kiara kantel haar kop en lag toe Leon effens bloos.

“Ek sou miskien nie self gery het nie, maar jy moet vir geen oomblik skuldig daaroor voel nie. Dit was ’n welkome kans om vir sekere mense te wys hoe oulik en ridderlik ek kan wees,” erken hy en lag dan ook maar.

Hy leun oor die tafel en vou sy hand oor hare. “Kiara, ek het lank laas so ’n wonderlike vrou ontmoet. Ek glo nie aan liefde met die eerste oogopslag nie, om die waarheid te sê, ek het lank nie eens aan liefde geglo nie. Maar nou? Ek is heeltemal onkant betrap. My hart sing al van daardie aand af toe ek Helga die eerste keer gesien het.”

Hy soen haar kneukels. “En ek het dit aan jou te danke. Soos ek laas vir jou begin sê het, daardie bakkie kon nie op ’n meer geleë oomblik besluit het om ’n boom sy eie te maak nie.”

“Maar julle ken mekaar skaars. Ek is nog maar net ’n paar dae hier.”

“Hoekom dink jy was Helga nog nie weer hier nie?”

“Jy’t haar te besig gehou?”

Leon knik. “Sy het haar die wining en dining laat welgeval, tot vanaand. Toe sê sy ek moet eers dinge met jou kom uitklaar. Sy’s bang jy het dalk ’n bietjie van ’n spesiale gevoel vir my ontwikkel. Oor ek so gehelp het en alles.” Sy wange verkleur weer.

Kiara skud haar kop. “Geen spesiale gevoelentheid nie. Net bekommernis en verwondering oor my tante. Liewe land, sy is die mees geswore mannehater wat ek ken. Hoe op aarde kan sy met die klap van vingers vir iemand val?”

“Ek is glad nie oortuig daarvan dat sy vir my geval het nie, Kiara. Inteendeel. Sy hou dit teen my dat ek vyf jaar jonger as sy is. Sy wou net doodseker maak dat jou gevoelens nie hierby betrokke is nie voor sy dit eens weer sal oorweeg om selfs net saam met my uit te gaan. En ek moes dit so spoedig moontlik kom doen sodat sy met ’n oop gemoed vir jou kan kom kuier soos sy so graag al wou.”

“Ek sal haar vanaand nog bel, maar net ’n stukkie raad vir vorentoe, Leon. As jy vir ’n vrou wil sê dat jy eintlik in haar tante belang stel, is vonkelwyn en rose nie heeltemal die regte manier om dit te doen nie. Ek het my as af geskrik. Gedink dis ’n poging tot ’n seduction scene. Dié dat ek so reguit was.”

Hy lag sag. “Ek sal dit in gedagte hou, hoewel ek nie dink so ’n geleentheid sal sommer gou weer in die toekoms opduik nie.” Hy maak sy vonkelwyn in een sluk klaar en staan op. “En nou, as jy my sal verskoon, moet ek vir daardie einste tante gaan sê dat ek my missie met welslae afgehandel het.”

Kiara knik, kom ook regop en loop in sy arms in wat hy vir haar oophou. “Jy’s ’n ster, Kiara,” sê hy terwyl hy haar broederlik teen hom vasdruk. “En as dit nie vir jou tante was nie, het jy dalk nie so maklik daarvan afgekom nie.” Hy soen haar op die wang. “Maar gelukkig vir jou is jy die ongemak en ek die verleentheid gespaar.”

“Gelukkig.” Sy gee hom ’n laaste drukkie. “Jy’t in elk geval nie die Skat-toets geslaag nie.” Oor sy skouer sien sy hoe Gabriël die kajak weer pens boontoe draai nadat hy dit tot bo gesleep het.

“Die Skat-toets?” Leon kyk vraend na haar en begin arm om die lyf met haar aanstap binnetoe.

“Ek gaan nooit uit met ’n ou wat Skat nie uit sy eie optel en troetel nie. En ek en Skat weet ook al presies, selfs as dit gebeur, wanneer dit nie met opregtheid gedoen word nie.” Sy stap voor hom uit na die wit BMW en gaan staan langsaan terwyl hy dit met die afstandbeheer oopsluit en die deur oopmaak. “Dis een van die baie lesse wat ek die afgelope paar jaar geleer het. ’n Man wat nie uit die diepte van sy hart van Skat hou nie, is nie die man vir my nie.”

“Sy’s oukei. Ek is maar net nie ’n katmens nie,” sê hy effens verskonend en klim agter die stuur in.

“Helga ook nie. Halleluja. Nou weet ek dis waarlik ’n verbintenis wat in die hemel gesluit is.” Sy grinnik en lig haar hand toe hy die enjin aanskakel. “Groete vir haar. Ek dink ek sal eerder môreoggend bel. Julle het seker baie om vanaand oor te gesels.”

Leon steek sy hand by die venster uit en vou dit om hare. “Dankie, Kiara. Vir so baie dinge. Ons sien jou binnekort.”

Kiara kyk die rooi liggies agterna en stap dan die huis binne. Sy druk-druk aan die rose en ruik weer aan hulle. Pienk en pragtig. En geurloos. Hoe gepas.

“En as hy so haastig is dat hy nie eens sy vonkelwynbottel leeg maak nie? Wag vroulief vir hom by die huis?”

Kiara kyk op. Gabriël leun met sy arm teen die glasdeur, sy ander hand in sy sy, en kyk haar met ’n lakonieke glimlag aan. “Soort van.”

Hy haal sy skouers op, sy oë op die rose. “Dis jóú kop, jy kan dit seker stamp soos jy wil. Wou net kom hoor van die voet. Hoe voel dit?”

“Oukei, dankie. En dankie ook vir die gloeilampe. Dit was baie bedagsaam van jou.”

Hy knik. “Ek het my maar besig gehou terwyl ek jou opgepas het.” Hy stoot hom regop. “Onthou om die antibiotikum te drink. En klaar te maak, anders …”

“Anders raak ’n mens se sisteem immuun daarteen. Ja, ek weet en ja, ek sal onthou.”

“Gaaf. Lekker slaap.” Hy draai om en dan weer terug. “En sluit die dêm deure.”

“Ek sal.” Hy is al by die stoeptrap toe sy agter hom aanhink. “Gabriël.”

Hy kyk om en gaan staan stil.

“Ek … wel, ek wil net dankie sê. En jammer as ek vroeër ondankbaar geklink het. Dis net vir my vreemd, die hele ding van jou wat my opgepas het en,” sy roer haar skouers, “ge … gewas het en alles. Maar ek waardeer dit alles baie.”

“My ouma het geglo daar is net een manier om ordentlik dankie te sê.”

“En dit is?”

Sy oë glinster, maar sy gesig bly sedig. “Die Boeremanier.”

Kiara sluk. “Jy bedoel…”

Hy knik plegtig en hou sy arms oop. “Wel?”

Kiara hink stadig nader en lek verbouereerd oor haar lippe. Die man het oneindig baie vir haar gedoen. Sy kon dood gewees het, so vergesog as wat dit nou ook al klink. Sy kom voor hom tot stilstand en vee verbouereerd met haar hempsmou oor haar mond.

“Dankie, Gabriël.” Sy soen hom op sy wang. Sy wou dit ’n vlugtige aanraking maak, maar sy vel is verrassend sag en glad geskeer en haar lippe talm vanself daarteen.

Sy hande vou om haar boarms en hy hou haar ’n entjie van hom af weg terwyl hy afkyk in haar oë. “Dis belowend, Saartjie, maar nie die Boeremanier nie.” Sy kop kom nader en dan rus sy lippe op hare. Ferm én sag. Koel en tog warm. Lig, maar innig. Sy greep om haar arms verstyf effens en dan word die sensuele aanraking eensklaps ’n doodgewone klapsoen. “Sien, dís die Boeremanier,” murmel hy, draai om en verdwyn tussen die melkhoutbome.

“Ek het jou mos gesê, Skat, die man het magte.” Kiara skrop onnodig hard aan Skat se kosbakkie en droog dit dan met ergerlike hale af. “Dit kan nie net die vonkelwyn wees wat my gisteraand al weer so aan die droom gehad het nie. En dié keer was dit nie van koors nie. Ek het nou wel nog ’n glas gedrink ná hy weg is en toe nog die antibiotikum ook, maar nogtans.”

Sy mik die katkossak oor die bakkie en die korrels val met ’n sagte klettergeluid daarin. Sy sit die bakkie op die vloer neer en kyk hoe Skat kieskeurig begin eet. “En nogal in ’n kajak. Ek was nog nooit in een nie, maar ek is seker dis fisiek onmoontlik.” Sy sug diep. Dit maak nie saak hoe moontlik dit is nie, die feit bly staan sy het lank laas in haar lewe só ’n droom gedroom.

“En dit ná ’n vervlakste klapsoen. Ek vra jou met trane in my oë, Skat, ’n Boereklapsoen! Wat het my in elk geval besiel om saam te speel?” Sy skink melk uit in die tweede bakkie. “Magte, sê ek jou. Die man beskik oor magte.”

Voor die rekenaar gaan dit beter met haar. Djee en Leandra klaar sommige van hul misverstande op, loop nog ’n paar probleme op die lyf, maar die liefde bloei toenemend in hul harte.

Kiara bel Helga in die loop van die oggend tussen die bloeiende liefde deur.

“Kan nie vanaand nie, maar môreaand kom vertel ek jou alles,” belowe Helga voor hulle groet en Kiara verwonder haar aan die asemrigheid in Helga se stem.

Toe Kiara daardie aand in die bed val, onthou sy net betyds om haar antibiotikum te drink voor sy in ’n diep, droomlose slaap verval. Êrens in die vroeë oggendure word sy wakker, besef dat sy Gabriël die vorige dag nie met ’n oog gesien het nie, maar raak kort daarna weer aan die slaap.

“En hoe vorder die boek?” vra Helga nadat sy nog proviand in Kiara se yskas gepak en hulle op die dek gaan sit het.

“Besonder goed vandat ek ’n naam, hoe onwaarskynlik dit ook al is, vir die held gekry het. My heldin gaan deur hel, maar sy blom.” Kiara teug diep aan haar wyn.

“Leon sê my jy het jou voet seergemaak?”

Kiara haal haar skouers op. “Lang storie en nie die moeite werd om oor te vertel nie. Alles is onder beheer en al weer vergete.” Sy weet sy lieg vir Helga. Selfs tussen die skrywery deur kan sy nie vergeet van haar alikreukelekspedisie nie en nog minder van die aand toe haar lyf teen bakterieë geveg het terwyl haar hart kwetsbaar gebly het nie.

Sy skrik toe sy besef wat sy dink.

“En nou?” Helga leun nader.

“Nee, niks. Ek wonder maar net waar Skat is.”

“Sy lê op die bank en slaap, het ek gesien toe ek vir ons kaas gaan haal het.” Helga neem ’n happie van ’n kaasblokkie. “Sê my eerder, wat het van die hunk geword? Ek sien dis donker daar vanaand.”

“Hoe sal ek nou weet? Jy sê Leon is oukeierig vir ’n amoeba?” Kiara druk ’n dwergtamatie in haar kies.

Helga se hele gesig versag. “Onthou jy, ek het jou daardie eerste aand hier gesê daar is iets waarvoor ek vir jou moet dankie sê? Kan jy glo dis al ’n week terug?”

Kiara knik. “Ek het al daaroor gewonder.”

“Jy weet teen die tyd hoe hardekwas ek teenoor mans was ná my egskeiding? Wel, ek het daardie aand toe Leon saam met jou daar aangekom het, besef dit was al die jare net ’n verdedigingsmeganisme. Dit was net so,” sy klap haar vingers, “en skielik was dinge vir my anders. Aanvanklik het ek gedink dis maar oor my verligting en dankbaarheid dat hy jou so gehelp het. Maar toe bel hy daardie middag ná ek jou hier afgelaai het en vra of ek dink jy sal beswaar hê as hy Skorrie op ’n A-raam terugsleep hierheen en na ’n betroubare duikklopper neem. Hy kon jou natuurlik nie bel nie en dit was ’n heel legitieme rede om my te bel, maar ek het net skielik geweet hy wou hê ek moet weet hy gaan hier wees daardie aand.”

“En dis hoekom jy in ’n rok en met los hare en twee pizzas pleks van een opgedaag het?” gaan daar ’n lig vir Kiara op.

Helga bloos. Haar hardekwastante met die amoebateorie blóós. Kiara verkyk haar aan die sagtheid in die blou oë.

“Jy weet, Kiara, al die jare lees ek jou boeke en ek het groot waardering vir jou talent ontwikkel, maar ek het nog altyd gewonder hoekom jy sulke twak skryf. Dis onmoontlik, het ek gedink, dat twee mense mekaar ontmoet en skielik is dit kismet en kort daarna vir-ewig-en-altyd.

“Maar geleidelik het ek besef dis nie al waaroor jou boeke gaan nie. Dat dit gaan oor twee mense wat reg is vir mekaar omdat elkeen daardie spesifieke individu is wat volmaak by die ander een pas. En niemand dink dat alles ná die huweliksklokke gelui het, volmaak gaan bly nie. Maar as twee mense so reg is vir mekaar en hulle pas hul liefde op, is die moontlikheid so oneindig groot dat hulle geluk en vrede vir die res van hul lewe by mekaar sal vind. Al is elke oomblik nie volmaak nie. Net sad, het ek altyd gedink, dat ek nie my kismetman ooit ontmoet het nie. En nou…” Sy lig haar hande veelbetekenend.

“En nou het jy?”

Helga trek haar gesig op ’n plooi. “Die enigste vlieg in die salf is die ouderdom. Ek dink nie ek is té ydel as ek sê ek lyk nie op die oomblik veel ouer as hy nie, maar wat van die toekoms? Leon Killian is ’n aantreklike man en boonop ’n goeie vangs met al die motorsake op sy naam. Wat gaan gebeur as my ouderdom begin wys en jonger meisiekinders maak vir hom ogies?”

Kiara skink vir albei nog ’n bietjie wyn in. “Hy sal gevlei voel en dan sy hande saamslaan omdat hý so ’n uitstekende vangs gemaak het die dag toe julle mekaar ontmoet het.”

Helga skommel die wyn om en om in haar glas. “Glo jy dit regtig, of probeer jy my net troos?”

“Hy is net so onkant betrap soos jy, Helga. Ek kon dit in sy oë, sy houding, sien toe hy nou die aand hier was. Onthou, in al die jare dat hy geskei was, kon nog nie een van daardie jong meisiekinders regkry wat jy reggekry het nie. En ek is seker meer as een het probeer. Jy’s reg. Hy is aantreklik en hy is dalk ’n vangs, maar dis vir jou dat sy hart begin klop het.”

Kiara weet nie hoekom sy oortuig voel van wat sy sê nie, sy weet net sy is. “Maar ek verstaan nog nie mooi waarom jy vir my dankie sê nie? Ek het weinig daarmee te doen gehad dat jy hom ontmoet het. Ek dink julle sou die een of ander tyd wel op Hermanus met mekaar te doen gekry het. Met dieselfde gevolge. Dit was so bedoel … en die tyd daarvoor is vir albei van julle ryp.”

Helga skud haar kop. “Dis nie waarvoor ek dankie sê nie. Ek sê dankie omdat jy, ten spyte daarvan dat ek uiterlik so hardekwas gebly het, met jou boeke daardie klein vlammetjie van hoop aan die brand bly hou het. Sodat ek kon herken wat gebeur toe dit gebeur het. Dis waarvoor ek dankie sê, Kia.”

Kiara kyk haar lank stil aan. Dit verstom haar dat sy ’n vlammetjie van hoop by enigiemand aan die brand kan hou, laat staan by Helga, veral omdat sy self geen hoop meer voel nie. Só sonder hoop is, dat sy nie meer self helde kan uitdink nie, maar dit aan haar karakters moet oorlaat om vreemdelinge in te span vir ’n taak waarvoor die vreemdelinge in die werklike lewe allermins bevoeg is.

“Dan is ek bly dis so, Helga. Baie bly,” sê sy ten einde laaste, maar in haar hart is net ’n dowwe hartseer.


Sewe

Sy het lank laas so lekker aan ’n boek geskryf, dink Kiara Sondagmiddag toe sy ’n ruskansie neem en op die balkon staan en koffie drink. Djee en Leandra is op die punt om ’n deurbraak in hul verhouding te maak voor die volgende kinkel in die storie kom, en sy wil eers mooi daaroor dink. As Djee haar nou op ’n kajakrit neem, kan Leandra dalk agterkom dat sy gevoelens vir haar opreg is en dit gee hulle sommer tyd om alleen te wees.

Maar waarom op die aarde sal hy haar op ’n kajakrit wil neem? Sy sal dit baie goed moet motiveer as sy dit geloofwaardig wil maak nadat hy haar saam met die filmster sien dans het. En hoe lyk ’n kajak van naby? Hoe vaar dit? Hoe voel dit om daarin te sit?

Sy blerts die laaste slukkie koffie oor die balkonreling en kyk na die houthut. Die kajak moet in die skuur wees, want dit lê al van Vrydag af nie soos gewoonlik langs die stoep nie. Sy wonder vir die soveelste keer waarheen Gabriël sedert Vrydag verdwyn het. Seker na die eksotiese Alicia toe vir die naweek.

Gabriël en Alicia, Leandra en Djee, Helga en Leon. Almal het maatjies, net ekke nie.

Sy raap Skat van die stoepstoel af en druk haar gesig in die sagte hare. “Maar ek het vir jou, Skat,” fluister sy in die wit pels en soen haar tussen haar oë. “Jy’s my maatjie. En dis meer as genoeg,” sê sy hardop en sit die kat weer neer. Skat kyk haar skepties aan. “Ag, jy,” snork Kiara.

Terug voor die rekenaar kom sy nie weer dadelik tot skryf nie. Sy staar na die kwotasie vir die herstelwerk aan Skorrie. Sy sal iets daaraan moet doen, maar wát weet sy wraggies nie. Haar volgende tantième word eers weer in April uitbetaal en haar oortrokke fasiliteit strek net só ver. Gelukkig kry sy darem volgende maand geld vir ’n tydskrifverhaal wat sy geskryf het. Dit sal ’n paar gate toestop, maar dis nie eens genoeg om ’n deposito vir Skorrie se dinge te betaal nie.

Sy stoot die kwotasie eenkant toe. Later. Sy sal later probeer plan maak. Wanneer sy ingaan Hermanus toe. Dié week nog. Sy kan nie verwag dat Helga net heeltyd vir haar aandra nie. En miskien kan sy êrens ’n tydelike joppie as ’n kelnerin kry as die manuskrip klaar is. Al is dit buite seisoen. Maar daaroor kan sy ook later besluit.

“Kom, Leandra, dat ek julle aan die vry kan kry.” Haar hande huiwer oor die sleutelbord terwyl sy vlugtig weer die laaste paragraaf lees en dan val sy weg.

Dis al tienuur, sien sy verras toe sy vir die eerste keer weer uit haar storie kom. Sy strek behaaglik uit. ’n Glasie wyn en ’n paar beskuitjies met kaas voor sy gaan slaap, besluit sy.

Dis eers toe sy opstaan dat sy sien daar is weer ligte in die houthut aan. Sy huiwer toe sy hom deur sy gordynlose vensters in sy leefvertrek sien rondbeweeg. Gabriël wat haar gewas het met daardie groot en tog delikate hande van hom. Gabriël wat tevrede was met ’n klapsoen in ruil vir sy medemenslikheid. Miskien is hy nie heeltemal ’n Hun nie. ’n Engel natuurlik ook nie, maar ten minste nie ’n barbaar nie.

Sy is besig om die kaasplakkies op die growwe beskuitjies te sit toe daar ’n klop aan die deur is. Sy skakel die stoeplig aan en loer om die gordyn.

“Haai,” sê hy toe sy die glasdeur oopskuif. Hy lyk moeg.

“Haai. Kom in.”

“Nee, ek wou net kom hoor of jy oukei is. Ek het gesien jy sit nog agter die rekenaar tot nou-nou toe.” Sy oë flits oor haar en sy is bly sy het vir ’n verandering ’n relatief beskaafde jean en ’n mooierige toppie aan.

“Ek is heel oukei, dankie. Loop nie eens meer juis kruppel nie.” Sy lig haar voet en draai dit hakskeen boontoe. “Sien. Dis gesond.” Sy laat sak haar voet vinnig toe sy ook sien dis nie meer alte skoon ná sy heeldag kaalvoet geloop het nie.

“Ek sien, ja. Ek is bly.” Hy bly so staan, lig dan sy hand en streel die krulle wat oor haar wang geval het agter haar oor in. “Jy het die mooiste hare. Ongetem, maar só sag. ’n Mens wil heeltyd jou vingers daarin druk, voel of die rooi tussen die goudbruin ’n mens sal brand.”

Kiara kyk verstom na hom. Haar oorskulp brand waar hy rakelings daaroor gestreel het.

Sy oë verskuif van haar hare na haar mond. “Ai, Saartjie, as ek net nie heeltemal te veel kere al my vingers verbrand het nie …”

Dan staan hy terug en glimlag skeef. “Sluit toe en lekker slaap.” Hy draai om, streel Skat se kop in die verbygaan waar sy op die stoeptafel gespring het en stap met die stoeptrappies af. Hy is reeds agter die melkhoutbome toe Kiara weer tot haar sinne kom.

Teen elfuur die volgende oggend voel Kiara sy kan Leandra en Djee ’n rukkie gelukkig in mekaar se arms los voor die een of ander katastrofe hul verhouding weer tref. Snaaks, dink sy toe sy afstap water toe, sy sukkel nou half meer met Leandra as met Djee. Hy begin nou tot sy reg kom terwyl Leandra ’n bietjie aan die kinderagtige kant raak. En ’n kinderagtige heldin sal nie deug nie. Sy sal met Leandra daaroor moet praat, haar mooi vertel dat ’n wonderlike, deernisvolle man soos Djee nie vir lief sal neem met kinderagtigheid nie.

Sy laat val haar handdoek en maak haar sarong los. Die bries skep die bont stukkie lap en sy moet ’n paar treë agterna loop om dit te gaan haal voor sy dit onder die swaarder handdoek indruk. Dêmmit, sy het vergeet om haar hare vas te maak, onthou sy toe haar hare vorentoe val en haar sig versper. Toemaar, as dit nat is, sal dit wel uit haar gesig bly.

Die water is net so koud soos die vorige paar keer, maar sy verwag dit teen die tyd en geniet die gloeiende gevoel van haar vel onder die aanslag van die ysigheid.

Sy bly korter in die water as wat sy beplan het toe sy agterkom die wind word sterker en is net betyds weer op die sand om te keer dat haar handdoek en sarong op loop sit. Sy kry die sarong met moeite weer om haar middel gebind, druk haar nat haarslierte uit haar gesig en begin aanstryk huis toe.

Die handdoek, wat soos ’n permanente rekwisiet oor Gabriël se stoepreling hang, trek haar oog toe die wind dit skep en ’n ent verder teen die sementtafel se poot vaswaai. Dan sien sy hoe Skat stert in die lug by sy deur inwip.

“Skat!” roep Kiara ongeduldig. Netnou maak die klein snip weer moeilikheid. Sy sien juis Gabriël se nat duikpak wapper ook in die wind. Sy draf nader en tel die handdoek op pad stoep toe op.

“Skat?” Sy huiwer op die boonste trappie. “Skattebol?”

“Gabriël! Iemand soek jou,” hoor sy ’n meisiestem van binne af roep en Kiara krimp ineen. Kon sy nie maar ’n ander naam vir haar kat gekies het nie?

“Lê net stil, ek wil nie van voor af begin nie,” kom Gabriël se stem van verder weg.

Kiara stap tot by die deur se drumpel. “Ek soek net my kat,” begin sy verduidelik. Half verblind deur die son hou sy haar hand oor haar oë, maar dit duur ’n sekonde of wat om gewoond te raak aan die relatiewe skemer. “Haai,” groet sy dan lamlendig terwyl sy die prentjie voor haar inneem.

Alicia lê effens skuins gedraai op ’n groot, turkoois lap met haar hare wat uitwaaier bo haar kop.

“O, hallo, dis jy. Jou kat is agter Gabriël aan,” sê Alicia, klaarblyklik heeltemal gemaklik daarmee dat sy nie ’n draad klere aanhet nie. Miskien omdat sy effens kuis gemaak is met alikreukelskulpe wat op strategiese plekke oor haar lyf gepak is.

Kiara se oë vlieg weg toe Gabriël uit die slaapkamer te voorskyn kom met Skat op sy een arm en ’n kamera in sy hand. Hy loer vlugtig na Alicia voor hy na Kiara kyk. “Hier is sy. Ek het haar net betyds gekeer voor sy weer my alikreukels bygekom het. Ek sal maar moet leer om versigtiger te wees.” Hy stap nader en gee Skat aan. Kiara vat die kat werktuiglik by hom.

“Ek is jammer. Oor Skat en oor … Ek wou nie …” Sy beduie in Alicia se rigting, haar keel dik en skielik seer. “Ek wou julle nie … onderbreek nie.”

“Dis in die haak. Alicia is gewoond daaraan.” Verbeel sy haar, of is daar iets tergerigs in sy oë?

Waaraan? wonder Kiara. Om kaal te lê met net skulpe ter bedekking? Om onderbreek te word deur ’n kennis van Gabriël terwyl …?

“Dit lyk soos my handdoek?” Gabriël lig die punt van sy handdoek wat nog oor haar skouer hang.

“Ja … ek … dit het afgewaai.” Sy trek dit van haar skouer af onder Skat uit en gee dit vir hom terwyl sy die kriewelrige Skat stywer vasknyp. “Jammer … ek … baai, dan.” Kiara draai verbouereerd om.

“Baai,” hoor sy Alicia groet en dan sê: “Ag nee, hel, Gabe, hierdie goed is half grillerig.”

“Lê stil, dit werk so half en half vir my. Ek voel ’n roering waar daar lank laas ’n roering was,” hoor sy hom antwoord voor Kiara vleuels aan haar voete kry.

“Ek was reg, Skat. Hy ís toe ’n Hun. ’n Mens moet jou eerste indrukke vertrou.”

“Jou eerste indruk was dat hy die lyf van ’n seegod het,” kom Leandra se stem droërig van êrens in haar kop.

“Sharrap, jy! Ek skryf jou in Djee se arms in en dan wil jy nog kom staan en tjirp. Buitendien, wat weet jy van my of die werklike lewe af? Jy’s my skepsel wat leef in ’n wonderwêreld wat raai wie vir jou geskep het?”

“En jy is soos ’n alikreukel,” tart Leandra nydig. “Bly in jou kronkelskulp met ’n stekelrige dekseltjie wat jou nog verder beskerm en afsluit. Wat weet jý van die werklike lewe af? Pas op net, jy beland nog skulp en deksel en al in ’n pot kookwater. Dan help al jou wegkruip niks. Dán word jy net as ’n smaaklike happie op rys voorgesit.”

“Ek sê bly stil! Jou verwaande klein merrie, ek skryf jou sommer uit jou eie storie uit.” Kiara skrik vir haar skril stem. Sy sak op die bank met die vet, bont kussings neer en trek haar knieë onder haar ken in terwyl sy kyk hoe die wind ’n branding op die meer opwaai. Yl wolke dryf deur die lug. Buite raas die melkhoutbome en die jonges buig saam met die wind.

Die wind stem haar onrustig. Melancholies. Haar oë dwaal na die groot skildery bokant die kaggel. Sy verwonder haar vir die soveelste keer oor die kleurespel, die gebruik van lig en skadu. Die gevarieerde kwashale. En die ongelukkige uitdrukking in die meermin se oë, asof sy besef sy is vasgevang tussen twee wêrelde. Die wêreld van water en een van lug. Nie vis nie, maar ook nie vrou nie. ’n Wese wat haar onsterflikheid sal opoffer vir die ware liefde van ’n sterwelingman. Maar ’n wese wat deur sterwelingmans gevrees word omdat hulle weet dat hul liefde vir die meermin sal lei tot die afsterwe van hul dominansie. Want die liefde maak kwetsbaar. Die liefde breek grense af. Die liefde maak gelyk.

“En daarom, Leandra, kruip meerminne soms in kronkelskulpe terug, trek stekelrige dekseltjies agter hulle toe, bewerkstellig so ’n vals sin van veiligheid vir hulself. Al weet hulle dat kookwater die een of ander tyd dalk hul voorland kan wees.”

Kiara sug diep en laat sak haar gesig in die hoek wat haar elmboog maak. “Ek is eensaam omdat ek ’n lafaard is. Dit hoef jy my nie te vertel nie, Leandra. Ek laat jou liefkry omdat ek self nie meer kan nie. Ek praat met jou en Skat en die meermin omdat ek nie meer met regte mense kan praat nie. Skep wonderwêrelde omdat ek die werklikheid nie kan kleinkry nie. Skryf omdat ek nie weet hoe om te leef nie. En ek weet al hierdie dinge, maar ek weet nie waarom dit nou skielik begin saak maak nie en ook nie wat om daaraan te doen nie.”

“En dis wat ek toe vir Leandra sit en vertel met die meermin as beamende meeluisteraar. En dis toe dat ek besluit om my stêre in Hermanus en by my fairy godmother te kry,” sluit Kiara af en glimlag skeef vir Helga wat oorkant haar by die koffiekroegtafeltjie sit. “En nou dink jy seker ek is koekoe.”

Helga roer die taai, donker suiker om en om in die potjie voor sy haar ken op haar hande laat rus. “Kiara, my lief, ek weet lankal jy’s koekoe. Dis deel van jou en ’n eienskap wat baie vertedering wek. Daar’s niks fout met koekoe nie. Maar daar is groot fout met eensaam en hartseer wees en niks daaraan doen nie.”

Sy vou ’n skraal hand om Kiara se bruiner een. “Ek is so bly jy maak ’n bietjie jou hart teenoor my oop. Dis die eerste tree in die regte rigting. Ek sal net graag wil weet wat daartoe aanleiding gegee het dat jy juis nóú ge-crack het?”

’n Beeldskone vrou met alikreukelskulpe waar kledingstukke behoort te wees, dink Kiara, maar sy skud net haar kop. “Ek is self nie seker nie,” sê sy en weet ineens dat sy nie vir Helga jok nie. Dis nie net die beeld van Alicia so sonder konvensie in al haar vroulike vryheid nie. Dis iets anders. Iets wat sy nog nie gereed is om in die oë te staar nie.

“Toemaar, jy sal dit later uitgepluis kry. Maar nou,” Helga roep die kelnerin nader, “het jy terapie nodig. En ek ken net een soort.”

Sy maak ’n afwerende gebaar toe die kelnerin kleingeld wil uitkeer en tel haar handsak van die vloer af op. “Kom, Kiara, ons het net ’n paar uur oor. En in daardie paar uur gaan ons shop tot ons drop. En daarna gaan ons dress to kill en vir Leon en ’n goeie vriend van my opkommandeer om ons te bederf met ’n ete by een van my gunstelingrestaurante hier op Hermanus.”

Kiara skud haar kop. “Helga, jy weet mos …”

Helga hou haar vinger waarskuwend voor Kiara se neus. “Nog een protesterende piep uit jou uit en ek onterf jou summier. Ek wag al járre lank om jou ’n bietjie te verwen. Jy gaan nie my pret vandag bederf nie.”

Kiara dop haar oë om. “Oukei,” stem sy teësinnig in en troos haar daaraan dat ’n mens nie sóveel kan koop binne die paar uur wat oor is voor die winkels toemaak nie, “maar van watse goeie vriend praat jy dan nou?” Sy tou noodgedwonge agter Helga aan wat tussen die tafeltjies deurvleg soos ’n vrou met ’n baie belangrike doel voor oë.

“Net omdat ek nooit voorheen op dáárdie manier in mans belang gestel het nie, is dit nie te sê dat ek nie nou en dan mans ontmoet het nie.”

Kiara val langs haar in toe hulle uit die koffiekroeg is en moet haar treë rek om by te bly. “Ek het ’n huis aan hom verkoop toe hy ná sy vrou se dood van die Kaap af hierheen gekom het. ’n Lieflike huis, moet ek bysê. Vermont. Óp die see. En hy is baie sweet. ’n Man met deernis vir sy medemens. Een van die min dokters wat ek ken wat nog na ’n mens se huis toe kom as daar regtig nood is.”

Kiara steek vas. “O, genade.”

Helga kom ook tot stilstand en kyk oor haar skouer. “Wat nou?” Sy kry Kiara aan die hand beet en sleep haar behoorlik verder. “Kom, jong. Jy is ’n vrou, jy kan meer as een ding op ’n slag doen. Dit sluit loop en praat in.”

Kiara val weer langs haar in. “Die dokter. Sy naam is nie dalk Dewald nie?”

Helga kyk verras na Kiara. “Einste. Dewald Stander. Wonderlike dokter. Great man. As ek tien, twaalf jaar jonger was … wie weet. Hoewel, destyds toe hy hier aangeland het, was hy darem nog net te hartseer oor sy vrou. Leon ken hom ook. Hulle speel saam gholf. Maar hoe ken jý hom?”

Helga steek voor ’n boetiek vas. “Newwermaaind, jy kan my later vertel. Dáár is nou ’n swart nommertjie waarin ek jou kan sien. En kyk daardie fraai toppie. Kom.”

“Helga …” probeer Kiara weer keer.

“Kiatjie, hou op moeilik wees. Ek wíl jou ’n bietjie bederf en – nou nie hieroor of daaroor nie – maar die omvang van jou garderobe laat veel te wense oor.”

Dis oor my garderobe by my beurs moet aanpas, sug Kiara innerlik en laat Helga toe om haar by die boetiek in te sleep.

’n Mens kán ’n vrag goed binne ’n paar uur koop as jy aan Helga se sy is, besef Kiara toe die laaste winkeldeur agter hulle toegemaak word. Helga gloei van plesier. Kiara onderdruk haar skuldgevoelens en vroetel met die horde pakkies om dit gemakliker te kan dra.

“Jou kredietkaart is na dese krinkelsnit,” protesteer sy dan tog flouerig.

“Bog. Goud kreukel nie. Terloops, terwyl jy aangepas het, het ek Dewald in die hande gekry. Hy is vry vanaand en gretig om my skrywende peetkind te ontmoet.” Helga sluit die Peugeot se bak oop en laat val haar hande vol pakkies daarin.

Kiara krimp ineen. Met al die geharwar het sy skoon vergeet van Helga se planne. “Helga, ek kan nie …”

“Klaar daaraan gedink. Natuurlik kan jy nie donkernag alleen terugry nie,” verstaan Helga haar moedswillig verkeerd. “Jy slaap by my oor. Soos ek jou ken, het Skat genoeg kos en water tot ná die wederkoms en jy kan mos môre vroeg-vroeg teruggaan. Toe, kry jou ry.” Sy beduie na die RAV drie parkeerplekke verder. “Ek sien jou by die huis.”

Kiara gee met ’n sug bes. Met so ’n bietjie geluk aan haar kant, onthou dokter Deernis haar dalk nie.


Agt

Kiara laat gelate toe dat Helga namens haar besluit wat om die aand aan te trek en moet erken dat Helga se goeie smaak en gul beursie goeie gevolge gehad het. Die swart ontwerpersjean sit knus om haar heupe en die halternektoppie pas ferm om haar borste, maar klok effens na onder uit. Dis net mooi lank genoeg om alles toe te maak, maar kort genoeg dat haar naeltjie nou en dan in die beweeg effens uitloer. Die lae V-hals wys ook net genoeg om verleidelik te wees sonder om te veel van haar ware uit te stal.

“Dié het ek so ’n ruk terug effens knap gekoop.” Helga hou ’n paar swart toonsandaaltjies met ’n fyn maar lae hak in die lug. “Hulle behoort jou te pas.”

Kiara het teen dié tyd geleer dat daar vandag geen keer aan Helga is nie en glip haar voete gehoorsaam in die sandale.

“Sien jy, dit pas perfek.” Sy staan terug en bekyk haar handewerk. “Sjoe, wat sou ek wou gee vir só ’n lyfie,” glimlag sy sonder ’n druppel nyd.

“Jy het ’n lieflike lyf,” frons Kiara.

“Vir my ouderdom, ja.” Helga grinnik. “Nare frase daardie, maar toemaar … Kom sit hier voor die spieël.” Sy skuif ’n laai oop en betrag die inhoud met haar wysvinger teen haar lip. ’n Verskeidenheid haarkammetjies en -knippe lê netjies in gelid daarin.

Kiara onderdruk ’n glimlag. Die goed sou sweerlik alfabeties gewees het as dit moontlik was. Helga is so netjies, het sy al agtergekom, dat selfs ’n geldnoot in haar beursie dit nie sal waag om verkreukel te wees nie.

Helga se hand huiwer oor ’n silwer knip en gaan dan na ’n swarte versier met swart blinkertjies. Sy gaan staan agter Kiara en kam met haar vingers deur die sagte krulle voor sy die harevag oplig, losserig op Kiara se kop opstapel en dan vasknip. ’n Paar haarnaalde skep verder ’n mate van orde en dan trek sy fyn kurktrekkerkrulletjies uit die kapsel om sag om Kiara se gesig en in haar nek te hang.

“Perfek,” verklaar sy en swaai die stoel om. Met behendige bewegings wend sy nog ’n bietjie blosser aan Kiara se wangbene en dan oogskadu in die vou van haar oog, ’n titseltjie donkerder as die res. “So ja, nou nog net die lipstiffie. Hier, gebruik hiervan.”

Kiara gehoorsaam en gaan staan dan voor die vollengtespieël. Haar oë blink ’n dieper blougroen en haar mond lyk voller as gewoonlik. Haar hare lyk sag en natuurlik, maar tog gesofistikeerd. Vir die eerste keer in ’n baie lang ruk lyk sy waarlik stunning, dink Kiara. Sy kyk om na Helga, wat besig is met haar eie hare.

“Dankie, Helga. Jy weet nie hoeveel dit vir my beteken nie.” Sy gaan buk by haar en druk haar wang teen Helga s’n. “Ek weet nie hoe om genoeg dankie te sê nie.”

“Dit, Kiatjie, is ’n groot plesier. En die resultaat beloning genoeg.” Sy druk-druk aan haar hare en staan op. “Kom ons gaan slaat hulle vir dood,” knipoog sy.

Dewald is langer as wat sy hom onthou. Miskien omdat sy hom nog net langs Gabriël sien staan het. En hy is aantrekliker ook. Waarskynlik om dieselfde rede, dink Kiara effens grimmig toe hy kort ná ’n stroewerige Leon opdaag.

“Dewald Stander. Kiara Albertyn,” stel Leon hulle formeel aan mekaar voor. “Ietsie om te drink voor ons ry, Dewald? Die meisies het ’n glasie wyn bestel en ek wou nou net vir myself ook ’n knertsie skink.”

“Dankie, whisky sal lekker wees. Hallo, Kiara.” Hy steek sy hand na haar uit toe Leon styf knik en omdraai. Daar is ’n vraagteken in sy oë. “Jy lyk half bekend?”

“Hallo.” Sy skud sy hand vlugtig en voel hoe ’n blos in haar wange opstoot. “Ons het al so soort van ontmoet. My buurman het jou uitgeroep toe ek …”

“A!” daag dit by hom en hy glimlag. “Die mooi meisiekind met ’n voorliefde vir visvang. Hoe voel die voet?”

“Die voet is gesond, maar visvang?” frons sy effens.

“‘Everyone needs to believe something. I believe I’ll go fishing,’” verfris hy haar geheue en sy glimlag verdiep en tower twee kuiltjies in sy wange op. “Die T-hemp wat jy aangehad het.”

“O nee, dit was …” Kiara roer haar skouers. Wat sal die man dink as sy vir hom sê dit was Gabriël se hemp? Een waarin sy deesdae feitlik elke aand slaap. Natuurlik net oor dit so ’n lekker groot hemp is. “… ’n geleende hemp,” voltooi sy die sin effens lamlendig en neem haar voor om die hemp so gou moontlik te laat was en terug te gee.

“Ek was altyd mal daaroor as my vrou in my T-hemde geslaap het.” Die hartseer plukkie aan sy mond verdwyn vinnig. “Dis seker die domste ding wat ’n man vir ’n pragtige meisie kan sê. ‘Skuus, dit het uitgeglip.”

“Dis in die haak. Helga het vir my gesê jou vrou is oorlede. Ek is jammer om dit te hoor,” probeer Kiara haar ongemak wegpraat.

“Dis darem al so vier jaar gelede, maar dankie. Die lewe gaan aan. Soos jy seker alte goed weet. Helga sê my jy is geskei. Soms dink ek dat ’n egskeiding ’n mens meer verwond agterlaat as die dood van ’n geliefde.”

“Dewald, hallo! En as julle nou so staan-staan gesels? Kom, sit.” Helga kom ingestap van die kombuis af en hou ’n skinkbord met glase na hom uit. “Sit dit sommer op die koffietafel neer en kry vir julle. Verskoon my net ’n oomblik.”

Helga en Leon bly ’n hele rukkie weg en toe hulle kom sit, is Kiara seker daar is ’n stywigheid tussen hulle. Maar die wyn laat haar effens ontspan en teen die tyd dat sy en Dewald in sy Mercedes restaurant toe ry, gesels sy al gemaklik met hom en het sy haar gevoel oor Helga en Leon aan haar verbeelding toegeskryf.

“Dit lyk lieflik,” merk sy op toe hulle langs die restaurant hoog bo die nuwe hawe stilhou.

“Die uitsig is pragtig. As die walvisse hier is, is die plek tjok en blok vol. Ek het vir ons ’n tafel by die venster bespreek, soos Helga gevra het. Jammer ek moes daarop aandring om met twee motors te ry, maar ek het al geleer. Ek werk nou wel nie vanaand nie, maar as ’n mens ’n dokter is, weet jy nooit of jy nie dalk inderhaas êrens heen moet jaag nie. Ek maak nou vir jou oop.”

Sy voel gemaklik by hom, besef Kiara terwyl sy geduldig wag dat hy omstap en die deur vir haar oophou. Hier is nou ’n man met deernis en mededoë, Leandra, dink sy stilweg. Miskien moet ons Djee ’n dokter maak. Een wat werklik omgee. Maar ek sal nooit van hom ’n wewenaar kan maak nie. Nie een in wie se grys oë die verlange na sy vrou netnou in Helga se sitkamer nog so vlak gelê het nie.

Die restaurant is nie stampvol nie, maar vol genoeg dat die gemurmel van stemme die sagte musiek en ruising van die see oorskadu en ’n gesellige atmosfeer bewerkstellig. Die lig van die flonkerende kerse op die tafels word deur sagte beligting aangehelp. Die servette is gestyf en die eetgerei blink.

“Sal ons maar solank gaan sit? Helga en Leon sal seker nou hier wees. Hy’t iets gesê van brandstof ingooi.”

Kiara knik en wonder of die twee dit bekook het dat sy en Dewald eers ’n bietjie alleen kan wees om gemakliker met mekaar te raak.

Hulle word deur ’n elegante vrou na hul tafel gelei en Dewald trek vir Kiara die stoel uit wat die beste uitsig oor die hawe verskaf. Deernisvol én bedagsaam, Leandra, nes jy Djee gaan leer ken, neem Kiara haar voor.

“Dewald.” Kiara wou net gaan sit toe die diep stem agter hulle haar in haar beweging stuit.

“Gabriël. Dis ’n verrassing,” bevestig Dewald Kiara se nare vermoede nog voor sy omdraai. “Hallo, Alicia,” vervolg hy en draai na Kiara. “Ek weet jy ken Gabriël, maar het jy al vir Alicia ontmoet?”

Sy knik. “Vlugtig,” sê sy ongemaklik en groet hulle stokkerig.

Gabriël lyk nog groter as gewoonlik waar hy uit sy stoel orent gekom het.

“Hallo, Kiara. Dis voorwaar ’n verrassing.” Sy oë gly oor haar, maar sy kan sy uitdrukking nie peil nie.

“Haai, Kiara.” In haar swart nommertjie wat min aan die verbeelding oorlaat, lyk Alicia soos iets uit ’n advertensie vir ’n peperduur, baie verleidelike parfuum. “Sorrie oor vanoggend, hoor? Jy’t seker nie geweet wat om te dink nie. Daar lê ek toe, Dewald, in my Evasgewaad met net ’n paar skulpe wat die nodigste toemaak,” verduidelik Alicia vrolik. “Die arme Kiara het nie geweet waar om te kyk nie en ek kon nie roer om my skaamte te bedek nie, want dan foeter die ellendige skulpe dalk nog af ook. En Gabriël hou vol ek moet stillê, hy pak nie weer die goed nie. Ek moet sê, dit was ’n vreeslike gesukkel in die eerste plek, want elke keer as ek aan die lag gaan, rol die goed af.”

Dewald grinnik. “Was ek maar ’n vlieg teen die muur.” Hy laat rus sy hand laag op Kiara se rug. “Maar geniet julle ete. Hier kom julle voorgereg nou net.”

Kiara is verlig dat sy met haar rug skuins na hulle sit, maar kan nie help om af en toe Gabriël se diep stem en Alicia se kenmerkende laggie bo die res van die restaurantgeluide te hoor nie.

Dewald bestel vir hulle ’n bottel wyn nadat hy met Kiara beraadslaag het en kyk dan op sy horlosie. “Ek wonder wat het van Helga-hulle geword?” vra hy net voor sy selfoon begin lui. “Ek hoop nie dis ’n pasiënt nie.” Hy knip die foon van sy lyfband af en kom regop. “Dewald, hallo?”

Hy stap uit op die balkon en kom kort daarna terug. “Iets het voorgeval. Leon moet glo na die een of ander krisis by die motorhawe omsien. Helga vra om verskoning. Hulle sal nie kan kom nie,” verduidelik hy toe hy weer gaan sit. “Dis nou jammer, maar nou het ek jou net vir myself vanaand.” Hy laat sy hand vlugtig op Kiara s’n rus. “Ek hoop nie jy is te teleurgesteld nie?”

Kiara skud haar kop. “Nee wat, dit voel darem nie heeltemal na ’n blind date nie,” glimlag sy en wonder heimlik of daar werklik iets voorgeval het. Maar, besluit sy gelate, daar is nie veel wat sy op die oomblik daaraan kan doen nie.

Dewald is rustige geselskap. Hy gesels onderhoudend oor aspekte van sy werk, oor die walvisse wat laatwinter hier na die Hermanuskus toe kom en oor sy voorliefde vir staproetes tussen fynbos. Sy vrou, hoor Kiara, was ’n tandarts, sy huwelik kinderloos omdat hulle eers hul loopbane op koers wou kry en wou reis. Iets wat hulle uitgebreid en so gereeld moontlik gedoen het, en dikwels met gholftoere gekombineer het. ’n Sportsoort waarin Delia glo uitgeblink het.

Hulle eet in relatiewe stilte, wat weer Gabriël se stem en Alicia se laggie hier skuins agter haar bokant die gemurmel van ander gesprekke hoorbaar maak, maar Kiara sit so dat hulle buite haar gesigveld is, onseker hoekom sy so bewus van hulle is.

Delia en Dewald, dink sy tussen die happies vars geelstert deur. So gepas asof hul doopname reeds van hulle pasmaats gemaak het. Tot die dood toe. En duidelik ook daarna.

Dewald is besig om te wik en weeg tussen ’n Allesverloren- of ’n Oude Muragie-port toe Gabriël langs hulle kom staan.

“Ons is op pad. Sien ek jou by die uitstalling, Dewald?” rammel Gabriël se stem hier by haar.

Dewald kyk op van die wynlys en glimlag. “Definitief, dis oor ’n bietjie meer as ’n maand, nie waar nie?”

“Dis te sê as ek genoeg skilderye reg het.” Daar is ’n lakonieke noot in die diep stem wat dit effens grinteriger as gewoonlik maak.

“Sit jy nog met die blok?” vra Dewald simpatiek.

Gabriël haal sy skouers ontwykend op.

“Ek is seker jy sal ’n deurbraak maak en dan vlieg die kwas weer oor die doeke.” Dewald kyk na Kiara. “Is jy lus om saam met my uitstalling toe te gaan? Soos ek Alicia ken, sal dit ’n spoggerige geleentheid wees met ’n ieder en ’n elk wat al ooit op die Suid-Afrikaanse BBP-lys gepryk het. Of hoe, Gabriël?”

Gabriël glimlag skeef. “Vra haar self, hier kom sy nou net terug van die kleedkamers af.”

“Word my naam ydellik gebruik?” Alicia se oë blink en die lang, donker hare glim glad in die dowwe lig.

“Ons praat oor die uitstalling.”

“Dit gaan stunning wees, dis al wat ek bereid is om te sê. Ek gaan julle dié keer behoorlik verras. Ons moet Gabriël net weer aan die verf kry. Miskien sal die foto’s wat hy vanoggend geneem het die muse terugroep. Jy moet ook die uitstalling bywoon, Kiara. Ek stuur vir jou ’n uitnodiging saam met Gabriël. Maar kom, lovey. Ons moet in die bed kom dat jy môre vroeg-vroeg kan begin verf.” Sy haak haar arm besitlik deur syne. “Geniet julle aandjie verder. Sien jou seker binnekort weer, Kiara.”

Kiara glimlag flouerig, te besig om al die inligting te verwerk om hartlik te wees.

Gabriël lig sy hand met ’n stel motorsleutels daarin. Die sleutels klingel liggies teen mekaar soos ’n vals windharpie. “Baai, Dewald. Sien jou, Kiara.”

“Mooi paartjie, nè,” sê Dewald terwyl sy hulle agterna kyk toe hulle wegstap. Hy sug effens toe sy knik. “Dis wat almal altyd van my en Delia ook gesê het.”

’n Doodse moegheid trek onverwags deur Kiara. “Dewald, as jy nie omgee nie sal ek eerder by die port verbyhou. My bedrywige dag is besig om my in te haal.”

Dewald laat sak die wynlys en vou sy hand oor hare. “Natuurlik. Om die waarheid te sê, ek het môre ook ’n vol dag. Ek het nie juis beplan om so op die Maandagaand uit te gaan nie.”

Toe hulle buite by sy motor kom, huiwer Kiara en kyk oor die verligte hawetjie uit. Die bote wieg onrustig en die branders klap teen die hawemuur aan. Links van die hawe flonker kerse agter afgerolde seilvensters.

“En dit?” vra sy toe Dewald langs haar kom staan.

“Quayside Cabin. Dis een van daardie restaurantjies wat met ’n vraghouer vir ’n kombuis en ’n paar tafeltjies rondom begin het. Dis nogal heel oulik vandat dit onderdak is.”

“Lyk baie interessant.” Kiara glimlag op na hom.

“Dan neem ek jou volgende keer daarheen.” Hy sit sy arm om haar skouer en kyk met ’n innigheid in sy oë af na haar. “Ek hoop daar ís ’n volgende keer, Kiara? Ek het die aand geweldig geniet. Buitendien, ek het so baie oor my eie dinge geklets, ek het nooit by al die vrae uitgekom wat ek jou oor jou skryfwerk wil vra nie.”

Kiara lig haar een skouer effens. “Ons sal maar sien, Dewald. Ek werk gewoonlik saans ook.”

Hy neem haar aan die boarms en draai haar na hom toe. “Kiara, ek weet ek was vanaand in een opsig nie besonder goeie geselskap nie. Ek weet ek het heeltemal te veel oor Delia gepraat.”

Hy glimlag toe haar oë rek. “Moenie dink ek het nie agtergekom dat jy al hoe stiller geraak het nie. Dis net … dis so maklik om met jou te gesels, en my tong het met my weggehardloop. Maar dis juis omdat ek so tuis by jou voel.”

Kiara glimlag flouerig. “Dewald, dis nie omdat my blinderige date oor sy oorlede vrou praat dat ek stiller geraak het nie. Ek het immers geen vooropgestelde – laat staan romantiese – idees oor jou wat dit sou regverdig nie. Ek was miskien net ’n bietjie hartseer daaroor dat niemand my nog ooit só liefgehad het as wat jy Delia steeds het nie.” En Gabriël en Alicia het niks daarmee te doen gehad nie, probeer sy haarself oortuig.

“Jy’s so pragtig, Kiara – van binne en van buite, as ek so vinnig mag oordeel. Jou ware liefde sal nog kom. En dalk bly ons net vriende, of dalk is ons gelukkig. Wie weet, maar ek sal ons graag die kans wil gee om te sien wat word.”

Dié keer is Kiara se glimlag opreg. “Ek sal graag vriende met jou wil wees.”

Hy vou sy hand om haar wang. “Dít, Kiara, is ’n goeie begin.” Hy buig sy kop oor hare en soen haar teer op die mond voor hy haar liggies teen hom vastrek en haar kop teen sy skouer vasdruk, asof sy ’n kind is wat haar knie nerfaf geval het.

Hy laat gaan haar toe ’n silwer sportmotor besonder haastig langs hulle wegtrek en kyk half ergerlik om. “Alicia sal nog haar nek in daardie motor breek. Seker ná ete by die pub hier langsaan verder gekuier.” Hy skud sy kop. “Klein wildewragtig,” mompel hy en sluit die Mercedes oop.

Toe hulle by Helga se huis kom, is dit donker, buiten die stoep- en die voorportaallig. Die deur is toe, maar nie gesluit nie.

“Ek bel jou later in die week. Sluit agter jou,” fluister hy, soen haar weer liggies voor hy omdraai en na sy motor stap.

“Ag, Leon was maar net ’n bietjie vies omdat ek hom nie geken het in die saak toe ek ons twosome ’n foursome gemaak het nie. Mos nie meer gewoond daaraan om ander mense in ag te neem ná al die jare alleen nie. Maar we kissed and made up. Alles is weer doodreg.”

Helga skink vir hulle koffie uit die perkoleerder. “Maar vertel my eers hoe was júlle aand.” Sy gaan sit oorkant Kiara by die ontbyttafel en die oggendson verklap ’n bietjie grys tussen haar blonde hare en ’n effense moegheid om haar oë.

“Dit was heel aangenaam.” Kiara proe aan die koffie en wonder hóé doodreg alles werklik is, maar vra liewer nie.

“H’m.” Helga kyk haar veelseggend aan. “Hy’s nog nie oor sy vrou nie, nè?”

Kiara glimlag en skud haar kop. “Ek dink nie hy sal ooit oor sy vrou wees nie. Dis so wonderlik en tog ook so hartseer.”

“Dis ’n jammerte en ’n vermorsing van goeie troumateriaal, dis wat dit is. En hy moet blind wees om jou deur sy vingers te laat glip vir ’n vrou onder die kluite.”

“Helga!”

Helga haal haar skouers verontskuldigend op. “Dis tog waar sy is. Toemaar, sy oë sal binnekort oopgaan, hoor wat ek vandag sê. Enigiets interessants wat gebeur het?”

Kiara weet waarheen sy skimp, maar ignoreer dit. Daardie ligte soen bokant die hawe het weinig vir enigeen van hulle beteken. “My buurman, Gabriël, was daar saam met Alicia, die meisie van die skulpe waarvan ek jou gister vertel het. Hy is klaarblyklik ’n skilder en sy reël vir hom ’n uitstalling.”

“Gabriël? Alicia? Moenie vir my sê jou buurman is Gabriël de la Hunt nie? Moet wees, want ek weet Alicia Kellerman is sy agent. Ek was al by ’n paar uitstallings wat deur haar behartig is. Praat van uithang! Sy verteenwoordig mos net die uitnemendste van die uitnemendstes. Hemel, Kia, jy bevind jou in hogere geselskap, jong!”

Gabriël de la Hunt. Kiara se oë rek toe sy die kloutjie by die oor bring. “Maar hy’s mos …”

“Mos maar net die gesogste lewende skilder in die land … en dit lánk voor hy veertig is,” voltooi Helga toe Kiara die sin in die lug laat hang. Sy spring op, verdwyn in die gang af en kom terug met ’n klein skilderytjie. “Jy wil nie eens weet hoeveel ek hiervoor betaal het nie. Sy werk haal astronomiese pryse.”

Kiara vat die skilderytjie by haar en kyk na die naakstudie van ’n vrou op ’n strand. Sy verkyk haar aan die wonderlike gebruik van skadu en lig, die kleuraanwending, die perfekte kwasbeheer, die interessante komposisie en uitsonderlike styl.

Kiara sluk. “Dis pragtig.” Dis hý wat die meermin geskilder het, besef sy, maar te oordeel na die groei in kunstenaarskap moet dit ’n baie vroeë skildery van hom wees wat bokant haar kaggel hang.

“Kan jy nou meer? Ek het gehoor hy het so half verdwyn ná daardie stink egskeiding van hom ’n paar jaar terug. Wat was haar naam nou weer? Edith, dink ek. Sy het hom kaal uitgetrek. Hy’t glo pennieloos daar uitgestap. Sal hom leer om affairtjies met sy modelle aan te knoop. Die een het hom mos van seksuele teistering aangekla, dié dat Edith so ’n sterk saak gehad het. Al het die vroumens die saak uiteindelik teruggetrek – maar natuurlik eers toe die egskeiding al afgehandel was.”

Helga vat die skildery by Kiara. “Moenie dit laat val nie, jong, ek kan nie eens die versekering daarvan meer bybring nie. En as die man dalk nooit weer verf nie, is dit ’n fortuin werd.”

Kiara het baie stof tot nadenke toe sy terugry Merenzee toe. Soveel dat sy half beneweld voel. Maar telkens kom die gedagte weer by haar op dat hy dalk ’n skarminkel is, maar dat dit ’n skreiende sonde sou wees as iemand soos Gabriël de la Hunt nooit weer sou skilder nie.


Nege

Gabriël se Landie staan voor sy skuurtjie, maar hom sien sy in die loop van die dag nie met ’n oog nie. Skat ignoreer haar vermakerig en stap telkens net stywebeen weg as Kiara haar flikflooierig nader roep. Leandra is nukkerig en Djee stel skielik nie meer belang in die storie nie.

Met ’n sug stoot Kiara die middag die onderste skuifdeure oop en gaan staan hande in die sye voor die meermin terwyl sy vir die ketel wag om te kook. “Wat kan jy my vertel, meermin?”

Die meermin kyk haar swyend aan, haar oë oneindig hartseer, haar stertvin effens verlep.

Kiara hoor die ketel afskakel en maak vir haar koffie. Sy moet nog die pakkies agter uit die RAV laai, onthou sy en stap by die agterdeur uit.

’n Wit Mazdatjie staan onder een van die bome langs Gabriël se huis, sien sy terwyl sy sukkel om die RAV se deur toe te druk met die pakkies wat aan haar vingers ingeryg is. Op pad terug agterdeur toe, sien sy hoe ’n blondekopmeisie die karretjie se deur ergerlik oopruk en met ’n swiep van haar hare inklim.

Gabriël bereik die motor net voor sy die enjin aanskakel.

“Ek is jammer, Stephanie. Hier.” Hy haal ’n honderdrandnoot uit sy sak en gee dit vir haar deur die oop venster. “’n Bonus vir jou moeite,” roep hy bo die gebrul van die enjin uit wat aangeskakel word.

Die meisie pik die noot uit sy hand, ry agteruit en trek met ’n gespat van klippers oor die hobbelrige paadjie weg. Gabriël bly kopskuddend staan, sy hande in sy sye.

Kiara probeer ongesiens die agterdeur haal, maar uit die hoek van haar oog sien sy hoe Gabriël sy kop in haar rigting draai net voor sy oor die drumpel is.

Sy sit by die eetkamertafel wat halfpad toe is onder die pakkies en eet haar toebroodjie toe Gabriël hande in die sakke die stoeptrappe opstap en in die oop deur gaan staan.

“Haai.”

Kiara sluk haar toebroodjie met ’n sluk koffie af en lig haar hand. “Haai.”

“Jammer om te pla.” Hy lyk nie jammer nie. Eerder ergerlik. Of gefrustreerd.

“Dis oukei. Ek het klaar geëet.” Sou Alicia weet van die soort besoeke wat hy kry? wonder sy toe sy die bordjie wegstoot. ’n Losbol, meisies in en uit, bly net ’n paar uur, onthou sy Anne se woorde. Net die donkerkoppie kúier as sy kuier.

Hy gaan sit oorkant haar, plant sy elmboë op die tafel en kyk oor gevlegte vingers na haar. “Ek wil my nie inmeng met jou sake nie. Ek het vrede by hoeveel mans jy oorslaap kort ná jy hulle leer ken het of hoeveel hier oorslaap wat jy skaars ken.”

Kiara voel eers skok en toe ’n donker woede in haar opstoot, maar sy kyk hom net stilswyend aan.

“Maar Dewald is ’n baie goeie vriend van my en ek weet hoe kwetsbaar hy is. Hy is eensaam en hy is ’n man. En ek weet hy is ietwat van ’n vangs, maar ek wil jou mooi vra … Moenie met hom mors terwyl jy nog met ander, boonop getroude of ten minste geaffilieerde, mans rondflenter nie. Moenie hom seermaak nie. Hy en Delia het mekaar van skooldae af geken en het die naaste aan ’n volmaakte huwelik gehad wat ek nog gesien het. Hy ken nie vroue nie, veral nie julle jappietipes wat so maklik van kooi verwissel nie. Hy dink almal is betroubaar en eerlik en opreg soos Delia was.” Hy maak ’n magtelose gebaar met sy hande. “Ek wil jou nie te na kom nie, maar …”

“Jy wil my nie te na kom nie?” val sy hom in die rede met ’n stem wat skor is van verontwaardiging, woede en vernedering. “Wel, Gabriël de la Hunt, jy hét pas. Gaan maak seker van jou feite voor jy so maklik tot gevolgtrekkings kom wat só ver van koers af is dat dit belaglik is.”

Sy staan op en druk met haar palms op die tafel terwyl sy oorleun na hom toe – verby die stadium waar sy nog haar woorde kan tel. “Kom ek vertel jou van hiérdie jappie. Hiérdie jappie sit met ’n geleende kar omdat sy te armlastig is om haar eie clapped out bakkie ná ’n ongeluk te laat regmaak. Sy sit met ’n rekenaar wat as aalmoes aan haar uitgedeel is nadat haar eie ewe clapped out rekenaar in dieselfde ongeluk beskadig is. Sy leef van gunste en gawes van haar peettante en haar peettante se kêrel wat vir haar rose aandra om haar guns te wen. Sy sit met ’n verdomde deadline vir ’n boek en die karakters wil nie saamspeel nie.

“Sy is so verdomp eensaam dat sy met haar kat moet praat, anders sal sy mal word. ’n Kat, moet ek byvoeg, wat vir haar die dinges in is omdat sy die vorige aand, ná ’n wonderlike afspraak saam met ’n wonderlike man, by haar peettante – let wel, alleen in haar eie kooi – oorgeslaap het omdat genoemde peettante nie wou hê die jáppie moet in die donker terugry na ’n huis wat sy verniet, vry en gratis bewoon danksy haar tante se wonderlike vermoë om fairy godmother te speel nie.”

Kiara skep asem ná die langste sin wat sy in haar dag des lewens aanmekaargeslaan het, staan regop en vou haar arms. “Dít, Gabriël, die famous skilder, is hoe hierdie jáppie se lewe daar uitsien. En nou sal ek dit waardeer as jy jou famous agterent uit my aalmoeshuis verwyder sodat ek op my aalmoesrekenaar kan gaan werk.”

Sy agterstewe bly waar dit was. Hy vee peinsend oor sy ken. “Jy’s armlastig?”

“Totaal en geheel en al.”

“En dié?” Hy beduie na die pakkies wat verstrooi oor die tafel lê.

“Aalmoese.”

Hy draai een van die pakkies om en kyk na die naam van ’n eksklusiewe boetiek daarop. “Elitistiese aalmoese.”

“My fairy godmother het goeie smaak en hou daarvan om my te verwen.”

Hy kyk weer op na haar. “Jy’s platsak. Jy het nie by Dewald oorgeslaap nie. Maar jou tante se kêrel het hier oorgeslaap om jou guns te wen?”

Kiara skud haar kop. “Niemand het hier oorgeslaap nie. Jy het dalk nie haar Peugeot gesien waar dit tussen die twee hoë karre gestaan het nie, maar sy het Leon by sy huis gaan aflaai sodat ek my goed die volgende dag uit die Discovery kon haal. Nié,” sy dop haar oë om en lig haar hande magteloos, “dat dit enigsins iéts met jou te doen het nie.”

“Peugeot? Die silwer enetjie wat Saterdagaand hier was?”

“Einste.”

“En jy’s platsak?”

Kiara gooi haar hande dié keer hoog in die lug. “Hemel, Gabriël, dis die derde keer dat jy my vra. Ja, verdomp, ek is platsak. Verlustig jou nou daarin en kry klaar, en dan kan jy asseblief die pad vat. Ek het werk om te doen.”

“Jy’s ’n skrywer. ’n Regte skrywer. ’n Armlastige een. Nie ’n verveelde rykgatjappie besig met die memoires van ’n jappie op jou splintenuwe jappierekenaar nie?”

“Is dit wat jy gedink het?” Sy skud haar kop toe hy skuld erken deur sy skouers op te haal. “Ek is ’n regte skrywer. Twintig boeke op die rak – geeneen daarvan my memoires nie. Mý lewensverhaal sal nie eens ’n hoofstuk beslaan nie. En, vir die soveelste maal, ja, ek is platsak. Armlastig. Broke. Tevrede?”

Hy krap sy ken, wat nie alte onlangs geskeer is nie, nadenkend, druk dan sy hande op die tafel en kom orent. “Ek het nét die joppie vir jou,” verklaar hy.

Kiara snorklag. “Jy dra nie sokkies nie, daarom kan ek nie sien dat dit stopwerk kan wees nie. Buitendien, ek is vrot met naaldwerk.”

“Ek het net die jop vir jou, maar daar is ’n vangplek.”

Kiara frons en kyk hom skewekop aan. “Jy’s ernstig, nie waar nie?”

Hy knik nadruklik. “Ek soek ’n model. Dringend. En ek betaal goed. Baie goed. Al wat jy hoef te doen is om rond te lê, staan of sit soos ek jou vra terwyl ek sketse maak, dalk foto’s neem en, later, skilder.”

Hy staan weg van die tafel af en lig sy hande. “Dink daaroor. Soggens ’n paar uur en smiddae dalk ook ’n uur of wat. Ek betaal per uur, of deel van ’n uur.” Hy noem ’n bedrag wat Kiara se wenkbroue laat wip. “Maar jy sal gou moet besluit. Ek móét môreoggend aan die gang kom. Die uitstalling lê om die draai, daarom sal jy my teen vanaand moet laat weet.”

“En die vangplek is?” vra sy met ’n baie sterk vermoede oor wat gaan kom.

Hy stap grinnikend tot by die deur en loer oor sy skouer. “Ek spesialiseer in naakstudies.”

Jy is van jou verstand af om dit eens te oorweeg, kapittel Kiara haarself toe sy ’n uur later moedeloos wegskuif van die rekenaar waar sy maar net nie op dreef kan kom nie. Dis al of Djee nie baie beïndruk daarmee is dat hy nou as ’n deernisvolle dokter ontpop het nie.

Sy tel Skat op haar skoot toe sy haar vir die eerste keer weer verwerdig om teen Kiara se bene te kom skuur. “Dis malligheid, Skat. Eerstens kan ek my nie indink dat ek in my Evasgewaad kan ‘lê, staan en sit’ voor ’n man wat ek nie van Adam af ken nie. Voor énige man nie, om die waarheid te sê. En definitief nie voor een wat boonop deur een van sy modelle van seksuele teistering aangekla is nie.”

Sy sug diep en krap Skat se ore ingedagte. “As die geld net nie so verleidelik was nie. Hemel, ek kan Skorrie binne ’n maand gefieks hê en ’n groot deel van die rooi op my bankrekening wegwerk ook. En ek kan saans skryf.” Sy skud haar kop. “Maar daar is geen manier dat ek kaalstert voor Gabriël gaan paradeer nie.”

Skat krul haar gemaklik op en begin spin. Kiara kyk af na haar. “Jy verstaan mos die tunaskaarste deesdae?” Skat druk haar kop onder haar elmboog in. “Nee wat, jy’s van geen hulp nie.”

Kiara rek en sleep die foon wat sy soggens hierheen dra nader en skakel Helga se selnommer.

“Helga-eiendomme, hallo?”

“Haai, is jy besig?”

“Kiara, haai. Ek is saam met kliënte by ’n eiendom, maar hulle stap deur die tuin. Ek kan vinnig praat.”

“Ek wil net hoor van Skorrie. Hoe lank dink jy sal die mense my uitstel gee voor hulle my begin geld vra omdat dit daar by hulle staan? Ek moes hulle seker gebel het, maar ek is bang ek maak slapende honde wakker.”

“O, gits, ek wou nog vir jou sê, ek het vir Leon gesê hy kan hulle maar laat weet om voort te gaan. Om die waarheid te sê, ek dink Skorrie sal oor so ’n week of twee weer spiksplinternuut wees.”

“Hemel, Helga, ek het nie nou die geld daarvoor nie en jy weet dit. Hoe kan jy …” Kiara se stem raak weg van ontsteltenis.

“Ek betaal daarvoor en basta, Kiara.”

“Nee! Nee, Helga, hier sit ek my voet neer. Ek sukkel dalk, maar ek is nie ’n welsyngeval nie. Die rekenaar was nog ’n geskenk, die klere ’n bederfie, maar Skorrie … dis suiwer welsyn. Ek weier.”

“Jy kan my mos later terugbetaal, Kia, moenie so hardkoppig wees nie. Ek help graag.”

“Later terugbetaal waarmee? My finansiële toekoms lyk so rooskleurig soos ’n druppel Indiese ink in die donkerste nag.”

Helga sug oor die foon. “Ek het nie besef dis so erg nie, Kia. Ek is jammer ek het jou nie eers geraadpleeg nie, maar ek kon nie sien dat jy iets anders kan doen as om Skorrie te laat regmaak nie. Jy sien, ek het die RAV nodig. Ek het ’n mandaat geteken vir ’n ontwikkeling aan die kus en dis voorlopig net bereikbaar met ’n viertrek. Ek kan natuurlik die Peugeot vir jou leen, maar daardie slegte pad Merenzee toe doen die arme dingetjie ook nie goed nie. Ek het juis nou die dag die uitlaatstelsel beskadig toe ek terugry.”

Kiara laat sak haar voorkop in haar hand. “Ag, Helga, ek is jammer man. Ek veroorsaak net vir jou ongerief.” Trane brand vlak agter haar oë.

“Ag, bog, Kia. Dis vir my heerlik om te help.”

“Ek weet, Helga, maar daar is perke. Ek is groot en oud genoeg om vir myself te sorg. Moenie worrie nie, ek sal die geld in die hande kry vir Skorrie se herstelwerk. Dis oukei.” Al moet ek dan nou ook kaalstert sit voor ’n Hun, sug sy innerlik.

Helga bly ’n oomblik stil. “Moenie iets lafs aanvang net vir geld nie, Kiara. Wat broei in jou kop?”

Kiara tjommel met ’n potlood op die rand van die lessenaar. “Gabriël het my gevra om vir hom model te wees. Hy betaal ’n ongeskikte bedrag per uur.”

“Wát? Dis wonderlik!” roep sy verras uit. “Het jy enige idee hoe uitsoekerig hy is?”

Kiara frons, effens uit die veld geslaan deur Helga se reaksie. “En dit maak nie saak dat hy vir seksuele teistering aangekla is deur ’n vorige model nie?”

“Almal wat Gabriël ken, is dit eens dat die vroumens waarskynlik ’n vet kans gewaag het. Buitendien, as hy jou seksueel wou teister, het hy al die tyd in die wêreld gehad om dit te doen. Hemel, julle bly ’n klipgooi van mekaar af. En daardie storie van Alicia, met die perlemoene …”

“Alikreukels.”

“Wat ook al. Dewald het my gebel om dankie te sê dat ek jou aan hom voorgestel het. My vertel van die lekker aand en dat julle Gabriël-hulle daar raakgeloop het. Hy sê vir my hy ken Alicia en Gabriël al donkiejare – was glo dik pêlle op varsity. Gabriël sit glo nou al maande met ’n skilderblok, of wat ’n mens dit ook al noem wanneer ’n skilder die ekwivalent van writer’s block kry. En Alicia is so toegewyd aan die paar skilders wat sy verteenwoordig dat sy net mooi enigiets sal doen om hulle net aan die verf te kry en te hou. Dewald sê sy is in en uit by Gabriël om hom te probeer help, het hom nou die naweek selfs na ’n nudistekamp geneem. Sy’s glo ’n ware vrye gees.”

Kiara kou haar onderlip. “Wel, vrye gees of nie vrye gees nie, ek het nie veel van ’n keuse nie. Ek het al gedink om te gaan werk soek as kelnerin by …”

“Ek moet gaan, Kiara, die mense is op pad terug hierheen. Maar luister, ek wil nie hê jy moet jou kompromitteer ter wille van geld nie, en kelnerin speel gaan jou bitter min help. Dis buite seisoen en dit gaan jou heeltemal te min skryftyd gun. Ek sal goed staan vir Skorrie. Een van my transaksies het nou wel deur die mat geval, maar ek het reserwes en die nuwe ontwikkeling lyk baie belowend. Dit sal oukei wees.” Haar stem raak gejaag. “Hier is hulle nou. Cheers, liefie.”

“Baai, Helga.” Sy lig net die foon van haar oor af toe sy weer Helga se stem hoor.

“Kiara, dink net … om jouself verewig te hê op ’n Gabriël de la Hunt-doek. Dis asof jy onsterflik gemaak word. Lank ná jou dood nog sal jy êrens hang, vasgevang as ’n ietsie-in-die-dertig-godin.”

“Dis nou alles …” begin Kiara, maar Helga het afgelui. “… goed en wel,” voltooi Kiara nietemin die sin toe sy die gehoorbuis neersit en vir die soveelste maal sug, “maar dis ék wat met my ietsie-in-die-dertig-stêre voor hom moet sit in dieselfde staat as toe ek die dag gebore is.”

Gabriël sit verveeld en goël met drie alikreukelskulpe toe Kiara skemeraand om die hoek van sy huis gestap kom. Die skulp in die lug val ’n oomblik later flenters op die houtvloer toe hy sy oë ’n breukdeel van ’n sekonde daarvan wegneem.

“Moenie jou dagjoppie prysgee nie, ’n wafferse juggler is jy nie.” Aanval is die beste verweer teen verleentheid, besef sy en bly by die voet van die trap staan.

Hy sit die twee ander skulpe op die tafel neer en glimlag skewerig. “Ek het gewonder of jy nog gaan kom. Kom sit.”

Kiara skud haar kop en vou haar arms. “Dankie, maar nee. Ek wou net kom sê …” Sy haal diep asem. “Ek wou kom hoor …” Sy maak ’n magtelose beweging met haar hand.

“Dis suiwer modelleerwerk, nie ’n truuk om jou te verlei nie. Is dit waaroor jy jou bekommer?” Hy stoot sy lang bene vorentoe en vou ook sy arms.

“Nee, ek … Ek bedoel … Ja, maar …”

“Jy’t waarskynlik gehoor van die saak wat een van my liewe eksvrou se ewe liewe vriendinne teen my gemaak het.” Hy skud sy kop. “Selfs al het daar ’n greintjie waarheid in gesteek, is jy mos nou ekstra veilig. Net ’n idioot leer nie uit ondervinding nie.” Hy kom met ’n soepel beweging orent en kyk af na haar. “Jy het niks te vrees nie, Kiara. Jy is veiliger by my as by menige dokter.” Hy stap by die trappies af en kom staan voor haar. “Glo jy my?”

Kiara kou haar lip, knik dan.

“Is jy seker, want anders trek ek die aanbod onmiddellik terug?”

“Ek glo jou, oukei?”

“Gaaf.” Hy steek sy hande in sy bont driekwartbroek se sakke. “En glo maar nog iets, Kiara, as jy selfs in die geringste opsig by mý aanlê, verval ons ooreenkoms ook summier. Verskoon my, ek moet my doeke gaan voorberei.” Daarmee draai hy om en wip teen die trappe op. “Sorg dat jy sewe-uur hier is. Ek wil met oggendlig werk,” praat hy in die stap. “Moenie grimeer nie. En o ja, jy kan ’n G-string aanhou.” En daarmee verdwyn hy in die huis in sonder om weer om te kyk.

“Ék by jóú aanlê…” begin sy verontwaardig, maar besef dan dat hy haar nie kan hoor nie. Kiara staan ’n rukkie nog doodstil en dan kan sy nie gou genoeg by die huis kom nie.

“’n G-string.” Kiara gaan staan hande in die sye voor die meermin. “Dit laat dit amper nog meer obseen klink as kaalstert. Miskien omdat hy sommer aanvaar dat ek die goed dra.”

Sy hou haar asem ’n ruk lank op toe sy agterkom sy begin hiperventileer en blaas dit dan stadig uit. “Gelukkig het ek een. Nog gekoop toe ek gedink het ek wil Peet terugwen. Voor ek besef het dat ek dit nie kan verduur dat hy aan my raak terwyl ek ’n prentjie voor my geestesoog gehad het van alles wat hy met ander vroumense in G-strings aangevang het nie.”

Sy gaan sit op die bank toe haar bene haar nie meer kan dra nie. “Hemel, meermin, waarin het ek my begeef?”

“Ag, ontspan, man, miljoene meisiekinders loop wêreldwyd so op strande rond,” dring Leandra se stem deur haar paniek. “En ook nie meer net op plekke soos Mauritius of Rio nie, plaaslik ook. Moenie so ’n ophef daarvan maak nie. En moenie maak of jy kastig so preuts is nie. Jy laat my en Djee darem heeltemal te lekker kafoefel om ’n regte nuffie te wees. Wat my laat dink dat jy self …”

“Kry jy nou maar end,” val Kiara haar in die rede, “of ek skryf jou in ’n nudistekamp in. Sónder Djee om jou te help,” maak sy finaal korte mette met haar skepsel.

Kiara glimlag oorwinnend toe Leandra stilbly, vou haar arms en kyk na die meermin. “Wat sê jy, ou swygsaam?”

“Leandra issss regggg,” klink die meermin se stem soos seeskuim in haar kop, “jou lyf ssssmagggg na …”

“Sssssjarrap!” Kiara spring op. “Kom, Skat, ons gaan slaap. Ons moet môre vroeg opstaan en ’n dag vol van sy eie kwaad aandurf. Ek het nie tyd om te sit en twak praat met meerminne nie.” Skat kyk op van die bank af. “Meerminne, Skat!” Kiara gooi haar hande in die lug. “Bid jou dit aan. Ek praat nou al met …” Skat maak een groot, groen oog styf toe en dan weer oop.

Kiara onderdruk ’n gefrustreerde uitroep en storm boontoe. Sy ruk die deurtrekkertjie uit haar onderklerelaai en hou dit aan ’n puntjie vas asof dit haar kan besmet. “En dan is jy nog bleddiewil swart ook!” Sy druk haar hand oor haar oë. Sy sien nie kans nie. Sy sien nie kans om in dié verskoning van ’n dingetjie voor Gabriël te verskyn nie.

Sy gaan sit op die rand van die bed en vee ’n verdwaalde traan met die stukkie lap in haar hande af. Maar hy het my al so gesien, besef sy dan. Hy het my afgespons toe ek feitlik net so min aangehad het.

Sy sug diep. Sy het die geld nodig. Gabriël weet presies hoe sy lyk en hy het al honderde modelle gebruik. Sy’s ’n grootmens en Leandra is reg, sy is nie preuts nie. Ná die eerste halfuur of wat sal alles vlot verloop. Hy is professioneel. En sy …

Kiara staan op. En sy … gaan nou vir haar ’n baie groot glas wyn inskink.


Tien

Kiara kyk vir die soveelste keer sedert vyfuur op haar horlosie. Halfsewe. Nou weet sy hoe die soldate in loopgrawe voel as hulle weet daar kom ’n aanval. Sweet pêrel op haar voorkop en druppeltjies hardloop tussen haar kaal borste onder die strandrok af. En dis regtig nie warm nie.

Sy gaan staan weer vinnig onder die stort. Die derde keer vanoggend. Droog weer af. Weer deodorant. Trek weer die deurtrekkertjie aan. Draai weer en weer en weer voor die vollengtespieël in die slaapkamer rond. Ag, liewe hemel, is haar bikinilyn haarloos genoeg? Te haarloos? Ag, liewe hemel … Sy gaan sit op die rand van die bed. Sy kan nie. Sy kan net eenvoudig nie. Nie voor Gabriël nie.

Die klop aan die glasdeur laat haar verstar. Sy kom weer in beweging, gooi die rokkie oor haar kop. Miskien het hy van plan verander. Miskien is dit die eksekuteur wat haar uit die huis uit kom gooi, dink sy amper hoopvol halfpad teen die trap af. Miskien kom hulle haar toesluit oor die alikreukels wat met ’n permit in iemand anders se naam uitgehaal is. Hulle kom haar tronk toe vat, hoop sy toe sy voor die toe gordyne tot stilstand kom. Eerder dit. Enigiets.

Sy trek die gordyne oop. Gabriël staan op die dek met sy rug na haar toe en kyk uit oor die meer. Hy draai om toe sy die glasdeur oopstoot.

“Môre.” Sy oë gaan baie vlugtig oor haar.

“Haai,” kwaak sy.

“Ek het gedink dit sal dalk vir jou vreemd voel om in dié omstandighede oor te stap, toe kom haal ek jou maar.” Hy grinnik skewerig.

Kiara sluk. “O.” Dis ’n ander Gabriël wat vanoggend voor haar staan, besef sy. ’n Afgetrokke een. Afstandelik sonder om nors voor te kom.

“Kry jou sarong,” stel hy voor. “Jy kan dit oorgooi tussen die sketse deur.”

Kiara draai woordeloos om en lig die bont sarong van die netjiese hopie strykgoed wat Anne die vorige dag vir haar gelos het. Sy druk dit met albei hande teen haar vas en stap dan terug. Soos daardie karaktertjie in die Peanuts-strokiesprent, dink sy. Die een wat onafskeidbaar is van sy kombersie.

Gabriël stoot die deur agter haar toe. “Die Boereoorlog was erger, Kiara. Daar is mense dood.”

Kiara steur haar nie aan hom nie, stap net oorstuur voor hom uit. En tog is sy dankbaar dat hy haar kom haal het. Dit was bedagsaam van hom. Of miskien het hy geweet haar moed was haar aan die begewe.

In sy huis lei hy haar na ’n groterige vertrek met groot vensters waardeur die oggendlig stroom. Op die agtergrond speel iets van Mozart. Oral teen die mure leun ongeraamde skilderye met hul gesigte teen die muur. Eenkant staan ’n driepootstoeltjie en ’n esel, anderkant ’n ligblou rusbank met eenvoudige lyne. Langsaan ’n outydse skommelstoel. Op die vloer is daar ’n dun matras met ’n verskeidenheid lappe daaroor gegooi, ander opgevou en langsaan opgestapel. Onder een venster staan ’n paar kiste met allerhande voorwerpe wat bo uitsteek. Bo-op een pryk ’n hopie blinkgeskuurde alikreukelskulpe.

“Props,” bevestig hy haar vermoede. “En moenie bekommerd wees nie, die vensters is met ’n lagie chemikalieë behandel. Niemand kan inkyk nie.”

Kiara staan onwennig rond en probeer met suiwer wilskrag die bewing in haar hande en knieë onder beheer kry.

“Ek sê jou wat, ek gaan maak vir ons koffie en dan kan jy intussen jou rok met jou sarong vervang. Daar is ’n haak agter die deur.” Hy stap deur toe en begin dit agter hom toetrek. “Ontspan, Kiara, alles gaan oukei wees,” sê hy deur die skrefie voor die deur toeklik.

Kiara vou die sarong stywer om haar waar sy op die puntjie van die bank sit toe Gabriël met twee stomende koppies binnekom. Hy sit hare op die tafeltjie langs die rusbank neer, gaan sit op die driebeenstoel en blaas-blaas sy koffie. “‘Skuus, die melk is op, toe maak ek dit maar ’n soet broffie.”

Kiara ruik aan die koffie en pluk haar kop effens weg.

“Broffie?”

“Daar is katspoegie brandewyn in. Niks fout met ’n bietjie jenewermoed op die eerste dag van ’n nuwe jop as die baas dit aanbied nie.” Hy grinnik oor die rand van die beker.

Sy glimlag flouerig terug en proe versigtig. Die vloeistof brand soet in haar keel af. Sy’s nie seker hoeveel hy ’n katspoegie noem nie, maar dit smaak vir haar redelik sterkerig.

Gabriël sit sy beker neer en maak ’n dik potlood met ’n lemmetjie skerp. Met sy aandag toegespits op sy handewerk, begin Kiara effens ontspan en sit terug op die bank, albei haar hande om die beker gevou. Sy maak haar oë toe en konsentreer op die smaak van die koffie, probeer die werklikheid uitsluit. Geleidelik voel sy hoe haar lyf dieper en dieper in die bank insink namate haar spiere skietgee.

Eers toe haar beker leeg is, maak sy haar oë weer oop. Gabriël is besig om met vinnige hale iets in sy sketsboek te teken. Hy loer oor die rand. “Vingeroefeninge, jy kan maar voorlopig ontspan.”

Kiara sit die beker neer en trek haar bene onder haar in terwyl sy seker maak dat die sarong, wat sy bokant haar borste toegeknoop het, nêrens oopgaap nie. Die sketsboek ritsel in Gabriël se hande toe hy ’n skets uitskeur en sketskant na onder op ’n paar ander neersit.

“Jammer, hoor. Ek is nou-nou by jou,” sê hy sonder om sy oë van die sketsboek te lig waar hy reeds weer besig is met vinnige hale.

Kiara gaap, druk haar hande tussen haar knieë, leun haar kop terug teen die rugleuning en sluit haar oë. Sy’s vaak. Sy was douvoordag wakker en die nag het vir haar nie veel rus ingehou nie. Wilde drome en angsgedagtes het haar byna heelnag laat rondrol. En die brandewyn so op haar nugter maag help seker ook nie.

Sy moes effens ingedommel het, want toe haar oë weer oopgaan, sit Gabriël op sy hurke voor haar.

“Moenie skrik nie. Lê net so.”

Sy het skuins gesak sodat haar kop teen die armleuning lê, kom sy agter. Haar spiere span onwillekeurig in om regop te kom, maar Gabriël skud sy kop. “Lê net so,” herhaal hy. “Maak jou oë toe. Vertrou my,” sy stem het ’n hipnotiese dreuning geword.

Sy gehoorsaam, maar haar oë vlieg weer oop toe hy met sy vingers deur haar hare kam. Sy voel hoe hy die krullerige vag oor die armleuning drapeer. “Sjj, sjj, alles is oukei.” Sy lang vingers vou om haar ken, draai dit baie effentjies. Dan gaan sy hand na haar skouer, druk dit ewe effentjies terug teen die bank se rugleuning. “Moenie skrik nie.” Hy druk die sarong weg van haar bobeen, trek die onderste been sagkens nader na hom toe. ’n Rilling tril deur haar.

Sy lig haar hand in verweer toe sy vingers na die knoop van die sarong gaan. Hy vat die protesterende hand, sit dit op die rugleuning neer en skik effens daaraan. “Ontspan jou vingers. Jou elmboog ook.” Sy gehoorsaam werktuiglik.

Sy vingers gaan weer na die knoop van haar sarong. Haar oë rek, maar sy bly lê. Versigtig vroetel hy die knoop los.

“Dis oukei, Saartjie, dis oukei.” Sy stem is diep en gerusstellend. Hy trek die sarong net baie effentjies weg sodat die fraiings nog oor die grootste deel van haar bolyf hang.

Gabriël staan op en tree terug. Hy buig weer oor haar, maak haar vingers losser van mekaar en trek die sarong weg van haar bobene. Toe hy weer terugstaan en sy handewerk beskou, knik hy. “Oukei, nou kom die moeilike deel. Ek gaan ’n paar foto’s neem en dan sketse maak. Jy sal doodstil moet lê. Dis moontlik dat ek nog iets aan jou sal kom skuif of trek of druk, maar ek hou van die komposisie.”

Kiara sluk. Komposisie. Dis al wat sy vir hom is en dit terwyl haar hele lyf onder sy aanraking aan die brand geslaan het, begin smeul het op plekke wat sy nie eens kan noem nie. Dis nie regverdig nie. Sy loer af na haar lyf. Terwyl niks werklik wys nie, besef sy ook dat dit lyk asof sy niks onder die sarong aanhet nie. En dis juis wat sy “komposisie” sensueel maak. Baie meer, weet sy, as wanneer sy sonder enige bedekking sou gewees het.

“Ontspan, Kiara,” maan Gabriël bo-oor sy kamera. “Jy gaan doodmoeg raak as jy nie leer ontspan nie. Vergeet van my. Dink aan iets wat jou goed laat voel. Goue strande en palmbome wat wuif, of wat ook al. Enigiets wat jou ’n lekker warm, ontspanne gevoel gee.”

Lekker warm is maklik, ek dink net aan jou hand so naby aan my bors netnou. Maar ontspanne?

Goue strande en palmbome. Kiara maak haar oë toe. Goue strand, oukei, ek sien hom. Palmboom … het dit. Lui branders in ’n asuurblou see. Sy het genoeg brosjures gesien toe sy navorsing gedoen het vir haar boek wat op ’n eksotiese eiland afgespeel het. Die palmbome roer teen ’n lug, wat net ’n effens ligter blou as die see is. En onder die palm buig Gabriël oor haar en raak aan haar … Haar oë vlieg weer oop.

“Dis beter. Hou jou oë oop. Nee, nee, nie soos ’n haas wat in ’n jaglamp kyk nie. Weer so halfoop soos netnou. H’m, so sensueel.”

Die volgende halfuur is vir Kiara ’n marteling. Die een daarna ’n les in verveling. En sy kan waarlik nie sê watter een sy verkies nie – die marteling van ’n lyf wat gloei onder Gabriël se afgetrokke blik, of die verveling om net so te bly lê terwyl hy skets ná skets maak asof sy ’n stuk klip is. Sy kon enigiets gewees het sover dit hom aangaan. ’n Skulp, ’n boom, ’n kriek in versterkwater. Enigiets, behalwe ’n vrou wat nuwe, geheime warm plekkies in haar lyf ontdek het toe hy die sarong om haar geskik het.

Die enigste kere dat hy ’n aanduiding gee dat hy bewus is van meer as lyn en kontoer en komposisie, is wanneer sy effens beweeg. Dan waai hy net sy vinger in die lug, of prewel: “Nee, nee, nee. Hou stil. Net so.”

“Ek is besig om ’n kramp in my skouer te kry,” kan sy dit later nie meer hou nie.

Gabriël kyk op van sy sketsboek. “Kramp?” vra hy ingedagte, asof hy nog nooit die woord gehoor het nie.

“Kramp, ja. Soos in pyn, jy weet?” Sy sien in sy oë hoe hy deur ’n kort proses gaan waar sy gepromoveer word van objek tot mens.

“Jammer.” Hy staan op en strek. “Oukei. Ons kan so ’n kwartier lank ’n bietjie rus.”

Kiara slaak ’n sug van verligting en laat sak haar arm wat op die rugleuning van die bank gelê het pynlik. Die volgende oomblik moet sy gryp om haar sarong weer oor haar borste te trek toe dit van haar bolyf afgly en in voue om haar middel val. Sy loer eers weer op toe sy seker gemaak het sy is relatief kuis.

Gabriël kyk nie na haar nie, maar sy weet hy het gesien wat gebeur het – net nie hoeveel hy gesien het nie. Niks meer as toe sy siek was nie, probeer sy haarself troos, maar iets sê vir haar dis anders. Ook anders as toe hy meer as ’n uur lank na haar gekyk het bloot as ’n objek. Miskien is dit die vlugtige verdonkering van die vlekkies in sy oë van goud na brons. Of dalk die manier hoe hy die blaaie met sy sketse bymekaarskommel. Die hopie het aansienlik aangewas.

“Koffie? Of dalk ’n bietjie sap?” vra hy, sy stem effens krakerig.

“Sap, asseblief.” Sy wag tot sy oë elders is en kom vinnig orent, vou die sarong deeglik om haar en trek die knoop stywer vas.

Hy knik. “Kom ons gaan sit op die stoep en kry ’n bietjie vars lug.”

“Kry jou daar. Kan ek jou badkamer gebruik?”

“Natuurlik. Jy weet mos waar?”

Kiara knik instemmend. Langs sy slaapkamer. Dis skielik asof alles te intiem is. Hulle twee so saam in die ateljee. Die feit dat sy verby sy slaapkamer moet stap badkamer toe.

Laas toe sy hier was, was die blou, geruite gordyne toegetrek en die lug buite donker, onthou Kiara toe sy teen haar beterwete by die slaapkamer inloer. Nou, met oggendlig wat deur die groot ruit stroom, sien sy die kamer vir die eerste keer behoorlik. Die koningsgrootte bed is opgemaak, die duvet met die breë wit-en-blou strepe glad getrek. Dis ’n vertrek sonder fieterjasies. Eenvoudig gemeubileer in dieselfde styl as haar huis, maar strakker, manliker. Bokant die bed hang ’n skildery van ’n blonde vrou wat in ’n rottangstoel sit, boek in die een hand, haar ken in die mik van die ander en heeltemal ongeërg oor haar naaktheid.

Daar is twee wit bedkassies weerskante van die bed, elk met ’n moderne leeslig, maar die boek wat aan die linkerkant ooplê, verklap watter kant van die bed Gabriël verkies. Sy loop op haar tone nader en loer na die omslag. Dis Marita van der Vyver se jongste, sien sy verras. Haar oë dwaal na die boekrakkie teen die muur. ’n Goeie vyftig persent is boeke deur of oor vroue. En dit wissel van letterkunde tot whodunnits tot biografieë.

Sy hoor hom van die kombuis af buitetoe stap en gaan haastig die badkamer binne. Nadat sy haar hande gewas het, kyk sy in die spieël bokant die wasbak om seker te maak dat die sarong nog veilig om haar gedraai is. Sy kam met haar vingers deur haar hare, maar vermy haar oë, te bang sy lees iets daarin wat sy nie gereed is om te sien nie. Daardie iets wat al heeloggend in haar lyf sluimer en wat sy so hard probeer ontken.

“Ek sit nou net en dink,” sê Gabriël toe sy oorkant hom gaan sit en hy haar glas lemoensap nader aan haar skuif, “jy kan eintlik maar ’n ordentlike blaaskans neem. Huis toe gaan. Ek het heelwat sketse gemaak en foto’s geneem.

“Ek dink die skildery se komposisie is nou dáár waar ek met die konsep kan begin werk. Die idee is dat ek ’n reeks konsepte het voor ek met die detail begin werk. My tyd is min. As ek so sewe skilderye in konsepstadium het, wil ek in alle erns begin skilder. Terwyl die een droog word, kan ek aan ’n ander werk. Ek verkies eintlik om aan een skildery op ’n slag te werk, maar met die uitstalling om die draai, kan dit nou nie anders nie. Vanoggend wil ek net die buitelyne op doek kry en dan kan ons vanmiddag werk aan die volgende konsep. Is dit oukei met jou?”

Kiara knik.

“Oukei, dan kan ek vanaand die ondergrond van die doeke doen. So kan ons kyk of ons twee konsepte per dag kan inkry, maar ek moet jou waarsku, dit gaan nie altyd so voor die wind soos vanoggend nie. Alles het net vanoggend so half vanself inmekaar gekliek.”

Hy staar oor die meer terwyl sy vingers op die tafel trommel, asof hulle onrustig raak om aan die werk te kom.

“Die meisietjie gistermiddag …” begin Kiara en wonder dan of sy regtig wil weet.

Gabriël kyk na haar. “Sy het glad nie gewerk nie. Sy verstaan nie die verskil tussen seksueel en sensueel nie.” Hy vou sy arms asof hy sy vingers probeer rustig kry. “Het seker al twintig hier in en uit gehad die afgelope vier maande dat ek hier is. Daar is dié wat so ongemaklik is om naak te poseer dat hulle soos stokmannetjies lyk. Dan is daar dié wat nie omgee nie, maar so gemaklik met hul naaktheid is dat hulle daardie vroulike mistiek verloor. En dan is daar natuurlik dié wat …” Hy haal sy skouers op en vryf oor Piet se kop toe dié op die tafel spring.

“Wat by jou aanlê?” glimlag sy skewerig, ineens verspot verlig omdat die raaisel van die baie meisies in en uit by sy huis opgelos is.

Hy grinnik. “Wat aanlê, ja.”

“En jy is nie vatbaar vir hul … vrywilligheid nie?”

Hy grinnik, knoop sy vingers agter sy kop en strek sy bene lank voor hom uit. “Dis die vreemde ding. Dis asof ek twee mense is. ’n Man en ’n skilder. Dit steur die skilder in my wanneer ek sien daar sluip iets seksueels in wanneer ek besig is met ’n studie. Die man voel half gevlei, maar snaaks genoeg is die modelle wat probeer flankeer altyd dié wat niks vir my as man doen nie.

“Toe ek getroud was, was dit maklik. Die model het na my ateljee in die huis gekom. Edith was maar gewoonlik op die agtergrond, en selfs al was sy nie, was dit asof die grense gestel was.”

Hy sug. “My probleme het ná die egskeiding gekom. As gevolg van die teisteringsaak wou die professionele modelle nie vir my poseer nie en dié wat wou, het half verwag, selfs gehoop in sommige gevalle, dat hulle geteister gaan word. Iets in my het toegeklap en al die kreatiewe sappe het opgedroog.”

Kiara knik begrypend. Weet sy nie van kreatiewe sappe wat opdroog nie.

“Alicia het aanhou modelle stuur, hulle probeer keur, maar niks wou werk nie. Sy het my onlangs selfs na ’n nudistestrand gevat om my aan die werk te kry. Self geposeer, soos jy nou die dag gesien het. Hier en daar het iets begin kliek en ek het ’n paar konsepte geformuleer gekry wat in die proses is om skilderye te word.”

Hy haal sy skouers op. “Maar nou is ek so ver agter dat ek maar net moet deurdruk met wat ek het. Hoe dit die gehalte van die finale produk gaan beïnvloed, sal ons maar moet sien.”

Kiara knik ingedagte. “Ek dink ek verstaan. Ek kon weer nie ’n held kry nie. Toe moes ek ook maar deurdruk met wat ek het. Dit haak en steek nog maar kort-kort. Dan kry ek momentum, en dan verflou dit weer. Dis asof die held net nie by die prentjie in my kop wil inpas nie. Miskien pas jou modelle net nie in by die prentjie in jou kop nie.”

Hy vou sy arms en kyk só lank en aandagtig na haar dat Kiara effens ongemaklik word onder sy blik. “Wee’jy, ek dink jy’s reg.” Hy kom regop. “Ek moet besluit wát die prentjie in my kop is,” sê hy meer vir homself as vir haar terwyl hy met sy wysvinger heen en weer dwars oor sy onderlip vee. “Nee, ek moet agterkom …” Hy kyk na haar. “Kiara, verskoon my.”

Kiara kyk hom verstom agterna en hoor dan die ateljeedeur agter hom toeklap. “So by my kool,” sê sy vir Piet wat regop sit van die skrik.

Terug in haar huis het sy ’n onverklaarbare behoefte om te gaan stort. Asof sy haar botsende gevoelens van die oggend sommer net kan wegwas, dink sy toe sy haar hare op die balkon winddroog maak.

Uiteindelik moet sy haar dwing om agter die rekenaar te gaan sit.

“Oukei, kom ons sien die werklikheid onder oë, mense,” sê sy toe sy haar manuskripdokument oopmaak. “Julle het julle oomblikke, maar ’n wonderlike storie is dit in die algemeen nie. Wat dink jy is fout, Leandra?”

“Jy wil nie weet nie.”

Kiara tik-tik ergerlik met haar potlood op die lessenaar. “Natuurlik wil ek weet, anders sou ek nie gevra het nie.”

“Oukei. Die probleem lê by jou. Jy wil Djee in ’n blik druk en daarmee saam vir my ook,” pruil Leandra. “Hy is mý held. Hy moet by mý pas. Mý geesgenoot wees. Nie iemand wat jy probeer saamflans uit allerhande mense nie. Ek sal nooit in ’n dokter belang stel nie, hoe gaaf hy ook al is. En blou oë is vervelig.”

Kiara sug baie diep. “Oukei. En jy, Djee?” Sy staal haar teen wat gaan kom.

“Leandra is reg.” Djee se stem is grinterig en amper simpatiek. “Jy doen jou bes, maar net wanneer ek myself begin vind, kom gooi jy alles omver met jou vooropgesette idee van my. Dis soos jy vanoggend gesê het: jy het ’n prentjie in jou kop, maar dis nie soos ek is nie. Die storie haak elke keer as jy my wil dwing om so te wees.”

“Hoe is jy dan? Vertel maar, ek sal probeer luister.”

“Ek is nie ’n dokter nie. Ek het nie blou oë nie. Ek is deernisvol, maar nie ’n jansalie nie – en dis wat jy van my gemaak het. Leandra vang met hierdie karikatuur van my wat jy probeer skep aan net wat sy wil – en jy ook. Ek is ’n mens uit eie reg. Ek het groenerige oë met goue vlekkies. Ek is ’n kunstenaar. En Djee is my voorletter, nie my naam nie. G vir Gabriël.”

Kiara staar verstom na die rekenaar. Dan gooi sy die potlood neer. “Gaan blaas doppies. Albei van julle.”

Djee lag haar uit. “Ek dag jy soek ’n held? Nou kry jy een, maar jy wil hom nie hê nie.”

“Natuurlik wil ek ’n held hê, maar hy moet … Hy moet …”

“Voldoen aan jóú vereistes?” roep Leandra wederstrewig uit. “Beperkte vereistes, moet ek byvoeg. Gabriël oorskry jou vereistes. Hy is alles wat ek in ’n held wil hê, maar hy is dit op ’n ander manier as wat jy jou voorgestel het. En hy is veel, veel meer as waarop jy ooit voorbereid was.”

“Gabriël se … dinges. Gabriël dink eers ek is ’n jappie en ’n loslappie en ’n kandidaat vir ’n DBV-ondersoek. En nou … noudat hy beter behoort te weet, behandel hy my soos ’n … ’n ding agter glas.”

Die sagte luitoon van die foon red haar.

“Kiara? Dewald hier. Daar is ’n geselligheid wat ek môreaand by die gholfklub moet bywoon en ek sal dit baie waardeer as jy sal saamgaan. Ek sal jou kom haal en terugbring sodat jy nie in die nag hoef te ry nie.”

Kiara huiwer.

“Jy moet werk,” mor Leandra.

“Graag, Dewald,” antwoord Kiara en steek tong vir Leandra uit terwyl Dewald die reëlings uiteensit.

Toe sy die foon neersit, gryp sy die muis en stuur die pyltjie na die verkyker-ikoontjie. Met besliste sleuteldrukke tik sy in die regte hokkies: Find: Djee. Replace: Dewald. Sonder huiwering kliek sy op Replace all. Dan soek sy alle verwysings na blou oë en verander dit na grys. “Hartseer grys soos mis oor die see,” prewel sy selfvoldaan. “Dit sal julle leer. Blou is mos vervelig.”

“Dink jy hy gaan my vandag nog weer kom haal?” vra sy laatmiddag vir die meermin, haar hande besluiteloos op haar heupe geplant. “Ek kry g’n niks geskryf nie.”

Kiara sug en sak op die rusbank neer. “As ek nie die geld so nodig gehad het nie, kon hy gerus sy joppie jy weet waar gedruk het. Verbeel jou – hy moet maar deurdruk met wat hy het!” Sy snork. “Asof hy my maar net verduur omdat daar niks beter is nie. Net omdat hy weet ék sal nie by hom aanlê nie.”

“Sal jy nie? Jy het ná vanoggend darem baie simpatie gekry met die meisies wat flankeer het,” verras die meermin haar.

“Wat weet jy?”

Die meermin dop haar oë veelbetekenend om.

“Oukei, oukei.” Kiara spring weer op. “Heerlikheid, dink jy hy het enige idee hoe ’n vrou voel as sy met soveel manlikheid gekonfronteer word? Soveel … Daar is iets aan hom. Iets wat hy uitstraal wat alles in my lam maak en tegelykertyd aan die bruis kry.”

Sy gooi haar hande in die lug. “Die hemele behoed my, maar daar was oomblikke dat ek wou hê die sarong móét glip sodat hy na my as vrou kyk, nie as net ’n ding wat geteken moet word nie.” Sy laat sak haar kop ’n ruk lank in haar hande voor sy deur haar hare na die meermin loer. “Jou maker maak my nog maller as wat my maaksels my maak,” erken sy dan fluisterend, “en ek is doodbang hy kom dit agter.”

Sy druk haar oë toe. “Ag, hel, ek kan dit maar netsowel erken. Ek wil. Aanlê. Nee, dis nie waar nie.” Sy skud haar hare terug en kyk op na die meermin. “Nee, ek wil hê hý moet aanlê. Dis wat.”

Sy begin op en af in die sitkamer stap. “Nie dat ek weet wat de hel ek sal doen as dit gebeur nie, maar ja, ek wens hy wil …” Sy druk albei hande deur haar hare en gryp die bosse vas asof sy dit by die haarwortels wil uittrek. “Ek wens …”

“Pla ek?” Gabriël loer om die oop skuifdeur en kyk in die vertrek rond voor hy binnekom. “Met wie de hel praat jy?”

Kiara draai haar rug instinktief na hom, bang hy sien te veel in haar oë, of haar warm geskrikte gesig. Sy beduie blindweg in die rigting van die skildery. “Met haar.”

Daar is ’n laggerigheid in sy stem toe hy ná ’n oomblik van stilte weer praat. “Wel, kan julle dalk julle gesprek afsluit en groet sodat ek en jy weer aan die werk kan kom?”

Kiara loer oor haar skouer en half deur haar hare na hom. Hy staan arms gevou in die deur en sy oë blink geamuseerd.

Sy gooi haar hare agteroor, haal diep asem en draai na die meermin. “Tot later dan.”

Sy draai vroom na hom toe. “Ek kry net weer my sarong.”

Daarmee draf sy met die trap op en tot in haar badkamer. Sy gryp die sarong van die haak agter die deur af en loer vinnig in die spieël. Haar hare hang wanordelik om haar bloesende gesig, haar oë is groot en onnatuurlik blink, haar lippe effens dieper gekleur as normaalweg. “Jý,” sy druk haar vinger vas teen die spieël, “moet jou regruk.” Sy staan effens terug. “Voor jy ’n algehele krater van jouself maak.”


Elf

Daar is ’n nuwe gedrewenheid by Gabriël, kom Kiara agter. Amper ’n ongeduld. In teenstelling met vanoggend, stuur Gabriël haar van die bank na die skommelstoel na die matras. Drapeer hier, probeer rekwisiete daar. Telkens maak hy vlugtige sketse, maar elke keer ruk hy die blaaie met groter geweld uit die sketsboek.

Waar daar die oggend vir haar ’n sensuele geladenheid in die ateljee was, is dit teen vroegaand vir haar duidelik dat daar ’n ondertoon van aggressie en frustrasie ingesluip het. Sý is aan die vies word omdat hy haar van die een plek na die ander neerplak, en hý klaarblyklik gefrustreerd omdat niks vir hom wil werk nie.

Dis al byna donker buite toe sy haar finaal vervies.

“Lê stil,” grom Gabriël toe sy regop kom uit haar lêposisie op die matras. Die kerse wat hy al óm die matras in blakers gesit het, flikker van die beweging.

Sy bly kruisbeen sit en kom skaars agter dat die sarong in ’n dammetjie om haar lê. Sy gee ook nie meer ’n hel om nie. Hy het al by meer as een geleentheid alles gesien wat haar bolyf te bied het. Toe sy haar arms voor haar vou, is dit eerder uit ergerlikheid as preutsheid.

“Nee.” Sy staar hom wrewelig aan waar hy in die ligpoel van sy werklamp staan. “Dis een ding om soos ’n skouperd gedresseer en ten toon gestel te word, dis iets heel anders as dit baie duidelik is dat ek nie het wat jy soek nie. Erken dit nou maar, Gabriël, ek prikkel nie jou skeppingsdrang nie. Ons mors …”

“Sit, Kiara,” sê hy skorrerig toe sy wil opstaan. “Sit net so. Asseblief?” Hy pluk ’n bladsy af en begin weer verwoed skets. “Maar hou aan praat.” Sy oë wip van haar na die sketsblad en terug. Heen en weer, heen en weer.

Kiara gehoorsaam oorbluf, heeltemal onkant betrap deur die uitdrukking op Gabriël se gesig. ’n Glimlag speel om sy mondhoeke. Die een oomblik sinister soos dié van Lucifer self en die volgende amper engelagtig.

“Wat wou jy sê?” vra hy sonder om sy sketsritme te verloor.

“Ek wou sê ons mors albei ons tyd. Ek het ’n held wat nie vir my of my heldin werk nie en jy het ’n model wat nie vir jou werk nie. Aan my storie kan ek nog iets doen, maar aan jou gebrek aan …”

Sy laat haar sin in die lug hang. Dis duidelik dat haar argument, wat oomblikke gelede nog geldig was, nie meer is nie. Gabriël se houtskool flits oor die sketspapier asof dit ’n energie van sy eie ontwikkel het.

“My gebrek aan …?” por hy aan.

“Geesdrif vir jou objek …” Die woorde raak weer weg toe Gabriël haar in die oë kyk. Gabriël, die man, nie die afgetrokke kunstenaar nie.

“My gebrek aan geesdrif vir my objek,” herhaal hy, sit die houtskool neer en laat val die sketsboek. Sonder om sy oë van haar af te neem voel-voel hy na ’n hopie sketse voor hy daarmee na haar aangestap kom.

Kiara vat haar sarong blindweg raak en trek dit oor haar borste, hou dit daar met een hand omdat sy nie die wilskrag het om van hom af weg te kyk nie.

Hy gaan sit skuins voor haar op die matras en hou ’n skets na haar toe uit.

Dis een van dié wat hy vanoggend gedoen het, sien sy in die kerslig. Dis van haar op die bank toe sy nog koffie gedrink het en hy kastig vingeroefeninge gedoen het. Hy skiet die een skets ná die ander in haar skoot. Almal gemaak waar sy nie geposeer het nie. ’n Paar waar sy op die strand stap en een met Skat in haar arms.

“Dis net die bestes wat ek uitgesoek het. Daar is hope ander. Vandat jy hier ingetrek het, kon ek nog niks anders skets as vir jou nie. Ek het jou daardie eerste oggend op jou balkon sien staan. Die lyne van jou lyf, jou silhoeët, jou hare – dit het my soos ’n vuis in die maag getref.

“Ek het geweet ek móét jou ontmoet. Van aangesig tot aangesig. Ek het agterom gestap, redes probeer uitdink en amper moed verloor toe ek die windgatkar daar sien staan. En toe hoor ek Skat miaau.”

Hy skud sy kop. “Toe ek omdraai, staan jy daar. En jy is nog mooier as wat ek kon vermoed, maar in jou oë kon ek ook sien dat jy onbereikbaar is. Dat jy vrede gaan hê met my allesoorheersende behoefte om jou te skets, te skilder … tot jy opraak daarvan.”

Hy bly ’n oomblik stil. “En van Skat gepraat, ek moet bieg. Daardie oggend toe jy gaan swem het … Sy het op die balkon gelê en slaap. Ek het haar met die boom afgelok sodat ek ’n verskoning kon hê om jou nader te roep.” ’n Glimlag gaan sit skeef om sy mond. “My verdiende loon dat sy haar daarna die reg toegeëien het om haar aan my alikreukels te vergryp.”

Kiara staar hom sprakeloos aan.

“Nie geesdrif vir my objek nie?” Hy streel ’n haarsliert van haar wang af. “Dis dan juis die probleem, Kiara, die geesdrif vir my objek. Geesdrif wat met rasse skrede gegroei het toe ek jou opgepas het toe jy siek was.”

Gabriël skud sy kop. “Jy weet nie wat jy aan my gedoen het nie, Kiara. Maar jy is reg, vanaand wou niks werk nie. Nie een van die komposisies wat ek vanmiddag ewe professioneel probeer visualiseer het nie. En weet jy hoekom nie?”

Sy skud haar kop steeds sprakeloos, nie gebore in staat om weg te kyk van die glinsterende goue vlekkies in sy oë nie.

“Omdat ek so desperaat afstand wou bewerkstellig. Afstand was altyd my redding – en so maklik – as ek met modelle gewerk het, maar dit verval telkens as ek jou sien. En dan kom ander prentjies as skilderye in my kop. Daarom werk my sketse vanaand nie. En as jy weet wat daardie prentjies is, is ek bevrees sal jy my hof toe kan vat – dié keer geregverdig, en nie as ’n truuk wat my eksvrou bedink het om haar finansiële sin in die egskeiding te kry nie.” Hy begin die sketse bymekaarmaak.

“Watter ander prentjies kom in jou kop?” vra Kiara hees.

Hy toets haar blik. Vir ’n klein ewigheid sit hulle so teenoor mekaar. Dan lig hy sy hand, skulp dit om haar wang en stuur sy vingers deur haar hare. Hy bring haar kop nader en dan nog nader, en dan vee sy lippe vlindersag oor hare. Kiara se asem ruk vanself in toe ’n elektriese skok deur haar skiet.

Gabriël vou sy ander hand om haar wang en trek haar saam met hom af toe hy op die matras omkantel. Hulle lê ’n oomblik so met asems wat teen mekaar vasjaag. Kiara kyk gehipnotiseer hoe hy hom op sy elmboog lig en sy oë oor haar laat gaan.

“Kiara.” Sy stem liefkoos haar naam. “Dis die soort prentjie wat ek voortdurend sien. So.” Hy vee die hare uit haar gesig en dan buig sy kop weer oor haar. “En op die strand in die maanlig en duisend ander plekke, waar jy presies is wie jy is en hoe jy is. Nie geposeer nie, maar natuurlik. Net Kiara.”

Ek lê nie aan nie, dink sy onsamehangend toe haar hande vanself om sy agterkop vleg en hom nader trek. Dis hoe dit moet wees. En dan sluit sy lippe oor hare – dringend, dwingend, en tog oneindig teer.

In haar binnekant voel dit asof ’n voëltjie meteens vrygelaat is uit ’n hokkie en die hemelgewelf vir die eerste keer aandurf. Asof sy uit nuwe, hoër perspektiewe afkyk op die aarde, op haarself. Op haar in Gabriël se arms. Dis goed so. Dis reg so. Sy weet dit met alles in haar toe sy haar oorgee aan die drif wat die afgelope tyd in haar aan die opbou is, maar wat sy nie wou erken nie. ’n Drif met ’n naam – Gabriël.

“Gabe? Gaby?” Alicia se stem en die klop aan die ateljeedeur dring gelyk tot hulle albei deur. “Werk jy, lovey?”

Gabriël rol weg van Kiara en kom met ’n rats beweging orent. Hy bereik die deur met twee tree net voor dit oopgestoot word.

Kiara ruk haar sarong oor haar borste, maar bly verder net so lê, te verdwaas – en te lam – om enigiets anders te doen.

“Allie,” hoor sy Gabriël sê. “Ek is besig met … sketse.”

“Vergeet ek kom vanaand oor, nè? Ou verstrooid. Toemaar, ek wag op die stoep. Moenie haastig wees nie, ek het heelaand tyd. Hoef mos eers weer môre op Hermanus terug te wees. Haai, Kiara. Baie mooi pose, Gabe. Perfek, om die waarheid te sê. Sien julle nou-nou.”

Kiara hoor die deur toeklik en dan Gabriël se voetstappe. Sy maak net haar oë toe asof sy so kan verdwyn. Te lam en verleë om te beweeg.

“Kiara, ek …”

Sy skud haar kop sonder om haar oë oop te maak. “Gaan net weg.” Sy vou haar hand oor haar oë, asof sy so wil keer dat hulle weer oopgaan.

Gabriël maak sy keel effentjies skoon. “Ek kan nie. Nie nou nie. Sy’s reg, Kiara. Dis perfek. Sal jy omgee as ek …” Sy hoor die voetstappe koers kry na sy esel. En dan die nou al bekende geluid van houtskool op getekstureerde papier.

Hy het nie nodig om haar te vra om stil te lê nie. Sy is nie gebore in staat om te beweeg nie. Haar hart is te swaar. Alicia het heelaand tyd. Gaan môre eers terug. Die besef sit soos ’n klip in haar vas. Hou haar daar waar sy net lê en wens sy kan wegsink. Deur die matras. Deur die houtvloer. In die aarde in.

Idioot! skel iemand in haar kop. Gek! tart ’n ander.

Hy het die situasie uitgebuit, probeer sy haarself verdedig.

Uitgebuit? Wie bluf jy? Jy het hom letterlik gevra, gesmeek met jou liggaamstaal.

Namate haar gedagtes weer orde en rede kry, maak dit skielik nie saak dat Gabriël waarskynlik net uitgebuit het wat sy klaarblyklik so opsigtelik uitgestraal het nie. Dit maak selfs nie saak dat Alicia afgespreek het om die aand by hom deur te bring nie. Ook nie dat Gabriël die slinksste skilder duskant die ewenaar is nie – een wat presies weet hoe om die perfekte pose uit sy model te kry nie. Al wat saak maak, is dat haar hele wêreld op sy kop gekeer is by die besef dat sy Gabriël de la Hunt binne die bestek van ’n bietjie meer as twee weke liefgekry het soos sy nog nooit voorheen liefgehad het nie – hoe onverklaarbaar dit ook al klink.

Haar halsoorkop verliefdheid op Peet het heeltemal in ’n ander klas geval. Toe het sy verlief geraak op die idee wat sy van hom, van die liefde gehad het. Onvolwasse. Kinderlik, amper. Maar nou? Nou het sy die man liefgekry. Soos hy is. Al is hy ’n opportunistiese skarminkel wat net in haar belang stel omdat sy hom weer aan die skilder gekry het.

Kiara loer deur haar wimpers, maar kan dit nie verduur om na hom te kyk nie en sluit weer haar oë. Sy het hom lief. Sy hande lief, sy stem, die ekspressiewe flikkerings in sy oë. Sy deernis en toegewydheid. Sy sin vir humor en die manier waarop hy Skat kastig teen haar wou beskerm. Hoe futiel dit ook al is, en hoe kort ook al die tydsbestek – sy het hom liefgekry, al weet sy nou dat hy net aan haar kan behoort terwyl sy sy muse is.

’n Tydelike muse, weet sy. Want sy weet ook met klinkklare helderheid dat Gabriël nooit net aan een vrou sal kan behoort nie. Daarvoor is sy passie vir sy werk, sy kreatiewe gedrongenheid te groot. Daarom dat hy Alicia kon opsy skuif vir die model wat kortstondig sy skeppingsdrang weer geprikkel het.

En, of Gabriël dit nou besef of nie, Alicia is die perfekte vrou in sy lewe. Een wat alles sal opoffer vir Gabriël en sy kuns. Want Alicia is nie onnosel nie. Sy moes gesien het dat hierdie “perfekte pose” nie een is wat uitgedink kan word nie.

En tog gun sy Gabriël die geleentheid om klaar te maak. Tot hy weer na haar sal terugkeer. Soos hy waarskynlik telkens na haar sal terugkeer as die jongste muse haar toorkrag vir hom verloor het. En Kiara weet sy sal ook haar toorkrag vir hom verloor. Soos al dié wat haar voorafgegaan het. En dié wat ná haar sal kom.

“Kiara?”

Haar oë flikker oop. Gabriël het opgestaan, maar huiwer by die esel.

“Dis genoeg vir vanaand. Ek gaan vir ons wyn kry. Kom deur stoep toe as jy reg is.”

Kiara kom moeisaam regop. “Dankie, maar ek wil by die huis kom. Ek glip sommer by die agterdeur uit.”

Gabriël vee oor sy oë. Dan knik hy. ’n Paar lang oomblikke bly hy staan, sy duim en middelvinger elk in ’n ooghoek, sy kop vooroor geknak, voor hy opkyk. “Ek dink ek verstaan.” Hy gee ’n tree in haar rigting, bly dan weer staan. “Ek is jammer, Kiara. Ek weet ek het elke reël in die boek oortree. Ek weet dat die noodwendige intimiteit tussen ’n skilder en sy model die model soms verwar. Dis net …”

“Dis oukei, Gabriël, ek gaan nie hof toe hardloop nie.” Kiara kom beslis orent en stap na waar haar klere agter die deur hang.

“Sal jy weer vir my sit?”

Kiara skud haar kop. “Ek is jammer, maar nee.”

Gabriël knik, stap verby haar en maak die deur oop. Op die drumpel huiwer hy, beduie dan na die sketse. “Mag ek die materiaal gebruik?”

Kiara haal haar skouers op. “As jy wil.”

“Ek wil baie graag. Ek sal per skets pleks van per uur betaal.” Sy stem is skor. Dit lyk asof hy nog iets wil sê, maar dan trek hy net die deur agter hom toe.

Kiara trek die strandrokkie aan en staan dan besluiteloos met die sarong in haar hande. Hy sal dit dalk nodig hê as hy by die skilderstadium kom en sý wil dit gewis nooit weer voor haar oë sien nie. Sy gooi dit in die rigting van een van die bokse waar dit oor die alikreukels gedrapeer bly hang.

In die verbygaan tref iets haar oog toe sy voor sy slaapkamer verbystap. Sy gaan staan en loer in. Die skildery is weg, sien sy. Die een van die blonde vrou op die rottangstoel.

Sy het geslaap soos ’n uitgeputte kind, besef Kiara toe sy die volgende oggend voor die rekenaar gaan sit. En tog hang daar ’n doodse moegheid om haar. Nie moegheid van die lyf nie, weet sy, maar dis asof haar siel skielik moeg geraak het.

Sy haal diep asem, maak haar manuskripdokument oop en skuif die muis reg. Haar vingers gaan in stadige aksie oor die letters: Find: Dewald. Replace: Gabriël. Replace: All.

Find: Hartseer grys soos mis oor die see. Replace: Helder oë met ’n goue flonkering soos gouderts tussen mos.

“Oukei,” sy gee ’n verlate laggie, “julle wen.” Haar vingers begin oor die sleutels dwarrel.

Sy vergeet van eet, kom net ’n paar keer so half en half by as sy dors word of as die natuur roep. Dis al sesuur toe sy vir die eerste keer op haar horlosie kyk en met ’n skok onthou van Dewald wat haar sewe-uur kom haal. Te laat om nou kop uit te trek, besef sy gefrustreerd.

“Jy lyk pragtig,” komplimenteer Dewald haar terwyl sy oë oor die swart rokkie gaan wat Helga vir haar gekoop het en afbeweeg na haar fyn, swart bandjiesandale. “Regtig pragtig,” herhaal hy toe hy weer opkyk.

“Dankie. Ek maak net gou die skuifdeure toe, dan kan ons ry,” glimlag Kiara en steek dan halfpad na die deure vas. Gabriël staan met sy hand reg om te klop, sy oë vasgenael op haar.

“Kiara. Ek wou net …” Sy oë flits na Dewald agter haar. Hy laat sak sy hand en tree terug. “Jammer. Hallo, Dewald.”

“Gabriël, gaan dit goed?” Dewald se jovialiteit klink effens gedwonge.

Gabriël knik. “Jammer, ek het nie geweet …” Hy beduie vaagweg met sy hand. “Dis in die haak. Ek sien julle is op pad uit. Ek wou net kom verduidelik … Dit kan wag. Geniet dit.” En daarmee draai hy om en is reeds agter die melkhoutbome toe Kiara by die deur kom.

In teenstelling met die gemaklike manier waarop sy en Dewald die vorige keer gesels het, haak en steek dit op pad na die gholfklub. Dis al asof Dewald haar nie in die oë wil kyk nie.

Helga kom haastig nader toe Kiara en Dewald by die groot vertrek instap waar die geselligheid gehou word en verligting spoel oor haar. “Dis ’n verrassing.”

“Hallo, jong.” Helga plak ’n soen op Kiara se wang. “Haai, Dewald. Kan ek Kiara gou leen terwyl jy drankies kry en Leon opspoor? Hy is juis by die kroeg om wyn te kry.”

“Natuurlik. Sien julle op die stoep?”

Helga knik en stuur Kiara aan die arm weg na die breë stoep met wit gietystermeubels. “Hoe gaan dit? Met jou? Met Gabriël? Met die sittery vir hom?” rammel Helga af toe hulle nog skaars sit.

“Lang storie. Te lank. Maar dit gaan goed met die skrywery. Uiteindelik. Wat brand jou?”

“Wat wil jy eerste hoor? Die goeie nuus of die slegte nuus?” Helga se oë skitter en tog is daar ’n effense kommertrekkie om haar mond.

“Altyd die slegte nuus eerste.” Kiara staal haar. Sy hoop nie dit het iets met Helga en Leon te doen nie.

“Dit gaan oor Dewald.” Helga huiwer. “Hoe voel jy werklik oor hom? Ek weet julle ken mekaar skaars, maar ’n mens kan mos gou sê of jy hoop het of nie.”

“Hy’s gaaf.” Kiara haal haar skouers op. “Dis al, maar wat …”

“Ek het ’n voëltjie hoor fluit en ek wil nie hê jy moet weer seerkry nie.”

“Niks wat Dewald aangaan, kan my seermaak nie. Wat fluit die voëltjie?” Kiara sit terug in die stoel. Haar peettante lyk nog jonger en energieker as gewoonlik.

“Ná julle nou die aand vir Alicia en Gabriël raakgeloop het, het Alicia Dewald gebel en hom genooi vir koffie. Ek het mos gesê hulle ken mekaar al donkiejare, maar klaarblyklik het hulle mekaar nie veel sedert sy vrou se dood gesien nie. Ek weet nie of Alicia besluit het sy het nou lank genoeg gewag nie, maar lyk my sy het haar visier op hom gestel.”

Kiara gee ’n verbouereerde laggie. “Dis moeilik om te glo. Sy was gisteraand, en sover ek weet heelnag, by Gabriël.” Is dit hoekom Dewald so suur was op pad hierheen?

“Dit beteken niks. Sy en Gabriël boer glo by mekaar. Seker oor die uitstalling. In elk geval, ek wou maar net hê jy moet weet dat Dewald en Alicia eergisteraand by mekaar was – definitief heelnag lank.”

“Maar hoekom sou hy my dan gister gevra het om saam met hom hierheen te kom?” frons Kiara.

“Search me.” Helga haal haar skouers op. “Wou net hê jy moet weet, maar is jy gereed vir die goeie nuus?”

Kiara leun vorentoe. “Absoluut.”

“Leon het gisteraand vir my gesê hy weet ons ken mekaar nog nie lank genoeg nie, maar ek moet weet hy gaan nie jare wag nie – ons is nie meer spring chickens nie. Ek moet my nonsens oor die ouderdomsverskil laat staan en my sake in orde kry. Sorg dat daar meer tyd is dat ons mekaar wel beter leer ken, en vinnig, want …”

Helga skep diep asem en vleg haar hande inmekaar. “Want hy wil hê ek moet in September ’n maand lank saam met hom deur Australië en Nieu-Seeland gaan toer. As sy vrou.”

Kiara se mond val behoorlik oop. “Helga? Maar dis so gou? Hemel, dis skaars twee weke …”

“Soms het ’n mens jare nodig om agter te kom jy het ’n fout gemaak en soms net ’n paar uur om te weet wat kismet beteken.” Helga hou haar vinger voor haar lippe toe hulle Leon agter hulle hoor lag, leun oor en fluister vinnig: “Ons raak Mei verloof.”

“Hallo, Kiara, my gunstelingongeluksvoël.” Leon soengroet haar joviaal en sit ’n glas wyn voor haar neer.

Kiara is dankbaar toe Dewald en Leon oor die dag se gholf begin gesels, want dinge gebeur vir haar net te vinnig. En daar is skielik net te veel inligting vir ’n ongeluksvoël om op een slag te verwerk.

“Ek is jammer as ek nie heeltemal myself was op pad Hermanus toe nie, Kiara,” sê Dewald toe hulle ná ’n gesellige aand in sy Mercedes koers kies terug Merenzee toe. “Dis net, ek het nie besef jy en Gabriël is op sulke goeie voet dat hy sommer by jou inval nie. Dit het my nogal ’n bietjie in die bek geruk.”

Kiara kyk hom vraend aan. “Maar …”

“Ek weet ek het nie die reg om jaloers te wees nie, Kiara, maar ná daardie aand by die restaurant het ek nogal baie gedink.”

Hy kyk vlugtig na haar voor hy weer sy aandag by die pad bepaal. “Dis nie eintlik die plek of die tyd nie, maar ek is bang my moed begewe my as ons eers weer by jou huis is. Jy sien, ek het besef ek wil nie alleen oud word nie. En daar sit ek daardie aand met ’n beeldskone vrou oorkant my, een wat in alle opsigte ’n wonderlike potensiële lewensmaat is en ek teem oor my oorlede vrou.”

Hy lig sy hand in ’n gefrustreerde gebaar van die stuurwiel. “Ek is ’n stommerik.”

“Dewald, ek …”

“As jy nie omgee nie, sal ek dit van my gemoed af wil kry?” Hy kyk weer vinnig na haar.

Kiara maak ’n magtelose gaan-maar-voort-gebaar.

“Ek weet ons ken mekaar nie, maar ek kan aanvoel dat ons mekaar se lewens kan verryk. Dis tyd dat ek my lewe in oënskou neem en daarmee aangaan. Jy is glad nie soos Delia nie, maar jy is inherent ook ’n eerbare mens. Iemand met integriteit. Intelligent. Pragtig. Enige man sal trots voel om jou aan sy sy te hê.”

“Alicia is ook al daardie dinge.” Dis uit voor sy haar kan keer.

“Alicia is wild. Sy’s ’n vrye gees. Sy is glad nie soos Delia nie. Delia sou nooit na ’n nudistekamp gegaan het nie – maak nie saak om watter rede nie. En sy sou nooit ’n man eerste genader het en vir alle praktiese doeleindes verlei het nie – al ken sy hom hoe goed. Delia was …”

Hy stuit sy ergerlike en duidelik ondeurdagte woordevloed en kyk na haar. “Waar kom Alicia nou skielik in die prentjie?” Dan sug hy. “Ek vergeet soms Hermanus is maar ’n klein dorpie en natuurlik dat Helga met my buurvrou vriende is vandat dié haar huis ook deur Helga gekoop het.”

Kiara besluit om die verwysing na Helga te ignoreer. “Dewald, as jy bloot vir Delia wil vervang deur ’n pronkstuk aan jou sy, moet jy maar liewer vergeet van vrouvat en jou gereed maak om óf alleen oud te word, óf saam met iemand wat jy bitter ongelukkig gaan maak. En net sodat ons mekaar mooi verstaan, ek is hoegenaamd nie ’n kandidaat vir die pos nie.”

Dewald loer na haar en verval dan in ’n stilswye.

Kiara staar by die venster uit. Sy kan aan niks dink om te sê nie.

Toe hulle voor haar agterdeur stilhou, hou Dewald haar terug en draai skuins in die sitplek. “Ek is jammer, Kiara. Ek weet jy is heeltemal te slim om nie te weet wat ek in ’n oomblik van ergerlikheid erken het nie.”

Hy sug en sit terug in die sitplek. “Alicia het nie veel moeite gehad om my te verlei nie. Ná vier jaar is ek uitgehonger vir vroulike geselskap en ek bedoel nie noodwendig gesprekke nie.” In die lig van die lantern bo die deur, sien sy hoe hy verleë grinnik. “Ek kan myself skop. Vir ’n aand se plesier het ek nou alles loop opfoeter vir enigiets wat tussen ons kon gebeur het.”

Kiara skud haar kop. “Nee, Dewald, ek dink jy is ’n baie aangename mens en ek dink ek kan goeie vriende met jou wees, maar daar is geen vonk tussen ons nie. En daar sal nooit wees nie. As daar was, sou Alicia dit nie reggekry het om jou te verlei nie.

“En gaan dink maar weer oor jou vooropgesette idees. Alicia mag ’n vrye gees en onortodoks wees, maar sy is ’n omgee-mens soos min. Sy weet instinktief wat mense nodig het, net soos sy presies weet wat sy wil hê. En sy doen ten minste iets daaraan. ’n Les …” sy druk die motordeur oop, “wat ek, en waarskynlik jy ook, baie deeglik by haar kan leer.”

Kiara klim uit en adem die seelug diep in voor sy agterdeur toe stap, die sleutel draai en die deur met haar skouer oopstamp.

Sy kyk op na Dewald wat haar gevolg het. “Ek hoop nie jy neem my kwalik nie, maar ek gaan jou nie innooi nie. Buiten die twee ritte, was dit ’n heerlike aand. Dankie, Dewald.”

Dewald se hande kom sag op haar skouers tot rus toe sy wil omdraai en instap. “Kan ons ten minste vriende wees? Ek het so ’n idee ek gaan dalk ’n vriendin in die afsienbare toekoms nodig hê.”

“En ek ’n vriend.”

Dewald glimlag terug en soen haar sag op die mond. “As dit maar anders kon wees …” Hy gly weer agter die stuur in. “Nag, Kiara,” roep hy deur die oop venster. “Sien jou sommer binnekort weer.”

Toe die Mercedes se ligte ’n volle draai oor die omgewing gooi, verbeel Kiara haar sy sien iets by die skuur langsaan beweeg, maar dan is die donkerte weer stil, buiten die oewergeluide en die fladdering van ’n voël in die boomtakke.


Twaalf

Kiara rek haar uit waar sy agter die rekenaar sit en sien hoe Gabriël, soos elke laatmiddag wanneer die weer dit toelaat, die kajak uitsleep meer toe. Van die kalm, rustige roeier wat sy in die eerste week of wat van haar verblyf hier dopgehou het, is daar deesdae weinig sprake. Die afgelope paar weke al roei hy asof hy al sy woede en frustrasie op die water en die spane uithaal.

Dis nog nie eens twee maande vandat sy hier ingetrek het nie, maar dit word vroeër donker en raak nou aansienlik koeler saans. Miskien is dit die rede vir sy frustrasie, want so tussendeur sien sy dikwels Alicia se motor onder die koelteboom staan, soos netnou weer.

Nie dat dit enige jota of tittel aan haar verskil maak nie. Niks wat Gabriël de la Hunt doen, raak haar meer nie. Vir al wat sy omgee, kan die kajak omfoeter en Gabriël versuip.

Vir een, mal aand ’n bietjie meer as ’n maand gelede het sy haar verbeel sy het verlief geraak op hom. ’n Mens sou sweer sy kan nie uit haar foute in die verlede leer nie. Het sy nie dieselfde met Peet ook te gou en te onoorwoë verlief geraak nie? Ook op ’n losbol?

Gelukkig het sy dié keer betyds tot haar sinne gekom. Dit was gekheid, dis al wat dit was. Gekheid gebore uit die intimiteit van ’n vreemde situasie. Dit het sy vir haarself uitgeredeneer gekry terwyl sy snags rondrol, haar lyf soms vreemd koorsig ondanks die koeler aande, soms net rusteloos, asof haar matras nie meer haar kontoere verstaan nie.

Gelukkig is Leandra en háár Gabriël uiteindelik eufories en amper finaal in mekaar se arms nadat Kiara omtrent die hele boek moes oorskryf. En gelukkig het haar uitgewer nie te veel gemor toe sy twee weke uitstel gevra het nie. Dis darem haar een en twintigste boek, haar mondigwording as skrywer noudat sy daaraan dink, en sy was nog nooit laat met ’n manuskrip nie. Nog net die slothoofstuk en ’n bietjie redigering en dan is die manuskrip reg.

Maar dis waar die probleem lê. Die slot. Dit was relatief maklik om hulle sover te kry om mekaar te soen, maar in al haar vorige boeke sluit sy gewoonlik die verhaal af wanneer hulle darem ’n stappie verder gaan. En dis hiér waar haar kreatiwiteit opdroog.

Sy het dit aan haar uitgewer probeer verduidelik, gevra of sy dit nie maar net by suggestie en implikasie kan laat nie, maar dié wil niks weet nie.

“Jou boeke is juis gewild, Kiara, omdat jy sulke lekker innige liefdestonele kan skryf. Jou leser verwag dit al. Moet haar nie daaruit probeer kul nie,” het sy met beslistheid gesê.

Maar dis al asof Kiara nie kan onthou hoe nie. Sy kan nie onthou hoe dit gevoel het om … Newwermaaind.

“Kom, Skat, tyd vir melkies vir jou en ’n glas wyn vir my.” Sy drapeer Skat oor haar skouer en stap met die trap af kombuis toe.

Die kaal reghoek bokant die kaggel tref steeds haar oog. Die muur lyk leeg en verlate, die sitkamer valer, maar dis nou maar daarnatoe. Haar besluit om die meermin na die rommelkas onder die trap te verban, was ’n goeie een. En ook haar besluit om haar gesprekke met Leandra net tot storiedinge te beperk. Nie dat sy Leandra ingelig het oor haar besluit om, ná die storie klaar geskryf is, weer haar held se naam te verander nie. Dit hoef sy nie te weet nie. Nie voor sy geluksalig en vir altyd en ewig in sy arms lê nie. Dan maak dit immers nie saak of hy Koos of Dewald of Leon of wat ook al heet nie. Miskien Deon – Dewald en Leon gekombineer. Daar’s ’n plan.

Die wyn sjor uit die boks se kraantjie in haar glas. Dis ’n windstil aand. Sy kan die dek aandurf as sy ’n trui aantrek. Van Gabriël het sy niks te vrees nie. Sedert hy haar en Dewald daardie aand hier saam gesien het, was hy nog nie weer hier nie, en hy sorg dat hulle mekaar nie te siene kry nie – nes sy.

Soms wonder sy wat hy daardie aand vir haar wou kom sê het. En ook waarom hy haar daarna begin vermy het. Maar meestal is sy net dankbaar daaroor. Gabriël de la Hunt is ’n gevaarlike man. Hy het haar byna oor ’n onbekende afgrond meegesleur met sy sensualiteit, sy manlikheid, sy sterk persoonlikheid.

Dit kon sy vir haarself uitredeneer sonder die hulp van die meermin en Leandra. Sy was op soek na ’n held vir haar heldin, en toe sy die prototipe raakloop, het sy net ’n bietjie verward geraak, die verhaalwerklikheid verwar met haar eie werklikheid. Sy het die gevoelens wat haar karakter moes ervaar, op haarself oorgedra. Dit sal ’n eerstejaar in Sielkunde haar kan vertel.

Kiara proe aan die wyn. Nou nie van dieselfde kaliber as wat Leon en Helga of Dewald af en toe hier aandra nie, maar heel aangenaam. Die bedrag wat sy verskyning in haar bankrekening gemaak het, het die lewe vir haar effens vergemaklik tot haar volgende tantième-inbetaling. Nie dat dit ’n misterie is wie die inbetaler was nie. Die bankklerk het dit vir haar nagegaan toe sy ’n volgende keer weer in die bank gekom het.

“Dis van Gabriël de la Hunt,” het sy gesê en haar oë gerol. “Oe, hy is darem so ’n dish.”

Kiara haal haar skouers op en sit terug in haar stoel. As hy sy gewete so wil afkoop, dan moet dit nou maar so wees. Sy het vir Skorrie se herstelwerk betaal en dié staan nou in die RAV se plek by haar agterdeur. Die res het sy besluit om te aanvaar as ’n bonus wat die lewe haar toebedeel het. Die bedrag is nie buitensporig genoeg om deur die ellende te gaan om hom daaroor te konfronteer nie.

“Kiara?”

Kiara ruk van die skrik. Wyn stort uit haar glas en syfer deur haar trui en hemp tot op haar vel.

“‘Skuus, ek het jou laat skrik.” Alicia staan by die voet van die trap. “Ek het nie besef jy sien my nie aankom nie.”

“Hallo, Alicia. Nee, dis niks, ek was net ingedagte.” Kiara skud die los druppels van die trui af.

“Kan ek ’n bietjie tyd by jou steel?” Alicia kyk oor haar skouer. “Voor Gabriël terugkom van sy roeisessie?”

“Natuurlik, kom sit. Ek kry net gou ’n ander trui.”

Toe Kiara terugkeer, droër en met twee vars glase wyn in haar hande, sit Alicia waar sy nie van die meer se kant af gesien kan word nie. “O, dankie, dis gaaf van jou,” sê sy en vat die glas by Kiara.

“Plesier.” Kiara gaan sit weer.

“Daar is eintlik ’n paar goed. Wou lankal by jou uitkom, maar ek was nie seker hoe jy my gaan ontvang nie.” Sy gooi haar lang, swart hare op haar rug en proe aan die wyn.

“Hoe so?” frons Kiara.

“Oor Dewald onder andere.” Alicia leun met haar elmboë op die tafel. “Hy glo daar kon dalk iets tussen julle ontwikkel het as dit nie vir my was nie.”

Kiara gee ’n oorblufte laggie. “Hoegenaamd nie, Alicia. Eerstens stel ek nie belang in ’n verhouding of selfs die moontlikheid van een met enige man nie. En tweedens het ek sommer uit die staanspoor besef dat ek nie die soort vrou is wat hom kan wakker skud uit sy Delia-kokon nie.”

Sy loer oor die glas se rand na Alicia. “Maar jy dalk wel.”

Alicia grinnik. “O, ek het hom wakker geskud, orraait, maar moenie dink hy hou daarvan nie. Wat mý wakker geskud het, was die aand toe ons mekaar in die restaurant raakgeloop het. Ek kon jou oë uitkrap. Ek het my sorge by die pub langsaan probeer verdrink en toe net betyds uitgekom om te sien hoe Dewald jou soen. Ek het besef dat ek hierdie ding wat ek al die jare oor Dewald gehad het toe tóg nie ontgroei het nie – al het ek dit so goed weggesteek nadat hy Delia ontmoet het. Maar Dewald daar gelaat. Ek neem aan daar is nie kwade gevoelens nie?”

Kiara skud haar kop. “Glad nie.” Gewis geen kwade gevoelens nie, maar sy verstaan nie hoe Alicia haar strikke vir Dewald kan stel en tegelykertyd vir Gabriël op sleeptou hou nie. Of praat sy dalk nie heeltemal die waarheid nie? Is dit miskien juis vir Gabriël wat sy wil wakker skud? Wil sy hóm dalk jaloers maak met Dewald? Of is Alicia maar net nog vryer van gees as wat sy vermoed het?

“Ek is bly, maar dis nie regtig waaroor ek met jou wil praat nie.” Sy huiwer, druk dan deur. “Ek is bang die ding tussen jou en Gabriël gaan veroorsaak dat jy nie uitstalling toe kom nie.”

Kiara kyk haar effens verdwaas aan. “Natuurlik gaan ek nie uitstalling toe nie. Ek het niks vir Gabriël te sê nie en ek wil nie sy skilderye sien nie.”

“Twak. Ek dink julle het juis baie om vir mekaar te sê en jy wil definitief die skilderye sien. Buitendien, ek sal jou bitter graag daar wil hê as die vrou wat Gabriël weer aan die skilder gekry het.” Daar is ’n vasberade trek om Alicia se mond. “Jy móét kom, Kiara. Dis oormôreaand.”

“Alicia, ek stel nie belang in die skilderye nie. Ek was een van vele modelle, en dis al. Bowendien, ek en Gabriël het die vermoë om enige gesprek in ’n tweegeveg te laat ontaard.”

“En het jy jou al afgevra waarom?” Sy sug toe Kiara nie antwoord nie. “Kyk, ek weet nie wat daardie aand gebeur het nie. Al wat ek weet, is dat Gabriël homself verwyt omdat hy, volgens hom, misbruik gemaak het van ’n situasie. En van jou. Hy dink jy neem hom daaroor kwalik.”

“Het hy so gesê?” Kiara voel asof sy te min asem kry.

Alicia knik. “Is dit so? Neem jy hom kwalik?”

Kiara skud haar kop stadig heen en weer. “Hoe kan ek hom kwalik neem vir iets wat ek – so onverklaarbaar as wat dit mag wees – op daardie oomblik gehoop het gaan gebeur?” Sy verras haarself met haar eerlikheid.

Alicia kyk haar oomblikke lank stil aan. “Daar was baie modelle wat dieselfde hoop gekoester het, Kiara, daar is iets baie intiems daaraan om kaal voor ’n man te lê, maak nie saak hoe professioneel hy is nie. Maar dít kan ek jou waarborg, Gabriël het nog nooit daarop gereageer nie, laat staan nog misbruik daarvan gemaak. Ek weet vir ’n feit Gabriël het nog nooit onprofessioneel teenoor ’n model opgetree nie.

“Selfs Edith het hier heel aan die begin eenkeer by my gekla en gesê hy is so streng professioneel dat hy nooit hul slaapkamersake met sy kuns laat inmeng het nie. As hy skilder, skilder hy, het hy glo gesê en daarby gehou. Ek dink dis dié dat sy later …” Sy laat die sin in die lug hang, asof sy bang is sy het te veel gesê.

“Edith. Sy gewese vrou.” Kiara vra nie.

“Einste.” Alicia kyk na Kiara asof sy oor iets ’n besluit neem. “Hoe goed ken jy vir Gabriël? Sy agtergrond?”

Kiara skud haar kop. “Ek weet bitter weinig van hom, Alicia, en ek dink nie …”

Alicia hou haar hand op. “En ek dink weer dis hoog tyd dat jy meer van hom weet. Ek weet van Gabriël soveel as wat een mens van ’n ander kan weet. Ons het saam grootgeword, feitlik soos broer en suster. In dieselfde klasse gewees op skool, ’n klipgooi van mekaar af gewoon en saam op universiteit gewees. Hy is seker die eerbaarste mens wat ek ken. Daarom kon hy nie begryp dat daar mense soos Edith is wat ’n ander se reputasie op die spel sal plaas vir eie, finansiële gewin nie. Maar kom ek begin by die begin.” Sy sit terug en bou kerk met haar fyn hande.

“Gabriël was een van daardie mans wat vroue na hom aangetrek het soos ’n halwe blikkie Fanta Orange bye lok. Maar Gabriël het net vir sy kuns geleef.

“En toe kom Edith op die dorp aan waar ons grootgeword het. Lank en blond en stunning en verskriklik tuis in haar lyf. Sy was vier jaar ouer as Gabriël en het haar eie prokureurspraktyk daar begin. Gabriël het haar ontmoet toe hy hierdie stuk grond by Merenzee vir sy ouma gekoop het ná sy eerste suksesvolle uitstalling. Edith het die koopakte en dinge gedoen, hom afgeraai om dit in sy ouma se naam te sit, maar hy het voet by stuk gehou: sy ouma moes veilig voel dat die grond nie onder haar uitverkoop kan word as hy dalk vorentoe nie suksesvol in die kunswêreld is nie.”

“Sy ouma het hier gewoon?” vra Kiara verras.

“Ja. Sy ouma wat hom met taamlike bloedsweet deur die laaste jare van hoërskool en universiteit gesit het nadat sy ouers kort ná mekaar oorlede is. Sy pa was taamlik sieklik en toe hy dood is aan ’n hartaanval, het sy ma binne ’n jaar gevolg. Mense sê nou nog sy is dood van verlange.”

Alicia glimlag asof sy iets aangenaams onthou. “Maar ouma Sara was van ’n heeltemal ander kaliber. ’n Sterk, wonderlike vrou wat haar nie laat onderkry het nie. Sy wou nog altyd by die see bly en Gabriël het haar droom vir haar bewaarheid. Hy het hierdie huis vir haar gebou en later sy woonplekkie met die ateljee om naweke en vakansies by haar te kom skilder.”

Alicia versomber. “Intussen het Edith haar nette fyn gespan en, om ’n baie lang storie kort te maak, hulle is getroud. Gabriël se kuns het met rasse skrede ontwikkel. Edith was sy muse, sy bestuurder, sy alles.

“Aanvanklik het dit haar gevlei dat hy nie ander modelle wou gebruik nie, maar later kon sy dit nie meer hanteer nie en het sy na my toe gekom en gevra dat ek modelle vir hom moet keur. Ek het toe reeds my eerste galery op die been gebring, grotendeels danksy Gabriël se sukses en sy lojaliteit. Hy wou nooit van ander agente gebruik maak nie. Sy kuns het so ’n bietjie van ’n duik gevat, maar toe weer voortgestoom namate hy gewoond geraak het om weer met ander modelle te werk.

“Dit was seker voorspelbaar dat Edith eers jaloers geraak het en toe verveeld met ’n man wat net vir sy kuns leef – veral vandat sy nie meer deel daarvan was nie. En toe haar voete onder haar uitgeslaan word deur ’n man met ’n smaragmyn in Zimbabwe het Edith besluit dat haar tyd saam met Gabriël uitgedien is.

“Die smaragman het ’n bietjie van ’n tydelike kontantvloeiprobleem gehad. As Edith vir hom kon geld voorskiet, het hy gesê, kon hy die nodige aanpassings by die myn maak en kan hulle binne ’n jaar of twee multimiljoenêrs wees. Die res is seker voorspelbaar.”

Sy teug diep aan haar wyn voor sy verder praat. “Om genoeg geld uit die egskeiding te maak, het Edith ’n sogenaamde vriendin van haar omgekoop om vir Gabriël te modelleer en daarna ’n saak van seksuele teistering teen hom te maak.

“Edith het haar eie egskeiding briljant behartig en met die oorblufte Gabriël getoor. Die enigste poëtiese geregtigheid lê daarin dat sy ook uit elke sent verneuk is. Die man met die smaragmyn het tussen neus en ore verdwyn, ondanks Edith se regsvernuf. Sy het alles verloor. Alles wat sy uit die egskeiding gekry het en haar eie geld ook. Selfs haar en Gabriël se huis.

“Sy kon nie aanspraak op enigiets van Gabriël maak nie, maar toe is sy ouma ses maande gelede oorlede en Gabriël het uiteraard alles geërf. Wat nie veel was nie, buiten hierdie stuk grond en die twee huise. Teen dié tyd effens verwaarloos omdat sy ouma na ’n versorgingseenheid moes gaan en hy met sy werk en sy gereelde besoeke aan haar nie meer die tyd gehad het om hier uit te kom nie.

“Maar verwaarloos of nie, die grond is baie werd. Edith het daar en dan besluit die grond is voor die egskeiding gekoop en het dus gedurende die huwelik deel uitgemaak van hul gemeenskaplike boedel omdat Gabriël daarvoor betaal het. Dit was ’n waagstuk, maar sy het dit gewaag.”

Alicia sug. “Sy het die boedel laat bevries en eis die helfte van die opbrengs van die verkoop van hierdie grond. En die laaste ding wat Gabriël wil doen, is hier verkoop. Hy wil hierdie huis waarin jy nou bly behoorlik opknap en dan hier bly en werk. En hy wil nie betrokke raak by hofgedinge nie. Sy enigste hoop is dat die volgende uitstalling so goed afloop dat hy Edith kan uitbetaal wat sy wil hê en dan in rus en vrede weer begin bou aan sy lewe. Dit het natuurlik geweldig druk op hom geplaas en bygedra tot sy skilderpaniek. Hy kon letterlik vir maande nie skilder nie, en intussen het die datum van die uitstalling én die hofsaak nader gekruip. En toe slaan jy hier uit.”

“Alicia! Ek soek my morsdood na jou.” Gabriël se stem is diep en befoeterd.

“Ag, Gabriël, my engel, ek is jammer.” Alicia kom ongeërg orent. “Net gou by Kiara kom hoor of sy uitstalling toe kom.”

Kiara bly versteen sit. Dis een ding om hom van ver af agter glas te sien roei. Dis iets heel anders om hom weer in lewende lywe en van so naby te sien. Die trui is skielik hopeloos te warm om haar lyf.

“Ek is seker Kiara het beter dinge om te doen. Kom nou, die alikreukels is teen dié tyd seker al heeltemal smaakloos,” laat hoor hy ongeduldig.

“Dis nou een ding van formidabele kokke, Kiara, kos is vir hulle heilig. Maar nou ja, Gabriël is al een wat my alikreukelverslawing verstaan en sorg dat ek gereeld my fieks kry, daarom wil ek hom nie laat wag nie. Lekker om met jou te gesels het en dankie vir die wyn, Kiara. Ons praat weer.” Alicia wuif met ’n skelm knipoog vir Kiara en rek dan haar treë agter Gabriël aan.

Kiara bly minute lank versteen sit. Soos in ’n droom sien sy hoe die volmaan se vet lyf agter die berge uitklim en dikmelk oor die meer uitgooi. Daar is nie ’n riffel op die wateroppervlak nie. Dis ’n aand om in ’n man se arms te wees, kom ’n absurde gedagte by haar aangeflenter.

Met ’n ongeduldige uitroep spring sy op en storm kombuis toe.

“Hy’t my nie eens gegroet nie,” sê sy in die rigting van die kaggel terwyl sy nog wyn skink. “En hy is nog sexier as wat ek onthou.” Sy kyk op. Pleks van die meermin, sit daar net ’n donkerder reghoek bokant die vuurmaakplek.

Sy dop haar oë om en vlieg met die trap op, haar druppende glas in haar hand. Sy plak die glas wyn langs die rekenaar neer sonder om haar te steur aan die klein poeletjie om die voetstuk.

Sy roep haar manuskripdokument op. “Nou toe, nou gaan julle verdomp perform. Dis ’n perfekte nag vir liefde. Volmaan boonop.”

’n Kwartier later is haar glas so leeg soos haar skerm. “Los dit dan. Vergeet dit. Asof dit enige verskil aan mý maak. Môre skryf julle sy vrot Land Rover op Sir Lowryspas af en sterf albei ’n tragiese dood. En op die koop toe lê een van julle eenkant en die ander aan die ander kant van die wrak. Eensaam en verlate. Vir ewig en altyd.”

Die volgende oomblik bars sy in trane uit. “Soos ek,” snik sy en strompel met die trap af. “Vir ewig en altyd alleen.” Sy ruk die rommelkas se deur oop. “Soos voorheen, maar ook anders. Want toe het ek nie geweet hoe ’n vrou regtig oor ’n man kan voel nie.”

Sy vee die trane met haar trui se mou af, haal die skildery uit en hang dit weer bokant die kaggel. “En nou weet ek hoe dit voel, meermin, maar dit help my boggherol.”

Sy snuif, vee nog trane af en vou haar arms voor haar. “En jy is al een wat kan verstaan, dink ek. Al weet ek nie eens wie jy is nie. Ek weet net jy is nie Edith nie. Dié het bokant Gabriël se bed gehang. Haar oë was nie so hartseer soos joune nie. Te hard gewees, ’n mens kan dit aan haar gesig sien. Maar jy …”

Kiara beweeg nader en vee oor die growwe verfoppervlak. “Wie was jy wat duidelik met soveel liefde geskilder is, al het dit nog ’n bietjie mank aan die kunstegnieke gegaan?”

“Sara de la Hunt. My ouma.”

Kiara vries, maar skrik nie vir die rasperstem agter haar nie.

“Dis van ’n foto uit haar jong dae geskilder. Haar gesig in elk geval. Ek was in standerd agt.” Sy hande vou warm om haar skouerknoppe en sy voel die hitte van sy lyf agter haar rug, al raak hy verder nie aan haar nie.

“Die foto is geneem pas na my oupa se dood, hy was maar agt en twintig. En ek het die skildery gemaak kort na mý pa se dood. Hy was haar enigste kind. Ek dink ek wou haar aan die een kant troos, maar dit was ook my eerste poging om vroue te probeer verstaan.

“Ek wou verstaan hoekom vroue so sterk kan wees as dit nodig is en so kwetsbaar en weerloos is oor dinge wat mans nie begryp nie. Hoekom een vrou haar kan opsluit in haar kamer en die lewe afsweer ná haar man se dood en die ander kan aangaan, die leisels oorneem, eers ná haar man, en toe weer ná haar seun dood is.”

“En het jy vroue leer verstaan?” vra sy hees terwyl ’n oorweldigende gevoel van warmte deur haar spoel.

Hy gee ’n sagte, resonerende laggie. “Nee. Ek het oor hulle gelees, hulle geskilder en in die proses baie geleer. Maar nee, ek verstaan hulle nie. Ek begryp die mistiek van vrouwees nie – en ek dink dis goed so. Dis juis die mistiek wat my aangryp. Maar ek het wel agtergekom dat daar onder vroue skulpdiere, meerminne en engele is. Soms kan ’n skulpdier in ’n meermin ontwikkel, en in die uitsonderlikste gevalle kan ’n meermin vlerke kry.

“My ma was ’n skulpdier en net my pa kon haar uit haar skulp lok. Toe hy nie meer daar was nie, is sy terug skulp toe. Maar ouma Saar was ’n meermin met vlerke. En teen die tyd dat sy dood is, was sy suiwer engel.”

“En Edith?” vra sy sag, amper bang hy hoor haar.

Sy voel sy sug in haar hare roer. “Edith is ’n ander spesie. ’n Meermin in klip vasgevang. Selfsug, selfgerigtheid en hebsug het soos kalksteen om haar opgebou tot alle ontwikkeling gestuit is en sy versmoor het in haar eie selfbelangrikheid – en haar misnoeë met die lewe. En voor jy vra, Alicia is suiwer meermin met geen intensie om ’n engel te word nie, maar met al die potensiaal. Dewald moet haar net tyd gun, en die voordeel van die twyfel.”

Kiara draai om en kyk op na hom. Sy oë glimmer met humor, maar veral deernis en ’n klein bietjie hartseer.

“Wat was daardie rympie wat jy destyds opgemaak het?” vra sy en wonder dan waar op aarde die vraag vandaan kom.

Hy glimlag skewerig. “Kiara dink sy dra ’n tiara, maar deep down is sy eintlik Sara.”

Hy haal sy skouers op. “Ek het toe nog gedink jy is ’n jappie, ’n Edith-kloon. Maar diep in my hart het ek geweet dit kan nie wees nie. Hoe verder ek die kalksteen probeer afbreek het hoe minder klip het ek gekry. Net ’n volgroeide alikreukelskulp met ’n meermin binne. Een wat reeds vlerke aan die ontwikkel was.”

“Jy’t jou roeping gemis,” sê sy amper stemloos, “jy moes ’n skrywer geword het.”

“Ek skryf maar net my stories met prentjies waar jy woorde gebruik.” Hy druk sy vingers deur haar krulle. “Ek kon net nog nooit die regte heldin vir my prentjiestories kry nie. En toe ek haar kry, skrik ek my so oorhoeks dat ek soos ’n skurk begin optree, pleks van ’n held. Haar vermy pleks van probeer oortuig dat sy my eerste, werklike muse is.”

Haar oë word warm. “Wat het jou vanaand laat besluit om hierheen te kom? Kry jy nie geskilder nie?”

Hy skud sy kop stadig heen en weer. “Nee, ek is gereed vir die uitstalling. Seker daarom dat Alicia gedink het sy kan maar lostrek. Sy het my deurgrondelik uitgedinges en vertel presies wat ’n groot idioot en lafaard ek is. En dan is daar natuurlik die volmaan. As jy my wegstuur, kan ek altyd sê ek was met die maan gepla. Dis nou as ek nie die feit dat jy nooit my T-hemp teruggegee het as verskoning wil gebruik nie.”

Hy druk die palm van haar hand teen sy lippe. “Maar eintlik wou ek jou kom vra om na die skilderye te kom kyk, aangesien jy glo nie uitstalling toe wil kom nie. Ek sal dit in elk geval graag heel eerste met jou wou deel. Selfs Alicia het nog nie een van die finale produkte gesien nie.”

Sy ferm mond so teen haar lewenslyn maak haar tegelykertyd week en warm. Sy knik. Enigiets om weg te kom uit hierdie gelade oomblik wat sy sekerlik misverstaan.

Gabriël glimlag. “Nou toe, kom dan.”

Kiara volg hom willoos. Sy trek haar asem in toe hy die ateljeedeur oopstoot en dan voer haar bene haar vanself mee. Sy gaan staan in die middel van die vertrek en kyk om haar rond. Die mure is toegehang van skilderye en sketse.

’n Skildery van haar met Skat op die arm. Een waar sy gebukkend staan met haar hare wat vooroor val terwyl sy ’n potlood optel. ’n Ander waar sy besig is om haar sarong in die wind om haar middel te probeer vasknoop. Die een na die ander toneeltjie uit haar lewe staan in fyn kwashale en houtskool voor haar uitgebeeld.

“En hier is die pièce de résistance.” Gabriël lei haar tot by sy esel en draai die doek daarop om.

Alicia was reg, besef Kiara en sluk swaar. Dit wás ’n “perfekte pose”. Sensueel. Misterieus. Magies. Haar lyf gebaai in die lig van die kerse wat flikker in hul blakers, die bont sarong net ’n suggestie. Meteens is dit vir haar asof dit weer daardie laaste aand is. Sy kan amper die kerswas ruik.

Sy kyk op na Gabriël. “Jy is ’n meester,” sê sy hees.

“En jy ’n meesterlike muse.” Hy hark sy vingers deur haar hare. “Om jou te skilder, Kiara, is soos om ’n deel van myself te ontdek. My vroulike alter ego. My anima. Die vrou wat mý ideaal van ’n vrou vergestalt. En hoe kan ek my distansieer van iets wat so deel is van myself soos my asem? Hoe kan ek professioneel bly teenoor my eie hart?

“Hierdie afgelope maand was hel, Kiara. Ek het my amper in ’n koma in gewerk. Nie oor die uitstalling nie, maar oor ek nie kon ophou onthou hoe jy in my arms gevoel het nie. En nie die gedagte kon verduur dat dit moontlik nooit weer gaan gebeur nie. Ek het gedink ek het jou finaal afgeskrik. Gedink jy besef nog nie dat ons vir mekaar gemaak is nie. Ons het mekaar immers net twee weke geken.”

Hy soen haar oë om die beurt.

“Jy is die één muse wat ek altyd by my wil hê, Kiara. Op ’n doek, maar ook in die see as ek alikreukels uithaal, in my kajak, in my bed, in my hart.”

“Net omdat ek jou skeppingsdrang prikkel?” Kiara kyk weer na die skildery op die esel. Sy kan byna die liefde voel waarmee die kwashale aangebring is.

Hy lig haar gesig na hom toe. “Jy wil nie weet wat jy alles in my prikkel nie, Saartjie, maar ek sal graag ’n hele leeftyd wil gebruik om vir jou in detail te vertel en te demonstreer wat dit alles behels. Om mooi aan jou te verduidelik presies hoe lief ek jou het, waarom ek jou so verskriklik liefhet en waar dit begin het. En hoe ek daarteen gestry het omdat ek my vingers in die verlede so liederlik verbrand het.” Sy delikate vingers speel met die maansteentjies aan haar ore.

Kiara is onmagtig om te praat.

“Alicia sê my Dewald is definitief nie in jou prentjie nie?”

Sy skud haar kop ontkennend.

“Ek kon dit nie glo toe ek hom daardie laaste keer hier sien nie. En jy uitgevat asof jy uit ’n Vogue stap. Ek wou dinge kom uitpraat. Verduidelik dat ek weet ek het grense oorskry, maar dat dit net was omdat ek jou liefgekry het, nie omdat jy my vingers laat jeuk het om weer te skilder nie.

“Ek kon nie glo dat jy met hom uitgaan nadat ek jou die vorige aand gesoen en begin vertel het hoe ek oor jou voel nie. En ek kon Dewald vermorsel toe hy jou nag soen. Dis mý meermin, het ek die een oomblik gedink, en net ék kan haar help om vlerke te kry. Nog ’n Edith, het ek die volgende oomblik gedink.”

“Ek het weer gedink jy wou net die regte pose bewerkstellig … Dat Alicia die regte vrou vir jou is en dat die res van ons net tydelike muses sal wees. En sal bly.” Haar stem kom hees en asemrig.

“Ek het Alicia innig lief, maar soos ’n suster. Niks meer nie en niks minder nie.”

Kiara laat sak haar oë, maar hy lig haar ken. “Ek het myself probeer wysmaak dat jy maar net vir my oneindig mooi is, maar veral hierdie afgelope maand … Kiara, jy is moontlik my muse, maar jy is dit net omdat ek, vandat ek jou die eerste keer gesien het, jou herken het as my ander helfte.”

Hy skud sy kop. “Dit was hel om jou my eie te maak op doek, maar jou nie in my arms te hê nie. Jou nie te kan vertel hoe lief ek jou gekry het nie, of hoe mal ek oor jou sin vir humor is nie. Nie vir jou te kan sê dat ek jou by my sou wou hê, al breek albei my arms soos Venus de Milo s’n af en ek nooit weer ’n kwas kan vashou nie.

“En dat dit nie gaan oor hoe mooi en skilderbaar jy is nie. Dat ek my verkneukel daarin dat jy met meerminne gesprekke voer. Die beste katma ter wêreld is. Dit vir my verskriklik sexy is dat jy nie op jou bek geval is nie. Dat ek uit die paar van jou boeke waarop ek my hande kon lê die afgelope weke kon aflei dat jy so eerbaar en opreg is as wat jy mooi is. En die heerlikste liefdestonele kan skryf.”

Hy streel met die rugkant van sy hand oor haar neus. “Ek wil jou myne maak, Kiara. En nie net op doek nie. Ek wil jou tiara blink poets. Ek wil die hele somtotaal van jou Kiara-wees ontdek – dag ná dag ná dag. Vir die res van my lewe.”

Kiara sluk. “Praat ons hier van vir altyd en ewig?”

Hy knik plegtig. “Vir altyd en ewig.” Hy buig sy kop oor hare. “En daarna,” prewel hy teen haar lippe voor hy haar teen hom vastrek en opeis wat eintlik al syne was vandat sy hom daardie heel eerste keer gesien het.

’n Seegod en ’n meermin met vlerke en ’n tiara, dink Kiara vir oulaas terwyl haar sinne haar bedwelm. Dit pas. Dit pas so heerlik. Dit kan ’n storie word, warrel dit deur die laaste oorblyfsels van haar verstand. En dan gee sy haar met ’n sug van behae finaal oor aan die man wat vir haar, en net vir haar alleen, die volmaakte held is.




Liewe leser

Porselein van staal het in 2000 as vervolgverhaal in rooi rose verskyn. In 2005 het ek op versoek van LAPA Uitgewers die verhaal verleng tot ’n volwaardige Romanza-publikasie. Toe reeds het ek gewonder of ek die verhaal moet moderniseer en aanpas by nuwe tegnologiese uitvindsels en Mosambiek moet weergee soos dit vyf jaar later daar uitgesien het. Ek het destyds daarteen besluit en nou, nog drie jaar later, weer die versoeking weerstaan. As ek met die verhaal sou peuter en tegnologies en geografies op datum sou bring, glo ek, sal dit afbreuk doen aan die verhaal. In 2000 het Mosambiek, en spesifiek Ponto d’Ouro, daar uitgesien soos weergegee word in die verhaal. Destyds het professionele fotograwe nog met films gewerk, selfone was selfs in Suid-Afrika nog ’n relatiewe nuutjie en die gebruik van ’n GPS was nog nie so algemeen nie.

Op soek na ’n held was my een en twintigste boek en is aanvanklik in 2005 uitgegee as een van die vier heel eerstes in die Romanza-reeks. Wat my opgeval het, is dat die wyn wat Leon vir Kiara bring, destyds nog kurkproppe gehad het terwyl dit nou met skroefdoppe spog. Ek het dit weer eens nie verander nie.

Ek hoop u geniet dit om te lees van die branders van liefde wat Sasha en Kiara tref.

